
De pe parapetul de răsărit al turnului pătrat al 
Cetății Kolossi, Jacques de Molay privea în zare peste 
întinderea apelor Mediteranei, cu mantia albă și bar- 
ba-i cafenie fluturând în briza călduţă. Pentru un ca- 
valer de aproape cincizeci de ani, trăsăturile sale 
regești — nas lung, ochi cenușii pătrunzători, frunte 
netedă și pomeți adânc sculptați — erau surprinzător 
de tinerești. 

Cu toate că nu putea vedea cu adevărat malurile 
Țării Sfinte, ar fi jurat că simte aroma arborilor de 
eucalipt. 

Trecuse aproape un an de când Acra, ultima for- 
tăreaţă importantă a cruciaților din Regatul răsări- 
tean al lerusalimului, căzuse în mâinile mamelucilor 
egipteni. Asediul durase șase săptămâni sângeroase, 
până când Marele Maestru, Guillaume de Beaujeu, 
își aruncase sabia şi coborâse de pe metereze pentru 
a înfrunta batjocura oamenilor săi. De Beaujeu le-a 
răspuns: „Je ne m'enfuis pas... Je suis mort“!. Ridicân- 
du-și braţul însângerat, le-a arătat săgeata împlântată 
adânc în trupul său. Apoi a căzut pentru a nu se mai 
ridica niciodată. 


1 Nu fug... sunt mort. (fr) (N. tr) 


Acum, De Molay se întreba dacă nu cumva moar- 
tea lui De Beaujeu prevestise soarta Ordinului însuși. 

— Monsieur, îi strigă cineva în franțuzeşte. 

Se întoarse către tânărul scrib care stătea lângă 
scară. 

— Oui? 

— Este gata să vă primească. 

De Molay dădu din cap şi îl urmă jos, în pântecul 
castelului. Cămașa de zale pe care o purta sub mantie 
zornăia la fiecare pas pe treptele din piatră. A fost 
condus într-o încăpere cu pereți din piatră și tavan 
boltit, unde noul Mare Maestru, Thibaud de Gaudin, 
zăcea pe un pat așezat chiar în mijloc. Aerul greu 
duhnea a mizerie trupească. 

De Molay încerca să nu se uite la mâinile osoase 
ale lui De Gaudin, acoperite de pustule supurânde. 
Şi la chip era înfricoșător — palid ca moartea, cu ochii 
galbeni ieșindu-i din orbitele înfundate. 

— Cum te simţi? 

Încercarea de a părea prietenos sunase fățarnic. 

— Tot atât de bine precum arăt. 

S-a uitat la crucea templierilor care împodobea 
mantia lui De Molay, chiar deasupra inimii. 

— De ce mă aflu aici ? 

În ciuda sănătății sale şubrede, Marele Maestru 
era înainte de toate rivalul lui De Molay. 

— Ca să discutăm ce se va întâmpla când eu nu 
voi mai fi. Glasul lui De Gaudin îi zgâria urechile. 
Sunt lucruri pe care trebuie să le ştii. 

— Ştiu doar că refuzi să aduni o nouă armată 
pentru a redobândi ceea ce am pierdut, i-a răspuns 
De Molay sfidător. 

— Hai, Jacques, fii serios. lar începi ? Papa a murit 
şi a luat cu el în mormânt orice speranţă pentru altă 
cruciadă. Chiar și tu trebuie să recunoști că, fără spri- 
jinul Romei, nu avem nici o şansă de supravieţuire. 

— Nu voi accepta așa ceva. 


Papa Nicolae IV, primul papă franciscan al cato- 
licilor şi susţinător al Ordinului Cavalerilor Templieri, 
încercase în zadar să adune sprijin pentru o nouă 
cruciadă. Convocase nenumărate sinoduri în încer- 
carea de a-i uni pe templieri cu Cavalerii Sfântului 
Ioan. Strânsese bani pentru a echipa douăzeci de 
corăbii şi trimisese chiar emisari până hăt departe, 
în China, pentru a încuraja formarea unor alianțe 
militare. Doar cu zece zile în urmă, murise pe neaş- 
teptate la Roma, la șaizeci şi patru de ani, din cauze 
naturale. 

— La Roma mulți spun că moartea lui Nicolae nu 
a fost întâmplătoare, spuse De Gaudin pe un ton 
conspirativ. 

— Cum? 

Chipul lui De Molay se încordă. 

— Devotamentul Papei faţă de Biserică nu poate 
fi tăgăduit, continuă el. Dar şi-a făcut o mulțime de 
dușmani, mai ales în Franța. Marele Maestru ridică 
o mână tremurătoare. După cum știi, regele Filip cel 
Frumos a luat măsuri neînchipuit de aspre pentru a-și 
finanța campaniile militare. I-a arestat pe jidovi pen- 
tru a pune mâna pe averile lor. A luat o taxă de jumă- 
tate din câștigurile clerului francez. Papa n-a încetat 
nici o clipă să se împotrivească. 

— Doar nu vrei să spui că Filip a pus pe cineva 
să-l omoare. 

Marele Maestru și-a înăbușit tusea cu mâneca 
mantiei. Când a dat-o la o parte, țesătura era pătată 
cu stropi de sânge. 

— Află că ambiția lui Filip cel Frumos este să stă- 
pânească Roma. Biserica are de înfruntat necazuri 
mult mai grele. Ierusalimul mai poate aștepta. 

Pentru o clipă destul de lungă, De Molay nu scoase 
un cuvânt. Privirea îi alunecă înapoi către De Gaudin. 

— Ştii ce se află sub Templul lui Solomon? Cum 
poți să rămâi nepăsător în faţa unei asemenea taine? 


— Suntem niște bieţi oameni, Jacques. Doar Dum- 
nezeu apără ce zace acolo. 

— Ce te face să fii atât de sigur ? 

De Gaudin reuși să schițeze un zâmbet. 

— E nevoie să-ți mai reamintesc că veacuri de-a 
rândul, înainte de a veni noi la Ierusalim, mulţi alții 
s-au luptat pentru a apăra acele taine? Noi am jucat 
doar un rol neînsemnat în această moștenire, dar sunt 
sigur că nu vom fi ultimii. Făcu o pauză. Știu ce ai 
de gând. Ai o voinţă dârză. Oamenii te ascultă. Și, 
când nu voi mai fi, vei încerca, desigur, să faci ce 
poftești. 

— Nu este asta datoria noastră? Nu din pricina 
asta am făcut legământ de credință Domnului nos- 
tru Dumnezeu? 

— Poate. Dar poate că ceea ce am ascuns în toți 
acești ani trebuie dezvăluit. 

De Molay se trase mai aproape de fața suptă a 
Marelui Maestru. 

— Astfel de dezvăluiri ar distruge tot ce ştim! 

— Dar poate apărea ceva mai bun în loc. Glasul 
lui De Gaudin se stinse într-o şoaptă: Nu-ţi pierde 
credinţa, prietene. Lasă sabia jos. 

— Niciodată. 

IERUSALIM 
ÎN ZILELE NOASTRE 


Salvatore Conte nu se întreba niciodată care erau 
raţiunile clienţilor săi. Nenumăratele sale misiuni îl 
învăţaseră cum să-și păstreze calmul și să-și concen- 
treze gândurile. Dar în noaptea aceasta era altfel. În 
noaptea aceasta era neliniștit. 

Cei opt bărbaţi înaintau pe străzile străvechi. Îm- 
brăcaţi în negru din cap până-n picioare, fiecare era 
înarmat cu un pistol-mitralieră ușor Heckler & Koch 
XM8, cu încărcător de 100 de cartușe și aruncător de 
grenade. Călcând ușor pe străzile pietruite în ghetele 
lor cu talpă moale, cercetau cu grijă împrejurimile 
prin ochelarii cu infraroșii pentru vedere pe timp de 
noapte. Istoria se contura peste tot în jurul lor. 

Cu un gest tăios, Conte le semnaliză să stea pe loc 
și înaintă singur. 

Știa că membrii echipei sale erau tot atât de 
neliniștiți. Cu toate că Ierusalim înseamnă „Cetatea 
Păcii”, locul acesta era sinonim cu furtuna. Fiecare 
stradă tăcută îi ducea mai aproape de inima sfâșiată 
a orașului. 

Bărbaţii veniseră separat din câteva țări europene 
şi se întâlniseră cu două zile în urmă într-un apar- 
tament dintr-o zonă liniștită a Cartierului Evreiesc, 
cu vedere spre Piaţa Battei Makhase, închiriat pe unul 
dintre numeroasele nume false ale lui Conte, Daniel 
Marrone. 


La sosire, Conte o făcuse o vreme pe turistul pen- 
tru a se familiariza cu păienjenişul de ganguri şi stră- 
duțe întortocheate ce înconjurau monumentul 
dreptunghiular de paisprezece hectare din centrul 
Vechii Cetăți — un complex masiv de bastioane și 
ziduri de apărare, pe alocuri înalte de peste treizeci 
de metri, care semăna cu un colosal monolit plantat 
pe coama abruptă a Muntelui Moriah. Cea mai con- 
testată proprietate imobiliară din lume — islamicul 
Haram ash-Sharif sau Sanctuarul Nobil — era mai bine 
cunoscută sub numele de Muntele Templului. 

După ce au trecut de clădirile care le ofereau adă- 
post și au ajuns la uriașul Zid de Apus, Conte a trimis 
doi oameni înainte. Reflectoarele de pe zid aruncau 
umbre prelungi. Oamenii din echipa lui puteau foarte 
ușor să se ascundă în colţurile întunecate, dar la fel 
puteau face şi soldații Forţelor de Apărare Israeliene. 

Disputa nesfârșită dintre evrei și palestinieni tran- 
sformase oraşul în cel mai bine apărat obiectiv din 
lume. Cu toate acestea, Conte știa că armata israeliană 
era plină de recruți, adolescenţi al căror unic scop era 
să-şi îndeplinească obligația serviciului militar de trei 
ani. Nu erau în nici un caz pe măsura oamenilor căliți 
din echipa lui, trecuți prin multe. 

Studie atent terenul din față, ochelarii de vedere 
pe timp de noapte transformând umbrele în pete de 
un verde sinistru. Zona era liberă, cu excepţia a doi 
soldați care patrulau cam la 50 de metri depărtare. 
Erau înarmaţi cu carabine M-16, aveau uniforme 
kaki, veste antiglonț și berete negre. Amândoi fumau 
Time Lite, țigările cele mai populare din Israel și, din 
punctul de vedere al lui Conte, cele mai groaznice. 

Aruncând o privire către locul prin care inten- 
ționau să intre — Poarta Maurilor, un punct de acces 
pe platforma Zidului de Apus, Conte își dădu seama 
imediat că nu aveau cum să ajungă la Muntele 
Templului fără să fie reperaţi. 


Trecându-șşi degetele de-a lungul țevii, schimbă 
pe foc cu foc sistemul de tragere al carabinei XM8 şi 
fixă patul pe umărul stâng. Urmări cu laserul 
prima fantomă verde și, ghidându-se după punctul 
incandescent al țigării care atârna în gura soldatului, 
{inti capul. Deși gloanţele de titan ale carabinei XM8 
puteau pătrunde prin vesta antiglonţ din Kevlar a 
israelianului, Conte considera că loviturile în corp 
urau prea ușoare și, oricum, nu avea încredere în 
ufectul lor. 

Un foc. Un mort. 

Arătătorul lui se îndoi ușor. 

Auzi un zgomot înăbușit, simţi un ușor recul și 
văzu genunchii omului îndoindu-se. 

Își concentră atenția asupra soldatului rămas. 

Înainte ca al doilea om al Forţelor de Apărare 
Israeliene să înceapă măcar să priceapă ce se întâm- 
pla, Conte trase din nou: proiectilul perforă oasele 
feţei şi intră înfigându-se în creier. 

Conte îl urmări cum se prăbușește și rămase 
nemișcat. Liniște. 

Era de fiecare dată uimit să constate ce mult se 
depreciase termenul „apărare“, care acum avea cam 
tot atâta valoare cât un cuvânt oarecare. 

Cum țara lui de origine avea o competenţă mili- 
tară ridicolă, simţea, în felul lui, că putea să contribuie 
la egalarea scorului. 

Un alt semn brusc îi făcu pe oamenii lui să îna- 
inteze rapid pe aleea ce cobora de la Poarta Maurilor. 
La stânga zări Piaţa Zidului de Apus cuibărită de-a 
lungul bazei taluzului. Ieri se minunase văzându-i pe 
evreii ortodocși — bărbații despărțiți de femei printr-o 
cortină — adunaţi acolo pentru a jeli străvechiul tem- 
plu care, credeau ei, luminase cândva cu prezenţa lui 
acel loc sacru. În dreapta era o vale mică brăzdată 
de șanțuri arheologice care dezveliseră fundațiile 
celor mai vechi clădiri din Ierusalim. 


O poartă de fier solidă, închisă cu lacăt, oprea 
accesul pe platformă. În mai puţin de cincisprezece 
secunde, lacătul a fost spart şi echipa s-a strecurat 
prin galeria de la intrare, răspândindu-se apoi pe 
esplanada largă care se deschidea de partea cealaltă. 

Furişându-se pe lângă trainica moschee El-Aqsa 
de lângă zidul sudic al Muntelui Templului, Conte 
îşi întoarse privirea către centrul esplanadei unde, 
exact deasupra unui pâlc de chiparoși înalți, se vedea 
o moschee mult mai somptuoasă, construită pe o plat- 
formă înălțată. Cupola ei aurită părea să plutească, 
aidoma unui halou luminos, pe fundalul cerului întu- 
necat. Era Domul Stâncii, întruparea pretențiilor 
Islamului asupra Țării Sfinte. 

Conte îşi conduse echipa către colțul de sud-est 
al esplanadei, unde o deschidere largă adăpostea o 
scară modernă care se pierdea în jos. Îşi răsfiră dege- 
tele mâinii drepte înmănușate și patru oameni dis- 
părură dedesubt. Apoi le făcu semn celor doi 
rămași să se ascundă la adăpostul copacilor din apro- 
piere pentru a apăra perimetrul. 

Aerul din pasaj era din ce mai umed pe măsură 
ce oamenii coborau, dar apoi se răci brusc și începu 
să miroasă a mucegai. Imediat ce s-au regrupat la 
baza treptelor, au aprins lămpile cu halogen fixate 
pe arme. Razele reci au străpuns întunericul, dez- 
văluind un spațiu boltit, vast, cu arcade și coloane 
de susţinere și aliniate în şiruri perfecte. 

Conte și-a amintit ce citise undeva: în secolul al 
XII-lea cruciații folosiseră această sală subterană ca 
grajd pentru cai; musulmanii, ultimii ocupanţi, o 
transformaseră în moschee, însă decorul islamic nu 
reușea prea bine să ascundă asemănarea ei stranie cu 
o staţie de metrou. 

Măturând cu raza lanternei peretele de est al 
încăperii, a văzut cu satisfacţie două genţi din pânză 


Li 
maronie. Omul său de legătură își respectase pro- 
misiunea. 

— Gretner, i se adresă el expertului în explozivi, 
un vienez în vârstă de treizeci şi cinci de ani. Astea 
sunt pentru tine. 

Austriacul le luă. 

Trecându-şi carabina peste umăr, Conte scoase din 
buzunar o hârtie împăturită și aprinse o lanternă 
miniaturală. Harta arăta locul exact în care se afla 
ubiectul pe care fuseseră însărcinaţi să-l procure — 
nu-i plăcea să folosească termenul „a fura“, era de 
vărere că ar minimaliza profesionalismul lui perfect. 
Îndreptă raza lanternei de-a lungul zidului. 

— Trebuie să fie chiar în față. 

Engleza lui Conte era surprinzător de bună. Pen- 
tru a menţine coerenţa comunicării și pentru a nu fi 
suspectați de israelieni, insistase ca echipa să vor- 
bească doar în engleză. 

Strângând lanterna între dinţi, desprinse de la 
centură cu mâna stângă un aparat electronic de 
măsură Stanley Tru-laser și apăsă un buton. Se 
uprinse un mic afișaj cu cristale lichide și o rază laser 
subţire, de culoare roșie, pătrunse adânc în întuneric. 
Conte începu să înainteze, cu echipa pe urmele lui. 
Îşi continuă drumul în diagonală prin sală, făcând 
slalom printre coloane. În cele din urmă se opri brusc, 
verifică datele de pe afişaj și îndreptă raza laser către 
peretele sudic al moscheii. Apoi se întoarse cu fața 
spre zidul de nord, spre măruntaiele Muntelui 
Templului. 

— Ceea ce căutăm trebuie să fie chiar acolo, în 


spate. 


2 


Salvatore Conte bătu ușor cu mâna înmănușată 
în zidul din blocuri de calcar. 

— Ce crezi? 

Lăsând jos gentile de pânză, Klaus Gretner des- 
făcu de la centură un aparat cu ultrasunete portabil 
și îl inu lângă zid pentru a-i măsura densitatea. 
Câteva secunde mai târziu rezultatul apăru pe ecra- 
nul aparatului. 

— Cam o jumătate de metru. 

Conte scoase din prima sacoșă o bormașină Flex 
BHI 822 VR, modelul specificat de el — cu un sfredel 
de 82 mm cu diamant, gata fixat în mandrină. Stră- 
lucind sub raza lanternei, părea abia scoasă din cutie. 
I-o trecu lui Gretner. 

— Nu cred că o să ai probleme dacă lucrezi cu scula 
asta pe uscat. Sunt destule prize pe peretele de-acolo, 
zise el, arătând cu degetul. Prelungitorul și adaptorul 
sunt în sacoșă. De câte încărcături ai nevoie? 

— Piatra nu e tare. Şase ajung. 

Conte scoase din cealaltă sacoşă un calup de C-4 
şi începu să modeleze din pasta cenușie cilindri de 
aceeași grosime, în vreme ce austriacul se apucase 
să dea găuri în interstiţiile de mortar dintre blocurile 
de piatră. 

Zece minute mai târziu, șase încărcături de explo- 
ziv erau plasate în zid, toate echipate cu detonatoare 
electronice. 

Gretner șterse burghiul și lăsă bormașina pe jos, 
lângă zid. Apoi, împreună cu Conte, se alătură celor- 
lalţi la adăpostul coloanelor și îşi acoperiră cu toții 
fețele cu măști de protecţie. Folosind o telecomandă 
de mici dimensiuni, Gretner declanșă detonarea coor- 
donată. 

Explozia asurzitoare a fost urmată imediat de o 
ploaie de moloz și de un nor uriaş de praf. 


După ce a dat la o parte câteva blocuri de piatră 
slăbite pentru a mări gaura produsă de explozie, 
Conte s-a cățărat prin deschizătura care se căsca în 
rid. A dispărut prin ea, și ceilalți l-au urmat. 

S-au pomenit într-o altă încăpere, ale cărei detalii 
vrau estompate de praful gros care încă nu se așezase. 
Se distingeau totuși stâlpi solizi din piatră, care spri- 
jineau tavanul scund. Cu toate că purtau măștile, 
aerul era aproape irespirabil, sărac în oxigen și impreg- 
nat cu vapori de ciclotrimetilenă care miroseau ca 
uleiul de motor. 

Locul a fost în mod evident închis ermetic cu mult, 
foarte mult timp în urmă, se gândi Conte, şi o clipă 
se întrebă cum reușise clientul să afle de existenţa lui. 
Se întoarse brusc către omul de lângă el și-i ordonă: 

— Luminează-mi aici. 

Străpungând întunericul și praful, razele de 
lumină au alunecat peste un șir de zece forme drept- 
unghiulare așezate pe podea și sprijinite de un perete 
lateral. Fiecare obiect, un fel de cutie cu înălțimea de 
aproximativ 60 de centimetri, era de un galben palid 
şi se îngusta ușor spre partea inferioară, 

Conte le studie o vreme, apoi se opri în dreptul 
celei de la un capăt al șirului și îngenunche pentru 
a o vedea mai bine. Constată că o găsise pe cea pe 
care o căuta mai ușor decât se așteptase. Spre deo- 
sebire de celelalte, era bogat împodobită cu modele 
gravate. Se aplecă într-o parte pentru a vedea latura 
stângă a cutiei și compară simbolul inconfundabil 
gravat acolo cu imaginea de pe fotografia pe care o 
scosese din buzunar. Se potriveau perfect. 

— Asta e, îi anunţă el pe ceilalți, vârând hârtia în 
buzunar. Hai să ne mişcăm mai repede. 

Deși se aflau adânc sub Muntele Templului, Conte 
ştia că zgomotul exploziei se auzise dincolo pereții 
exteriori. 

Gretner făcu un pas înainte. 


— Pare E 

— Trebuie să aibă peste treizeci de kilograme. 

Cum-necum, clientul său știuse și asta. Se ridică 
şi se dădu la o parte. 

Lăsând jos arma, Gretner întinse pe jos o plasă de 
nailon cu chingi. Ajutat de alt om, ridică cutia și o 
puse cu grijă pe plasa rezistentă. 

— S-o ștergem de-aici. 

Conte le făcu semn să pornească. 

Se strecurară iar prin gaura din zid și ajunseră în 
moschee. Înainte de a urca la suprafaţă, Conte adună 
măștile și le îndesă în geanta lui. 

Au ieșit unul după altul pe esplanadă și Conte s-a 
oprit câteva clipe ca să verifice atent zona și să se asi- 
gure că oamenii de pază se aflau la post, în porțiunea 
întunecoasă dintre copaci. Le făcu semn și amândoi 
porniră în fugă înainte. Restul echipei se regrupă pe 
esplanadă. 

Câteva clipe mai târziu, exact când siluetele celor 
doi treceau prin dreptul Porții Maurilor, ceilalți se 
retraseră instinctiv din cauza rafalelor de armă auto- 
mată ce se auzisură din piața de dedesubt. 

Linişte. 

'Țipete, apoi alte rafale, 

lăcându-le semn celorlalți să stea pe loc, Conte 
alergă către poartă, se trânti pe burtă și înaintă spre 
deschidere, târându-se pe coate și genunchi. Se uită 
precaut afară și văzu soldați și polițiști israelieni 
mișunând în apropiere și blocând toate aleile care 
coborau spre Piața Zidului de Apus. Fie găsiseră tru- 
purile celor doi soldaţi morţi, fie auziseră explozia. 

Israelienii erau în poziţie de tragere, așteptându-i 
să facă o mişcare. Mai existau şi alte căi de acces la 
Muntele Templului și Conte se gândi o clipă la altă 
strategie de ieşire, dar era sigur că israelienii trimi- 
seseră întăriri şi la celelalte porţi. Nu va trece mult 
timp şi vor escalada platforma. 


Ştia că nu mai putea fi vorba să folosească dubita 

închiriată pe care o parcaseră în Valea Kindron. Retră- 
“pându-se de la poartă, le făcu semn celor doi să-l 
tirmeze până la echipa care îi aștepta. 

În timp ce alerga pe lângă moscheea El-Aqsa, 

"Conte desprinse de la centură emițătorul radio codat. 

— Alo, Alfa Unu. Terminat. 

Nimic. Doar interferenţe. Se depărtă de zidul 
"moscheii. 

— Alfa Unu? 

O voce întretăiată care se auzea ca vai de lume. 

Conte ținu apăsat butonul de transmisie: 

— Dacă mă auziţi, am schimbat planul. Suntem 
sub tir. Ridicând glasul, articulă cu grijă următoarea 
comandă: Luaţi-ne de la colțul de sud-est al espla- 
nadei Muntelui Templului — de lângă moscheea 
Al-Aqsa. Terminat. 

Pauză. 

Interferențe. 

— OK. Vin, pârâi o voce. Terminat. 

Conte își ascunse ușurarea. Peste culmea zimțată 
a muntelui, către sud, zări o umbră proiectându-se 
pe cerul nopții. 

Elicopterul se apropia rapid. 

Puse arma pe automat, activă lansatorul de gre- 
‘nade și ceilalți îi urmară exemplul. Știa că israelienii, 
f ainese ca nu cumva să provoace daune oricât 
de mici acestui loc sacru, vor ezita să-și folosească 
toată puterea de foc. Însă echipa lui nu avea de ce 
să fie atât de precaută. 

— Va trebui să-i scoatem din luptă pe băieții ăia 
'ca să curățăm zona, comandă Conte. 

La semnalul său, mercenarii s-au îndreptat în gra- 
bă către poartă, în formație ordonată, cu armele pre- 
gătite. 

Zgomotul elicopterului atrăsese atenţia israelie- 
nilor şi mulţi dintre ei urmăreau acum cu privirea 


umbra neagră care aluneca repede în jos, către 
Muntele Templului. 

Din poziția lor dominantă de pe zidul de sus- 
ţinere, Conte și oamenii lui au deschis focul fără să 
ezite. Opt israelieni au căzut în primele câteva secunde. 
Ceilalţi au luat-o la fugă, căutându-și adăpost în piața 
de jos, în timp ce zona era împânzită de întăriri ce 
se scurgeau din rețeaua de străduțe strâmte care ve- 
neau dinspre Cartierul Evreiesc și Cartierul 
Musulman. 

Elicopterul Black Hawk al Forţelor Aeriene Isra- 
eliene se ridică brusc peste colţul de sud-vest al zidu- 
lui şi silueta lui vopsită în culori de camuflaj i-a indus 
în eroare câteva momente cu însemnele sale cunos- 
cute de soldații Forțelor de Apărare Israeliene. Conte 
vedea însă și un grup de militari încercând să-și 
găsească poziţii mai bune în colțul de sud-vest al 
taluzului. Chiar lângă el, Doug Wilkinson, asasinul 
din Manchester, se trase brusc înapoi, scăpă pisto- 
lul-mitralieră XM8 şi și își apucă strâns partea de sus 
a braţului drept. 

Strecurându-și degetul în garda celui de-al doilea 
trăgaci, Conte fixă cătarea asupra grupului de sol- 
daţi de dedesubt și trase. Grenada țâșni din dispo- 
zitivul atașat la armă, lăsând în urmă o dâră de fum 
şi de scântei portocalii, apoi explodă, azvârlind în aer 
așchii de piatră. Au urmat alte grenade, un baraj 
incandescent de pietre și schije de metal care i-a obli- 
gat pe israelieni să se retragă în dezordine. 

Palele uriașe ale elicei se învârteau acum chiar în 
spatele echipei, stârnind vârtejuri înecăcioase de praf. 
Aparatul Black Hawk se lăsă în sfârșit pe platformă 
și se opri lângă moscheea Al-Aqsa. 

— Hai! urlă el, făcând semn cu mâna echipei să 
se ducă la elicopter. Urcaţi încărcătura la bord! 

Retrăgându-se de lângă poartă, Conte zări totuși 
câţiva soldați israelieni printre chiparoșii de vizavi 


de Muntele Templului. Se apropiau repede de plat- 
forma pe care se afla Domul Stâncii. 

O să plecăm de-aici la țanc, se gândi el. 

Cutia a fost încărcată imediat în elicopter și după 
ea s-au cățărat repede și oamenii lui. Conte s-a aple- 
cat, înfruntând curentul stârnit de palele elicei, și a 
sărit și el înăuntru. 

Sub un foc intens, elicopterul Black Hawk decolă 
de pe platformă și se îndepărtă de Muntele Tem- 
plului. Zbură aproape de fundul Văii Ha-Ela, stră- 
bătu întinderea stearpă a deșertului Negev și se 
îndreptă spre sud-vest. Zborul la mică înălțime era 
sub raza de acţiune a radarului, dar și la atitudini mai 
mari, tehnologia lui de acoperire de ultimă oră îl făcea 
practic de nedetectat. 

După câteva minute văzură luminile așezărilor 
palestiniene presărate de-a lungul Fâșiei Gaza. Pla- 
jele Gazei dispărură repede, înlocuite de întinderea 
nesfârșită și întunecată a Mediteranei. 

La optzeci de kilometri de coasta israeliană, un 
iaht Hinckley cu motor, de douăzeci de metri, coman- 
dă specială, fusese ancorat pe coordonate programate 
precise în calculatorul elicopterului. Pilotul poziționă 
aparatul deasupra punţii de la pupa și reduse treptat 
altitudinea până ajunse în poziția de descărcare. 

Cutia a fost coborâtă cu grijă până la echipajul 
iahtului, apoi membrii echipei au alunecat unul câte 
unul pe o coardă. În timp ce îi fixa carabiniera pe 
coardă, Conte observă că Wilkinson își ținea brațul 
rănit lipit de corp. Una peste alta, rana era relativ 
uşoară. În clipa când picioarele lui Wilkinson 
atinseră puntea, Conte se lăsă să alunece în jos. 

Punând aparatul pe pilot automat, omul lui Conte 
ieși din carlinga frontală, pășind peste cei doi piloți 
israelieni morți, care ceva mai devreme, în aceeași 
seară, decolaseră de la baza aeriană Sde Dov într-o 
misiune de supraveghere de rutină de-a lungul 


graniţei egiptene, fără să aibă habar că în spate erau 
ascunși înlocuitorii lor înarmaţi până-n dinţi. 

Odată încărcătura și pasagerii în siguranță, 
motoarele au fost puse în funcțiune şi iahtul a pornit, 
accelerând constant. Conte încărcă altă grenadă și 
văzu că elicopterul era cam la cincizeci de metri 
depărtare. O fracțiune de secundă mai târziu, ulti- 
mul răcnet al tehnologiei militare americane se făcu 
fărâme, luminând cerul nopţii cu o minge de flăcări. 

Iahtul acceleră până la viteza de croazieră de 22 
de noduri și se îndreptă spre nord-vest pe apele 
agitate ale Mediteranei. 

În noaptea aceea nu aveau să mai fie lupte. Așa 
cum preconizase Conte, israelienii fuseseră total 
nepregătiți pentru un atac bine orchestrat. Dar con- 
fruntarea violentă și numărul mare de victime nu 
însemnau decât un singur lucru: că onorariul său 
crescuse. 

În timp ce căpitanul zborului El Al anunța ateri- 
zarea avionului pe Aeroportul Internaţional Ben 
Gurion, Razak bin Ahmed bin al-Tahini se uită pe 
hublou și văzu în locul apelor Mediteranei un peisaj 
deșertic care se desfășura sub cerul azuriu. 

leri primise un telefon tulburător. Nu i se 
dăduseră detalii, fusese doar o solicitare urgentă din 
partea Waqf - consiliul musulman care asigura supra- 
vegherea Muntelui Templului: i se ceruse să vină 
imediat la Ierusalim pentru a da o mână de ajutor 
într-o problemă delicată. 

— Domnule, i se adresă o voce plăcută. 

Se întoarse și văzu o tânără însoțitoare de zbor 
îmbrăcată într-un costum bleumarin și o bluză albă. 
Privirea lui Razak a fost imediat atrasă de insigna El 
Al de pe rever -o Stea a lui David înaripată. „El Al” 
înseamnă în ebraică „spre cer”. Un alt memento că 
aici Israelul nu controla doar pământul. 

— Vă rog să vă îndreptaţi scaunul, îi spuse ea 
politicos. Aterizăm în câteva minute. 

Originar din capitala Siriei, Damasc, Razak era cel 
mai mare dintre opt fraţi. Crescuse într-o familie 
strâns unită, Razak își ajutase mereu mama să se des- 
curce cu gospodăria, pentru că tatăl lui era diplomat 
și era mereu plecat în străinătate. Cu ajutorul lui își 
începuse Razak cariera politică ca om de legătură 


se 


între facțiunile rivale — sunnită și şiită — din Siria, apoi 
în întreaga regiune arabă. După ce studiase științele 
politice la Londra, se întorsese în Orientul Mijlociu, 
unde aria obligaţiilor sale se lărgise pentru a include 
misiuni diplomatice la Naţiunile Unite și oficii de 
intermediere între partenerii de afaceri arabi și 
europeni. 

De aproape zece ani, Razak era implicat îndea- 
proape în chestiunile cele mai problematice ale Isla- 
mului și devenise, oarecum împotriva voinţei sale, 
o personalitate politică din ce în ce mai influentă. Dar 
caracterul sacru al Islamului era din ce în ce mai greu 
de apărat în lumea modernă, confruntat fiind cu 
asocierea dăunătoare și inevitabilă cu actele de fana- 
tism radical și de terorism și cu atacul violent al glo- 
balizării. Și, cu toate că sperase din tot sufletul, atunci 
când acceptase rolul acesta, să se concentreze asupra 
aspectelor religioase, Razak descoperise că politica 
era inseparabilă de teologie. 

Acum, la patruzeci și cinci de ani, responsabi- 
litățile sale își spuneau cuvântul. Firele cărunte care 
îi răsăriseră prematur la tâmple erau acum tot mai 
numeroase în părul lui des, iar în ochii negri și gravi 
se citea permanent o tristețe stăpânită. De înălțime 
mijlocie și constituție obișnuită, Razak nu era un băr- 
bat după care să întorci capul, cu toate că, în multe 
cercuri, talentul său diplomatic lăsa fără îndoială o 
impresie puternică. 

Sacrificiile personale substanţiale îi transforma- 
seră idealismul tinereții într-un cinism temperat. Își 
reamintea neîncetat cuvintele pline de duh pe care 
ile spusese tatăl său când era copil: „Lumea este ceva 
foarte complicat, Razak, ceva care nu poate fi înțeles 
prea ușor. Dar dacă vrei să supraviețuiești acolo“ — 
și arătase cu mâna către un loc foarte îndepărtat, 
„trebuie să nu-ţi periclitezi niciodată spiritul, pentru 
că nici un om nu i-l poate lua. Este darul cel mai de 


preţ pe care ţi l-a făcut Allah... şi ceea ce faci tu cu 
el este darul tău către Allah“. 

In timp ce avionul Boeing 767 atingea pista de 
aterizare, gândurile lui Razak se întoarseră la miste- 
'riosul incident care se petrecuse în Orașul Vechi al 
erusalimului cu trei zile în urmă. Mass media din 
întreaga lume publicase știri despre schimbul violent 
de focuri ce avusese loc vineri la Muntele Templului. 
Deși natura evenimentului era încă subiect de 
speculație, toate relatările confirmau că treisprezece 
soldaţi din Forţele Israeliene de Apărare fuseseră 
uciși de un inamic rămas încă necunoscut. 

Razak știa bine că solicitarea serviciilor sale aici 
nu era nici pe departe o coincidență. 

Exact când își ridica valiza de pe caruselul de 
bagaje din aeroport, auzi alarma ceasului de mână. 
O programase să sune de cinci ori pe zi și în cinci 
tonuri diferite. 

Două și jumătate. 

După ce se opri la toaleta bărbaţilor pentru a se 
spăla, conform tradiţiei, pe faţă, pe mâini şi pe ceafă, 
păsi un loc curat în sala principală și își așeză geanta 
pe jos. Uitându-se din nou la ceas, activă cu un buton 
dispozitivul GPS miniatural și o săgeată de pe un mic 
afișaj digital îi arătă direcția către Mecca. 

Ridicându-și braţele, rosti de două ori Allah Akbar, 
apoi își încrucișă braţele pe piept și începu una din 
cele cinci rugăciuni obligatorii în credința islamică. 
„Stau mărturie că nu există alt Dumnezeu decât 
Allah“, murmură el încet, lăsându-se în genunchi și 
plecându-se supus. În rugăciune găsea acea soli- 
tudine care înăbușea orice zgomot din jur și îl ajuta 
să accepte compromisurile pe care trebuia să le facă 
în numele Islamului. 

Adâncit în meditație, Razak făcu abstracţie de 
turiștii occidentali care îl urmăreau plini de curio- 
zitate. Pentru mulți oameni din lumea modernă, 


legătura strânsă cu rugăciunea era ceva străin. Nu 
era deloc surprins că imaginea unui arab în costum 
de afaceri îngenunchind supus în faţa unei prezențe 
invizibile atrăgea atât de repede curiozitatea majo- 
rităţii nemusulmanilor. Razak acceptase însă demult 
faptul că evlavia nu este întotdeauna comodă sau 
confortabilă. 

Când termină, se ridică în picioare şi își încheie 
nasturele de sus al sacoului cafeniu. 

Doi soldaţi israelieni îl urmăriră disprețuitori în 
timp ce se îndrepta către ieșire, uitându-se la valiza 
lui pe role de parcă ar fi fost plină de plutoniu. Pentru 
Razak era un simplu indiciu al tensiunii permanente 
care caracteriza acest loc, așa că nu le dădu nici o 
atenție. 

In fața aeroportului a fost întâmpinat de reprezen- 
tantul Waqf, un tânăr înalt, oacheș, care îl conduse 
la un Mercedes 500 alb. 

— Assalaamu ‘alaykum. 

— Wa 'alaykum assalaam, răspunse Razak. Ce-ți 
face familia, Akil, e bine? 

— Mulţumesc, da. E o onoare să vă avem iar 
printre noi. 

Akil îi luă geanta şi deschise portiera din spate. 
Razak se cufundă recunoscător în interiorul mașinii 
cu aer condiţionat, iar tânărul arab se așeză la volan. 

— Vom ajunge la Ierusalim în mai puţin de-o oră. 


Apropiindu-se de vechiul şi impozantul zid din 
calcar care înconjura vechiul Ierusalim, şoferul întoar- 
se într-o parcare și opri mașina pe locul rezervat. Erau 
nevoiţi să facă restul drumului pe jos, pentru că 
Vechiul Oraș, cu străzile sale îngrozitor de strâmte, 
nu permitea aproape deloc circulaţia vehiculelor. 

faţa Porții Jaffa, Razak și şoferul lui au fost 
obligaţi de soldații israelieni să se așeze la o coadă 
lungă. Când s-au apropiat de intrare, au fost supuși 


unei percheziţii corporale temeinice, iar geanta lui 
Razak a fost scotocită și trecută printr-un detector 
par A urmat apoi epuizanta verificare a actelor. 

cele din urmă, au trecut unul după altul printr-un 
detector de metale, în timp ce erau monitorizați de 
camere video de supraveghere montate foarte sus pe 
un stâlp din apropiere. 

— Mai rău ca oricând, îi spuse Akil lui Razak, 
luându-i bagajul din mână. Parcă văd că în curând 
nu vom mai fi lăsaţi să intrăm. 

Au trecut printr-un tunel strâmt în formă de L — 
un model proiectat cu secole în urmă pentru a încetini 
înaintarea atacatorilor — și au ieșit în aglomeratul 
Cartier Creştin. Urcând aleile pietruite care duceau 
în Cartierul Musulman, Razak inspiră adânc aromele 
amestecate ale unui souk din apropiere — pâine proas- 
pătă, carne condimentată, tamarind, cărbuni încinși 
și mentă. Au avut nevoie de un sfert de oră ca să 
ajungă la scările de pe Via Dolorosa care urcă spre 
poarta de nord a Muntelui Templului. Acolo îi aștepta 
un al doilea control de securitate impus de armata 
israeliană, deși nu la fel de minuțios ca primul. 

În timp ce Akil îl conducea pe larga esplanadă a 
Muntelui Templului, Razak a auzit strigătele răguşite 
ale protestatarilor de jos, care se adunaseră în apro- 
pierea Pieței Zidului de Apus. Nu avea nevoie să-i 
vadă pentru a ști că poliția din Ierusalim și întăriri 
din armată erau acolo în număr mare pentru a ține 
mulțimea la distanță. Concentrându-se asupra spec- 
taculoasei panorame montane oferite de poziția 
dominantă a Muntelui Templului, Razak a încercat 
să facă abstracție de zgomotul care nu-i trezea amin- 
tiri plăcute. 

— Unde ne întâlnim? întrebă el. 

— În Domul Învăţăturii, la etaj. 

Luându-și geanta, Razak îi mulțumi lui Akil, care 
rămase la intrarea într-o galerie acoperită, și se 


îndreptă către clădirea solidă, cu etaj, situată între 
moscheea Al-Aqsa şi Domul Stâncii. 

Intră prin ușa dinspre nord, urcă scara și străbătu 
cu pași mari un coridor strâmt care ducea la o cameră 
discretă, de unde se auzeau deja vocile oficialităților 
Waqf, care îl așteptau. 

ăuntru, nouă arabi de vârstă mijlocie sau mai 
bătrâni erau adunați în jurul unui mese solide din 
lemn de tek. Unii purtau pe cap tradiționalele kaffiyeh 
şi erau îmbrăcați în costume de afaceri; alții optaseră 
pentru turbane și tunici colorate. Când intră Razah, 
în cameră se făcu tăcere. 

În capul mesei, un arab înalt, cu barbă și cu un 
kaffiyeh alb pe cap, se ridică în picioare și îl salută cu 
mâna ridicată. 

Indreptându-se către el, Razak ridică la rândul său 
mâna: 

— Assalaamu ‘alaykum. 

— Wa 'alaykum assalaam, îi răspunse bărbatul, 
zâmbind. 

Faroug bin Alim Abd al-Rahmaan al-Jamir era o 
prezenţă impunătoare. Cu toate că nimeni nu-i știa 
vârsta reală, cei mai mulți îi dădeau, pe bună dreptate, 
aproximativ 65 de ani. Ochii săi cenușii și strălucitori 
purtau povara multor secrete, dar trădau foarte puțin 
despre gândurile lui. 

Obrazul stâng îi era brăzdat de o cicatrice lată pe 
care o purta cu mândrie, o amintire a zilelor petre- 
cute pe câmpul de luptă. Dinţii săi erau mult prea 
simetrici și albi pentru a fi naturali. 

Waqf administra acest loc sfânt încă de când 
musulmanii redobândiseră controlul asupra Mun- 
telui Templului, în secolul al XIII-lea, și desemna, în 
calitate de supraveghetor un așa-numit „Păstrător“. 
Întreaga responsabilitate, inclusiv toate problemele 
ridicate de păstrarea caracterului sacru al locului, îi 
revenea acum lui Faroug. 


După ce se aşeză la locul lui, Farouq îi prezentă 
din nou pe toţi cei din jurul mesei și trecu rapid la 
problema care îi interesa. 

— Nu îmi cer scuze pentru convocarea voastră 
aici de pe o zi pe alta. Farouq îi cuprinse pe toţi cu 
privirea, bătând cu pixul în tăblia lustruită. Toţi ați 
aflat de incidentul care a avut loc vineri. 

Un servitor se aplecă pentru a-i turna lui Razak 
o ceașcă de cafea aromată — qahwa. 

— Un incident extraordinar de neplăcut, continuă 
Farouq. În timpul nopţii, un grup de bărbați a pă- 
truns în moscheea Marwani. Au folosit explozivi 
pentru a intra într-o cameră ascunsă în spatele zidului 
din nord. 

Faptul că această nelegiuire se întâmplase într-o 
vineri, când musulmanii din întreg Ierusalimul se 
adunau la Muntele Templului pentru rugăciune, era 
cu atât mai supărător pentru Razak. Poate că făptașii 
încercaseră în mod deliberat să înspăimânte comu- 
nitatea musulmană. Se așeză mai bine pe scaun, 
Încercând să-și dea seama câtă îndrăzneală trebuia 
să aibă cineva ca să pângărească un loc sfânt. 

— De ce? întrebă el, sorbind încet din cafea și 
lăsând aroma de cardamă să-i umple nările. 

— Se pare că au furat un obiect vechi. 

— Ce fel de obiect? 

Razak prefera răspunsurile clare. 

— Vom ajunge la asta mai târziu, spuse Farouq, 
evitând să-i răspundă. 

Nu era prima oară când Razak ar fi vrut ca Farouq 
să nu-şi țină cărțile atât de aproape de piept. 

— Profesioniști, nu? 

— Așa se pare. 

— Explozia a afectat moscheea? 

— Din fericire, nu. Am luat imediat legătura cu 
inginerul specialist în structuri. Se pare că pagubele 
w limitează la perete. 


— Aveţi idee cine ar fi putut să facă așa ceva? 
întrebă Razak încruntându-se. 

Farouq clătină din cap. 

— Israelienii au fost, vă spun eu! izbucni unul 
dintre bătrâni, tremurând de furie și încrețindu-și 
dramatic buza de jos. 

Toate capetele se întoarseră către el. Bătrânul își 
feri privirea și se foi pe scaun. 

— Nue deloc sigur, interveni Farouq cu hotărâre. 
E adevărat că martorii oculari au declarat că hoţii au 
folosit pentru transport un elicopter Black Hawk 
israelian. 

— Poftim? zise Razak consternat. 

Faroug dădu din cap. 

— A aterizat pe esplanadă, lângă moscheea 
Al-Aqsa și i-a luat. 

— Bine, dar este spaţiu aerian interzis. 

— Evident. 

Deși n-ar fi recunoscut, Razak era impresionat că 
necunoscuţii, oricine erau ei, îndrăzniseră să între- 
prindă o asemenea operațiune, mai ales la Ierusalim. 

— Cum? 

— Nu avem detalii, îi răspunse Farouq, care reîn- 
cepu să bată cu pixul în masă. Știm doar că la câteva 
minute după furt, deasupra Fâșiei Gaza a fost reperat 
un elicopter. Aşteptăm un raport complet de la 
Forţele de Apărare Israeliene. Să nu uităm însă că în 
timpul atacului au fost uciși treisprezece israelieni și 
mulţi alții sunt răniți, le reaminti Farouq celor de față. 
Poliţişti și soldaţi. Presupunerea că israelienii sunt 
vinovați... deocamdată nu pare să aibă vreo logică. 

Un alt bătrân își spuse părerea: 

— Situaţia este foarte complicată. E limpede că 
furtul a avut loc în jurisdicția noastră. Pe de altă parte, 
numărul mare de soldaţi evrei morţi atârnă foarte 
greu în balanță. Își întinse mâinile și făcu o pauză. 
Evreii au fost de acord să treacă totul sub tăcere, dar 


ine cer să colaborăm cu ei și să le dăm toate infor- 
'maţiile pe care le obținem în ancheta noastră internă. 

Razak atinse ceașca cu degetele şi își ridică 
privirea. 

— Presupun că poliția a început o anchetă preli- 
minară. 

— Bineînţeles, răspunse Farouq. Au ajuns acolo 
la câteva minute după incident. Problema este că nici 
până acum nu au prezentat vreo dovadă. Bănuim că 
irec sub tăcere fapte importante. Iată de ce te-am con- 
vocat. Confruntarea pare inevitabilă. 

— Doar dacă... începu Razak. 
< — Nu avem prea mult timp, îl întrerupse un alt 
membru al Waqf, cu o coamă deasă de păr cărunt. 
“Ambele părți sunt îngrijorate că nu mai durează mult 
si presa va începe să tragă concluzii. Ştim cu toții 
tinde va duce asta. Privirea lui gravă se plimbă de 
jur împrejurul mesei, în căutare de sprijin. Razak, știi 
cât de șubredă este poziția noastră aici în Ierusalim. 
Vezi ce se întâmplă pe străzi. Ai noștri se bizuie pe 
oi să apărăm acest loc. Îndoi degetul arătător și bătu 
cu el de două ori în masă. Nu știm cum vor reacționa. 
Spre deosebire de cei mai mulți dintre noi, și se uită 
llhprimul bătrân care vorbise, încă roșu la faţă de 
frie, vor presupune că evreii sunt de vină. 

e — Îți imaginezi că Hamas și Hezbollah de-abia 
eaptă să sară cu gura pe evrei, interveni Farouq 

nou. 

Situația era mult mai serioasă decât își imaginase 

azak. Tensiunile se agravaseră deja prea mult între 

ina și palestinieni. Atât Hamas, cât şi Hezbollah 


viştigaseră un sprijin substanţial în ultimii ani în 
eforturile lor de a se opune deschis ocupației israe- 
ne și incidentul avea să întărească fără îndoială 
- agenda lor politică. Razak încercă să nu se gândească 
la consecințele și mai drastice care se profilau la 
orizont. Waqf se găsea acum într-o situație politică 


foarte precară, care i se părea lui Razak pe muchie 
de cuţit. 

— Bine, și ce vreţi de la mine? întrebă el, uitân- 
du-se de jur-împrejurul mesei. 

— Încearcă să afli cine sunt autorii furtului, îi 
răspunse bătrânul cu glasul plăcut. Trebuie să știm 
cine a comis acest act, pentru că altfel nu se poate face 
dreptate. Ai noștri merită o explicație pentru pân- 
gărirea inadmisibilă a unui loc sfânt. 

În tăcerea care a urmat, Razak a auzit scandările 
înăbușite ale protestatarilor, ca niște glasuri venite din 
mormânt. 

— Voi face tot ce va fi necesar, îi asigură el. Mai 
întâi trebuie să văd unde s-a petrecut totul. 

— Te conduc acolo chiar acum, spuse Farouq, 
ridicându-se. 


4 
CETATEA VATICANULUI 


Charlotte Hennesey se lupta cu diferenţa de fus 
orar de opt ore, iar cele trei espresso pe care le băuse 
de dimineață nu o ajutaseră să-și revină. 

Așa cum primise instrucţiuni, aștepta în aparta- 
mentul pentru oaspeți să fie chemată. Spre deosebire 
de limuzina şi de confortul de la clasa business de care 
se bucurase pe drumul de la Phoenix la Roma, Domus 
Sanctae Marthae din Cetatea Vaticanului, unde fusese 
cazată, era o reședință austeră. Pereţi albi, mobilă 
simplă din stejar, două paturi alăturate și noptiere, 
dar măcar avea baie separată și un mic frigider. 

Aşezată la fereastra însorită, își lăsă privirea să 
alunece peste acoperișurile de țiglă ale vestului 
Romei. Pentru că terminase romanul în avion — Saint 


Maybe de Anne Tyler — trebuia să se mulțumească 
acum cu ediția engleză a ziarului L'Osservatore 
Romano, pe care se străduia să o citească rând cu rând. 
Oftând, lăsă ziarul și se uită la ceasul digital de pe 
noptieră: 3.18. 

Era nerăbdătoare să înceapă să lucreze, dar se 
întrebase de multe ori la ce putea fi bun aici un 
genetician. În calitate de şef al Departamentului de 
cercetări şi dezvoltare de la BioMapping Solutions, 
Charlotte făcea în mod regulat vizite pe teren la 
companii farmaceutice și de biotehnologie, încercând 
și aplice în practică ultimele descoperiri în domeniul 
genomului uman. 

Şeful ei, fondatorul BMS, Evan Aldrich, primise 
«iu două săptămâni în urmă un telefon de la un prelat 
dela Vatican, părintele Patrick Donovan. După ce au- 
zise propunerea foarte convingătoare, Aldrich îi ofe- 
rise preotului — fără s-o mai întrebe — serviciile ei pentru 
«n proiect secret. Puţine lucruri puteau să-l deturneze 
je Aldrich de la muncă, mai ales când era solicitat 
gă renunțe temporar la cel mai bun cercetător al lui. 

Fără discuţie, acesta era mul dintre ele. 

La treizeci și doi de ani, Charlotte era o femeie 
suplă, cu ochi verzi ca smaraldul și un ten smead, cati- 
fila, încadrat de păr castaniu, ondulat, care îi ajungea 
până la umeri. Datorită echilibrului perfect — și foarte 
rar.— între farmec şi inteligenţă, devenise purtătorul 
deicuvânt al companiei într-un domeniu care era 
populat aproape în exclusivitate de oameni de ştiinţă 
“irunți. Genetica umană era adesea prost înțeleasă 
ţi: intotdeauna controversată. În cazul BMS, care își 
firomova agresiv ultimele tehnologii în domeniul 
“artografierii genetice, o imagine publică corectă era 
iixtrem de importantă. 

De curând, adăugase la arsenalul talentelor ei şi 
apariţiile mediatice — talk show-uri şi programe de 
ştiri. Aldrich îi spusese că preotul de la Vatican 


văzuse unul din cele mai recente interviuri ale ei cu 
privire la reconstituirea descendenței materne prin 
cartografierea ADN-ului mitocondrial, ceea ce l-a 
determinat să apeleze la serviciile ei. 

Acum, când își împărțea timpul între cercetare și 
relații publice, trebuia să se întrebe foarte serios ce 
rol era solicitată să joace aici. La urma urmelor, papa- 
litatea conservatoare nu putea fi, mai mult ca sigur, 
unul din marii ei suporteri. 

Gândurile îi zburară înapoi la Evan Aldrich. 

Aldrich își schimbase brusc cursul carierei cu zece 
ani în urmă, când abandonase funcţia sigură de pro- 
fesor de ştiinţe genetice la Harvard pentru a intra în 
lumea mult mai puţin sigură a afacerilor. Și gestio- 
nase strălucit această schimbare. Nu era prima dată 
când Charlotte se întreba ce îl motiva pe Evan. Nu 
banii, cu toate că atunci când BMS fusese cotată la 
bursă nu se poate spune că nu făcuse o afacere exce- 
lentă. Nu, ceea ce îl motiva cu adevărat era scopul 
stabilit, credinţa că munca și opțiunile lor erau real- 
mente importante. Pasiunea și carisma lui autentică 
au fost cele care au atras-o iniţial. Faptul că arăta — 
cel puțin după părerea ei — ca un star de cinema nu 
era nici el neglijabil. 

Aproape cu un an în urmă, Charlotte și Evan 
începuseră să iasă împreună, dar fuseseră amândoi 
foarte precauți în privința conflictelor de muncă pe 
care o astfel de relaţie le-ar fi putut provoca. Dar, dacă 
exista o potrivire firească între doi oameni, Charlotte 
o găsise cu certitudine, precum inevitabilele legi ale 
fizicii care o atrăseseră spre el fără speranţă. Acum 
patru luni lucrurile mergeau perfect între ei. 

Apoi soarta se hotărâse să-i arunce o minge cu 
efect. 

O analiză de rutină făcută cu ocazia controalelor 
medicale anuale detectase un nivel anormal de 
proteine în sângele ei. Urmaseră alte analize, printre 


j 


i 
-care și o dureroasă biopsie osoasă. În cele din urmă 
venise şi diagnosticul șocant: mielom multiplu. 

Cancer al măduvei osoase. 

La început fusese furioasă. În fond, era vegeta- 
riană, bea foarte rar şi făcea mișcare ca o nebună. Nu 
avea nici un sens, mai ales că atunci se simţea perfect. 

Nu mai era cazul acum. Exact cu o săptămână în 
urmă începuse să ia Melphalan, prima etapă dintr-un 
tratament de chimioterapie slabă. Acum era obligată 
să se lupte cu o stare care semăna cu o mahmureală 
permanentă, la care se adăugau valuri intermitente 
de greață. 

Nu avusese tăria să-i spună lui Evan. Nu încă, cel 
puţin. El vorbea deja despre un viitor în doi, chiar 
şi despre copii. Nimic nu mai părea posibil acum, și 
realitatea aceasta o copleșea. De câteva săptămâni era 
şi mai deprimată. Dacă voia să fie complet cinstită 
cu el, înainte de a face un pas mai serios trebuia să 
fie absolut sigură că se va număra printre cei zece la 
sută care înving boala. 

" Obătaie discretă o smulse pe Charlotte din gânduri. 
 Ajunse la ușă din patru pași mari, o deschise și 
văzu un bărbat chel, cu ochelari, cam de înălțimea 
"a, îmbrăcat într-un costum negru şi o cămașă tot 
neagră. Avea un ten neted și palid. Probabil 50 de ani 
Mu puțin mai mult, presupuse ea. Privirea i-a fost 
Hlrasă imediat de gulerul alb de preot care contrasta 
uternic cu hainele. 
— Bună ziua, dr. Hennesey. Sunt părintele 
latrick Donovan. 
Engleza lui era condimentată cu un accent irlan- 
tz. Zâmbind plăcut, îi întinse o mână fină. 
Admiratorul meu de la Vatican, își spuse ea. 
— Sunt încântată să vă cunosc, părinte. 
| = — Apreciez la adevărata ei valoare răbdarea dum- 
ticuvoastră. Îmi cer scuze pentru întârziere. Mergem? 
|. — Desigur. 


5 
MUNTELE TEMPLULUI 


Adânc sub Muntele Templului, Razak și Farouq 
se opriseră pe pardoseala plină de moloz a moscheii 
Marwani. Așa cum spusese Păstrătorul, pagubele 
erau considerabile, dar limitate la un spațiu restrâns. 
Intre timp fuseseră montate reflectoare pe stâlpi pen- 
tru a lumina gaura cu diametrul de aproximativ un 
metru și jumătate, care se căsca în peretele din spate. 
Razak simți cum i se strânge stomacul. 

Văzuse prima dată acest loc la sfârșitul anilor "90. 
Atunci molozul și dărâmăturile umpleau complet 
spațiul, de la podea până la tavan, dar asta se întâm- 
pla înainte ca guvernul israelian să fi autorizat Waqf 
să înceapă săpăturile și lucrările de restaurare. În 
contrapartidă, arheologilor israelieni li se dăduse voie 
să facă săpături în tunelul Zidului de Apus — un pasaj 
subteran care trece adânc pe sub casele din Cartierul 
Musulman și leagă partea de sud a Pieței Zidului de 
Apus cu Via Dolorosa din colţul de nord-vest al 
taluzului. Ca de obicei, compromisul nu intrase în 
vigoare fără vărsare de sânge. Izbucniseră revolte, iar 
ciocnirile între palestinienii și israelienii care se 
opuneau lucrărilor se soldaseră cu moartea a peste 
șaptezeci de soldați și civili — printre care se număra 
și prietenul cel mai apropiat al lui Razak, Ghalib, care 
protestase vehement față de săpăturile făcute de evrei 
în spatele casei lui, lipită de zidul vestic de susținere 
al Muntelui Templului. 

Unii musulmani se agățaseră cu încăpățânare de 
ideea că un demon, un jinn, umpluse sala subterană 
cu moloz și dărâmături special pentru a împiedica 
pătrunderea în ea. lar acum, când restaurarea se 
apropia de sfârșit, Razak nu se putea împiedica să 
nu simtă o prezenţă ostilă care mai bântuia în beznă. 


à Apropiindu-se de gaură, își trecu degetele peste 
marginea neregulată şi simţi un reziduu vâscos. 
Aruncă o privire în camera secretă prin partea în care 
imormanul de dărâmături era mai puţin înalt. 
Farouq apăru brusc lângă el, ținând în mână o 
bucată de piatră. I-o întinse lui Razak. 
— Vezi asta? îl întrebă, arătându-i un arc de cerc 
heted de pe marginea bucății de calcar. Israelienii au 
păzit o mașină de găurit pe care hoţii au uitat-o aici. 
A fost folosită pentru a face găurile în care a fost 
plasat explozivul. 
Razak examină piatra. 
— Cum au reușit să aducă exploziv în inima Ieru- 
calimulai? Cum au trecut prin toate punctele de control? 
— Exploziv şi arme. Avem de-a face cu oameni 
Înteligenți. Farouq se aplecă prin deschizătură și stu- 
atent încăperea. Nu am vrut să-ți spun faţă de 
alți, dar asta pare să indice că au fost ajutați de 
neva din interior. Poate că evreii sunt amestecați 
intr-un fel sau altul în afacerea asta. 
| Razak nu era deloc sigur. 
— Spuneai că poliţia a văzut deja totul? 
— Poliţia şi Direcţia de Informaţii a armatei. Au 
_fivut la dispoziție două zile pline după atac. 
Meticulozitatea lor nu era în nici un caz un motiv 
i surprindere pentru Razak. 
— Am așteptat raportul lor complet, adăugă 
inrouq. Nu l-am primit nici până azi. 
S-au strecurat pe rând prin spărtură și au intrat 
in camera secretă. 
Alte reflectoare instalate pe postamente luminau 
încăperea săpată direct în calcarul Muntelui Moriah, 
du tavanul din piatră susținut de stâlpi groși și nere- 
ulaţi. Pereţii nu aveau nici un fel de ornamentație. 
cerul stătut încă mirosea a explozivi. 
— Ştiai de existenţa ei? îl întrebă Razak pe Faroug, 
întorcându-se către el. 


— Habar n-am avut. Lucrările noastre s-au 
limitat doar la interiorul moscheii. Știi bine că orice 
săpătură neautorizată ar fi fost strict interzisă. 

Privirea lui Faroug nu trăda nimic, însă Razak știa 
la fel de bine că în trecut, atunci când mai fusese 
vorba de săpături, Waaf își luase câteva libertăți. 

Lângă peretele de est, Razak a văzut un șir de 
nouă cutii din piatră, fiecare inscripționată într-o 
limbă care părea a fi ebraica. Se apropie de ele. La 
un capăt al șirului, o adâncitură dreptunghiulară în 
pământ sugera existența unei a zecea cutii, care fusese 
luată de acolo, așa că se apropie și mai mult. 

Pe neașteptate, auzi o voce care venea din direc- 
ţia spărturii în zid. 

— Domnilor, îmi acordați o clipă? 

Razak și Farouq se întoarseră în același timp și, 
uitându-se prin deschizătură, văzură un bărbat de 
vârstă mijlocie, destul de puţin prezentabil. Era palid, 
dar pielea obrajilor i se cojea din cauza soarelui puter- 
nic și avea o claie de păr castaniu cam nepieptănat. 

— Mă scuzați, vorbiţi englezește? 

Străinul avea un accent englezesc cultivat. 

— Da, spuse Razak, apropiindu-se repede de 
spărtură. 

— Minunat, spuse străinul zâmbind, Asta va 
ușura lucrurile, pentru că araba mea e cam primitivă. 

Faroug îl împunse cu cotul pe Razak. 

— Cine sunteţi? p 

— Mă numesc Barton. Inaintă prin deschizătură. 
Graham Barton. Eu... 

— Cum îndrăzniţi să intrați aici? Acesta este un 
loc sfânt! strigă Farouq, ridicându-și mâinile mari 
deasupra capului. 

Barton se opri brusc, de parcă ar fi călcat pe o 
mină. 

— Îmi cer scuze. Dar dacă mi-ați permite... 
— Cine v-a lăsat să intrați? 


Razak se apropie de el, trecând pe lângă Farouq 
pentru a masca mai bine încăperea. 

— M-a trimis comandantul poliției israeliene 
pentru a vă da o mână de ajutor. 

Scoase din buzunar o scrisoare cu antetul poliţiei. 

— Un englez! Farouq gesticula ca un apucat. Au 
trimis un englez să ne ajute. Știm unde ne-a dus asta 
în trecut! 

După ce lucrase ani de zile la diverse proiecte în 
Israel, Barton ştia dureros de bine că englezii erau 
cunoscuți aici pentru eforturile lor jalnice de colo- 
nizare de la începutul secolului XX — un dezastru care 
nu avusese alt rezultat decât intensificarea resen- 
timentelor palestiniene față de Occident. Zâmbi slab. 

— Mai trebuie să vă reamintesc, îl avertiză Faroug, 
că intrarea nemusulmanilor este interzisă? 

— Afinitățile mele religioase nu sunt prea ușor 
de definit, răspunse ușor enervat Barton. 

Cândva participa cu regularitate la slujbele 
anglicane de la Biserica Sfintei Treimi din Londra, la 
«oi pași de casa lui din Kensington. Dar asta se 
întâmpla cu mult timp în urmă. Acum se considera 
un credincios oarecum laic, care ocolea biserica ofi- 
«ială, dar încă mai încerca să înţeleagă mecanismul 
convingerii sale că în acest univers miraculos exista 
ceva mai mare decât el. În căutările lui nu renunțase 
totuși la anumite elemente din marile credinţe, prin- 
fiv care și Islamul, pentru care avea un respect deosebit. 

— Așadar care este scopul prezenţei dumitale aici? 

— Lucrez la Autoritatea Israeliană pentru Anti- 
chități, zise Barton. Simţea deja că făcuse o mare gre- 
geală acceptând această misiune, dar intrase în joc și 
frebuia să joace. De fapt, specialitatea mea sunt 
întichităţile Pământului Sfânt. Mai degrabă cele 
liiblice, se gândi el, dar nu părea o idee inteligentă 
ză le spună asta celor doi. Am o bună reputaţie în 
domeniul meu. 


Sunt renumit, de fapt, își spuse. Studii la Oxford, 
curator-șef pentru antichități la Muzeul Londrei și un 
curriculum vitae ca o telenovelă — ca să nu mai pome- 
nească de nenumăratele săpături arheologice pe care 
le făcuse în și în jurul Ierusalimului, precum și arti- 
colele publicate regulat în Biblical Archeology Review. 
Chiar înaintea furtului, Autoritatea pentru Antichități 
îl însărcinase pe Graham Barton — promiţându-i un 
stipendiu generos — să supervizeze o campanie 
masivă de digitalizare pentru catalogarea nepre- 
ţuitelor ei colecţii aflate în toate muzeele din Israel. 
In clipa de faţă, Barton hotărî că era mai înțelept să 
nu insiste asupra acestor amănunte. 

— Acreditările nu mă impresionează, îl repezi 
Farouq. 

— Aveţi dreptate, dar vă pot ajuta să economisiți 
timp, insistă Barton, aparent imun la ostilitatea evi- 
dentă a Păstrătorului. În plus, atât armata, cât și 
poliția israeliană folosesc serviciile mele. Mi s-a spus 
că ați acceptat să colaborați pentru a afla ce s-a întâm- 
plat aici. Am o scrisoare de recomandare. 

Tonul său devenise mai hotărât. 

Farouq căută privirea lui Razak și văzu în ea 
aceeași aversiune faţă de tactica necinstită a israe- 
lienilor. 

— Am fost informat că este posibil ca incidentul 
să aibă legătură cu un obiect istoric, spuse Barton, 
încercând să se uite peste umărul lui Razak. 

Cei doi musulmani încă se străduiau să accepte 
ceea ce se întâmpla. 

— E limpede că hoţii au avut informaţii foarte 
precise, continuă Barton, altfel nu aveau cum să cu- 
noască amplasarea exactă a unei camere atât de bine 
ascunse sub Muntele Templului. Nu sunteți de acord? 

— O clipă, vă rog, spuse Farouq, ridicând un 
deget şi făcându-i semn arheologului să se retragă 
de lângă spărtură. 


Oftând, Barton se întoarse în moschee. Politica 
alambicată de aici îl exaspera. 

Razak îl urmări cu privirea. 

— Ciudat. Mă întreb dacă ei... 

— E scandalos! spuse Faroug, dar fața lui era 
inexpresivă. 

— Ți-au spus ceva israelienii despre asta? întrebă 
Razak, coborând glasul. 

— Absolut nimic. Și nu voi tolera așa ceva. 

Razak inspiră adânc. Nu-l încânta ideea de a-i 
permite acestui Barton — în aparenţă un delegat al 
autorităților evreiești — să intervină într-o investigație 
atât de delicată. În fond, poliţia și armata evreilor 
pierduseră deja două zile ca să inspecteze locul crimei 
fără rezultate vizibile. Și acum trimiteau un om din 
afară? Poate că Barton nu va repeta pur şi simplu 
investigația. Nu puteau ști care erau adevăratele lor 
motive. Cu toate acestea, timpul nu era de partea lui 
Razak și cunoștințele sale de arheologie și de istorie 
trau în cel mai bun caz limitate. 

Farouq se aplecă spre el. 

— Dat fiind că Barton pare a fi un expert... 

— Da... 

— Ei bine, e clar că israelienii ştiu deja ce s-a 
întâmplat aici. Ar putea să ne dea vreo informație, 
itiva de la care să pornim. Este în interesul tuturor 
aN se rezolve cât mai repede. 

— Razak, spuse Farouq cu privirea îndreptată în 
încrederea se clădește pe merite. Fiecare om tre- 
je să-și arate caracterul. Tu ești virtuos, dar nu toţi 
nt ca tine. Tu și cu mine avem încredere unul în 
ul, dar cu acest Barton trebuie să fim foarte atenți. 
Își sublinie cuvintele ridicând degetul arătător. 
— Sigur, dar avem într-adevăr de ales? întrebă 
Îtuzak, ridicând o sprânceană. 

Farouq îi întoarse privirea. În cele din urmă 
fiuntea i se descreți. 


— S-ar putea să ai dreptate, cedă el, oftând dra- 
matic. Dar tare mi-aş fi dorit să nu fie englez. 
Păstrătorul schiță un zâmbet forțat. Ia scrisoarea și 
controlează la poliţie acreditarea lui. Procedează cum 
crezi de cuviință. Eu plec. 

Razak se duse în moschee, luă scrisoarea și îi 
spuse englezului să-l aștepte până se întoarce, apoi 
îl conduse pe Faroug la scară. 

— Nu-l scăpa din ochi, îi reaminti Farouq, uitân- 
du-se urât la Barton. 

Scoţându-și sacoul, Razak îl întrebă pe Farouq dacă 
era atât de bun să-l ducă la birou. Rămase acolo și îl 
urmări pe Păstrător cum dispare în lumina soarelui. 

După ce își suflecă mânecile, Razak își scoase celu- 
larul și formă numărul comisarului de poliţie care 
semnase scrisoarea. După două transferuri, a fost 
lăsat să aștepte pe fundalul unei banale melodii pop 
israeliene. Urmărindu-l pe Barton, care se plimba în 
cercuri mici prin moscheea Marwani, se mută de pe 
un picior pe celălalt, ținând telefonul departe de 
ureche și încercând din răsputeri să ignore ritmul 
sacadat care îi dădea dureri de cap. Un minut mai 
târziu, se auziră două clinchete distincte, urmate de 
un ţârâit. 

— Maiorul Topol, spuse un glas puternic, nazal. 

Razak se strădui să elimine complet accentul arab 
din engleza lui aproape perfectă. 

— Numele meu este Razak bin Ahmed bin 
al-Tahini. Am fost angajat de Waqf să supraveghez 
investigația de la Muntele Templului. 

— Așteptam telefonul dumneavoastră, spuse 
Topol, care sorbea cafea fierbinte dintr-un pahar de 
carton și, evident, nu era deloc impresionat. Presupun 
că l-aţi cunoscut pe domnul Barton? 

— Da, ne-am cunoscut, răspunse Razak, uimit de 
modul direct în care polițistul abordase problema. 

-E bun... l-am mai folosit. E foarte obiectiv. 


Razak se abţinu de la orice comentariu. 

— Trebuie să vă informez că prezența lui nu a fost 
bine primită. Inţelegem necesitatea intervenției 
departamentului dumneavoastră, dar domnul Barton 
a intrat în moschee fără autorizaţie. 

— Scuze că nu v-am anunţat mai devreme, răs- 
punse Topol, înăbușindu-și un căscat. Dar Graham 
Barton fusese autorizat să acționeze în numele nostru. 
Totul este prezentat în scrisoarea pe care o are la el. 
Înţelegeţi, sunt convins, că natura acestei infracțiuni 
impune să avem un rol egal în anchetă. 

— Domnul Barton este arheolog, nu anchetator, 
protestă Razak. Poliţia israeliană a cercetat deja locul 
crimei. 

— Sigur, oamenii noştri au fost acolo, recunoscu 
'Topol, dar scopul acestei crime pare să fie furtul unui 
vestigiu istoric. Noi suntem polițiști. Mașini furate, 
spargeri, omucideri — la astea ne pricepem. Nu ne 

pricepem însă la obiecte istorice. Am considerat, deci, 
că ancheta ar avea numai de câștigat dacă folosim 
cunoștințele de specialitate ale lui Barton. 

Razak nu spuse nimic. Era un lucru de rutină la 
-el'să prefere tăcerea confruntării. În timpul nego- 
rilor, când partea opusă încerca să umple tăcerea, 
scăpau adesea informații importante. Pauza i-a 
jermis să se gândească la argumentele lui Topol. În 
inare parte păreau logice. 

Polițistul cobori glasul și continuă pe un ton 
conspirativ: 

— Dacă vrem să se facă dreptate, cred că trebuie 
Să lăsăm de-o parte diferendele noastre. 

— Colegii mei și cu mine împărtășim punctul 
umneavoastră de vedere. Putem avea încredere că 
vate informaţiile vor rămâne confidențiale până când 
lorminăm ancheta? 

| — Aveţi cuvântul meu. Și noi dorim o rezolvare 
rapidă şi paşnică. Zvonurile se răspândesc cu iuţeala 


gândului. S-ar putea să ne trezim cu o problemă mult 
mai serioasă. 

— Înţeleg. 

— Succes. 

Convorbirea luă sfârșit. 

Razak se întoarse la englez, care stătea nu 
departe de spărtura din zid, cu mâinile la spate, 
fluierând şi admirând interiorul impresionant al 
moscheii Marwani. Barton se întoarse spre el. 

— Totul e în regulă? 

Arabul dădu din cap şi îi întinse mâna. 

— Bine ai venit printre noi, domnule Barton. 
Numele meu este Razak. 


6 
CETATEA VATICANULUI 


La capătul coridorului slab luminat, Charlotte 
Hennesey și părintele Donovan coborâră două etaje 
pe o scară întortocheată și intrară în holul modern 
al domului. Străbătură repede coridorul placat cu 
marmură albă, trecură pe lângă un bust din bronz 
al Papei loan Paul II și ieșiră din clădire în soarele 
strălucitor al după-amiezii. 

Charlotte era obișnuită cu căldura uscată de la 
Phoenix. Canicula Romei era umedă, înăbușitoare. 
La această neplăcere se adăuga şi ținuta obligatorie 
impusă de Vatican — braţele, picioarele şi umerii 
trebuiau să fie tot timpul acoperite. Pantalonii scurți 
și bluzele fără mâneci erau interzise. Era ca la liceu, 
fără topuri sau bluze cu bretele. În următoarele câteva 
zile va purta doar pantaloni kaki, bluze cu mânecă 
lungă și sacouri incomode încheiate până la gât. 
Acasă, de obicei își termina ziua întinsă pe marginea 


piscinei, în curtea din spate a fermei, purtând doar 
tin bikini. Mă rog, când avea chef. Era clar că aici nu 
se va întâmpla așa ceva. 
— Sunt sigur că ești curioasă să afli de ce ai fost 
themată, spuse părintele Donovan. 
— Da, m-am întrebat și eu, răspunse ea poli- 
licoasă. 
— Vaticanul se pricepe la teologie și credință, îi 
explică el. Cu toate acestea, nu vei fi uimită să afli 
„că în materie de științe naturale avem unele defi- 
jenje, spuse el, arborând un zâmbet autocritic. 

— Este de înțeles. 


W Preotul are un suflet blând, se gândi ea. Accentul 


său irlandez era liniștitor şi gesticula adesea, probabil 
„0 consecinţă a multor ani de predici la amvon. 


„Au trecut fără să se grăbească pe lângă Piazza 
Santa Marta, apoi au ocolit absida bazilicii pe aleile 
ilin spate. Charlotte se minună de frumusețea exte- 
'riorului din marmură și a vitraliilor. 

_—Uite, eu, de pildă, spuse Donovan, sunt Prefetto 
iella Biblioteca Apostolica Vaticana... Un mod preţios 
ide a spune „curator-șef al Bibliotecii Vaticanului”. Cel 


izor, m-am convins că m-ai putea ajuta la un proiect 
pe care mi s-a cerut să-l duc la bun sfârșit. 

— Dacă nu vă supăraţi că vă spun, mă surprinde 
“ăi domeniul meu de activitate stârnește interesul 


— Da, sunt mulți între aceste ziduri care ar avea 
rve în privința geneticii. Mie însă îmi place să-mi 
păstrez mintea cât mai deschisă. 
— Bine că ştiu, spuse ea zâmbind. Şi ce va trebui 
'să fac, mai exact? 

Preotul nu-i răspunse imediat. Așteptă ca doi 
clerici care se plimbau prin apropiere să se 


îndepărteze de ei, apoi spuse calm, dar aproape în 
șoaptă: 

— Orelicvă. Ar fi vrut să-i spună mai multe, dar 
se răzgândi. Cel mai bine e să vezi cu ochii tăi. 

Îndreptându-se spre nord, pe Viale del Giardine 
Quadrato, au străbătut vegetaţia luxuriantă din 
Grădinile Vaticanului și au trecut de Casina lui Pius 
IV, extravaganta casă papală de vară construită în 
stilul neoclasic al secolului al XVI-lea. 

Aleea trecea prin spatele Muzeului Vaticanului. 
Charlotte citise că uriașa colecție de artă a Vaticanului 
era adăpostită acolo, în fostul palat al papilor din 
epoca renascentistă. Era și locul în care nenumărați 
vizitatori din întreaga lume veneau în fiecare an 
pentru a se extazia în faţa celui mai renumit exponat 
al cetăţii — Capela Sixtină —, cu pereţii acoperiţi de 
fresce uluitoare și cu tavanul pictat de însuși 
Michelangelo. 

Charlotte își dădea seama că părintele Donovan 
nu avea încă de gând să divulge mai mult. Deși dorea 
să afle de ce se ocupa un bibliotecar de studiul unei 
relicve, schimbă subiectul: 

— Locul acesta e încântător, spuse ea, uitându-se 
la flori, la fântânile bogat ornamentate, la fantastica 
arhitectură renascentistă. E ca în basme. Chiar locu- 
iți aici? 

— O, da, spuse el. 

— Şi cum e? 

Preotul se uită la ea, zâmbind amuzat. 

— Vaticanul este o lume în altă lume. Am tot 
ce-mi trebuie între aceste ziduri. E ca un fel de cam- 
pus universitar, presupun. 

— Oare? 


1 Din 1926, această vilă (construită în 1553-1562) a devenit 
sediul Academiei Pontificale de Ştiinţe. (N. tr.) 


— Fără viața de noapte, bineînţeles, răspunse râzând 
părintele, și își ridică brațele. Totuşi trebuie să recunosc 
că avem propriile noastre echivalente ale frăţiilor. 
Se apropiau de intrarea de serviciu a muzeului. 
“Chiar și în pas de promenadă, străbătuseră în zece 
minute cam șase sute de metri — aproape întreaga 
lăţime a Cetăţii Vaticanului. 


7 
MUNTELE TEMPLULUI 


Razak îl conduse pe englez la spărtura din zid şi 
îi făcu semn să treacă prin ea. 

Barton se strecură dincolo şi privirea lui analitică 
incepu imediat să studieze încăperea. Intrând imediat 
după el, Razak rămase în picioare lângă spărtură, 
deranjat de atmosfera oarecum lugubră, care îi amin- 
tea de o peşteră. 

În schimb, englezul, plin de energie, nu ezită deloc 
să-și exprime cu glas tare gândurile: 

— La sfârşitul secolului I î.Chr., regele Irod cel 
Mare a adus meșteri arhitecţi de la Roma și din Egipt 
pentru a clădi Muntele Templului. A fost o lucrare 
uriașă, care a necesitat construirea unei platforme 
imense, ce îngloba şi fundaţia de stâncă de la capă- 
tul nord-estic, spuse el arătând peste umăr, şi se 
extindea către sud, folosind marile ziduri de sprijin 

aturale — adică versanţii stâncoși ai Muntelui 
Moriah. Se întoarse pe călcâie, întinzând braţul în 
direcția opusă. Iată de ce capătul sudic al platformei 


“Arheologii bănuiesc de mult că sub munte s-ar afla 
şi alte excavații similare. 


— Vrei să spui că evreii cunoşteau existența aces- 
tei camere? 

Barton era conștient că Razak căuta suspecți și, 
ca atare, trebuia să fie foarte precaut. Deși știa că arhe- 
ologii israelieni efectuaseră scanări termale care ară- 
taseră unele anomalii subterane discutabile, era 
absolut sigur că această încăpere nu fusese detectată, 

— Habar n-au avut. Sunt convins că, dacă ar fi 
știut, Waqf ar fi fost informat. 

Își dădea seama că Razak nu credea nici o iotă. 

Barton își concentră atenţia asupra cutiilor din 
piatră, ghemuindu-se lângă ele ca să le vadă mai bine 
și trecând de la una la alta. Emoţia lui creştea cu 
fiecare nouă descoperire. 

Între timp, privirea sumbră a lui Razak se plimba 
pe pereții din piatră. 

— Ce este de fapt acest spaţiu? 

Barton, care între timp se ridicase și acum stătea 
nemișcat, lăsă să-i scape un oftat prelung. 

— Ne aflăm în ceea ce pare a fi o veche criptă 
evreiască. 

Razak își încrucișă strâns braţele la piept. Ideea 
de a sta acolo, printre morţi și suflete neîmpăcate, era 
demoralizanfă și-i întărea presimţirea de rău-augur. 
O criptă. Mai era şi evreiască, pe deasupra. Spaţiul 
i se păru brusc mai mic. Și sufocant. 

— Se pare că hoţii voștri au plecat cu unul dintre 
ocupanții ei permanenţi. 

Barton își schimbă greutatea de pe un picior pe 
altul și îi arătă adâncitura dreptunghiulară din 
pământ de la capătul șirului. 

— Dar nu sunt prea mici pentru a fi sicrie? 

— Lasă-mă să-ţi explic. Arheologul făcu o pauză 
pentru a-și aduna gândurile. În cadrul ritualului 
funerar evreiesc din Antichitate — tahara —, trupul 
mortului era spălat, uns cu uleiuri și apoi acoperit 
cu flori, ierburi, mirodenii. Îi erau legate gleznele, 


pa: 


încheieturile mâinilor şi fălcile și i se puneau mone- 
«le pe ochi. Își făcu mâinile căuș peste ochi. La urmă, 
trupul era învelit în pânză şi acoperit cu un giulgiu. 

Barton ştia că în această etapă cadavrul astfel 
pregătit era plasat într-o nișă lungă, numită loculus. 
Acolo nu existau astfel de nișe, dar variațiile în planul 
unui mormânt nu erau neobișnuite și nu voia să 
complice lucrurile mai mult decât era necesar. 

Încercând să vadă cu ochii minții dimensiunile 
interioare ale cutiei, Razak tot nu reuși să-și dea 
seama cum putea să încapă un trup omenesc într-un 
spaţiu atât de mic. 

— Nu văd cum... 

Baton ridică o mână. 

— Te rog, dă-mi voie, interveni el delicat. Ei 
credeau că trupul trebuia să-și ispășească păcatele, 
de care se lepăda prin putrezirea cărnii. Familia de- 
functului lăsa cadavrul timp de un an să putrezească, 
apoi se întorcea pentru a pune oasele într-o cutie 
sacră din piatră — numește-l cum vrei, un sicriu sau 
un sarcofag miniatural, de fapt un osuar. 

Razak se uită fix la Barton. Practica funerară 
islamică — înhumarea în decurs de douăzeci de patru 
de ore, într-un mormânt modest, cu faţa la Mecca, 
de preferat fără sicriu — se deosebea total de com- 
plicatele ritualuri antice evreieşti. 

— Înţeleg, spuse Razak, frecându-și bărbia. 

— Acest tip de înmormântare era comun în re- 
giune, continuă Barton, dar a fost practicat o perioadă 
foarte scurtă, cam de la 200 î.Chr. până la 70 d.Chr. 
Asta ne permite să datăm cu multă acuratețe osua- 
rele, chiar și fără analize elaborate. După cum vezi, 
îi spuse Barton arătând către cutii, sunt destul de mari 
ca să aibă loc în fiecare dintre ele câte un schelet dez- 
membrat. 

— De ce păstrau oasele? 

Razak știa răspunsul, dar voia să fie sigur. 

— Vechii evrei credeau cu tărie în reinviere — 
anunţată de venirea adevăratului Mesia. 

Razak dădu din cap. Trupurile musulmanilor 
așteptau şi ele în mormânt Judecata de Apoi. Își 
reaminti astfel că iudaismul și Islamul aveau multe 
rădăcini comune. 

— Același Mesia, adăugă Barton, despre care 
evreii cred că va reconstrui cel de-al treilea și ultim 
templu acolo, spuse el ridicând o mână deasupra 
capului, către Muntele Templului. 

— Asta nu se va întâmpla niciodată, declară 
Razak destul de sfidător. 

Era exact reacţia la care Barton se aștepta din 
partea musulmanului. 

— Da, mă rog, era considerată o pregătire pentru 
ziua cea mare. Fără oseminte n-ar fi avut nici o șansă 
de reînviere. 

— Osuarele sunt valoroase? 

— Depinde. Piatra trebuie să fie într-o stare per- 
fectă. Barton cuprinse cu privirea cele nouă relicve 
rămase. Astea par într-o stare excelentă — nu au 
crăpături vizibile şi, în plus, nu lipsește nici un capac. 
Ornamentaţiile pot fi și ele importante. Adesea, 
meşterul marca pe suprafața osuarului identitatea 
defunctului. Uneori aveau modele geometrice și 
scene decorative. Dacă gravurile sunt impecabile, 
prețul crește. 

Barton văzuse sute de asemenea osuare recu- 
perate din întreaga regiune, unele chiar mai impre- 
sionante decât de aici. 

— Astea par destul de comune, adăugă el. 

— În concluzie, cam cât ar valora una dintre ele? 

— Depinde, spuse englezul, țuguindu-și buzele. 
Poate șase mii de lire sterline, cam zece mii de dolari, 
presupunând că ar putea fi vândute pe piaţa de anti- 
chități. Problema cea mai mare a hoților este că relicva 
asta este relativ obișnuită. Dacă vor să obțină un preț 


cât mai mare, trebuie să găsească una într-o stare 
perfectă, iar cumpărătorul trebuie să fie un colec- 
ționar avid sau un muzeu de antichități pus pe 
achiziţii. Dar astăzi muzeele se cam feresc de piesele 
care apar pe piaţa liberă. 

Razak începuse să se obișnuiască cu engleza 
britanică a arheologului. 

— De ce? 

— Piesele cele mai căutate sunt cele a căror pro- 
venienţă este sigură. Un cumpărător serios are nevoie 
de o dovadă solidă că obiectul a fost scos dintr-un 
sit anume, pentru că așa i se validează autenticitatea. 
Pământul și vestigiile amestecate din jurul săpăturilor 
arheologice furnizează o mulțime de informaţii în 
legătură cu vârsta obiectului. Scoate-l din pământ 
și... spuse el, ridicând din umeri. 

Razak se lăsă pe vine. Trebuia să țină minte o 
mulțime de lucruri. 

— Cu alte cuvinte, spui că... dat fiind că valoarea 
depinde de dovedirea originii, osuarul furat ar putea 
să nu valoreze mare lucru pe piaţă? 

Barton încuviință. 

Pierderile mari din rândul israelienilor nu se potri- 
veau deloc cu presupusa lipsă de valoare a relicvei. 

— De ce și-ar asuma cineva atâtea riscuri și ar 
acţiona atât de violent ca să fure doar unul singur? 
continuă el. De ce nu pe toate? 

— Bună observaţie, zise Barton. Asta va trebui să 
aflăm noi doi. Trebuie să analizez gravurile de pe 
cutiile astea. Trebuie, de asemenea, să studiez cripta 
şi să găsesc niște indicii despre cei care au fost 
înhumați aici. Părerea mea este că hoţii au știut precis 
ce osuar să ia și puţin le-a păsat de stabilirea pro- 
venienţei. Asta exclude arheologii de meserie, care 
nu prea aruncă în aer ziduri. 

Razak își permise să zâmbească. 

— Cam cât cântărește una dintre cutiile astea? 


— Probabil vreo douăzeci, douăzeci şi cinci de 
kilograme, plus oasele... maximum treizer i şi cinci 
în total. 

— Şi cum ar proceda cineva să o transporte? 

— Presupun că într-o ladă obișnuită din lemn. 
Trebuie înfășurată bine în mai multe straturi de 
material de protecție. Dacă au încercat să o scoată 
printr-un port, trebuia să treacă prin formalitățile 
vamale. Mi s-a spus că de vineri toate încărcăturile 
care așteaptă să plece din țară sunt verificate piesă 
cu piesă. Nu putea trece neobservată. 

— Mai mult ca sigur că armata a blocul toate 
șoselele imediat după atac, adăugă Razak. Asta ex- 
clude scoaterea osuarului din Israel pe cale terestră. 

Barton se uită plin de curiozitate la musulman. 

— Da, dar nu a spus poliţia că în timpul inciden- 
tului a fost folosit un elicopter? 

Razak dădu din cap. 

— Asta au declarat martorii oculari. 

— Nu vreau să-ţi arăt ceea ce sare în ochi, dar nu 
crezi că au dus-o imediat peste graniţă? 

Expresia lui Razak era grăitoare. Şi el se gândise 
la același lucru, dar nu voia nici măcar să ia în 
considerare această posibilitate. 

— Orice este posibil. 

Ideea că relicva era deja departe şi intangibilă îl 
dezarma complet. Povestea asta depășea cu mult 
rolul său obișnuit şi blestemă în minte Waqf, care îl 
implicase în ea. 

— Da, se pare că martorii oculari au raportat 
zborul unui elicopter deasupra Fâșiei Gaza imediat 
după jaf. 

— O, Doamne, asta nu e bine, spuse Barton. 

— Nu, nu e, răspunse Razak posomorât. Cu atât 
mai puțin când elicopterul trebuie încă să apară. 

— Mai există o șansă minimă ca osuarul să se afle 
încă în Israel, zise englezul. 


aa 


Razak se ridică și își scutură praful de pe 
pantaloni. 

— Foarte mică, după părerea mea. 

Observând că delegatul musulman părea copleșit, 
Barton se gândi că ar fi mai înţelept să schimbe 
macazul. 

— Nu sunt criminalist, continuă Barton, dar cred 
că osuarul conţinea mai mult decât oase. Pun pariu 
că hoţii știau exact ce se află în el. Puse o mână 
prietenească pe umărul lui Razak. Vom afla adevărul. 
Voi face tot ce pot pentru a descifra inscripțiile. 

Văzând că pe musulman îl stânjenea gestul lui, 
își retrase mâna. 

— De cât timp ai nevoie, domnule Barton? 

— Cred că o oră îmi ajunge. 

— Hai să ne întâlnim din nou mâine dimineaţă. 
O să-l pun pe unul din oamenii noștri de la Waqf, 
Akbar, să te aştepte lângă scară. Te va conduce până 
jos, ca să poţi începe. 

— Să mă urmărească, vrei să spui. 

Razak nu-i dădu atenţie. 

— Ascultă, nu-ți port pică, spuse Barton întinzând 
mâinile într-un gest împăciuitor. Ştiu că locul acesta 
este sacru și eu nu sunt musulman. 

'Tăcere, nu confruntare, își reaminti Razak. 

— Să zicem, ora nouă? 

— E bine. 

Razak îi dădu o carte de vizită. 

— Dacă ai nevoie să-mi transmiţi ceva. 

Barton se uită la ea. Doar un nume și un număr 
de telefon mobil. 

— Mulţumesc. Și încă ceva... Vreau să fie clar, 
Razak: nu mă interesează politica. Sunt arheolog. 
Adu-ţi aminte că mă aflu aici ca să vă ajut. Treispre- 
zece oameni au murit vineri și sunt convins că indi- 
ciile ne vor ajuta să aflăm de ce. 


Razak dădu binevoitor din cap și cei doi se 
îndreptară spre ieșirea din criptă. 

Părintele Donovan și Charlotte au coborât la sub- 
solul muzeului cu un lift de marfă zgomotos și lent. 

Când s-au deschis ușile, preotul o conduse de-a 
lungul unui coridor lat, luminat cu neon, pe care 
Charlotte s-ar fi așteptat să-l vadă într-un spital. Pașii 
lor răsunau pe linoleum și stârneau ecouri între pere- 
ţii simpli și albi. Era un fel de galerie cu uşi. Probabil 
spații de depozitare, presupuse Charlotte. 

— Aproape am ajuns, spuse părintele Donovan, 
arătându-i o ușă lată de metal de la capătul cori- 
dorului. 

Părintele strecură o cartelă într-un dispozitiv fixat 
pe pervazul ușii și broasca solidă se deblocă. Deschise 
ușa şi îi făcu semn să intre. 

— Poţi păstra asta, spuse părintele, dându-i car- 
tela. Deschide și ușa de serviciu din spate, după orele 
de program. Te rog să n-o pierzi. 

Charlotte dădu din cap şi puse cartela în buzunar. 

Dincolo se afla un laborator spaţios. Pereţii erau 
acoperiţi cu dulapuri înalte cu pereți de sticlă în care 
era o mare varietate de recipiente cu chimicale, sti- 
cluţe şi cutii de mici dimensiuni. Pe dulapurile de 
dedesubt era expusă o întreagă colecţie de aparatură 
științifică de ultimă generație. Lumină crudă a 
lămpilor cu halogen scotea în evidență fiecare 
suprafață. Restul spaţiului era ocupat de stații de 
lucru masive, din oțel inoxidabil. Sistemul de aer 
condiţionat și de filtrare zumzăia încetișor în fundal, 


eliminând praful şi impuritățile microscopice şi 
reglând în același timp umiditatea și temperatura din 
laborator. 

Presupusa lipsă de interes a Vaticanului pentru 
ştiinţă nu se vedea în nici un caz aici. Era unul dintre 
laboratoarele cele mai impresionante în care intrase 
vreodată. 

— Este noua noastră anexă la muzeu, îi explică 
Donovan. N-a fost încă deschisă nici pentru rezidenții 
noștri. 

— Impresionant. 

— Colecţia de artă are nevoie de întreţinere per- 
manentă, continuă el, ca și cum s-ar fi justificat. O 
mulțime de sculpturi în marmură, picturi, tapiserii. 
Își mișca mâinile de parcă tocmai ținea o predică. Aici 
vor fi îngrijite comorile noastre cele mai preţioase, 
pentru că numai așa generațiile viitoare se vor bucura 
de ele. 

Un bărbat apăru pe ușa care dădea într-o cameră 
din spatele laboratorului. Văzându-l, părintele surâse. 

— Giovanni, come sta? 

— Fantastico, padre. E lei? 

— Bene, grazie. 

Ușurinţa cu care preotul irlandez trecuse de la o 
limbă la alta o impresionă pe Charlotte. Se uită 
curioasă la bărbatul de vârstă mijlocie, îmbrăcat 
într-un halat alb imaculat de laborator, care se apropie 
şi strânse mâna preotului. Ochi căprui, păr des în care 
se amestecau șuviţe negre și cărunte, un chip plăcut, 
brăzdat de riduri doar în locurile în care zâmbetul 
său larg își pusese amprenta. 

— Domnule doctor Giovanni Bersei, v-o prezint 
pe doamna doctor Charlotte Hennesey, o geneticiană 
renumită din Phoenix, Statele Unite. 

Donovan puse o mână pe umărul ei. 

— Îmi face plăcere să vă cunosc, doamnă doctor 
Hennesey, răspunse amabil Bersei, cu un puternic 


accent italian, strângându-i mâna. Ca mulți alții, 
fusese imediat captivat de ochii ei verzi extraordinari. 

— Şi mie îmi face plăcere, zise ea, strângându-i 
mâna fermă și zâmbindu-i cu căldură. 

Ar fi vrut să adauge ceva amabil în italiană, dar 
era conștientă că, precum majoritatea compatrioților 
pe care îi cunoștea, avea mari deficienţe în materie 
de cunoștințe lingvistice, cu toate că la Phoenix învă- 
tase ceva spaniolă, atât cât să se poată descurca. 

— Doctorul Bersei ne-a ajutat de multe ori până 
acum, o informă părintele Donovan. Este antropolog, 
specializat în civilizația romană. 

— Minunat. 

Charlotte se întrebă imediat cum se puteau com- 
pleta reciproc disciplinele lor atât de diferite. Era 
acum cu atât mai nerăbdătoare să vadă misterioasa 
relicvă la care făcuse aluzie Donovan ceva mai 
devreme. 

Părintele întinse mâinile de parcă i s-ar fi pus în 
față un potir invizibil de împărtășanie. 

— Trebuie să lipsesc o oră pentru a lua coletul de 
la Termini. M-am gândit că voi doi ați avea timp să 
vă cunoașteţi mai bine cât sunt plecat. 

— Perfect, spuse Charlotte, uitându-se cu coada 
ochiului la Bersei, care părea şi el bucuros de reco- 
mandarea lui Donovan. 

Înainte de a ieși pe ușă, părintele adăugă: 

— Ne vedem toți trei în curând. 

Charlotte se întoarse către Bersei fără să-și mai 
ascundă nedumerirea: 

— Ai idee despre ce e vorba? 

— Habar n-am, spuse italianul ridicând din umeri. 
Trebuie să recunosc, sunt destul de curios. Am lucrat 
mult pentru Vatican, dar niciodată nu a trebuit să 
semnez un acord de confidențialitate. Cred că nici tu. 

— Da, mi se pare ciudat. 


Trei pagini de renunțare completă la orice drep- 
turi, autentificate cu sigiliul papal și legalizate în fața 
unui notar al Vaticanului. Evident, secretul proiec- 
tului depășea o simplă solicitare tacită. Fusese 
tentată să întrebe despre onorariu, dar i se păruse că 
ar fi fost nepotrivit. Aldrich nu-i spusese exact câți 
bani fuseseră transferați în contul BMS, dar pre- 
supunea că suma nu era deloc mică. 

— Nu am lucrat niciodată cu un genetician, spuse 
el nedumerit. Nu că m-aș plânge, desigur, adăugă 
imediat. 

— Locuiești la Roma? 

— La câţiva kilometri de oraș. Când lucrez aici 
vin cu scuterul, preciză el, ridicând caraghios din 
sprâncene. 

— Sper că eşti atent, spuse Charlotte râzând. Toți 
par să fie foarte grăbiţi pe aici. 

— Sunt cei mai nebuni şoferi din Europa. 

— Spune-mi, la ce ai lucrat aici până acum? 

— O, la câteva proiecte diferite, spuse el. Presu- 
pun că porţia mea de celebritate se rezumă la artico- 
lele despre catacombele din Roma. O comisie a 
Vaticanului supraveghează siturile, aşa că lucrez cu 
ei destul de des. E drept, sunt rareori chemat chiar 
aici. Cam intimidant, nu-i așa? 

— Ai dreptate. O mulțime de gărzi. 

— Deci eşti genetician? Pare foarte interesant. 
Foarte modern. 

— Fac în special cercetări în domeniul genomului 
uman, analizând structura celulelor și ADN-ul pen- 
tru a determina defectele genetice ce pot cauza boli. 

— Nemaipomenit, spuse Bersei mângâindu-și 
bărbia. Un mecanism remarcabil organismul uman. 

— M-a fascinat întotdeauna, încă din copilărie. 

— Ei bine, doctorul Hennesey, nu ştiu de ce soarta 
ne-a adus împreună, dar pot să-ţi spun că de-abia 
aştept să lucrez cu tine. 


— Mulţumesc. Și, te rog, spune-mi Charlotte. 

— Vino. Bersei se întoarse și îi făcu semn să-l 
urmeze în camera din spate. Hai să-ţi facem rost de 
un halat de laborator. Sunt sigur că părintele Donovan 
va dori să începem imediat ce se întoarce. 

Întorcându-se de la întâlnirea cu arheologul, Razak 
îl găsi pe Farouq în aceeași cameră în care se adunase 
consiliul Waqf mai devreme. Păstrătorul tocmai ter- 
mina o convorbire telefonică și puse receptorul în 
furcă. 

— Ce crezi despre Barton? întrebă Farouq, așe- 
zându-se mai comod pe scaun. 

— Pare să ştie despre ce vorbește. 

— Topol a fost, spuse Farouq, făcând semn către 
telefon. Și-a cerut scuze că nu ne-a contactat mai 
devreme. S-a oferit să-l retragă pe Barton dacă ne 
deranjează. l-am spus că mai întâi voi discuta cu tine. 

Razak știa că Faroug îl întreba indirect dacă vrea 
să-și asume răspunderea pentru acțiunile lui Barton. 

— Cred că putem avea încredere în el. Mi-a dat 
deja informații prețioase. 

— Să-i spun lui Topol că vom colabora? 

— Ar dovedi buna noastră credință, observă 
Razak. La urma urmei, ambele părți au fost afectate. 
Dacă îi menţinem implicați pe israelieni, s-ar domoli 
suspiciunile — ar amâna orice protest violent. 

Uneori politica, la fel ca pacea interioară, depin- 
deau în mare măsură de limitarea daunelor. 

— Ai grijă doar să nu-l pierzi din ochi, repetă 
Farouq. Ştie ce s-a furat? 


— Da. Un osuar. 

— O cutie funerară? De ce atâta tevatură pentru 
așa ceva? 

— Încă nu e clar, spuse Razak, clătinând din cap. 
Barton are nevoie de timp ca să afle exact ce a fost 
în osuar. Va examina mâine dimineaţă cripta pentru 
a-și da seama. 

— Înţeleg. 

— Ai mai auzit ceva despre elicopter? 

Faroug clătină din cap. 

— Până stabilim ce s-a întâmplat, spuse Razak, 
va trebui să cerem copii după documentele vamale 
ale navelor care au plecat în ultimele trei zile, înce- 
pând cu Tel Aviv. Același lucru la aeroporturi. Potrivit 
lui Barton, obiectul cântărește cam treizeci și cinci de 
kilograme. E aproape sigur că osuarul ar avea cam 
un metru lungime și șaptezeci de centimetri lățime 
și adâncime. 

— Voi cere copii după actele vamale pentru 
avioane, trenuri și nave, spuse Farouq, fără pic de 
entuziasm. Punându-și ochelarii pe nas, notă ceva 
într-o agendă. 

— Putem presupune că toate punctele de control 
rutiere au fost întărite? 

— Fii serios, Razak, spuse Farouq, strâmbându-se. 
Când a putut fi verificată o asemenea presupunere? 
Mă rog, toate vehiculele sunt controlate amănunțit, 
dar mă îndoiesc că ar risca să scoată așa ceva din 
Israel cu mașina. 

— Crezi că au folosit elicopterul? 

Faptul că Barton însuși lansase ideea îl făcuse pe 
Razak să se gândească mai serios la această posi- 
bilitate. 

— Nu s-a întors până acum, aşa că e foarte pro- 
babil să fi ieşit din țară. Că veni vorba, continuă 
Farouq fără să facă vreo pauză, poliţia verifică un 
apel de la o proprietăreasă din Cartierul Evreiesc. 


Le-a spus că un străin a închiriat o cameră la ea. A 
stat acolo împreună cu câțiva bărbaţi, iar ea a crezut 
că fac parte dintr-un grup de turiști. Toţi au dispărut 
vineri, destul de târziu, puţin înainte de a se însera. 
Femeia de serviciu a fost de acord să se întâlnească 
mâine dimineață la prima oră cu un expert al poliției 
în portrete robot. 

— Crezi că avem ceva aici? 

— Poate. Dar femeii i-au trebuit trei zile să apară. 
Pare ciudat. Farouq se uită la însemnările lui. Numele 
sub care a fost închiriată camera e Daniel Marrone 
— același folosit la închirierea dubiţei abandonate. 
N-ar m-ar mira deloc să fie fals. Israelienii au făcut 
şi teste balistice, continuă el. Hoţii au fost înarmați 
cu carabine de asalt XMB, niște arme foarte sofisticate, 
după cât se pare. Sunt fabricate de Heckler & Koch 
pentru armata Statelor Unite. 

— Interesant. 

Laboratoarele de medicină judiciară israeliene nu 
încetaseră niciodată să-l impresioneze pe Razak. Sub 
presiunea unei probleme permanente de securitate 
națională, evreii investiseră foarte mult în tehnologie 
antiteroristă, care includea și o bază de date foarte 
sofisticată, în care adunaseră caracteristicile tuturor 
armelor cunoscute. 

— Dar nu pare să aibă sens, continuă Razak 
încruntându-se. 

— Ce vrei să spui? 

— Barton spune că osuarul nu valorează probabil 
mai mult de câteva mii de dolari. 

— Hm. Farouq medită la această ultimă infor- 
maţie. Să așteptăm și să vedem ce descoperă arheo- 
logul. Farouq se uită la ceas. Înainte ca obiectul să 
ne scape din mâini definitiv. 

Pe aleea lată de beton, paralelă cu linia de încăr- 
care de la Stazione Termini, un tânăr hamal urca o 
ladă voluminoasă de lemn într-un cărucior de bagaje. 

— Tananăi, se auzi un glas strident de italian, umblă 
cu grijă cu lada aia. 

Mijindu-și ochii în lumina puternică a soarelui, 
hamalul se uită în sus să vadă cine îi spusese „nătă- 
răule“. Lângă clădirea modernă din oțel și sticlă a 
gării stătea nemișcat un bărbat înalt, solid, îmbrăcat 
în pantaloni reiați şi o cămașă albă. Străinul atletic 
nu părea genul care să reacționeze bine la un răspuns 
prompt și spiritual. 

— Si, signore. 

În clipa următoare, dinspre aglomerata Via 
Giovanni Giolitti apăru o furgonetă albă care parcă 
lângă bordură. Părintele Patrick Donovan sări din ea 
și porni grăbit pe alee, nerăbdător să vorbească cu 
Conte. 

— Totul e în regulă? 

— Ar fi, dacă hamalii și-ar face treaba cum trebuie. 

Tânărul hamal își dădu ochii peste cap, dar cu 
precauţie, ca să nu-l vadă italianul nervos. 

Conte se uită dezaprobator la preot. 

— Trebuia să te îmbraci chiar atât de bătător la 
ochi? Ce nevoie ai să atragi atenția? 

Se uită la numărul de înmatriculare al mașinii. Nu 
erau plăcuţele Cetăţii Vaticanului. Donovan făcuse 
cum trebuie măcar atâta lucru. 

Părintele Donovan ridică din umeri și scăpă un 
oftat prelung. Conte se uită o clipă la chelia preotului, 
care strălucea în soare. 

— Mai bine ţi-ai da cu niște loţiune. N-am chef 
să orbesc. 


Hamalul pufni în râs. Preotul nu părea deloc 
amuzat. 

— Fă ceva util și deschide ușile, îi ordonă Conte 
lui Donovan. 

Fără să scoată un cuvânt, Donovan se îndreptă 
către spatele furgonetei. Ce individ obraznic, gândi 
el. Nici nu s-ar fi așteptat la altceva de la un mercenar 
al Vaticanului. Nu-i plăcea deloc să lucreze cu Conte 
— un hoț și probabil un ucigaș. Îl făcea să se simtă 
prihănit. Dar își aminti, ca de obicei, cât de impor- 
tantă era această treabă. Cât de mare era miza. lar 
dacă pentru asta trebuia să se certe la cuțite cu toți 
Conte din lume, o făcea bucuros. 

— Oiau eu de aici, se răsti italianul, alungându-l 
pe hamal cu un gest tăios. Mercenarul se duse în 
spatele căruciorului de bagaje și ridică lada, încor- 
dându-și mușchii puternici și perfect reliefați. 

Conte era încă iritat după călătoria de întoarcere. 
Dacă scoaterea încărcăturii secrete din Ierusalim 
fusese o experiență chinuitoare, nici cele două zile 
pe marea agitată nu se dovediseră mai bune. Răul 
de mare și o confruntare neașteptată cu un membru 
al echipei, Doug Wilkinson, fuseseră cele mai 
neplăcute experiențe. După ce băuse zdravăn, 
ticălosul ăla mic îl târâse pe Conte pe puntea din 
spate pentru o discuţie „prietenească“ despre glonțul 
cu care se alesese în braţul drept. „E braţul meu bun, 
pentru numele lui Dumnezeu”, protestase Wilkinson. 
„Acum o să se infecteze dracului. Trebuie să mă 
plătești de trei ori mai mult pentru asta. Așa e drept”, 
a insistat el, mârâind nedeslușit. Poate că era drept, 
dar numai înainte să-i aplice lui Wilkinson o directă 
şi să-l facă KO, aruncându-l apoi peste parapet direct 
în Adriatica. Momeală pentru rechini. 

Da, după toată aiureala asta, Conte nu avea chef 
ca vreun hamal bubos să scape din mâini încărcătura. 


Trăgând lada de lângă bordură până la spatele 
Fiatului, Conte îi făcu semn lui Donovan să-l ajute 
să o urce în furgonetă. Odată pusă în siguranţă în 
maşină, Conte trânti portierele şi împinse căruciorul 
către hamal. Fără bacșiș. 

Între timp, Donovan se așezase la volan și por- 
nise motorul, dar Conte nu înghiți această impru- 
dență. Oftând, se opri lângă portiera din partea 
şoferului și îi făcu semn lui Donovan să coboare. 

Încurcat, părintele sări jos. 

— Când sunt eu aici, tu stai acolo, îi spuse italianul 
peun ton țâfnos, arătându-i scaunul pasagerului. Hai. 


Șerpuind pe străzile Romei şi îndreptându-se spre 
sud pe Lungot Marzio, furgoneta înainta acum de-a 
lungul unui Tibru scânteietor. Donovan se uită pe 
geam pentru a-și potoli gândurile chinuite din cauza 
încărcăturii din spate, sperând și rugându-se ca ea 
să fie autentică. Doar oamenii de știință — pe care îi 
adusese după ce reușise în cele din urmă să convingă 
Sfântul Scaun să-i angajeze — puteau să determine în 
mod precis autenticitatea conținutului. 

In ultimele trei zile, preotul urmărise foarte atent 
rapoartele care veneau unul după altul de la Ieru- 
salim. De câte ori auzea numărul de morţi, îl cople- 
şea un val de greață și înălța o rugă fierbinte pentru 
iertarea acestor păcate. Deși făcuse nenumărate 
intervenţii pentru găsirea unei modalităţi mai diplo- 
matice de obţinere a relicvei, fusese din nou dat la o 
parte. Manevrele politice la care asistase în timpul 
mandatului său de doisprezece ani în Cetatea 
Vaticanului l-ar fi făcut şi pe Machiavelli să rămână 
cu gura căscată. 

'Trecuse un sfert de oră de când plecaseră de la 
Termini şi Conte tot mai avea ceva de obiectat. Nu 
era, desigur, omul căruia să-i pese de primele 
impresii, se gândi Donovan, uitându-se la mercenarul 


posomorât. Își concentră din nou atenția asupra 
peisajului citadin. Își ridică privirea către cupola albă 
strălucitoare a Bazilicii Sf. Petru — inima Cetății 
Vaticanului — care se înălța ca un munte pe malul 
vestic al Tibrului, un far călăuzitor ce putea fi văzut 
din întreaga Romă. În 1929, guvernul Vaticanului, 
Sfântul Scaun, primise drepturi depline de proprie- 
tate și suveranitate exclusivă de la dictatorul Benito 
Mussolini, și așa apăruse aici cel mai mic stat inde- 
pendent — o țară în interiorul unei țări. Uimitor, își 
spuse Donovan. De aici, Papa — monarhul catolic 
absolut — și consilierii săi de nădejde reușeau să 
vegheze asupra intereselor a peste un miliard de cato- 
lici din întreaga lume şi întrețineau relații diplomatice 
cu aproape două sute de țări. După ce traversară 
podul Umberto I, Conte coti și înconjurară meterezele 
masive ale cetăţii de pe malul râului, Castel Sant’ 
Angelo. 

Coborând pe Borgo Pio, Fiatul se apropie de 
Poarta Sant’ Anna — una din cele două intrări pentru 
vehicule prin zidul neîntrerupt, înalt de cincisprezece 
metri, care forma un perimetru solid de trei kilometri 
în jurul complexului de 44 de hectare al Vaticanului. 
Mașina se opri la capătul unei cozi scurte de auto- 
mobile care așteptau autorizația de intrare de la 
Garda Elvețiană. 

— Uite-te la băieţii ăștia, pufni Conte. Sunt îmbră- 
caţi ca niște clovni, ce naiba! 

Cu toate că uniforma obișnuită a batalionului de 
gărzi elveţiene a Cetăţii Vaticanului era formată din 
pantaloni și veston albastre și beretă neagră, uni- 
forma lor de ceremonie — care le adusese porecla de 
„cea mai colorată armată din lume“ — se distingea 
prin tunica cu dungi purpurii și galbene, parcă des- 
prinsă dintr-o pictură din secolul al XVI-lea, panta- 
lonii asortați, manșetele și mănușile roșii, totul 
încununat cu o beretă roșie de fetru. 


A-i explica lui Conte că tradiţia avea un sens bine 
definit ar fi fost inutil, așa că Donovan preferă să tacă. 
Se uită în față, unde gărzile intrau și ieșeau din cazar- 
ma lor aflată imediat dincolo de poartă. Nu avea nici 
un motiv să se teamă, dar când furgoneta se apropie 
de intrare, inima începu să-i bată irațional de repede. 

Conte acceleră uşor pentru a trece pragul în 
Cetatea Vaticanului. Una dintre gărzi îi făcu semn să 
oprească, controlă numărul de înmatriculare, apoi 
înconjură maşina până la fereastra deschisă a lui 
Conte. 

— Cu ce treabă aici? se interesă el rigid în italiană. 

— Chiar vrei să știi? îi răspunse Conte, zâmbind. 
De ce nu-l întrebi pe el? 

Se lăsă pe spate și-i făcu semn către preot. 

Soldatul îl văzu imediat pe părintele Donovan. 

— E în regulă, e cu mine, spuse Donovan, dând 
din cap. 

— Desigur, părinte, răspunse tânărul, aruncându-i 
totuși încă o privire suspicioasă lui Conte. Vă urez 
o zi bună. 

Îndepărtându-se de furgonetă, le făcu semn să 
treacă. 

— Ce adunătură de bufoni, spuse Conte oftând. 
Copilului ăstuia nu i-au dat încă tuleiele. Sunt mai 
jalnici decât israelienii. 

Donovan se făcu mic văzând asprimea lui Conte 
și regretă iar că secretarul de stat al Vaticanului, 
Antonio Carlo Santelli, îl angajase pe mercenarul 
acesta nemilos pentru o sarcină atât de importantă. 
Se şoptea pe acolo că Santelli era omul din spatele 
multor scandaluri de la Vatican. Dar nimeni din 
Curia, aparatul administrativ al Sfântului Scaun, 
inclusiv Santelli, nu părea să ştie mare lucru despre 
Salvatore Conte, nici măcar dacă acesta era numele 
lui adevărat. Unii spuneau că ar fi un fost agent al 
Serviciului Secret italian. 


Potrivit lui Santelli, singurele informații sigure 
despre Salvatore Conte păreau să fie că era demn de 
încredere și că avea un cont într-o bancă din Insulele 
Cayman — un număr format din douăzeci și patru de 
cifre — în care i se vărsau banii pentru misiuni. Doar 
Dumnezeu știe câte conturi de acest fel are un om 
ca Salvatore Conte, se gândi Donovan. Văzând 
recompensele financiare generoase care asigurau 
serviciile oamenilor de știință, era evident că Santelli 
nu făcuse deloc economie la cheltuieli — în bani sau 
în vieți — pentru a asigura succesul acestui proiect. 

Furgoneta se clătină pe drumul pavat care trecea 
prin spatele Palatului Apostolic, pe lângă mai multe 
clădiri scunde, printre care un oficiu poștal, un 
serviciu de mesagerie și un studio de televiziune. 
Urmând instrucțiunile lui Donovan, Conte continuă 
printr-un gang, până la o alee secundară îngustă și 
sinuoasă care înconjura edificiul impunător al 
Muzeului Vaticanului. 

Conte parcă furgoneta lângă intrarea de serviciu, 
apoi dădu jos încărcătura pe un șasiu rulant. Preotul 
îl însoți în ascensorul cu care coborâră la subsol. 

Intrând în laborator, Conte parcă șasiul lângă un 
perete. Părintele Donovan se grăbi să-l urmeze, în 
timp ce Bersei şi Charlotte se apropiau repede. 

— Vă mulțumesc că m-aţi aşteptat, spuse părin- 
tele Donovan în engleză. Dr. Giovanni Bersei, dr. 
Charlotte Hennessey, dumnealui este Salvatore Conte, 
li se adresă el, arătând către ei, apoi către mercenar. 

În afară de nume, orice altă precizare pentru acest 
ucigaș ar fi fost prea mult, așa că preotul preferă să 
se rezume la strictul necesar. 

Păstrând distanța, Conte se îndreptă, cu mâinile 
sprijinite pe coapse. Privirea i se opri imediat la 
Charlotte. O măsură de sus până jos, încercând să-și 
dea seama ce se ascundea sub halatul de laborator 
cam larg care atârna pe ea. 


— Dacă doctorul meu ar arăta ca dumneavoastră, 
aș fi bolnav în fiecare săptămână, spuse el zâmbind. 

Charlotte surâse ușor şi se întoarse către lada 
voluminoasă de lemn. 

— Deci asta e? îl întrebă ea pe Donovan. 

Jenat din cauza grosolăniei lui Conte, părintele spuse: 

— Da. Cred că cel mai bine ar fi bine să deschidem 
lada acum. 

Se întoarse către Conte, sperând că se va ocupa 
de asta fără să comenteze. 

— Eşti omul lui Dumnezeu, nu un ciung, mârâi 
Conte. Fă bine și ajută-mă. Se aplecă și luă o rangă 
de pe șasiu. 

Lada din lemn, un model standard, era un cub 
solid cu latura de aproximativ un metru douăzeci și 
avea lipită pe capac o etichetă a companiei feroviare 
Eurostar Italia. Conte începu să desfacă dintr-o parte 
capacul, smucind ranga în sus şi în jos, în timp ce 
Donovan încerca să-l țină pe loc ca nu cumva să 
zboare, să se facă țăndări și să strice echipamentul 
de laborator. 

Charlotte observă că părintelui Donovan îi 
tremurau mâinile. Dacă n-ar fi ştiut care era situația, 
ar fi putut jura că lada era goală. Dar poate că indi- 
vidul acela neplăcut, Conte, îl enervase pe drum. 

În mai puţin de treizeci de secunde, Conte des- 
făcu capacul. Părintele Donovan îl așeză cu grijă pe 
podea. 

Aruncând o privire la eticheta de transport, 
Giovanni Bersei citi fără să vrea numele portului de 
expediţie, scris cu litere mari şi groase: STAZIONE 


BARI. Bari era un oraș de pe coasta de est, care 
reprezenta o dublă atracţie pentru turiști: presupusele 
moaște ale Sfântului Nicolae și portul spectaculos, 
unde italienii bogați își ancorau iahturile uriașe. 

Bersei se uită apoi la cutie: interiorul era căptușit 
cu mai multe straturi de folie groasă din plastic cu 
bășici. 

— Trebuie să desprindem mai întâi aceste două 
laturi, spuse Conte, alegând una și arătându-i-o pe 
cealaltă lui Bersei. 

Ttalianul făcu un pas înainte, trase de panou și îl 
glisă fără efort pe șinele în care era fixat, dezvăluind 
astfel privirii conţinutul lăzii. 

Charlotte se apropie și mai mult. 

— Nu vă faceți griji, rupeți-le, spuse Conte ară- 
tând straturile groase de folie protectoare. 

În timp ce scotea ultimul strat de folie, degetele 
Charlottei simţiră o suprafață dură, rece și netedă. 
Se aplecă și văzu că era o altă folie de plastic, de data 
aceasta albastră și mult mai groasă. 

Câteva secunde mai târziu, apăru și suprafața 
dreptunghiulară care fusese acoperită de ultimul strat 
de protecţie. 

Frecându-și palmele, Donovan se uită la ei. 

— O s-o urcăm pe masa de lucru, îi spuse el lui 
Bersei. Doctorul Hennesey, vrei să fii amabilă să pui 
cauciucul acela pe masă? îi spuse el lui Charlotte, 
tându-i un covoraș gros de cauciuc, rulat și spriji 
de perete într-un colț al laboratorului. 

— Imediat. 

Observă că Donovan era vizibil ușurat. Puse 
cauciucul pe cea mai apropiată masă de lucru, în timp 
ce Conte trase șasiul mai aproape. 

Urmând instrucțiunile lui Conte, Bersei se ghemui 
şi apucă strâns două colțuri ale osuarului. Nu părea 
prea ușor. 

— Cât de grea e? 


— Treizeci şi ceva de kilograme, răspunse Conte, 
întâlnindu-i privirea cu ochii săi duri. Ridicați când 
ajung la trei. 

Mercenarul numără „unu-doi-trei“ și ridicară 
amândoi cutia din piatră. 

La jumătatea drumului, degetele lui Bersei 
alunecară brusc pe folia de plastic și cutia se înclină 
într-o parte. Charlotte se repezi pentru a-i ajuta, dar 
Conte reuși să întindă braţul la timp și s-o echilibreze. 

— Nu- bine, doctore, îl mustră Conte pe Bersei 
în italiană, uitându-se urât la el. Hai s-o ținem bine. 
Ii făcu semn omului de știință să continue și mutară 
lada pe covorașul de cauciuc. 

— Dacă nu mai aveţi nevoie de serviciile mele, 
mormăi Conte, eu aș bea ceva. 

— Asta e tot, îi răspunse Donovan, străduind-se 
din răsputeri să fie prietenos. Mulţumesc. 

Înainte de a pleca, Conte se întoarse pentru a-i 
arunca o ultimă privire preotului, având grijă să stea 
cu spatele la ceilalți. Făcu semn cu arătătorul către 
ochiul lui stâng, apoi către părintele Donovan. Mesa- 
jul era clar: „Nu uita, sunt cu ochii pe tine“. Apoi plecă. 

Stând și el cu spatele la cei doi, Donovan își șterse 
discret broboanele de sudoare de pe frunte. 

— Partea cea mai grea a trecut. Hai să dăm la o 
parte plasticul. 

— O dipă, spuse Bersei. Cred că trebuie să scăpăm 
mai întâi de toate astea înainte de a despacheta ce-i 
aici, spuse el arătând către lada goală de pe șasiu și 
grămada de folii zdrențuite aruncate pe jos. 

— Sigur, zise Donovan, nu prea încântat. 

Aştepta momentul acesta de prea mult timp și 
fiecare secundă în plus era un chin. 

Zece minute mai târziu, în laborator domnea din 
nou ordinea, iar șasiul, lada de lemn și foliile fuseseră 
scoase pe coridor; podeaua fusese curățată cu aspi- 
ratorul și ștearsă cu un mop. 


Bersei dispăru în camera din spate. Reapăru peste 
câteva clipe cu un halat de laborator proaspăt călcat. 
H întinse lui Donovan. 

— Trebuie să-l purtați. 

Preotul îl puse imediat. Halatul atârna pe el ca 
haina de pe o sperietoare. 

— Şi astea, spuse Charlotte, întinzându-i o cutie 
cu mănuși din cauciuc. Nici mie nu-mi plac, dar nu 
e cazul să contaminăm specimenul. 

Fiecare luă câte o pereche, le traseră pe mâini și 
își puseră măşti şi bonete sterile. 

Charlotte îi dădu lui Donovan un cuțit X-Acto pe 
care îl scosese dintr-un sertar al mesei de lucru. 

— Nu vreţi să faceţi onorurile? 

Inspirând adânc, ca și cum se pregătea să sară în 
apă, bibliotecarul Vaticanului dădu din cap, luă cuţi- 
tul și începu să taie folia albastră. Desprinse în cele 
din urmă și ultima bucată de pe osuar, și ochii lui 
străluciră de uimire când văzu ce era înăuntru. 

Părintele Donovan se uita lacom la ceea ce se afla 
în sfârșit în faţa lui. Doar cu câteva săptămâni în 
urmă achiziționase un manuscris uluitor, pe ale cărui 
file din pergament era dezvăluită originea acestei 
relicve minunate, cu schiţe detaliate și hărţi pentru 
localizarea locului în care fusese ascunsă. Încercase 
încă de-atunci să-și imagineze cum arată osuarul, dar 
nimic nu l-ar fi putut pregăti pentru ceea ce vedea 
în realitate. Uimitor. 

Giovanni Bersei se învârtea în jurul cutiei, 
mijindu-și ochii. 

— Este o urnă funerară, un osuar, spuse el cu 
glasul înăbușit din cauza măștii. 


Charlottei i se făcuse pielea de găină pe brațe. 

— Sper că înăuntru nu e Moş Crăciun, spuse 
Bersei, murmurând de-abia auzit. 

Charlotte se uită la el, nedumerită. 

— Poftim? 

— Nimic, zise el. 

Scăldate în lumina strălucitoare a becurilor cu 
halogen, laturile bogat ornamentate ale osuarului 
păreau să se trezească la viaţă. Pe partea din faţă și 
pe cea din spate fuseseră gravate cu multă migală 
rozete și modele hașurate, dar nu în adâncime, ci prin 
dăltuirea în relief pozitiv a pietrei nu prea dure. Capa- 
cul era arcuit și avea marginile înclinate. Feţele mici 
erau scurte, perfect plate, una nedecorată și cealaltă 
având doar un delfin în relief încolăcit în jurul unui 
trident. 

— Părinte Donovan, ce înseamnă acest simbol? 
întrebă Henessey, care încremenise câteva clipe 
văzând imaginea. 

Încercând în continuare să se liniștească, Donovan 
studie puțin simbolul, apoi clătină din cap. 

— Nu sunt sigur. 

Nu mințea sută la sută. Dar, fapt deosebit de 
important, simbolul era identic cu cel din descrierea 
detaliată a osuarului pe care o citise în manuscris. 

Doctorul Bersei se aplecase atât de mult, încât 
avea fața aproape lipită de cutie. 

— E frumoasă. 

— Bineînţeles că e frumoasă, zise Donovan. 

Măiestria cu care era realizat osuarul era impre- 
sionantă, depășind cu mult nivelul oricărei alte 
relicve din Țara Sfântă pe care o văzuse preotul până 
atunci. Folosind doar dalta pentru fasonarea calca- 
rului — o rocă poroasă și nu prea dură —, cioplitorul 
dovedise că avea o tehnică măiastră. Nici o crăpătură, 
nici o imperfecţiune. Fineţea lucrării decorative riva- 
liza în mod limepede cu cea a sculptorilor romani, 


şi această caracteristică era suficientă pentru a putea 
considera osuarul o descoperire extraordinară. 

Bersei își trecu un deget înmănușat peste spațiul 
gol, foarte subțire, dintre capac și cutia propriu-zisă. 

— Aici e un sigiliu. Apăsă cu grijă. Ceară, cel mai 
probabil. 

— Da, se vede, confirmă Donovan. 

— E un indiciu important că orice ar fi înăuntru 
s-a păstrat în condiţii bune, adăugă Bersei. 

— Aş vrea să-l deschidem acum, spuse Donovan, 
apoi vom discuta în detaliu ce analize urmează să faceți. 

Hennesey și Bersei se uitară unul la altul, perfect 
conștienți că disciplinele lor aparent atât de diferite 
își găsiseră într-adevăr un teren comun. Deschiderea 
unui osuar sigilat însemna un singur lucru. 

Un schelet. 


Privind fiecare prin ochelari Orascoptic — ochelari de 
protecţie echipați cu lupe miniaturale rabatabile —, 
Charlotte și Bersei au început să lucreze cu grijă la 
marginile capacului cu cuțitele X-Acto, îndepărtând 
sigiliul de ceară. Era limpede că, în ciuda vârstei lui 
venerabile, acesta reușise să-și păstreze etanșeitatea. 

— Nu puteţi topi ceara? se interesă Donovan. 

— Nu putem risca să încălzim piatra, îi explică 
Bersei, clătinând din cap. Ar putea crăpa sau, în cel 
mai bun caz, s-ar decolora. În plus, ceara ar picura 
înăuntru și ar contamina conţinutul. 

Minutele treceau și singurul zgomot în afară de 
susurul instalaţiei de aer condiționat era cel al lamelor 
de cuțit care râcâiau cu grijă sigiliul. 

Preotul se uita la cei doi de la o distanţă discretă. 
Gândurile îi oscilau violent între secretele uluitoare 
promise de manuscris și schimbul de focuri de la 
lerusalim, care făcuse atâtea victime. Până nu vedea 
cu propriii săi ochi ce era înăuntru, nu-și putea găsi 
liniștea. 


Bersei inspiră adânc și făcu ultimele tăieturi. 

— Aproape am terminat. 

Italianul era practic întins pe masă, într-o poziţie 
incomodă, ocupându-se de lipitura din spate. 

Charlotte terminase partea ei şi își scoase ochelarii. 
Câteva secunde mai târziu, Giovanni Bersei puse jos 
cuțitul și făcu același lucru. 

— Gata? îi întrebă Bersei pe amândoi. 

Donovan dădu din cap și se apropie de capătul 
mesei. 

Ttalianul şi Charlotte s-au plasat de-o parte şi de 
cealaltă a cutiei. Și-au strecurat degetele sub marginea 
capacului, l-au apucat cât mai bine și l-au tras înce- 
tișor în sus, mișcându-l cu grijă de la stânga la dreapta 
pentru a slăbi ceara rămasă. Când sigiliul străvechi 
cedă, se auzi un pocnet înfundat, urmat de șuieratul 
gazului care țâșnea afară. Cu toate că purtau măști 
de protecţie, toți au simţit o miasmă înțepătoare. 

— Probabil efluviu, observă Bersei. Produsul 
secundar al oaselor în stare de putrefacție. 

Cei trei s-au uitat unii la alţii. S-au mai scurs 
câteva clipe, într-o tăcere deplină. 

Donovan înghiți un nod din gât şi le făcu semn 
să continue. 

Au ridicat împreună capacul şi l-au pus pe covo- 
rașul de cauciuc. 

Charlotte trase ceva care semăna cu o lampă de 
birou de mari dimensiuni, fixată pe o grindă dea- 
supra mesei de lucru, și întoarse în așa fel brațul 
reglabil, încât lumina să cadă direct în interiorul 
osuarului. 


Sub masca chirurgicală, părintele Patrick Dono- 
van zâmbea cu gura până la urechi. O grămăjoară de 
rămășițe umane așezate ordonat parcă se uita la el 
din cutia de piatră. Fiecare os avea o suprafaţă oare- 
cum granulată și era închis la culoare, de parcă fusese 
sculptat în lemn de arțar. 

Charlotte a fost prima care şi-a adunat curajul și 
a întins mâna, trecându-și degetele cu delicateţe peste 
un femur. 

— Sunt într-o stare extraordinară. 

Constată surprinsă că își dorea ca oasele ei să arate 
tot atât de bine cândva, după ce îi va suna ceasul. 
Faptul că fusese chemată să străbată o jumătate din 
lume ca să vadă acest spectacol i se părea o glumă 
aproape macabră. La urma urmei, munca era singu- 
rul refugiu care o făcea să uite sentința oribilă. Și cu 
asta, basta. 

— Ale cui sunt oare? întrebă Bersei curios, întor- 
cându-se brusc către Donovan. 

— Nu suntem siguri, răspunse bibliotecarul, ferin- 
du-se să-l privească în ochi. Și exact acesta este moti- 
vul pentru care ați fost aleși amândoi: vrem să ne 
ajutați să determinăm identitatea scheletului. Așa 
cum am spus mai devreme, Vaticanul nu are resur- 
sele profesionale pentru analizarea unui asemenea 
vestigiu unic. Iată de ce ați fost angajați. Atinse, sau 
mai degrabă mângâie marginea osuarului cu mâinile 
înmănușate, uitându-se din nou la oasele lustruite, 
Avem motive să credem că această relicvă uimitoare 
ne va ajuta să înțelegem mai bine contextul istoric 
al Bibliei. 

— In ce fel, mai precis? întrebă Charlotte. 

Prefera ca oamenii să-i spună limpede ce credeau. 

Donovan era incapabil să-şi desprindă privirea de 
la osuar. 

— Nu vom şti până nu le vom data precis, până 
nu vom stabili cauza morţii cu ajutorul medicinei 


legale și până nu vom reconstrui profilul fizic al 
defunctului. 

Bersei ezită, gândindu-se la același lucru ca şi 
Charlotte. Avea impresia că preotul le ascunde ceva. 

— Înțelegerea vestigiilor istorice se bazează în 
mare măsură pe cunoașterea datelor referitoare la ori- 
ginea lor. Nu știi cum a fost procurat acest osuar? Poate 
ne spui de unde provine. Dintr-un şantier arheologic? 

Donovan clătină din cap și în cele din urmă se uită 
la ei, îndreptându-și spatele. 

— Ni s-au dat foarte puţine informaţii în legătură 
cu proveniența lui. Vă puteți imagina că o astfel de 
achiziţie trebuie abordată cu multă precauție. Prețul 
este substanţial. 

Pe fața Charlottei se citea limpede nedumerirea. 
Doi oameni de știință remarcabili fuseseră aduși acolo 
pentru a examina niște oase, după ce amândoi fuse- 
seră obligaţi să semneze contracte de confidenția- 
litate. Vaticanul credea desigur că osuarul și conținutul 
lui erau extrem de valoroase. Altfel de ce ar fi făcut 
atâtea eforturi și ar fi cheltuit atâţia bani? 

— Vom face un studiu complet, îl asigură Bersei. 
Un raport patologic, reconstrucție fizică, mă rog, 
absolut tot. Se uită la Charlotte. 

— Aş vrea să fac o datare pe bază de carbon și 
un profil genetic complet, adăugă ea. Este un speci- 
men fantastic. Din ce văd aici, deocamdată se pare 
că aţi făcut o achiziţie excepţională. Sunt sigură că 
rezultatele vor fi impresionante. 

— Excelent, spuse Donovan, evident încântat. 
Anunţaţi-mă când sunteți gata să-mi comunicaţi 
primele concluzii. Dacă este posibil, aș vrea să prezint 
un raport preliminar în cel mult câteva zile. 

Cei doi au schimbat o privire. 

— E în regulă, spuse Bersei. 

Donovan își scoase mânuşile, masca şi halatul de 
laborator. 


— Vă rog să luaţi legătura numai cu mine pentru 
orice problemă. Pot fi contactat prin intercom, spuse 
el arătând către un mic panou de control de lângă 
intrare, sau formaţi la telefon interiorul doi-unu-unu- 
patru. Donovan se uită la ceas: 6.12. Ei, s-a făcut 
târziu. De ce să nu încheiem pe ziua de azi? O să înce- 
peţi odihniţi mâine dimineaţă. Să zicem la opt? 

Charlotte și Bersei nu aveau nimic împotrivă. 

— Doctore Hennesey, ai avut ocazia să vizitezi 
bazilica de când ai venit aici? se interesă preotul. 

—Nu. 

— Nu poți sta în Cetatea Vaticanului fără să-i vezi 
cu ochii tăi inima și sufletul, insistă el. Nu se compară 
cu nimic de pe lumea asta. Mulţi spun că e ca și cum 
ai intra în paradis. 

— Are dreptate, interveni Bersei. 

— Ai vrea s-o vezi acum? 

— Dacă aveți timp, spuse ea și ochii îi străluciră. 
Mi-ar plăcea. 

— Programul de vizită e pe sfârșite, aşa că nu va 
fi prea multă lume. Giovanni, ai vrea să ne însoţeşti? 

— Îmi cer scuze, dar soția mă așteaptă acasă, refu- 
ză el politicos. Face osso bucco! pentru cină. Bersei se 
aplecă mai aproape de Charlotte şi îi șopti la ureche 
destul de tare încât să-l audă și Donovan: Ești pe mâini 
bune. E cel mai renumit ghid turistic de la Vatican. 
Nimeni nu cunoaște locul ăsta mai bine ca el. 


1 În italiană ossobuco (osso bucco este forma alterată adop- 
tată de anglo-saxoni), fel specific milanez, carne de vită cu sos 
de vin, servită de obicei cu risotto alla milanese. (N. tr.) 

Afară, soarele coborâse peste vestul Romei. Chi- 
paroșii se legănau în briza blândă. Mergând agale 
lângă părintele Donovan, Charlotte inspiră mires- 
mele grădinii, care parcă strânsese în ea parfumul 
unui buchet uriaș de flori. 

— Spune-mi, doctore Hennesey, zise Donovan, 
acum, după ce ai văzut relicva, ești mai liniștită în 
privinţa acestui proiect? 

— Trebuie să recunosc că nu e deloc ceea ce m-am 
așteptat. 

Și acesta era un adevăr spus doar pe jumătate. 
Osemintele umane nu păreau să fie o achiziție tipică 
pentru Muzeul Vaticanului. Iar un bibliotecar nu era 
chiar persoana de la care te-ai fi aşteptat să se ocupe 
de procurarea lor. 

— Sunt totuși plăcut surprinsă, adăugă ea. Va fi 
foarte captivant. 

— Va fi captivant pentru noi toți, îi promise 
Donovan. 

Când se apropiară de spatele bazilicii, preotul se 
uită în sus, cu un respect sincer, 

— În secolul I, în locul în care se află acum Cetatea 
Vaticanului se găseau Circus Vaticanus, adică Arenele 
Vaticanului, denumite mai târziu Circus Neronianus 
— Arenele lui Nero. Aici împăratul organiza cursele 
de care. O ironie a sorții, dat fiind că Nero a rămas 
în istorie mai ales pentru persecutarea primilor 
creștini. 

— L-a acuzat de incendierea Romei în anul 64 
d.Chr. și în 67 l-a răstignit pe Sfântul Petru doar 
pentru plăcerea mulțimii. 

— Eşti creștină, deci, spuse Donovan plăcut impre- 
sionat. Sau poate doar o bună cunoscătoare a istoriei. 

— A fost o vreme când eram amândouă. 


— Înţeleg. Preotul își dădu seama că religia era 
un subiect delicat pentru ea, dar se aventură să 
spună: Ştii, în Irlanda avem o zicală: „Cred în soare 
chiar când nu strălucește, cred în dragoste chiar când 
n-o simt, cred în Dumnezeu chiar atunci când este 
tăcut.“ Se uită cu coada ochiului la Charlotte și văzu 
că ea zâmbea. Slavă Domnului, se părea că nu o jig- 
nise. Uneori, trebuie să ne reamintim lucrurile la care 
ţinem cu adevărat, continuă el. 

Urcând câteva trepte late de marmură din spatele 
bazilicii, Donovan o conduse la una dintre cele mai 
mari uși de bronz pe care Charlotte le văzuse vreo- 
dată. Părintele scoase o cartelă și o trecu prin dispo- 
zitivul de pe pervazul ușii. Se auzi zgomotul metalic 
produs de deblocarea închizătorii electromecanice. 
Aproape fără efort, părintele deschise ușa imensă și 
îi făcu semn să intre. 

— Intrăm pe aici? 

— Bineînţeles. Este unul dintre avantajele de a fi 
invitatul papalității. 

Datorită numeroaselor ei apariţii la televiziune, 
Charlotte se obișnuise oarecum cu tratamentul de 
care au parte VIP-urile. Dar nimic nu se compara cu 
cel de care avea parte aici. Trecu prin intrarea boltită 
şi i se păru că fusese transportată instantaneu în altă 
lume. 

leșind de sub arcadă, rămase înmărmurită în fața 
cavernei uriașe de marmură a bazilicii. Își aminti ce 
citise în ghidul Fodor, deasupra Atlanticului, că în 
acest spațiu ar fi încăput cu ușurință până și Cate- 
drala Notre Dame din Paris. Dar acolo, înăuntru, sim- 
ţul ei de orientare era total deformat. 

Privirea i-a fost atrasă imediat în sus, către marea 
cupolă casetată a lui Michelangelo. Acoperită cu plăci 
de mozaic, se avânta la aproape 140 de metri deasu- 
pra naosului, în timp ce razele soarelui care 


pătrundeau prin ferestrele orientate spre vest îi dă- 
deau o strălucire diafană. 

Încetul cu încetul, privirea îi cobori către celebrul 
baldacchino de bronz aflat deasupra altarului papal, 
direct sub cupolă. Operă a gigantului Renașterii, 
Giovanni Lorenzo Bernini, cele patru coloane 
spiralate din metal se înălțau la peste 20 de metri pen- 
tru a sprijini baldachinul baroc aurit, care se ridica 
la alți șase metri deasupra lor. 

Până și pardoseala era toată încrustată cu mar- 
mură și mozaicuri. 

— O, șopti ea, cu răsuflarea tăiată. 

— Da, este magnific, zise Donovan, încrucișân- 
du-și braţele în faţă şi cuprinzând totul cu privirea. 
Aș sta bucuros aici cel puțin câteva ore ca să-ți prezint 
totul. Cred totuși că bazilica înseamnă mai curând 
o călătorie spirituală și cel mai bine este s-o vezi 
singură. Luă o hartă și un ghid dintr-o casetă de lemn 
de lângă perete și i le dădu Charlottei. Dacă observi 
ceva care te interesează în mod special, uită-te în ghid 
pentru o descriere amănunțită. Eu trebuie să plec. 
Petrecere frumoasă. 

După ce i-a mulțumit părintelui Donovan, 
Charlotte a înaintat încet pe culoarul lateral, de-a lun- 
gul peretelui nordic. 

Ca majoritatea pelerinilor care veniseră aici, se 
opri în faţa statuii de bronz din secolul al XIII-lea, 
plasată pe un piedestal din marmură și cunoscută ca 
Sfântul Petru cu barbă. Aşezat pe tronul papal, 
sfântul era încununat de o aură solară și ținea în 
mâna stângă o cheie papală. Mâna dreaptă îi era ridi- 
cată, în semn de binecuvântare. Câţiva vizitatori 
stăteau la coadă, așteptând să poată atinge piciorul 
statuii. Uitându-se în ghid, Charlotte citi că, potrivit 
credinţei, acest ritual era aducător de noroc. În mod 
tipic, nu era genul care să creadă în superstiții, dar 


își spuse că, în situaţia ei disperată, până și un dram 
de noroc ar ajuta-o. 

După mai puțin de cinci minute, a înaintat și, 
privind în sus către faţa solemnă a statuii, a întins 
mâna stângă pentru a atinge picioarele reci de metal. 
Apoi s-a uimit pe ea însăși făcând ceva ce nu mai 
făcuse de peste zece ani. S-a rugat, cerându-i Dom- 
nului putere și povaţă. Așa cum spusese Donovan, 
poate că avea nevoie să-și aducă aminte că fusese 
cândva credincioasă. 

Renunţase la credință cu unsprezece ani în urmă, 
după ce o văzuse pe mama ei, o catolică pioasă, roasă 
încet de un cancer la stomac. Mila Domnului, obser- 
vase imediat Charlotte, nu era garantată celor evla- 
vioși, indiferent câte novene! spuneau, câte duminici 
petreceau umili în strană, ascultând predicile. După 
moartea mamei, Charlotte nu s-a mai dus la biserică 
pentru a găsi răspunsuri; s-a aplecat asupra unui 
microscop, convinsă că defectul mamei ei nu era 
credinţa, ci pur și simplu o imperfecţiune genetică, 
o codificare viciată. 

Chiar după pierderea iubitei sale soții într-un mod 
atât de nemilos, tatăl ei reușise cumva să participe 
la liturghie în fiecare duminică, să rostească rugă- 
ciunea de mulțumire înaintea fiecărei mese, să-și 
arate recunoştinţa pentru fiecare nouă zi. „Cum?“ se 
mira Charlotte. Cândva îi pusese această întrebare. 
Răspunsul fusese prompt și sincer. „Charlie“ — era 
singura persoană, în afară de Evan Aldrich, care i se 
adresa cu acest nume de alint, „am ales să nu-l învi- 
novățesc pe Dumnezeu pentru nenorocirea mea. 
Viaţa este plină de tragedii, dar şi plină de frumu- 
seje.” Când spusese asta, își aminti ea, zâmbise cu 


1 Novena (din lat. novenus — „al nouălea“), rugăciune ros- 
tită nouă zile la rând; este specific catolică, dar a fost adoptată 
şi de ortodocși, anglicani și luterani. (N. tr.) 


multă dragoste și o mângâiase cu duioșie pe obraz. 
„Cine sunt eu să pun la îndoială forța din spatele unei 
astfel de minuni? Amintește-ţi, draga mea, religia 
înseamnă să crezi că viața are un sens, indiferent cât 
de grea ți se pare uneori.“ 

Poate că acum dorea cu adevărat să creadă că pro- 
pria ei nenorocire avea o rațiune divină. Dar, indi- 
ferent de decizia spirituală a tatălui ei, tot nu se 
îndurase să-i spună că era bolnavă, știind că acum 
nu mai erau pe lume decât ei doi. 

Lipsită de scheletul de sprijin al religiei, se simțea 
golită spiritual, mai ales în ultimul timp. Oare 
Charlotte Hennesey credea în Dumnezeu? Nu exista 
nici un alt loc pe pământ care să te îndemne să-ți pui 
această întrebare așa cum o făcea acesta. Poate că va 
găsi răspunsul chiar aici. Poate că venirea ei la Roma 
era rezultatul voinţei divine. 

După ce s-a aplecat în nenumărate nișe pentru a 
admira alte și alte morminte sfinte, s-a apropiat de 
partea din față a bazilicii, unde se afla celebra sculp- 
tură a lui Michelangelo, Pietà, în propria ei capelă 
îmbrăcată în marmură și protejată de un ecran de 
sticlă. Scena era dramatică şi ciudat de plină de viață 
— madona ținând pe genunchi trupul fiului ei mort, 
cu o expresie de resemnare în fața morţii încremenită 
veşnic pe față. Timp de un minut foarte lung, Char- 
lotte a stat acolo, într-un vârtej de sentimente pe care 
o asemenea imagine le stârnea inevitabil: suferință, 
pierdere, iubire, speranță. 

Aproape patruzeci de minute mai târziu, a ajuns 
din nou lângă baldacchino, unde a descoperit o 
sculptură incredibilă, care a făcut-o să se oprească 
brusc. Ascuns într-un alcov din marmură multicoloră 
și flancat de colonade masive, monumentul funerar 
al Papei Alexandru VII, realizat de Bernini, se înălța 
impunător deasupra ei. Urcat pe un piedestal, 
regretatul papă imortalizat în marmură albă era 


îngenuncheat în rugă. Sub el se aflau câteva statui 
reprezentând Adevărul, Dreptatea, Dragostea şi 
Cumpătarea, toate cu figuri umane. 

privirea Charlottei, acum înspăimântată, a 
alunecat repede dincolo de ele și s-a aţintit asupra 
figurii centrale a sanctuarului — un uriaș schelet uman 
înaripat, turnat în bronz, ţinând o clepsidră în mâna 
dreaptă. Un văl roșu din marmură umbrea chipul 
cadaveric care privea în sus, către papă, avertizându-l 
că sfârșitul lui era iminent. 

Îngerul Morţii. 

Bazilica se cufundase într-o tăcere totală, iar silu- 
eta neclintită parcă prinsese viață, un chip demonic 
năpustindu-se asupra ei pentru a-i injecta în trup și 
mai mult cancer. Ar fi jurat că vede nisipul din 
clepsidră numărând clipele. I se tăie răsuflarea și 
simți lacrimi fierbinți înțepându-i ochii. Cum putea 
această reprezentare funestă să fie tolerată aici? 
Aproape că se simțea violată, parcă fusese făcută 
intenţionat pentru ea. 

— Îşi dă fiori, nu-i așa? 

Glasul o luase pe nepregătite și fără să vrea tresări 
de spaimă. Se întoarse brusc şi văzu o față care în 
prima clipă i se păru la fel de amenințătoare. De unde 
naiba apăruse? 

— Bernini avea optzeci de ani când a făcut-o, 
spuse Salvatore Conte, cu emfază. Cred că își plân- 
gea anii de glorie. 

Charlotte se sili să-i zâmbească, dar nu reuși. 

— Ştiai că tot ce vezi aici a fost construit cu bani 
obţinuţi din vânzarea indulgențelor? întrebă italianul, 
aruncând o privire dezaprobatoare către cupola cen- 
trală. În secolul al XVI-lea, Papa Leon X a rămas fără 
bani ca să isprăvească proiectul , așa că a strâns restul 
vânzând catolicilor un soi de permise de salvare din 
iad. Bogaţii au început să plătească avansuri pentru 
a obține iertarea Domnului. Aveau chiar și o zicală 


în acest sens: „Îndată ce moneda-n coșciug zăngă- 
neşte, sufletul din Purgatoriu-afară țâșnește.“ 

Charlotte ar fi vrut să-i spună: De câte indulgențe 
ai avea tu nevoie pentru a-ți cumpăra mântuirea 
sufletului? Conte era fără îndoială genul pentru care 
o simplă iertare nu era suficientă. Se întrebă ce căuta 
el în Cetatea Vaticanului și ce legătură avea cu osua- 
rul. Mai devreme, în prezența lui, părintele Donovan 
arăta mai curând a ostatic decât a colaborator. 

— Înţeleg că nu te duci la biserică în fiecare dumi- 
nică, îi răspunse ea sarcastic. 

— După tot ce-am văzut, spuse Conte aplecân- 
du-se către ea şi coborându-și glasul, mai ales între 
aceste ziduri, sunt dispus să-mi asum riscul. 

Charlotte încercă să înțeleagă ce voia Conte să 
spună, dar nu citi nimic în ochii lui și oricum nu avea 
de gând să-l roage să-i explice. 

— Vizitezi, sau doar stai la pândă? 

Remarca ei l-a luat pe nepregătite. 

— Admir, răspunse el, uitându-se în altă parte. 

— Trebuie să plec. Îmi pare bine că ne-am văzut, 
minţi ea. 

Întorcându-se, Charlotte îi simți mâna atingându-i 
ușor umărul. Încremeni o clipă, apoi se întoarse și îi 
aruncă o privire de gheață. 

Dându-și seama că greșise, Conte își ridică mâi- 
nile într-un gest împăciuitor. 

— Îmi cer scuze. Ştiu că americancele sunt sensi- 
bile când vine vorba de spațiul lor privat. 

— Ce vrei? întrebă ea răspicat. 

— Voiam să ştiu dacă ai fi de acord să fii însoţită 
la cină. Mi-am închipuit... Eşti singură aici. Nu văd 
nici o verighetă, adăugă el, uitându-se la mâinile ei. 
Poate că simţi nevoia să vorbești cu cineva. Asta-i tot. 

O clipă foarte lungă, se uită pur și simplu la el, 
incapabilă să conştientizeze propunerea pe care i-o 
făcea în Bazilica Sf. Petru. Brusc, i se făcu rușine în 


numele tuturor femeilor care fuseseră cândva seduse 
de acest individ. Frumos, e drept, dar în rest avea 
numai carenţe grave. 

— Am un prieten și mi-am făcut deja planuri de 
viitor, dar îți mulțumesc. 

Nefiind sigură cât de mult va fi obligată să cola- 
boreze cu Conte în zilele următoare, se străduia să 
fie cât mai politicoasă. 

— Atunci, altădată, răspunse el încrezător. 

— Noapte bună. 

Charlotte se întoarse și se îndreptă către ieșire. 

— Buonasera. O seară plăcută, doctore Hennesey. 


MARȚI 

MUNTELE TEMPŁULUI 


În timp ce Razak mergea pe esplanada Muntelui 
Templului către cupola aurie a Domului Stâncii, cu 
semiluna din vârf îndreptată delicat către Mecca, 
lumina răsăritului arunca peste Muntele Măslinilor 
o strălucire discretă în nuanţe de albastru închis și 
purpuriu. 

Ori de câte ori vizita acest loc, se simțea profund 
mișcat. Aici, istoria şi emoția păreau să picure ca roua. 

În secolul al VII-lea, Muntele Templului fusese 
practic uitat, iar pe esplanada pustie nu se mai înălța 
nici un mare monument. Toate elementele sale arhi- 
tectonice anterioare fuseseră distruse de câteva ori. 
Dar, în 687 d. Chr. — la doar câteva zeci de ani după 
ce oastea musulmană condusă de califul Omar a cuce- 
rit Ierusalimul în 638 -, cel de-al nouălea calif, Abd 
al-Malik, a început construcţia sanctuarului ca un 
tribut închinat renașterii locului — și un semn limpede 
al revendicării de către Islam a Pământului Sfânt. 

În secolele care au urmat, Islamul a pierdut perio- 
dic controlul asupra Muntelui, mai ales în fața cru- 
ciaților creștini a căror ocupaţie a rezistat în secolele 
al XII-lea și al XIII-lea. Dar acum era din nou sub 
control islamic, iar legitimarea și aplicarea acestui 
control fusese încredințată consiliului Waqf. Nu era 
o misiune ușoară, mai ales din cauza instabilității 
politice în continuă creștere care amenința permanent 


exclusivitatea islamică — un privilegiu care de altfel 
fusese aproape pierdut după Războiul de Șase Zile 
din 1967. 

Razak a încercat să-şi imagineze cum s-ar simţi 
dacă situaţia politică s-ar inversa: musulmanii să fie 
limitați la venerarea unui zid de sprijin, iar evreii să 
aibă un sanctuar în cel mai sfânt loc; evreii să fie 
înghesuiți în teritoriile ocupate și palestinienii să 
deţină controlul deplin. 

A urcat cele câteva trepte către platforma înălțată 
a moscheii. În faţa ușii și-a scos mocasinii Sutor 
Mantellassi, apoi a intrat în sanctuar. Cu mâinile 
încrucișate la spate, a ocolit covorul roşu ca sângele 
din încăperea octogonală și s-a uitat în sus, la cupola 
bogat ornamentată, susținută de coloane de marmură 
lucioasă. Chiar sub cupolă, împrejmuită cu o barieră, 
era vârful Muntelui Moriah, cunoscut drept Sakhrah 
sau „Stânca“. 

Stânca marca locul sacru unde, în vremurile 
biblice, Avraam l-a jertfit pe fiul său Isac (Itzac, Israel) 
lui Dumnezeu și unde Iacob a văzut în vis îngerii 
urcând și coborând pe o scară între Cer și Pământ 
(„Scara către Ceruri“). Evreii proclamau că un măreț 
templu evreiesc — construit de regele Solomon și 
refăcut de regele Irod 1 în secolul I î.Hr. — se înălța 
cândva acolo. Iar creștinii pretindeau că Isus intrase 
în același templu de multe ori pentru a se ruga. 

Dar acest loc era atât de important pentru Razak 
și ai lui din alt motiv. 

În 621, îngerul Gabriel i-a apărut profetului 
Mahomed la Mecca, dându-i în dar o creatură înari- 
pată cu chip de om, pe nume Buraq. Plecând în călăto- 
ria sa nocturnă, Isra, Mahomed a fost dus de Buraq la 
Muntele Templului, de unde s-a înălțat la ceruri într-o 
lumină divină pentru a-l vedea pe Allah şi a se sfătui 
cu Moise și cu marii profeţi. Acolo, Allah i-a dat lui 
Mahomed cele cinci rugăciuni zilnice, un eveniment 


major în această etapă a călătoriei Profetului, cunos- 
cut ca Mi'raj. 

Mi'raj făcuse din Domul Stâncii al treilea loc ca 
importanță pentru Islam, întrecut doar de Mecca — 
locul de naștere al lui Mahomed — și Medina — Orașul 
Profetului — unde, prin lupte crâncene şi sacrificiu 
personal, înființase primul stat islamic. 

Razak a mai privit o vreme superba lucrătură 
poleită în aur a cupolei și inscripțiile în arabă care 
se scurgeau de sus, de jur împrejurul bazei. 

Afară, chemarea muezinului răsuna din mega- 
foane, invitându-i pe musulmani la rugăciune. În fața 
mihrab-ului moscheii — o nișă aurită și decorată care 
arăta direcția spre Mecca —, Razak se lăsă în genunchi, 
cu palmele pe coapse, şi se aplecă apoi în rugă. 

După câteva minute, se ridică, înconjură iar Stânca 
şi se opri în faţa unei scări care ducea la încăperea 
numită Bir el-Arweh, „Fântâna Sufletelor“, unde, se 
spune, spiritele morţilor se adunau pentru rugăciune. 
Acolo îi văzu în minte pe părinții lui strălucind în 
lumina divină a lui Allah, în așteptarea Judecăţii de 
Apoi pentru a fi trimiși în Jannah — eterna grădină a 
Paradisului lui Allah. 

La 23 septembrie 1996, părinții lui Razak fuseseră 
uciși de doi teroriști mascaţi în timpul unui scurt 
concediu pe malul iordanian al Mării Galileei. Mulţi 
îi suspectaseră pe agenţii evrei — Shin Bet — că l-ar fi 
vizat din greșeală pe tatăl său pentru presupuse 
legături cu grupările militante palestiniene. Mai 
târziu, aceste zvonuri se dovediseră neîntemeiate, 
însă ucigașii n-au fost găsiți niciodată. Moartea lor 
tragică fusese o pierdere imensă, care îl împinsese și 
îl împingea în continuare pe Razak și mai adânc în 
credinţă, în căutarea adevărului. Din fericire, educaţia 
de acasă şi cea din străinătate îl ajutaseră să evite 
fanatismul politic şi religios — capcana în care 


cădeau atât de ușor cei afectaţi de politica criminală 
a Israelului. 

Îndepărtându-se de Fântână, gândurile i s-au 
întors la cripta ascunsă adânc sub picioarele sale și 
la misteriosul jaf care provocase o nouă vărsare de 
sânge în acest loc. Când venise aici ieri după-amiază, 
nici nu-i trecea prin minte că o situaţie de o aseme- 
nea gravitate l-ar fi putut obliga să se alieze cu un 
om ca Graham Barton. 

Ajuns la ușă, Razak se încălță și ieşi din moschee. 

Mai avea câteva ore până la întâlnirea cu englezul, 
aşa că se plimbă tacticos prin Cartierul Musulman, 
bău o cafea și luă micul dejun într-un local mic de 
pe Via Dolorosa. Acolo se întâlni cu câteva vechi 
cunoștințe și află tot ce se întâmplase de la ultima lui 
vizită. Bineînţeles, conversaţia alunecă inevitabil către 
incident, însă Razak se grăbi să sublinieze că nu putea 
face nici un comentariu cu privire la anchetă. 

Era deja nouă și nu se simţea nici cea mai mică 
adiere de vânt când traversă esplanada sub un soare 
arzător și cobori în moscheea Marwani. Când intră 
în criptă prin gaura din zid, Akbar — uriașul paznic 
musulman instruit să stea cu ochii pe Barton -— îi 
semnală că totul era în regulă. Razak dădu din cap 
și îi făcu semn cu mâna să se întoarcă în moschee. 

Graham Barton era ghemuit într-un colț și copia 
o inscripție de pe unul din osuare. 

— Bună dimineața, domnule Barton, îi spuse 
Razak în engleză. 

Arheologul sări în picioare. 

— Se pare că n-ai pierdut vremea, spuse Razak 
văzând teancurile de desene copiate cu grafit, pe care 
Barton le lăsase din loc în loc pe jos. 

— Cam așa, răspunse voios Barton. Am venit 
devreme și Akbar a avut amabilitatea să-mi permită 
să mă apuc de treabă. 

— Ce-ai descoperit până acum? 


— Ceva extraordinar. Cripta este a unui evreu 
bogat, un anume Yosef. Barton îi arătă o cutie de la 
un capăt, la fel de simplă ca restul. Observi că pe 
fiecare osuar e înscris în ebraică numele unui mem- 
bru al familiei. 

Încă prea puţin impresionat, Razak încercă să 
obțină o informaţie semnificativă: 

— Yosef și mai cum? 

— Asta e problema cu evreii din vechime, spuse 
Barton ridicând din umeri. Nu erau prea expliciţi 
când era vorba de nume. Foloseau rareori nume de 
familie, cel puţin în scopuri funerare, iar numele 
iudeu Yosef era foarte comun pe vremea aceea. Ori- 
cum, vezi că fiecare osuar are un marcaj foarte 
simplu. 

Razak se uită la inscripțiile gravate pe laturile 
celor nouă cutii. 

— Fiecare spune cam același lucru: rămășițele cui 
se află în osuar. Acestea sunt cele patru fiice ale lui 
Yosef, continuă el, arătându-i cutiile de la începutul 
rândului. Trei fii... Englezul trecu pe lângă urmă- 
toarele trei. Plus iubita lui soţie, Sarah. Se opri la cea 
de lângă osuarul lui Yosef și inspiră adânc. Dar pe 
peretele din spate al criptei este gravat ceva care ne 
oferă mai multe amănunte. Luând o lanternă, îi făcu 
semn lui Razak să-l urmeze și înaintă în beznă, oprin- 
du-se la peretele din spate al încăperii. Uită-te aici. 
Barton lumină o plachetă fixată pe perete, care avea 
un cadru din piatră frumos împodobit. Este inven- 
tarul osuarelor din criptă. 

Musulmanul veni mai aproape. 

— Adică osuarul lipsă ar trebui să fie menţionat aici. 

Razak numără zece rânduri de text, apoi privirea 
lui se opri la o scobitură adâncă făcută cu dalta în 
piatra şlefuită de sub ultimul rând. Nedumerit, o 
privi îndelung. 

— Nu văd decât nouă nume. 


— Aşa e. Sunt numele care corespund osuarelor 
rămase. Dar aici, continuă Barton luminând adânci- 
tura din plachetă, era probabil menţionat al zecelea 
osuar. 

Englezul lovi ușor piatra cu degetul. Razak exa- 
mină locul încă o dată. 

— Nu ne ajută prea mult. 

— De acord. Alt impas. 

Razak făcu câţiva pași prin criptă, dar se opri 
brusc și ridică mâinile. 

— De ce aici? 

— Ce vrei să spui? 

— Din atâtea locuri, de ce a fost săpată cripta toc- 
mai aici? 

Bună observaţie, își spuse Barton. 

— În mod normal, ne-am aștepta ca aceste cripte 
să fie în afara zidurilor cetăţii. Dar este posibil ca locul 
să fi fost ales din motive de securitate. De fapt — se 
opri pentru a-și formula mai bine ideea —, în seco- 
lul I, fortăreața Antonia, cu alte cuvinte garnizoana 
romană, era situată în apropierea zidului de nord al 
Muntelui Templului. Platforma de deasupra noastră, 
spuse el arătând în sus, trebuie să fi fost un spațiu 
public prin excelenţă, unde se desfășurau tot felul de 
activităţi. In perimetrul platformei și împrejurul gar- 
nizoanei erau galerii exterioare, mărginite de colo- 
nade cu arcade. Soldaţii romani umblau în sus și în 
jos pentru a supraveghea mulțimea, gata să înăbușe 
orice dezordine. 

Barton se abținu să-i explice că, în secolul I, 
motivul principal al popularității Muntelui Templului 
era templul evreiesc care se înălța pe locul Domului 
Stâncii, fapt negat sistematic de Waqf timp de secole 
pentru a-şi asigura controlul asupra locului sfânt. Dat 
fiind că nu existau încă dovezi arheologice care să 
sprijine referințele biblice la templu, poziţia lor rămă- 
sese solidă. 


— Şi ce legătură au soldaţii romani cu criptele? 

— Una foarte importantă. Adu-ţi aminte că pe 
atunci nu existau seifuri sau case de fier. De aceea, 
jaful era cel mai ușor mijloc de îmbogăţire. Bunurile 
erau vulnerabile. 

— Singurul mijloc de protejare a comorilor sau 
lucrurilor de preț era armata? întrebă Razak, uitân- 
du-se foarte atent la Barton. 

— Da. 

— Atunci poate că al zecelea osuar nu conţinea 
rămășițe umane. Să fi fost ascunsă în el o comoară? 

— E plauzibil. 

— În orice caz, mai verosimil decât rămășițe 
umane, continuă Razak. Nu văd de ce și-ar asuma 
cineva asemenea riscuri doar ca să fure niște oase. 

Barton simţi că Razak era încântat de propriul său 
raţionament și, în absenţa altor dovezi, nu avea de 
gând să pună sub semnul întrebării această ipoteză. 

— După cât văd, continuă englezul, e imposibil 
să tragem concluzii cu privire la conținutul osuarului 
furat. Dar în aceste nouă cutii rămase, spuse el ară- 
tând către asuare, s-ar putea să găsim unele indicii. 
Îi dădu lui Razak o pereche de mănuși de cauciuc. 
O să ai nevoie de astea. 

Musulmanul se încruntă, oripilat. 

Cei doi oameni de ştiinţă s-au întâlnit în laborator 
la 8 dimineaţa și amândoi s-au dus direct în camera 
din spate, un birou unde Giovanni Bersei a învățat-o 
pe Charlotte Hennesey cum să folosească ceea ce el 
considera că este cea mai importantă piesă din 


echipamentul laboratorului: o mașină automată 
Gaggia care pompa în cești cafea fierbinte la simpla 
atingere a unui buton. 

— Spune-mi, cum a fost vizita ta la bazilică? 

Dându-și ochii peste cap, Charlotte îi făcu un 
rezumat rapid, care se încheie cu relatarea întâlnirii 
întâmplătoare și neplăcute cu Salvatore Conte. 
Bersei află că deranjat-o atât de mult, încât se hotărâse 
să plece și ieșise imediat din bazilică. După ce mân- 
case un sendviș cu ton la bufetul domului, se întor- 
sese acasă devreme. 

— Nu a fost o noapte nemaipomenită, recunoscu 
ea, dar măcar am reușit să recupereze somnul pier- 
dut. Acum spune tu, cum a fost ossobucco? 

— Nu prea grozav, răaspunse el cu o mutră acră. 
Carmela face perfect o mulțime de lucruri, dar nu și 
mâncare. De fapt, s-ar putea să fie cea mai proastă 
bucătăreasă din toată Italia. 

— Eşti groaznic, Giovanni, îi spuse ea atingându-l 
ușor pe umăr. Sper că nu i-ai spus şi ei asta. 

— Crezi că sunt nebun? Ţin la viața mea. 

Amândoi izbucniră în râs. 

— Eşti gata să începem? întrebă el uitându-se la 
ceas. 

— Hai. 

După ce şi-au umplut iar ceștile, s-au întors în 
laborator şi s-au oprit la masa de lucru, îmbrăcaţi 
amândoi în halate. Osuarul cu misteriosul lui schelet 
era așa cum îl lăsaseră ieri. Bersei îi dădu o mască şi 
mănuși noi. Privind iar oasele, Charlotte se aștepta 
parcă să sară în sus din cutie o mână cu o clepsidră. 

După ce își puse și el masca şi mănușile, Bersei 
scoase dintr-un dulap un aparat digital Canon EOS, 
făcu câteva fotografii, apoi îl lăsă pe masă. 

Stând fiecare la câte un capăt, începură să scoată 
oasele, unul câte unul, aşezându-le cu grijă pe covo- 
rașul de cauciuc. Încet, scheletul a fost recompus: 


oasele mai lungi ale braţelor și picioarelor, pelvisul 
și mănunchiul de coaste, segmentele vertebrelor și, 
în cele din urmă, oasele complexe ale mâinilor şi 
labelor picioarelor. 

Cu o grijă infinită, Charlotte ridică craniul din 
osuar. Ținând mandibula cu o mână şi calota cu cea- 
laltă, plasă craniul la capătul scheletului acum 
reîntregit. 

Bersei făcu o inspecție vizuală rapidă. 

— Se pare că toate cele două sute șase oase sunt 
aici. Luă aparatul şi făcu o serie de fotografii ale 
scheletului complet. 

— OK. Hai să aflăm cum a murit bărbatul ăsta, 
zise Charlotte. 

— Strict vorbind, nu știm încă dacă avem de-a 
face cu un bărbat, doctore Hennesey, o contrazise el 
politicos. S-ar putea la fel de bine să fie o femeie. 

— Sigur, spuse ea dând din cap, dar mă îndoiesc 
că o femeie ar fi avut parte de o cutie atât de extra- 
vagantă. 

Bersei ridică din sprâncene: nu-și dădea seama 
dacă ea glumea sau vorbea serios. 

— Nu intra în panică, n-am de gând să fac pe 
feminista în clipa asta. Mai bine mai târziu. 

Căzură de acord să înceapă cu o analiză de anato- 
mopatologie, prin care să determine, dacă era posi- 
bil, cauza morţii, apoi să treacă la reconstrucția 
profilului fizic al mortului. Charlotte activă sistemul 
de înregistrare al mesei de lucru, o măsură obligatorie 
pentru a avea o evidență documentară a analizei. Mai 
târziu, observaţiile lor orale aveau să fie transcrise. 
Scoase din sertarul mesei de lucru două perechi de 
ochelari Orascoptic cu sursă proprie de lumină. Îi 
dădu o pereche lui Bersei și ea şi-o puse pe cealaltă, 
apoi le potrivi lentilele telescopice. 

cepură cu craniul şi amândoi se aplecară mai 
mult pentru a-l studia în detaliu. 


— Arată perfect, spuse Bersei, privindu-l tot prin 
lentilele ochelarilor. 

Charlotte stabili rapid dimensiunile aproximative 
și evaluă contururile. 

— Bărbie pătrată, torus supraorbital și puncte de 
fixare musculară pronunțate. Se pare că avem de a 
face cu un bărbat. 

— S-ar putea să ai dreptate, recunoscu Bersei. 
Înclină craniul spre spate și îl răsturnă cu grijă, apoi 
examină cavitatea interioară. Suturile sunt vizibile, 
dar au fuzionat. Uită-te aici, zise el, arătându-i o zonă 
unde plăcile osoase ale craniului se întâlneau: sutu- 
ra semăna cu un fermoar care fusese netezit. 

Verificând cu ochii ei, Charlotte îi dădu dreptate. 
Cu cât era mai tânăr specimenul, cu atât liniile de 
joncțiune apăreau mai pronunțate, ca două pânze de 
ferăstrău cu zimții îmbinaţi. Cu cât era mai bătrân, 
cu atât fuziunea era mai avansată, iar liniile de sutură 
se estompau. 

— Asta înseamnă că avea între douăzeci și treizeci 
de ani, poate ceva mai mult? 

— Aş zice că da, spuse Bersei, întorcând de câteva 
ori craniul pe o parte și pe cealaltă pentru a studia 
fiecare suprafaţă. Nu văd nici un indiciu de traumă 
craniană. Tu? 

— Nimic. 

Amândoi își concentrară atenția asupra mandibulei, 

— Dinţii sunt într-o stare excepțională, spuse 
Charlotte. Sper că și ai mei vor rezista la fel de bine. 
Îi avea încă pe toți. Nu văd nici o urmă de para- 
dontoză. Timp de o secundă, se ocupă de un buton 
rotativ de pe montura ochelarilor pentru a mări gro- 
sismentul. Smalţul este intact. Nici o carie, nici măcar 
o asperitate sau o rosătură. 

— Ciudat. 

— Poate că nu-i plăceau dulciurile. 


Trecură la regiunea cervicală și o examinară cu 
mare atenţie, căutând anomalii la ceafă. 

— Nu văd nici o cută, remarcă Charlotte, nici o 
creastă sau osificare. 

— Nici fuziune, adăugă Bersei. De fapt, discurile 
par să nu fie deloc degenerate. Roti cu delicateţe 
ultima secțiune mică a vertebrelor cervicale. Nimic 
izbitor. Se mută în dreptul cutiei toracice. Să mergem 
mai departe. 

Aproape imediat, Charlotte ridică din sprâncene. 

— Aşteaptă. E ceva interesant aici. 

Urmărindu-i degetul care arăta un punct din 
centrul cutiei toracice, Bersei se concentră asupra 
oaselor plate ale sternului și văzu în sfârşit despre 
ce era vorba. 

— Aici e o mare problemă. 

— Sigur că e. Charlotte studie punctele în care 
cartilajul — acum uscat şi sfărâmicios — care unea coas- 
tele cu sternul fusese secționat. Crezi că s-a întâm- 
plat când au detașat toracele ca să-l pună în osuar? 

— S-ar putea, spuse Bersei pe un ton precaut. 
Studie câteva clipe un umăr. Uite-te aici. 

Charlotte se aplecă să vadă mai bine. 

— Ai ochi buni. Humerusul și clavicula au fost 
separate de centura scapulară? 

— Da. Dar nu pare să se fi întâmplat postmortem. 
Rupturile sunt fibroase. Punctul în care țesutul s-a 
detașat indică faptul că ruptura s-a produs înainte 
de uscarea lui. Se întoarse la stern. Uită-te și aici. Pare 
să fie aceeași poveste. Observi locul în care cartilajul 
a fost întins, răsucit într-o parte și-n alta și rupt? Când 
oasele au fost pregătite pentru înmormântare, au folo- 
sit un instrument ascuţit pentru a secționa țesutul. 

Hennesey văzuse şi ea. O tăietură clară secționase 
capetele probabil zdrenţuite ale cartilajului rupt. 

— Au, arată urât. Ce crezi... o dislocare? 


— O dislocare foarte violentă, spuse Bersei pe un 
ton îngrijorat. 

— A durut cumplit. 

— Sunt sigur că l-a durut îngrozitor, dar nu l-a 
omorât. la coastele astea, spuse el arătând către oasele 
mai apropiate de ea. Eu le iau pe celelalte. 

Timpul parcă se oprise în loc. S-au ocupat de 
coaste, analizând cu meticulozitate fiecare suprafaţă. 
Charlotte începea să se obișnuiască cu ideea de a 
lucra cu oasele și încerca să se concentreze asupra 
sarcinii imediate și să uite imaginile mentale neplă- 
cute ale haosului genetic care îi răvășea chiar în clipa 
aceea trupul. 

— Vezi ce văd și eu? 

— Şanţurile astea adânci? întrebă Bersei, cu capul 
plecat. Sigur. 

Unele coaste erau intacte, dar cele mai multe parcă 
fuseseră zgâriate de gheare puternice care lăsaseră 
urme lungi, ondulate. Fisurile jalnice apăreau din loc 
în loc, grupate neordonat. 

— Cear fi putut provoca asta? întrebă ea în şoaptă. 

— Cred că știu. Vezi depuneri de oxizi de metal? 

— Da. S-a întâmplat oare postmortem? Arată de 
parcă au fost roase de un animal. 

— Mi-e teamă că nu sunt de acord, spuse Bersei. 
Observi că semnele apar doar pe partea din faţă. 
Dinţii ar fi lăsat urme pe ambele părți, ca să nu mai 
vorbim că multe animale de pradă ar fi fugit cu osul 
înainte de a-l roade şi ne-ar fi lăsat un schelet 
incomplet. 

— Atunci care e cauza? întrebă Charlotte îndrep- 
tându-și spatele. 

— Hai s-o luăm aşa, spuse el privind peste lenti- 
lele telescopice. Dacă oasele arată atât de rău, muş- 
chii și pielea care le acopereau trebuie să fi arătat 
înspăimântător... Probabil fâșii-fâșii. Susținându-i 


privirea, trase adânc aer în piept şi continuă: Arată 
de parcă ar fi fost flagelat. 

— Vrei să spui biciuit? 

Dădu încet din cap. 

— Da. Semnele astea sunt lăsate de un bici cu 
plumbi. 

— Bietul om. 

Imaginea unei asemenea violențe o lovi ca un 
pumn în stomac. 

— Hai să continuăm. 

Bersei se aplecă și începu să studieze segmentele 
superioare ale vertebrelor lombare. Charlotte se aplecă 
şi ea și începu să rotească vertebrele inferioare, exami- 
nând cu atenţie fiecare os şi fiecare disc în parte. 

— Totul arată bine aici. 

— De acord. Bersei privi structura compactă a 
oaselor pelviene care ofereau indicii definitive cu 
privire la sexul mortului. Ai avut dreptate. Este în 
mod sigur un bărbat. Urmări cu degetele conturul 
osului unde trebuiau să fi fost organele genitale. Inci- 
zura sciatică este strâmtă, zona preauriculară nu pre- 
zintă indentaţii şi aplatizări. 

— N-au ieșit copii pe-aici. Cel puţin n-au rămas 
orfani. 

Până acum Giovanni Bersei era încântat. Deter- 
minarea sexului prin examinarea scheletului nu era 
niciodată uşoară, dat fiind că trăsăturile specifice 
genului apăreau nu atât în oase, cât în țesuturile moi. 

funcţie de o mare varietate de factori, de la alimen- 
tație și mod de viață până la presiunea fizică exer- 
citată de ocupaţia subiectului, scheletul feminin se 
putea adapta ușor la masa țesutului moale în așa fel, 
încât structura osoasă să apară aproape identică cu 
cea a omologului său masculin. O masă musculară 
mai mare era un factor de egalizare evident, impu- 
nând oase mai groase pentru a o susţine, mai ales în 
punctele de atașare a ligamentelor. Însă canalul de 


naștere al pelvisului este foarte vizibil la majoritatea 
scheletelor feminine. 

— Deci... braţele sau picioarele? întrebă el. 

— Braţele mai întâi. 

S-au mutat de-a lungul scheletului, reluând ana- 
liza minuțioasă a oaselor lungi, începând cu hume- 
rusul şi continuând în jos, cu perechea de oase a 
jumătăţii inferioare a fiecărui braț — cubitus și radius. 

Ceva i-a atras atenția. Charlotte s-a apropiat mai 
mult şi a mărit grosismentul lupelor. Existau leziuni 
semnificative pe suprafeţele interioare ale oaselor 
care se întâlneau la articulaţia mâinii. 

— Ce-i asta? Parcă au trecut printr-o râșniță. 

— Apare şi pe partea asta. Leziunile se limitează 
la o porțiune de deasupra încheieturii, confirmă 
Bersei. Cred că vezi urmele de oxidare. Ca nişte dâre 
lungi de altă culoare. 

— Da, ar putea fi reziduuri metalice, poate hema- 
tită. Charlotte mai văzu ceva. Așteaptă... Își repoziționă 
lentilele. În os au pătruns fibre. Ce-i pe partea ta? 

— Da. la o mostră de aici. Pare lemn. 

Charlotte se duse la cutia cu instrumente, scoase 
o pensetă şi o sticluţă de plastic și începu să adune 
fibrele din os. 

Între timp, Bersei continuă examinarea mai jos, 
aproape de picioarele scheletului. Se aplecă pentru 
a vedea mai bine un detaliu de acolo. 

— Ce-ai găsit? întrebă ea, ridicându-se şi punând 
pe masă sticluța și penseta. 

— Vino să vezi, îi spuse el, făcându-i semn cu 
mâna să vină mai aproape. 

Charlotte își concentră atenţia asupra zonei de sub 
genunchi: tibia și peroneul, oasele împerecheate care 
formează gamba, păreau sănătoase. în V-ul for- 
mat de ele deasupra gleznei se vedeau niște mase 
granulare în adâncituri neregulate. Două oase ale 
piciorului stâng fuseseră fracturate. 


— Uită-te la leziunea dintre cel de-al doilea și cel 
de-al treilea metatarsian, observă Bersei. La fel ca la 
braţe. 

— Aceleași urme de culoarea ruginii, adăugă 
Hennesey. Precis un obiect de metal înfipt acolo. 

— Judecând după fracturile celui de-al doilea 
metatarsian al piciorului stâng, a fost un cui. Vezi 
locul în care vârful a lovit osul și l-a crăpat? 

Hennesey văzu într-adevăr o indentare în formă 
de diamant la mijlocul fisurii și mai multe așchii care 
păreau a fi de lemn. 

— De necrezut. Arată ca și cum cuiul n-a intrat 
la prima încercare. 

Gândul că un om putea tortura astfel un alt om 
îi făcu greață. 

— Mai mult ca sigur, pentru că picioarele au fost 
bătute în cuie unul peste altul, declară categoric Bersei. 

Observă alt aspect ciudat în zona genunchilor și 
se așeză în așa fel încât să vadă mai bine. 

— Ce-ai mai găsit? 

— Uite. 

Când Charlotte studie articulațiile genunchilor, 
observă imediat leziunea. Tocmai când se gândea că 
nu putea fi mai rău. 

— O, Doamne! 

— Complet dislocat, spuse Bersei cu răsuflarea 
tăiată. Uite-te la rupturile de cartilaj şi la fracturile 
foarte subțiri de sub genunchi. 

— L-au fost sparți genunchii? 

— Da, evident. 

— Ce vrei să spui? 

Bersei se îndreptă și ridică lentilele. Era palid. 

— E clar ce s-a întâmplat aici. Omul acesta a fost 
răstignit. 

— Doar nu te aștepți să profanez rămășițele pă- 
mântești ale morţilor. Insultat la culme, Razak își 
încrucișă brațele pe piept şi se uită încruntat la 
Barton. Nu ai nici urmă de conștiință? 

— E important, Razak, îi spuse el, întinzându-i 
din nou mănușile. 

Razak îi dădu mâna la o parte. 

— Nu pot să accept așa ceva! Vocea lui puternică 
stârni ecouri între pereții criptei. Va trebui să obţii 
autorizaţie de la Waqf. 

Alarmat, Akbar aruncă o privire prin gaura pro- 
dusă de explozie. 

Fără să bage în seamă privirea aspră a omului de 
pază, Barton continuă liniștit: 

— Ştim amândoi că așa nu vom obține nici un 
rezultat. Dacă vrem să câștigăm timp, va trebui să 
luăm inițiativa pentru a găsi răspunsuri. De aceea 
suntem aici. 

Fierbând de mânie în continuare, Razak se 
întoarse către englez. 

— E în regulă, spuse el făcându-i semn paznicului 
să plece. Își frecă tâmplele, apoi îi întoarse spatele 
arheologului. Ce crezi că vom descoperi? Nu sunt 
decât oase în cutiile acelea. 

— Nu e deloc sigur. 

— Dacă ai dreptate, spuse el desfăcându-și larg 
braţele, de ce nu au luat hoţii şi celelalte cutii? Făcu 
semn către osuare. 

— Trebuie să ne asigurăm, rămase Barton pe 
poziţii. Trebuie să verificăm orice posibilitate. După 
cum stau lucrurile, singurele indicii pe care putem 
spera să le găsim se află în această încăpere. Ar fi o 


imensă neglijenţă din partea noastră dacă am renunța 
să studiem osuarele. 

Preţ de câteva secunde, în criptă se așternu o 
tăcere mormântală. 

— Foarte bine, cedă în cele din urmă Razak. Câte 
o cutie, pe rând. Dar o să lucrezi singur. 

— Am înţeles. 

— Allah să ne mântuiască, bombăni Razak. Dă-i 
drumul. Fă ce trebuie. 

Întoarse fața ca să nu vadă nimic. Ușurat, Barton 
îngenunche în fața primului osuar, pe care era gravat 
cu caractere ebraice un singur cuvânt: „Rebecca“. 

— S-ar putea să-mi ia ceva timp, zise el. 

— Nu-i nimic, aștept. 

Barton apucă bine părțile laterale ale capacului 
plat din piatră. Se uită la Razak. Musulmanul stătea 
tot cu spatele la el. Inspirând adânc, Barton ridică 
capacul și îl puse deoparte. 


La două ore după ce deschisese primul osuar, 
Graham Barton punea la loc rămășițele pământești 
pe care le scosese din cel de-al șaptelea. La fel ca oase- 
le pe care le găsise în celelalte șase, și acestea erau 
remarcabil de bine păstrate. 

Cu toate că antropologia judiciară nu era spe- 
cialitatea lui, studiase suficiente oseminte pentru a 
învăţa cel puţin elementele de bază. Desigur, numele 
de pe fiecare osuar elimina o mare parte din specu- 
laţiile privind sexul, dar indiciile oferite de suturile 
craniului, de articulaţii şi de oasele pelviene îl con- 
duseseră la anumite concluzii privind vârsta sche- 
letelor. Cele patru femei tinere — fiicele, presupunea 
el — muriseră la vârste cuprinse între sfârșitul ado- 
lescenței și douăzeci şi ceva de ani. Cei trei bărbați 
mai tineri — potrivit aceleiași logici, fiii — păreau să 
fi avut cam aceeași vârstă ca fetele. Tipic pentru fami- 
liile din secolul I: copiii erau numeroși și se nășteau 


în succesiune rapidă, pentru a asigura supraviețuirea 
familiei. 

După cât își putea da seama deocamdată Barton, 
scheletele nu prezentau anomalii evidente. Nu se 
vedeau indicii clare de leziuni. 

Presupunând că toți acești copii erau născuți din 
același tată și aceeași mamă — părinţii erau înhumați 
în osuarele opt și nouă —, părea nefiresc să fi murit 
toţi la o vârstă atât de fragedă. Chiar și în secolul I, 
când durata de viață a celor ce reușeau să depășească 
vicisitudinile copilăriei putea să fie de numai treizeci 
şi cinci de ani, era statistic improbabil. De fapt, parcă 
muriseră toți în același timp. 

Ciudat. 

Barton se ridică în picioare şi făcu câțiva pași ca 
să se dezmorţească un pic. 

— E totul în regulă acolo? 

Se uită în partea cealaltă a încăperii, unde musul- 
manul stătea într-o poziţie meditativă, cu fața la 
perete. La un moment dat îl auzise șoptind rugăciuni. 

— Da. De cât timp mai ai nevoie? 

— Mai sunt două. Să zicem... o jumătate de oră? 

Razak dădu din cap. 

Arheologul își răsuci de câteva ori gâtul, apoi se 
lăsă în genunchi în fața celui de-al optulea osuar, care 
conţinea rămășițele soției lui Yosef, Sarah. Pentru că 
stabilise deja un sistem eficient de deschidere, trase 
cu dexteritate capacul la o parte, îl dădu peste cap 
şi îl așeză pe jos, în aşa fel încât să-l poată folosi pe 
post de suport pe care să pună unul câte unul oasele 
scoase din urnă. 

Orbitele unui craniu neted și lucios, perfect ca un 
mulaj din ghips lăcuit, se holbau la el din osuar. 

Pentru că nu știa precis ce căuta, Barton începuse 
să-şi piardă orice speranţă că aceste ultime urne ar 
fi putut să conțină ceva extraordinar. Să fi știut hoţii 
într-adevăr acest lucru şi să le fi lăsat intenționat 


acolo, aşa cum sugerase Razak? Era limpede că ceea 
ce se afla în al zecelea osuar nu putea să fie la fel de 
lipsit de interes. Habar n-avea ce ar fi putut să ştie 
hoţii despre relicva furată și se întreba cum reușiseră 
să obțină informaţii atât de precise înainte de atac. 

Luă craniul între palme, îl roti, apoi îndreptă fasci- 
culul lanternei spre interiorul lui. Acum părea un 
dovleac scobit de Halloween, dar macabru. Suturile 
închise sugerau că Sarah trebuie să fi avut cam patru- 
zeci de ani. Puse craniul cu grijă pe capac, apoi scoase 
unul câte unul oasele mai mari și le așeză lângă cra- 
niu. Adună oasele mici care căzuseră la fundul cutiei. 
Nu lipsea nici unul și toate erau aparent normale. 
Luminând cu lanterna interiorul osuarului gol, exa- 
mină cu atenție fiecare suprafață ca să vadă dacă nu 
existau inscripții, asigurându-se încă o dată că nu-i 
scăpase nimic din vedere. 

După ce puse înapoi cu mare grijă oasele lui Sarah 
şi acoperi osuarul cu capacul, Barton se lăsă pe vine 
fără prea mare entuziasm în faţa celui de-al nouălea. 

— Hai, Yosef, vorbeşte-mi despre tine. Întinse 
mâinile şi își frecă între ele vârfurile degetelor ca să 
aibă noroc, apoi apucă hotărât capacul. De data 
aceasta constată surprins că nu se clintea. Încercă din 
nou. Nimic. 

— Hm. Ciudat. 

— Ce s-a întâmplat? strigă Razak. 

— Ultimul osuar a fost sigilat cu ceva, îi răspunse 
Barton, luminând linia de îmbinare. 

Da, era ceva acolo, arăta ca un chit cenușiu. 

— Atunci poate că ar trebui să-l lăsăm așa cum este. 

Individul ăsta era nebun? Nu ajunsese atât de 
departe doar ca să renunțe acum. Fără să-i mai dea 
atenţie lui Razak, Barton scoase un briceag din buzu- 
nar, desfăcu lama mijlocie și răzui puţin din mate- 
rialul lipicios în palma lui înmănușată. Examină 
fragmentele la lumina lanternei şi hotărî că era un 


fel de ceară care nu se uscase complet. În mai puțin 
de cinci minute curăţase suficient de mult din sigiliu 
pentru a elibera capacul. Închise briceagul și îl puse 
înapoi în buzunar. 

— Așa, mormăi el, ştergându-și broboanele de 
transpiraţie de pe frunte. Apucând capacul de extre- 
mităţi, îl smulse, îl întoarse pe dos și îl așeză pe jos. 
Un miros neplăcut se răspândi în aer, tăindu-i respirația. 

Luă lanterna și lumină interiorul cutiei de piatră. 
Oasele mari erau deasupra și începu imediat să le 
scoată. 

Când ajunse la craniu, îl întoarse și îl lumină. 
Judecând după fuziunea suturilor și uzura serioasă 
a dinţilor rămași în alveolele din maxilarul superior, 
Yosef avea aproape șaptezeci de ani când murise. 
Când ultimele oase au fost puse pe capac, Barton 
inspiră adânc și își vâri capul în cutie, luminând iar 
interiorul. Uimit, văzu pe fundul cutiei o plăcuță 
metalică. Scoase din nou briceagul din buzunar, intro- 
duse lama sub plăcuţă, o desfăcu şi descoperi o Ha 
de mici dimensiuni care fusese scobită în piatră. 
ea se afla un cilindru din metal, nu mai lung de cinci- 
sprezece centimetri. Barton zâmbi. 

— Bravo! 

Îl apucă delicat cu două degete și îl ridică. 

— Ai găsit ceva? glasul lui Razak reverberă în 
criptă. 

— Da. Vino să vezi. 

Instinctiv, Razak se întoarse şi aruncă o privire 
scurtă către cilindru, dar apoi văzu fără să vrea și gră- 
mada de oase. Își întoarse capul din nou către perete. 

— Suflet nefericit. Odihnească-se în pace, spuse 
Razak. 

— Scuză-mă, ar fi trebui să te avertizez, zise 
Barton. 

Razak ridică mâna și dădu din cap. 

— Nu-i nimic. Ce ai acolo? 


— Un indiciu. Barton sări în picioare și se îndreptă 
către cea mai apropiată lampă. Vino să vezi. 

Privindu-l de aproape, Razak observă imediat că 
cilindrul — cel mai probabil din bronz — avea căpă- 
cele la ambele capete. 

— Ai de gând să-l deschizi? 

— Bineînţeles. 

Fără să ezite, scoase un căpăcel, înclină capătul 
desfăcut către lumină și se uită înăuntru. Văzu ceva 
răsucit, ca un sul. 

— Aha. Cred că avem un pergament. 

Razak își mângâia nervos bărbia, întrebându-se 
dacă nu exista vreun mijloc mai potrivit pentru a se 
ocupa de această descoperire, dar se resemnă la 
gândul că Barton era expertul. 

Intorcându-l în palmă, Barton bătu cilindrul de 
câteva ori până când pergamentul alunecă afară. 
Verifică dacă nu mai era și altceva în tubul metalic, 
apoi îl puse în buzunarul cămășii. 

— Da, pergament. Excelent păstrat. 

Il desfășură cu multă delicateţe. Era acoperit cu 
un text destul de șters — în greacă, dacă nu greșea. 


Arheologul se uită la Razak. 
— Bingo! 

După ce își petrecuseră ultimele două ore comple- 
tând un raport cuprinzător al examenului judiciar — 
fotografii digitale, descrieri detaliate, note de caz —, 
cei doi oameni de știință își sorbeau acum cafelele 
espresso făcute la aparatul din biroul cu pereți albi 


din spatele laboratorului. Amândoi erau cufundați 
în gânduri. 

— Am văzut rămăşiţe umane de toate felurile și 
în toate formele, spuse Bersei strâmbându-se. Unele 
mumificate, altele aproape pulbere. Unele arse, chiar 
topite. Făcu o pauză. Dar asta chiar a fost o premieră 
absolută. Deși nu mi se pare surprinzător. 

— De ce? 

— Se crede că grecii au inventat crucificarea, dar 
a fost practicată mai ales de romani. Era metoda lor 
tipică de executare a criminalilor, până când împă- 
ratul Constantin a interzis-o în secolul al IV-lea. 

— Eşti absolut sigur că ceea ce vedem aici este 
rezultatul unei crucificări și că nu e vorba de altă 
formă de tortură? 

— Sunt sigur, și o să-ți spun și de ce. Bersei își goli 
ceașca cu cafea. Hai să începem cu aspectele de bază. 
Mai întâi şi mai întâi, trebuie să înţelegi de ce îi 
răstigneau romanii pe criminali. Evident, era o 
metodă extremă de pedeapsă, dar în același timp tre- 
buia să trimită un mesaj tuturor cetățenilor că Roma 
deţinea controlul și nu avea de gând să-l scape din 
mâini. Era o formă de execuție publică, în văzul tutu- 
ror, pentru că victimele erau dezbrăcate și spânzurate 
de-a lungul drumurilor principale și în locurile 
importante. Era considerat un mod dezonorant de 
a muri... și foarte umilitor. Ca atare, de obicei îl rezer- 
vau criminalilor din straturile de jos ale societății și 
dușmanilor statului. Cu alte cuvinte, era meto- 
da-cheie a romanilor de a stăpâni prin frică. 

—— Adică s-ar putea să avem de-a face cu un 
criminal? întrebă Charlotte, şi ochii ei verzi străluciră. 

— Poate, răspunse Bersei, ridicând din umeri. 

— Ai mai văzut așa ceva? întrebă ea privindu-l 
cu curiozitate. 

— Îmi dau seama că pare ciudat, dar acum câţiva 
ani am publicat un studiu oficial despre crucificare 


finanţat de Comisia Pontificală. Am verificat toate teo- 
riile în circulație despre această metodă de execuţie. 

— Trebuie să te întreb: de ce? spuse Charlotte, care 
nu știa prea bine cum să reacționeze. 

— Ascultă, ştiu că sună morbid, dar crucificarea 
a fost practicată veacuri în șir şi este extraordinar de 
relevantă pentru înțelegerea sistemului de guvernare 
roman în primele lui etape. Prefer să consider că 
lucrarea mea nu este de o importanţă crucială, spuse 
el zâmbind, dar s-a bucurat de o mare popularitate. 

— Sunt sigură că așa a fost. 

Urmă un hohot de râs. 

— Vrei să-ți povestesc mai departe? 

— Te rog. 

— Înainte de a fi crucificaţi, criminalii erau „pre- 
gătiţi“ cu o bâtă sau un bici, pentru a-i linişti în vede- 
rea transportului la locul de execuție. În cazul 
subiectului nostru, se pare că tratamentul a fost apli- 
cat cu un flagrum — un mănunchi de bice care aveau 
în vârf bucăţi de lemn, de os sau chiar de metal. 

— Asta explică de ce coastele sunt zgâriate atât 
de rău. 

— Si.Şi, judecând după adâncimea urmelor, țesu- 
turile au fost afectate grav. Bărbatul trebuie să fi 
suferit îngrozitor și să fi sângerat foarte mult. 

— Atâta cruzime... 

Charlotte încerca din răsputeri să nu vadă în 
minte biciul cu vârfuri de metal tăioase șuierând în 
aer și sfâșiind carnea. 

— Mă tem că acesta era doar începutul. Cruci- 
ficarea însăşi era de departe mai rea. Existau câteva 
variaţiuni ale acestui tip de execuţie, în esenţă toate 
cu același deznodământ fatal. Criminalul era urcat 
pe un suport în formă de cruce și i se băteau cuie 
lungi prin încheieturile mâinilor și ale picioarelor. In 
jurul fiecărui braț era legată o funie care să susțină 
greutatea trupului atunci când crucea era ridicată la 


verticală. Şi chiar crucea putea fi de diferite tipuri: 
un simplu trunchi de copac sau par gros, două scân- 
duri îmbinate sub formă de X sau o structură solidă 
construită ca un T — crux commissa. Cred că în cazul 
victimei noastre a fost de tipul crux composita, con- 
stând dintr-un stâlp vertical sau un trunchi de copac 
şi o grindă transversală numită patibulum. Ştiu că în 
tablourile cu răstigniți cuiele sunt bătute prin palme, 
dar... 

Charlotte știa unde duceau toate acestea. 

— Dar oasele delicate și mușchii subțiri ai mâi- 

nilor nu puteau susține greutatea corpului... Dacă ar 
fi fost fixat doar cu piroane bătute prin mâini, trupul 
ar fi căzut de pe cruce, spuse ea, strângând în mâini 
ceaşca. “ 
— Exact. Așa că, pentru a-i susține greutatea, prin 
încheietura mâinii erau înfipte cuie lungi — de fapt 
piroane, nişte chestii imense de aproape douăzeci de 
centimetri —, chiar deasupra radiusului și cubitusului, 
împreună cu o șaibă de lemn care împiedica alu- 
necarea. Chiar aici, spuse Bersei arătând un punct de 
deasupra articulației mâinii lui. Pironul zdrobea sau 
afecta grav nervul median și trimitea valuri de durere 
cumplită în braţ, până la umăr. Mâinile paralizau 
imediat. Apoi patibulum-ul care susţinea întreaga gre- 
utate a corpului era ridicat pe stâlp dintr-o singură 
mișcare. Îți poţi imagina ce simțea victima în acel 
moment. De necrezut. 

— Asta explică dislocarea umărului, spuse 
Charlotte în timp ce vedea în minte o succesiune de 
imagini hidoase, în care cuie lungi din fier străpun- 
geau carnea și oasele. 

— Explică şi scobiturile, şi urmele de reziduuri 
de hematită pe care le vedem la articulaţii — o dovadă 
a presiunii extreme aplicate asupra oaselor. Frecare 
şi sfărâmare. Ca şi cum întreaga greutate a trupului 
a fost susținută de cuie. 


— Nu mai pot bea, spuse Charlotte, vărsând 
cafeaua în chiuvetă. 

—Ți-e rău? întrebă Bersei, punându-i mâna pe braţ. 

— Nu, continuă. Mă simt bine, spuse ea, fre- 
cându-și ochii. 

La urma urmei, cancerul poate că nu era sentința 
cea mai crudă. 

— Imediat după ce trupul era ridicat în poziție 
verticală, continuă italianul, picioarele erau așezate 
unul peste altul și bătute în cuie pe stâlpul vertical. 
Presupun că nu era prea ușor, dat fiind că victima 
se zbătea. 

— Probabil că așa se explică fractura de la picior. 
S-a împotrivit. 

— Da. Bersei continuă cu glas scăzut: Uneori, 
pentru a evita aceste probleme, între picioare era 
introdusă o pană de sprijin, numită sedile. Se bătea 
un cui prin... Făcu o pauză, întrebându-se dacă era 
cazul să continue, dar i se păru mai nimerit să explice 
totul până la capăt. ...Prin penis și prin pană pentru 
a fixa victimele pe cruce. 

O clipă, Charlotte ameţi. Ori de câte ori Bersei 
adăuga noi amănunte, parcă se scufunda mai adânc, 
parcă oasele îi erau scoase din trup unul câte unul. 

— E incredibil de brutal, spuse ea în șoaptă. 

Această poveste înfiorătoare nu se potrivea deloc 
cu blândeţea lui Giovanni. Trase adânc aer în piept. 

Încrucișându-și braţele la piept, italianul făcu o 
pauză pentru a-și pune gândurile în ordine. 

— Problema e că răstignirea propriu-zisă nu ucide 
victima. Traumele cumulate reușesc să facă asta în 
cele din urmă. Biciuirea, perforarea mâinilor și picioa- 
relor, expunerea la intemperii... toate contribuie la 
deces. În funcţie de starea victimei înainte de execuţie, 
moartea poate surveni în câteva zile sau mai puţin. 

Charlottei îi era imposibil să-și imagineze ființe 
umane supuse unor astfel de pedepse extreme. Tot 


atât de enigmatic pentru ea era interesul cu care 
Bersei trata subiectul. Își spuse fără să vrea că bărbaţii 
aveau o curiozitate morbidă și înnăscută pentru ase- 
menea orori. 

— Și ştim că omul nostru a fost perfect sănătos. 

— Urmele pe care le-am văzut pe coaste, spuse 
Bersei dând din cap, sugerează că a murit din cauza 
biciuirii, care a fost extrem de violentă. Pielea și muș- 
chii au fost sfâșiați, poate că au fost expuse și orga- 
nele interne. E incredibil cum a putut să reziste atât 
de mult... Trebuie că a suferit îngrozitor. Ceea ce mă 
aduce la ultimul argument. 

Charlotte s-a înfiorat. Știa că urma să audă lucruri 
şi mai oribile. 

— Dacă victima nu parcurgea suficient de repede 
etapele acestui proces, continuă Bersei, moartea era 
grăbită: îi spărgeau genunchii cu un drug de fier. 

Charlotte văzu scena în minte și simţi că ameţește 
iar. 

— Exact ce avem noi aici, spuse ea. Străduindu-se 
să rămână obiectivă, analiză consecințele stadiului 
final al pedepsei. Fără sprijinul picioarelor și cu mâi- 
nile fixate pe cruce, greutatea corpului deformează 
cutia toracică. Oare din cauza asta s-au rupt cartilajele 
de la piept? 

— Bineînţeles. Plămânii sunt comprimați şi vic- 
tima încearcă disperată să respire. Între timp, puţinul 
sânge rămas se scurge tot mai jos, în picioare. 

— Atunci a murit prin asfixiere sau în urma unui 
atac de cord. Am dreptate? 

— Da. Deshidratarea şi traumele grăbeau proce- 
sul. Făcu o pauză și oftă. Victima era ținută pe cruce 
câteva zile, până survenea moartea. Era indescriptibil 
de chinuitor. 

— Și apoi? 

Cu buzele încordate, Bersei dădu o explicație: 


a 


— Cadavrele erau azvârlite pe jos, iar corbii, câinii 
și alte animale se ocupau de ele. Ce mai rămânea era 
ars. Asta era ultima etapă a pedepsei, refuzul ca vic- 
tima să aibă parte de înmormântarea cuvenită — o 
lovitură grea din punctul de vedere al tuturor reli- 
giilor existente pe vremea aceea. Prin arderea tru- 
purilor, romanii le răpeau victimelor orice speranță 
de reîncarnare sau reînviere, le răpeau viața de apoi. 

— Pedeapsa supremă, spuse ea, plecându-și capul. 

— Exact. Trupul era complet anihilat. 

— Probabil că oamenii erau terorizați când ve- 
deau așa ceva. Ce spectacol trebuie să fi fost, să mergi 
pe un drum și să vezi numai trupuri răstignite! Și mai 
vorbim de reclamă agresivă. 

— Punctul forte al Romei. Lăsa o amintire de 
neșters... Așa i-au ţinut în frâu pe contribuabili, 
încercă el să glumească. 

În birou se lăsă tăcerea. 

— Cine crezi că a fost? întrebă ea în cele din urmă. 

— E mult prea devreme pentru asta, răspunse 
Bersei ridicând din umeri și clătinând din cap. Poate 
fi oricare dintre miile de oameni pe care romanii i-au 
executat prin crucificare. Înainte să apară el, singura 
rămășiță a unui răstignit descoperită vreodată este 
un biet calcaneu cu un cui bătut în el într-o parte. 
Ceea ce avem noi aici este primul schelet complet al 
unui crucificat, iar asta face din el o relicvă extra- 
ordinar de valoroasă. 

— Aşa se explică de ce Vaticanul s-a dat peste cap 
să ne aducă aici, spuse Charlotte încruntându-se. 

— Bineînţeles. E logic. O asemenea descoperire 
este monumentală. 

— Dar noi am deschis osuarul azi. Dacă a fost 
sigilat, cum Dumnezeu au ştiut că înăuntru este sche- 
letul unui răstignit? Cum au știut că vor avea nevoie 
de tine? 


— Nu e nici o surpriză că m-au chemat aici, 
răspunse Bersei după o clipă de gândire. Am lucrat 
în catacombe atâţia ani, am văzut nenumărate sche- 
lete și relicve asociate cu ritualurile funerare. În ceea 
ce te privește... ei bine, nu e cazul să-ți mai spun că 
analiza ADN este un instrument extraordinar. Dar să 
lăsăm teoria şi să studiem mai departe osuarul. În 
fond, rămășițele fizice spun doar o parte a poveștii. 

Pe coridorul care pornea de la laborator, într-un 
spaţiu modest, folosit în mod normal ca magazie, se 
revărsa o rețea de cabluri care duceau la hardul com- 
puterului și alimentau transmisiunile video și audio 
din laborator și din biroul alăturat. Purtând căști 
conectate la echipamentele de supraveghere, Salva- 
tore Conte înregistra meticulos toată activitatea 
oamenilor de știință, așa cum îi ceruse secretarul de 
stat al Vaticanului, cardinalul Santelli. 

Două linii separate monitorizau toate apelurile 
telefonice date sau primite din şi în dormitorul 
Charlottei Hennesey (cu ajutorul unui simplu contact 
în serverul telefonic principal al Vaticanului), precum 
și din și în locuinţa lui Giovanni Bersei. Conte îi 
făcuse o vizită specială lui Bersei noaptea trecută. În 
timp ce antropologul era ocupat să mănânce friptura 
de vițel cam arsă, pregătită de nevastă-sa, Conte se 
dusese afară și instalase un emițător în cutia de racord 
telefonic de pe unul din pereții casei. Cunoștințele 
de electronică, învățate pe vremea când lucra la alți 
patroni, se dovedeau folositoare. 


Deşi discuția ştiinţifică i se părea destul de intere- 
santă, își concentrase atenţia asupra atrăgătoarei 
geneticiene americane. Era bună. In mod normal, cei 
ca el nu aveau parte de femei ca ea. Dar încercarea 
moarte n-are, și nimeni nu încerca mai tare decât 
Salvatore Conte. Perseverenţa era totul. 

Studiind-o din nou pe Hennesey — față, buze, păr, 
trup —, decise că, într-un fel sau altul, va avea parte 
de ea. Nu trebuia decât să mai aștepte puţin, până 
când își termina treaba aici. 

Pe alt monitor deschise browserul Web și intră în 
site-ul băncii din Insulele Cayman, unde avea un cont 
nou sub unul dintre pseudonimele sale. Introduse 
numele și parola şi studie o vreme ecranul pentru a 
se asigura că Santelli se achitase corect de partea lui 
din tranzacţie. 

Mai devreme, în aceeași dimineață, avusese o dis- 
cuţie foarte sinceră cu cardinalul în legătură cu un 
bonus pentru livrarea urgentă a relicvei, precum şi 
o compensație specială pentru riscurile pe care el și 
colegii săi și le asumaseră. (Doug Wilkinson era 
exclus.) Îi spusese prelatului clar și răspicat că s-ar 
simţi „stânjenit“ dacă ar pleca din Cetatea Vaticanului 
fără să vadă că plata a fost efectuată. Surprinzător, 
cardinal nu protestase, exprimându-și prompt acor- 
dul că o acţiune atât de eficientă merita cu prisosință 
o cheltuială suplimentară. 

Conte era sigur că banii fuseseră expediaţi prin 
intermediul uneia dintre filialele din afara Vaticanului, 
care nu puteau fi supuse nici unui control. Banca nici 
măcar nu-l contactase în privința sumei, iar fondurile 
deveniseră disponibile imediat. 

În adolescenţă, Salvatore Conte obținuse rezultate 
remarcabile la Școala Militară Nunziatille din Napoli 
şi, după absolvire, îşi îndeplinise stagiul militar obli- 
gatoriu de opt luni. Nu trecuse mult timp și 
abilităţile sale unice — fizice și intelectuale — atrăseseră 


atenţia ofițerilor comandanţi, cu ale căror recoman- 
dări elogioase obținuse apoi un post la Servizio per 
le Informazioni e la Sicurezza Democratica — SISDE 
sau Serviciul de Informaţii italian. Acolo învățase 
tehnicile de bază care îl ajutau acum să lucreze pe 
cont propriu. Asasinate, eliberări de ostatici, infiltrări 
în celule teroriste —, Conte acceptase orice misiune 
îi ieșea în cale şi excelase în toate. Mai mult, fusese 
împrumutat să dea o mână de ajutor la operațiuni 
în alte țări europene şi în Statele Unite. 

Decizia de a părăsi Serviciul de Informaţii cu 
aproape cinci ani în urmă se dovedise o idee bună. 
În anii în care lucrase acolo își făcuse o mulțime de 
relații și nu ducea niciodată lipsă de clienți care voiau 
să se răzbune pe un dușman sau care încercau să 
„procure“ tot felul de valori. Întotdeauna plăteau 
cash și la timp. 

Cu toate acestea, se concentrase asupra unui mic 
grup de clienţi pe care îi considera cei mai profitabili. 
Printre aceștia se număra şi Vaticanul — o țară minus- 
culă, care se considera practic de neatins în spatele 
zidurilor ei înalte, apărată de un sistem formidabil 
de securitate și de o mică armată de mercenari. Conte 
îşi îngăduise libertatea de a-i face o vizită omului de 
pe treapta cea mai înaltă pentru a-i reaminti că nici 
un sistem de securitate nu era infailibil. Nu Papa, 
desigur — n-ar fi fost înțelept. Nu, Conte îl alesese pe 
cardinalul Santelli — cel despre care ştia că era ade- 
văratul creier al operațiunii. 

Îşi amintea și acum expresia lui Santelli, când 
ticălosul bătrân intrase tacticos în dimineața aceea, 
fluierând vesel, și îl văzuse pe Conte instalat în biroul 
lui impecabil organizat și jucând Solitaire la computer 
— pe care îl deschisese folosind un decodor portabil. 
Conte era îmbrăcat în negru din cap până-n picioare, 
ţinuta obișnuită pentru o incursiune de noapte. 

— Cine naiba ești? strigase înspăimântat cardinalul. 


— Consultantul dumneavoastră local de secu- 
ritate, îi răspunse rapid Conte pe același ton, ridicân- 
du-se și ocolind biroul pentru a-i oferi o carte de 
vizită cu numele său de împrumut şi un număr de 
telefon mobil. Am avut drum prin apropiere și am 
vrut să mă prezint personal pentru a vă aduce la 
cunoștință unele deficienţe evidente din sistemul de 
securitate al țărișoarei dumneavoastră. 

Adevărul era că pătrunderea discretă în Cetatea 
Vaticanului nu fusese deloc ușoară. Îngrămădită 
într-un rucsac de lângă biroul lui Santelli era o întreagă 
colecţie de echipamente: cablu cu gheare pentru esca- 
ladare, corzi de coborâre în rapel, diamant pentru tăiat 
geamuri, ochelari pentru vedere pe timp de noapte, 
instrumentarul complet pentru intrarea prin efracție. 
Fusese obligat să escaladeze meterezele de la nordul 
cetății, să arunce un cablu peste acoperișul Muzeului 
Vaticanului, să treacă dincolo, să traverseze acoperișul 
către Palatul Apostolic, să scoată din funcțiune sistemul 
de securitate (folosind un dispozitiv cu impulsuri elec- 
tromagnetice pe care îl umflase de la SISDE), să coboare 
în rapel până la biroul lui Santelli, să taie geamul şi să 
descuie fereastra. Odată intrat, mâncase panini cu morta- 
della, prosciuto şi mozzarela și băuse un San Pellegrino 
Chinotto, apoi așteptase răsăritul soarelui. 

Lui Santelli i-au trebuit vreo două minute să se 
liniștească, apoi să încerce să-și explice logic cum 
reușise cineva să păcălească sistemul de securitate 
multistratificat și impenetrabil al Vaticanului. Între 
timp, se uitase îndelung la interfonul de pe birou. 
Apoi, după ce îi explicase nenumăratele servicii pe 
care le-ar putea oferi unui „om puternic ca dumnea- 
voastră“, Conte îi enumerase tot felul de alte scheme 
ilegale disponibile, deşi cardinalul încercase să facă 
pe ofensatul. Dar Conte ştia el ce știa. Pe vremea când 
lucra la SISDE văzuse dosarul acestui individ — mai 
ales rapoartele despre scandalul murdar cu privire 


la Banco Ambrosiano. Era sigur că prelatul nu era 
străin de anumite fapte deloc onorabile. 

— Ce te face să crezi că nu ordon să te aresteze 
chiar acum? îl ameninţă Santelli. 

— Explozibilul C-4 ascuns în clădire, care ar sări 
în aer înainte ca gărzile dumneavoastră să intre pe ușă. 

— Blufezi, spuse cardinalul făcând ochii mari. 

Conte scoase o telecomandă. 

— Papa este sus chiar în clipa asta, nu-i așa? Chiar 
vreţi să vă încercaţi norocul? 

— Bine, domnule Conte, ai reușit să mă convingi. 

— Păstraţi cartea mea de vizită. Credeți-mă... va 
veni ziua când veţi avea nevoie de ajutorul meu. Tra- 
versă camera și își luă rucsacul voluminos. V-aș 
rămâne îndatorat dacă m-aţi însoți până afară. Sunt 
o mulțime de chestii aici care ar putea declanșa detec- 
toarele dumneavoastră de metale, spuse el, bătând 
rucsacul cu palma. Când voi fi în siguranţă, veți afla 
unde găsiţi explozibilul. De acord? 

Cât despre părinții lui Conte, aceştia erau convinşi 
că investițiile în proprietăți imobiliare erau cheia 
succesului său financiar, însă Maria, sora lui de trei- 
zeci și cinci de ani, nu era atât de ușor de păcălit, iar 
discuţiile lor aprinse dădeau întotdeauna o notă de 
interes adunărilor de familie. 

Munca nu-i permitea să aibă relaţii de lungă du- 
rată cu femeile. Asta nu înseamnă că Salvatore Conte 
era capabil de asemenea relații. Oricum, în următorii 
câţiva ani nici nu putea fi vorba de așa ceva. Nici de 
soţie sau copii. O atare alegere neînțeleaptă ar fi 
distrus însăși noţiunea de anonimat și i-ar fi adus 
prea multe complicaţii potențiale. Deocamdată, o 
mulțime de femei erau dornice să satisfacă nevoile 
imediate ale lui Conte. Pe bani. Și, ţinând cont de 
recompensa primită pentru recenta lui misiune, nu 
avea să ducă lipsă de femei în viitorul apropiat. Riscul 
antreprenorial dădea rezultate excelente. 


Conte făcu ochii mari și zâmbi când citi extrasul 
de cont: 6 500 000 de euro. După ce scădea cheltu- 
ielile indirecte şi îi plătea pe cei şase membri rămași 
ai echipei, îi rămâneau patru milioane. Nu era rău 
pentru câteva zile de muncă. 

Şi nu încasase nici un glonţ. Alt bonus. 

CHINON, FRANȚA 
3 martie 1314 


Într-o celulă strâmtă de sub Fort du Coudray, 
Jacques de Molay ședea rezemat fără vlagă de zidul 
rece de piatră, urmărind trei șobolani enormi care se 
luptau pentru bucățica de pâine pe care le-o aruncase. 

Umezeala rece îi intrase în oase și nu mai putea 
scăpa de ea. În aer plutea un miros greu de excre- 
mente. Acest loc era mai mult decât o închisoare. Era 
Iadul. La şaptezeci de ani, trupul plin de cicatrice al 
lui De Molay - cândva robust — ajunsese o epavă. 
Barba lungă, de culoarea fildeșului, îi acoperea obrajii 
scofâlciţi şi îi cădea pe piept, încâlcită şi unsuroasă, 
mișunând de păduchi. 

Timp de douăzeci de ani se aflase în fruntea Ordi- 
nului, pe cea mai înaltă treaptă — cea de Mare Maes- 
tru. Singura lui răsplată era acum umilința. De şase 
ani putrezea în această temniță uitată de Dumnezeu, 
victimă a şiretlicurilor politice ale ambițiosului rege 
al Franţei, Filip cel Frumos, și al complicelui său întru 
conspirații, Sfântul Papă Roman Clement V. 

Nu trecea nici o zi fără să-și amintească discuția 
cu Thibaud de Gaudin din Castelul Kolossi. Poate că 
trebuia să fi ținut seama de sfatul fricosului. 


Deodată auzi zgomot afară: o ușă grea ce se des- 
chidea gemând din țâţâni, zornăit de chei, apoi pași 
apropiindu-se. Câteva secunde mai târziu, un bărbat 
înveşmântat într-o mantie se ivi de partea cealaltă a 
gratiilor. Mirosul greu de colonie nu mai lăsa nici o 
îndoială: Papa Clement V își făcuse în cele din urmă 
apariţia, încadrat de doi temniceri zdraveni. 

O voce nazală, franțuzească, se făcu auzită: 

— Arăţi înspăimântător, Jacques. Chiar mai rău 
ca de obicei. 

De Molay îi aruncă o căutătură cruntă corpolen- 
tului pontif, care își acoperea nasul coroiat cu o batistă 
brodată. Inele cu pietre prețioase, inclusiv Pescatorio, 
cel cu sigiliul papal, îi împodobeau degetele catifelate, 
cu unghii îngrijite. Sub mantia grea și neagră cu glugă 
purta veșminte largi, iar crucea de aur ce i se legăna 
pe piept licărea la lumina unei torţe din apropiere. 
De Molay îi răspunse, forțându-și dureros de greu 
buzele crăpate să se miște: 

— Tu arăţi... drăguţ. 

— Ei, gata, Mare Maestru. Hai să nu facem din 
asta o chestiune personală. 

— Prea târziu. N-a fost niciodată altfel decât 
personală, i-a amintit De Molay. 

Clement lăsă batista şi zâmbi. 

— Despre ce vrei să-mi vorbești? Te-ai hotărât în 
sfârşit să mărturisești? 

Privirea de gheaţă a lui De Molay îl sfredeli pe 
papă —un om cu douăzeci de ani mai tânăr decât el. 

— Ştii că nu-mi voi trăda frații şi nu-mi voi pierde 
onoarea supunându-mă uneltirilor tale. 

Cu patru ani înainte, lui De Molay îi fuseseră pre- 
zentate nu mai puțin de o sută douăzeci şi șapte de 
acuzații împotriva Ordinului, învinuiri bizare, printre 
care se numărau venerarea diavolului, fapte trupești 
împotriva firii şi nenumărate blasfemii împotriva lui 
Christos și a Creştinătății. Şi, cu doi ani în urmă, la 


22 martie 1312, Clement însuși a emis o bulă papală 
intitulată Vox in excelso, prin care Ordinul era des- 
fiinţat în mod oficial. 

— Ne-ai luat deja banii și pământurile, spuse De 
Molay pe un ton care exprima dezgustul față de cel 
din faţa lui. Mi-ai torturat sute de oameni pentru a 
le smulge mărturisiri false, ai ars de vii alți cincizeci 
şi patru — toți bărbați cinstiți care şi-au oferit viața 
pentru a apăra Sfântul Scaun al Bisericii. 

— Ştii că dacă nu renunți la încăpățânare, spuse 
Clement insensibil la contraacuzaţiile lui De Molay, 
vei ajunge pe mâna inchizitorilor... şi nu va fi plăcut. 
Ține minte, Jacques, că tu şi oamenii tăi sunteți niște 
amintiri, cu onoare sau fără onoare. Dacă nu mă înșel, 
au trecut peste douăzeci de ani de când legiunile 
voastre au pierdut Pământul Sfânt și au șters mai 
mult de două veacuri de progres. 

Progres? Pentru o clipă, lui De Molay îi trecu prin 
minte să se repeadă înainte și să-şi vâre mâinile prin- 
tre gratii pentru a-l strânge de gât pe pontif. Dar cei 
doi temniceri din spatele lui supravegheau atent 
această întâlnire secretă. 

— Ştim amândoi că Roma nu a vrut să ne sprijine 
în strădania noastră. Aveam nevoie de mai mulți 
oameni și nu ne-au fost trimiși. Am fost întrecuți 
numericeşte în proporție de zece la unu. Atunci a fost 
vorba de bani, acum este vorba tot de bani. 

— Timpuri apuse, spuse Papa alungând ideea cu 
un gest. Nu mi-ar plăcea să știu că am făcut atâta 
amar de drum doar ca să dezgrop vechi îndoieli. De 
ce mă aflu aici? 

— Să încheiem un târg. 

— Nu ești în situația de a negocia, spuse Clement 
râzând. 

— Vreau să poruncești reînființarea Ordinului. Nu 
pentru binele meu, ci pentru al tău. 

— Haide, Jacques, doar nu vorbeşti serios. 


— După căderea Acrei, zise De Molay cu o pri- 
vire în care strălucea hotărârea, n-a mai fost timp să 
ne întoarcem la Ierusalim. Am lăsat acolo multe 
comori. Comori prețioase, care puteau lesne cădea 
în mâinile necredincioșilor. 

În zilele acelea, dacă pe Clement îl interesa cu ade- 
vărat ceva, era orice sfat care ar fi putut ajuta papa- 
litatea să evite prăbușirea economică iminentă. 

— La ce comori te gândeşti oare? spuse Papa, 
lipindu-și fața batjocoritoare de gratii. Capul Sfân- 
tului Ioan Botezătorul? Crucea lui Christos? Poate 
Chivotul Făgăduinței? 

De Molay scrâșni din dinţi. Înclinaţia spre secret 
a Ordinului îi făcuse pe mulți să se întrebe cum reu- 
șiseră templierii să agonisească averea colosală și 
acesta era motivul pentru care le fusese atât de ușor 
papei și regelui să-i demonizeze şi să născocească 
atâtea neadevăruri ticăloase. Dar să audă aceste min- 
ciuni ieșind din gura ca de femeie a lui Clement era 
de-a dreptul chinuitor. 

— Vreau să mă asculți cu atenţie, pentru că viito- 
rul măreței tale Biserici ar putea fi în primejdie. 

Papa se uită la el cu o oarecare curiozitate, depăr- 
tându-se ușor de gratii. ÎI cântări din priviri pe bă- 
trân — un om pe care, în ciuda tuturor acuzațiilor din 
ultimul timp, nu îl crezuse niciodată mincinos. 

— Te ascult. 

De Molay simţi că i se strânge inima. Nu-i venea 
să creadă că se hotărâse să facă asta. Dar după ce aștep- 
tase şase ani, ajunsese la concluzia sumbră că templierii 
nu vor supraviețui încă un an dacă nu se va întâmpla 
o minune. Plin de remușcări, se resemnase totuși să 
divulge cel mai râvnit secret al Ordinului — acel lucru 
pe care frăția monastică jurase să-l apere în veci. 

— Există o carte veche care a rămas sub paza 
Ordinului mai mult de două secole. Se numește 
Ephemeris Conlusio. 


— Jurnalul secretelor? întrebă Papa pe un ton care-i 
trăda nerăbdarea. Ce secrete? 

În următorul sfert de ceas, Marele Maestru al 
Templierilor îi spuse o poveste extraordinară despre 
o descoperire atât de uimitoare, încât, dacă era ade- 
vărată, istoria însăși ar fi fost în cumpănă. lar amă- 
nuntele erau mult prea precise ca să nu fie adevărate. 
Papa asculta cu cea mai mare atenție, întrucât de 
veacuri întregi, pe treptele de sus ale ierarhiei catolice, 
circulaseră tot feluri de zvonuri cu privire la o astfel 
de ameninţare. 

Marele Maestru își încheie istorisirea și tăcu, 
așteptând reacţia pontifului. 

După aproape un minut de cugetare, Clement 
vorbi în sfârşit, de data aceasta pe un ton mai puțin 
sigur. Părea aproape înfricoșat. 

— ȘI ai lăsat această carte la Ierusalim? 

— N-am avut de ales. Cetatea fusese cucerită. 
Adevărul este că nu am vrut niciodată să luăm moaș- 
tele de acolo. Templierii n-au făcut altceva decât să 
le ascundă mai bine. A fost voința Domnului. 

— Este o poveste extraordinară, recunoscu Clement. 
De ce mi-o spui acum? 

— Pentru că astfel poți îndrepta nenorocirea care 
a lovit Ordinul. Trebuie să strângem o nouă armată 
şi să redobândim ceea ce am pierdut. Dacă nu, cred 
că îți dai seama ce va urma. 

De Molay văzu după privirea lui Clement că 
acesta înțelegea prea bine. 

— Chiar dacă i-aș absolvi pe templieri de orice 
vină, gândi el cu glas tare, tot aş fi nevoit să-l conving 
pe Filip să facă același lucru. Plin de îndoială, clătină 
din cap. După tot ce s-a întâmplat, nu cred că va 
consimţi. 

— Trebuie să încerci, îi ceru De Molay. 

Ştia că găsise punctul slab al lui Clement. Știa că 
Papa cântărea foarte serios propunerea lui. 


— Dă-ţi cuvântul că vei încerca. 

Clement se așteptase să înfrângă o dată pentru 
totdeauna rezistența lui De Molay și să pună astfel 
capăt întregii farse. Brusc, înțelese că avea nevoie de 
acest bătrân mai mult ca niciodată. 

— Cum vrei, capitulă el. Ai cuvântul meu. 

— Înainte să pleci, vreau să-mi dai în scris. Am 
nevoie de această siguranţă. 

— Nu pot să fac așa ceva. 

— Fără sprijinul meu, nu vei găsi niciodată car- 
tea... și ceea ce înseamnă ea, insistă De Molay. Sunt 
singura ta nădejde. 

— Fie, spuse pontiful, după o lungă tăcere. Îi 
porunci unuia dintre temniceri să-l cheme pe scrib. 
Şi dacă Filip nu este de acord? 

— Atunci nu mai are nici o însemnătate care va 
fi soarta mea şi a oamenilor mei... Pentru că tu, regele 
Filip şi toată creștinătatea veți fi osândiţi. 

CETATEA VATICANULUI 


În Palatul Apostolic, părintele Patrick Donovan 
stătea la un birou masiv din stejar, într-o bibliotecă 
uriașă în care se putea intra doar printr-un punct de 
control dotat cu un sistem de verificare biometrică 
a retinei şi o serie de uși cu dispozitive de codificare 
şi păzite de Garda Elvețiană. 

Archivum Secretum Apostolicum Vaticanum — Arhi- 
vele Secrete ale Vaticanului. 

De-a lungul anilor, Vaticanul îmbunătățise perma- 
nent sistemul de securitate, recunoscând astfel tacit 
că nu avea comori mai prețioase decât secretele sale. 


Pereţii erau acoperiți cu dulapuri masive din oțel, 
ignifuge, care ajungeau până la tavanul frumos orna- 
mentat al sălii principale. In ele erau adăpostite peste 
35 000 de pergamente şi manuscrise, în casete de 
sticlă închise ermetic. De la scripturi interzise în care 
se împleteau filozofia, mitologia păgână și poveștile 
despre Christos până la ereticii Renașterii, precum 
Galielo, în Arhivele Vaticanului erau adunate secole 
de lucrări eretice puse la index de foștii pontifi, acte 
de proprietate funciară, certificate de depozit și docu- 
mente oficiale. 

În pofida credinței populare, Vaticanul făcea în 
continuare noi achiziţii pentru fondurile sale și așa 
uriașe. Erezia era considerată încă foarte activă chiar 
și în secolul XXI; atacurile împotriva Creștinătății 
erau din ce în ce mai sofisticate, prăpastia laică se 
adâncea din ce în ce mai mult. Și rămânea o certi- 
tudine faptul că multe dintre scripturile pre-biblice, 
pline de pasaje controversate care subminau integri- 
tatea Sfintei Scripturi, încă nu se aflau între zidurile 
Vaticanului. 

În istoria catolicismului, păstrarea acestei arhive 
înfricoșătoare fusese încredinţată unui număr foarte 
redus de aleși. Donovan nu înceta să se întrebe prin 
ce minune devenise cel mai de încredere custode al ei. 

Drumul de la Belfast la Roma fusese foarte lung. 

Imediat ce terminase seminarul, Donovan fusese 
numit preot rezident la Catedrala Sfintei Treimi din 
Dublin. Dar pasiunea lui pentru istorie și cărți îi 
aduseseră repede recunoașterea sa ca istoric al Bibliei. 
Doi ani mai târziu, începuse să țină un curs foarte 
reușit la University College din Dublin. Legendarele 
sale prelegeri şi comunicări cu privire la scripturile 
creştine timpurii atrăseseră în cele din urmă atenţia 
distinsului cardinal al Irlandei, Daniel Michael 
Shaunessey. Acesta nu ezitase nici o clipă să-l ia pe 
Donovan cu el într-o vizită la Cetatea Vaticanului, 


unde îl prezentase cardinalului care supraveghea 
Biblioteca Vaticanului. Au urmat proiecte în colabo- 
rare și, în mai puțin de patru luni, Donovan a primit 
o ofertă atrăgătoare pentru un post în Cetatea 
Vaticanului, mai exact cel de administrare a arhivelor. 
Cu toate că nu-i fusese ușor să-și părăsească în 
Irlanda părinţii în vârstă — nu mai avea alte rude —, 
acceptase plin de recunoștință. 

Toate acestea se întâmplaseră cu doisprezece ani 
în urmă și nu se așteptase niciodată că într-o bună 
zi va fi atât de puternic implicat în cel mai mare 
scandal din istoria Bisericii. Din cauza unei cărţi. 

Acum Donovan întorcea cu grijă filele de perga- 
ment îngălbenite ale ultimei achiziţii a Arhivelor, 
vechiul codex legat în piele, intitulat Ephemeris 
Conlusio — Jurnalul secretelor. Măcar din respect pen- 
tru sângele vărsat în timpul procurării relicvei care 
acum era studiată la Muzeul Vaticanului, Donovan 
voia să se asigure că osuarul corespundea perfect 
descrierii din text. Făcând o pauză pentru a studia 
o reprezentare uluitor de amănunțită a osuarului, 
Donovan răsuflă ușurat când văzu în sfârşit copia 
exactă a simbolului inconfundabil gravat pe una 
dintre laturile cutiei. 

Bibliotecarului îi era aproape imposibil să-și ima- 
gineze cum ajunsese într-o asemenea situație — o serie 
de evenimente șocante fuseseră puse în mișcare de 
un singur apel telefonic primit într-o după-amiază 
ploioasă, doar cu două săptămâni în urmă... 


Insensibil la ploaia inoportună care răpăia în 
fereastra biroului său, Donovan era adâncit în 
lectura unui studiu din secolul al XVIII-lea despre 
natura ereziei. Tresări când sună telefonul. Ridicân- 
du-se cu greu din fotoliu, răspunse la al patrulea 
țârâit. 


— Sunteţi părintele Patrick Donovan, custodele 
Arhivelor Secrete ale Vaticanului? 

Glasul avea un accent pe care Donovan nu reuși 
să-l identifice precis. 

— Dumneavoastră cine sunteţi? 

— Nu vă interesează. 

— Aşa e. 

Nu era prima dată când un reporter sau un pro- 
fesor universitar frustrat îi telefona sub pretextul că 
ar fi un potenţial vânzător, doar pentru a ajunge la 
vreuna dintre cărţile cele mai râvnite din lume. 

— Am ceva care vă interesează. 

— Nu am timp de ambiguităţi, răspunse Donovan. 
Spuneți limpede ce aveţi de spus. 

Era pe cale să-l expedieze ca pe un maniac oare- 
care, când auzi în receptor doar două cuvinte: 

— Ephemeris Conlusio. 

— Poftim? 

— Cred că m-aţi auzit. Am Ephemeris Conlusio. 

— Cartea asta este o legendă, spuse Donovan cu 
alt glas, acum mai spart. E un mit. 

Cum putea cineva din afara Arhivei sau din afara 
temniţei lui Jacques de Molay din castelul Chinon să-i 
fi descoperit existența? Începu să se plimbe nervos 
prin cameră, în așteptarea răspunsului. 

— Legenda dumneavoastră se află acum în mâna 
mea. 

Donovan se luptă cu un acces de panică. Doar cu 
doi ani în urmă primise un telefon asemănător de la 
individ care îi oferise Evanghelia după Iuda — vechi 
scrieri copte care răsturnau imaginea infamului dis- 
cipol, susținând că acesta acționase la porunca lui 
Isus pentru a-i facilita răstignirea. Vaticanul consi- 
derase însă că proveniența documentului era mult 
prea suspectă şi scăpase ocazia. Se dovedise curând 
că fusese un calcul greșit, scrierile fiind publicate în 
lumea întreagă de National Geographic. Donovan era 


sigur că Vaticanul nu avea intenția să repete o ase- 
menea greșeală. 

— Dacă aveți într-adevăr Ephemeris Conlusio, 
spuneți-mi în ce limbă este scrisă. 

— Greacă, bineînțeles. Vreți să fiu mai explicit? 

Donovan auzi la celălalt capăt al firului ușoare 
bătăi ritmice. 

— Cine este autorul? 

Interlocutorul îi spuse, ceea ce îl uimi pe 
Donovan. 

— Inamicul numărul 1 al catolicismului, nu-i aşa? 
După o pauză, continuă: Aveam impresia că sunteți 
în stare de mai mult. 

Donovan observă că între timp cerul se întunecase 
și ploaia se întețise. Hotări pe loc că putea să consi- 
dere credibile afirmațiile omului dacă acesta putea 
să-i dezvăluie ceva din conţinutul cărții. 

— Potrivit legendei, în Ephemeris Conlusio este o 
hartă. Ştiţi ce anume localizează ea? întrebă, cu inima 
bubuindu-i în piept. 

— Vă rog să nu mă tratați de sus. 

Lui Donovan îi tremurau buzele în timp ce per- 
soana de la celălalt capăt al firului îi dădea amănunte 
şi îi descria precis relicva legendară. 

— Vrei să vinzi cartea? întrebă Donovan cu gura 
uscată. Din acest motiv mi-ai telefonat? 

— Nu e chiar atât de simplu. 

Donovan se temea acum de ceea ce putea fi mai 
rău și era dureros de conştient că străinul putea, cel 
puțin teoretic, să dea Bisericii o lovitură grea, poate 
chiar fatală. Inainte de a continua, era crucial să-și 
dea seama de motivaţia lui. 

— Încerci să șantajezi Vaticanul? 

Omul râse pe înfundate. 

— Nu e vorba de bani, şuieră el. Gândiţi-vă la 
posibilitatea că încerc să vă ajut, pe dumneavoastră 
şi pe şefii dumneavoastră. 


— Nici atitudinea, nici motivele dumitale nu mi 
se par filantropice. Ce urmărești, de fapt? 

— Când veți vedea ce vă ofer, spuse el criptic, veți 
şti ceea ce caut. Şi ce va trebui să faceți... Sau veți 
dori să faceţi. Aceasta va fi răsplata mea. 

— Vaticanul va avea nevoie de autentificarea cărții 
înainte de a discuta orice înțelegere. 

— Atunci voi face aranjamentele necesare pentru 
livrare, răspunse străinul. 

— Înainte de toate, aș avea nevoie să văd o mos- 
tră. O pagină din carte. 

Tăcere. 

— Trimite-mi prin fax o pagină, insistă Donovan. 

— Daţi-mi numărul, spuse străinul, parcă nehotărât. 

Donovan îi repetă de două ori numărul particular 
al faxului din biroul său. 

Trecu mai bine de un minut până când aparatul 
începu să țârâie. Porni la al doilea semnal și se ali- 
mentă cu hârtie din tăviță. Mesajul apăru după câteva 
secunde care lui Donovan i s-au părut o veșnicie. Îl 
smulse și îl apropie de lumină. După ce termină de 
citit textul în greacă, rămase nemișcat câteva clipe. 
Tremurând, duse receptorul la ureche. 

— Unde ai găsit asta? 

— Nu are importanţă. 

— De ce ai vrut să vorbeşti tocmai cu mine? 

— Sunteţi probabil singurul om de la Vatican care 
înțelege implicaţiile profunde ale acestei cărți. Ştiţi 
că istoria a încercat să-i nege existența. V-am ales pe 
dumneavoastră să fiți purtătorul meu de cuvânt pe 
lângă Sfântul Scaun. 

Urmă o altă pauză lungă. 

— Vreţi cartea sau nu? 

Pauză. 

— Da, spuse Donovan în sfârșit. 

Donovan făcuse toate aranjamentele necesare 
pentru a se întâlni cu mesagerul străinului anonim 


la Caffe Greco de pe Via Condotti, lângă Treptele 
Spaniole. Două gărzi elveţiene înarmate, în civil, stă- 
teau la o masă învecinată. Mesagerul a sosit la ora 
stabilită și s-a prezentat doar cu numele mic, dându-i 
o carte de vizită pentru orice contacte ulterioare. Nici 
un indiciu cu privire la identitatea celui care îl 
trimisese acolo. 

Îi înmânase discret o servietă din piele. 

Deși nu i se dăduseră nici un fel de explicaţii, 
Donovan intuise că mesagerul habar n-avea ce era 
în servietă. Intâlnirea se desfășurase fără nici un inci- 
dent dramatic care să necesite intervenţia gărzilor — 
fusese doar o tranzacție simplă, impersonală, și cei 
doi bărbaţi își văzuseră fiecare de drum. 

Deschizând servieta în biroul său, Donovan gă- 
sise un bilet scris de mână pe hârtie obișnuită şi o 
tăietură dintr-un ziar. Pe bileţel citise: Folosiţi harta 
pentru a găsi relicva. Acţionaţi rapid pentru a o recupera 
înaintea evreilor. Dacă aveţi nevoie de ajutor, chemaţi-mă. 
Sub mesaj era adăugat un număr de telefon. Salva- 
tore Conte îi spusese mai târziu că era un număr de 
mobil de unică folosinţă și că orice comunicații ulte- 
rioare cu posesorul lui erau dirijate către alte numere 
sau către site-uri web de unică folosință — toate impo- 
sibil de detectat. Se pare că, folosind aceleași canale 
sigure, posesorul telefonului vorbise cu Salvatore 
Conte în legătură cu procurarea explozibililor şi a 
echipamentului necesar pentru scoaterea osuarului 
din Israel. 

Evreii? Perplex, preotul citise tăietura din ziarul 
Jerusalem Post şi îşi dăduse seama exact care era moti- 
vul acelei întâlniri. Scotocind mai adânc în servietă, 
atinsese copertele din piele netedă ale contestatei 
Ephemeris Conlusio. 

IERUSALIM 


După ce ieși pe poarta de nord a Templului Mun- 
telui, Barton evită haosul din Piaţa Zidului de Vest, 
strecurându-se pe străzile pietruite care coborau pe 
panta lină a Muntelui Moriah. 

Reușise, oricât ar părea de ciudat, să-l convingă 
pe Razak să-i permită să ia pergamentul la birou pen- 
tru a încerca să traducă textul. După toate aparen- 
tele, musulmanul era nerăbdător să obțină câteva 
răspunsuri. 

Trecu prin aglomeratele cartiere musulman şi 
creştin, intră în Cartierul Evreiesc pe lângă sinagoga 
Tiferet Israel şi o luă la stânga spre marea Piaţă 
Hurva, sub soarele strălucitor de la miezul zilei, mai 
fierbinte ca niciodată în lipsa oricărei adieri. 

Hurova — adică „distrugere“ — avea un nume potri- 
vit, își spuse Barton. Asemenea Ierusalimului însuși, 
sinagoga fusese distrusă și reconstruită de multe ori, 
rezultatul disputelor neîncetate dintre musulmani și 
evrei. În ajunul înființării statului Israel, în 1948, sina- 
goga fusese ocupată şi dinamitată de iordanieni — 
lovitura de grație. 

Aproape șase decenii mai târziu, aceeași luptă 
pentru deținerea controlului continua mult dincolo 
de zidurile sinagogii — o confruntare și mai dură între 
evrei și palestinieni pentru stăpânirea Pământului 
Sfânt. Şi, într-un fel sau altul, Barton se pomenise 
prins la mijloc. 

Deși birourile centrale ale Autorităţii Israeliene 
pentru Antichităţi se aflau la Tel Aviv, cu trei săptă- 
mâni în urmă fusese instalat temporar un releu prin 
satelit în Muzeul Arheologic Wohl, foarte aproape de 
apartamentul închiriat de suspecţii implicaţi în 
furtul de la Muntele Templului. 


In faţa clădirii era parcat un BMW auriu, cu însem- 
nele poliției. Barton mârâi în sinea lui în timp ce se 
grăbea să ajungă la ușa din față, unde îl aștepta asis- 
tenta lui de la Autoritate, Rachel Leibowitz — o fată 
atrăgătoare, de douăzeci şi ceva de ani, brunetă, cu 
ten măsliniu și ochi albaştri fascinanți. 

— Graham, îi spuse ea nerăbdătoare, sunt doi tipi 
în uniformă care te așteaptă jos. Le-am spus să stea 
afară, dar au insistat... 

— E în regulă, Rachel. Barton ridică o mână. Îi 
așteptam. 

Englezul se surprinse privindu-i insistent buzele. 
Dacă evreii încercaseră să-i facă o favoare trimițân- 
du-i o asistentă atât de atrăgătoare, nu-l ajutaseră cu 
nimic la rezolvarea chestiunii. La cincizeci și cinci de 
ani, Graham Barton nu mai era tânărul impetuos de 
altădată. Pe de altă parte, în cercul său restrâns era 
o legendă și aceasta părea să pice bine unei fațade 
pe cale de îmbătrânire. Iar studenții înflăcărați ca 
Rachel ar face orice ca să se apropie de el. 

— Te rog, nu-mi face nici o legătură deocamdată, 
indiferent cine mă sună. 

Zâmbind, trecu pe lângă fată, încercând să nu 
bage în seamă chemarea îmbătătoare a parfumului 
ei. Nu se anunţase nimeni în mod oficial azi, însă 
Barton ştia că prezența lui la locul crimei îi va aduce 
pe cap poliția şi armata. Voiau să afle, desigur, fiecare 
detaliu din descoperirile lui. 

Coborând în galeria subterană a Muzeului Wohl, 
trecu pe lângă mozaicurile băii restaurate a unei vile 
somptuoase din epoca herodiană. 

Autoritatea începuse de curând o formidabilă cam- 
panie pentru catalogarea digitalizată a enormei sale 
colecţii — de la pergamente la ceramică, de la artă sta- 
tuară la osuare —, o bază de date în care urma să fie 
înregistrat profilul istoric al fiecărui vestigiu, inclusiv 
imagini tridimensionale. Aveau de gând să dezvolte 


și o platformă internet care le-ar fi permis arheolo- 
gilor din teren să descifreze mai repede inscripțiile 
antice. Fiindcă lucrase la programe similare în Marea 
Britanie, Barton era candidatul ideal pentru supervi- 
zarea unui asemenea proiect. Aici începuse să pilo- 
teze programul de digitalizare pentru stabilirea unei 
proceduri fluente de lucru, apoi continuase cu rețea- 
ua muzeelor și ajunsese în sfârșit la cea mai renumită 
instituție muzeală a Israelului. 

Ajungând la capătul galeriei, întră într-o cameră 
pătrată şi anostă, vopsită într-un alb satinat, biroul 
său temporar. Acolo îi găsi pe cei doi bărbaţi care îl 
vizitaseră doar cu o zi înainte pentru a-i cere ajuto- 
rul în cadrul anchetei — șeful poliției din Ierusalim, 
generalul-maior Jakob Topol şi șeful securității 
interne din Forţele de Apărare Israeliene, genera- 
lul-maior Ari Teleksen. Fiecare stătea pe un scaun 
pliant, în partea rezervată vizitatorilor. 

— Domnilor, spuse Barton, lăsându-și jos servieta 
și aşezându-se în faţa lor. 

Teleksen se apropia de șaizeci de ani, era voinic 
și îndesat, cu o față ca de pitbull — fălci mari și pleoape 
umflate. Stătea cu brațele încrucișate, fără să încerce 
să-şi ascundă mâna stângă mutilată, cu două degete 
lipsă. În calitatea lui de agent antiterorist renumit, 
arbora răceala potrivită unuia care văzuse mult prea 
multe. Pe uniforma kaki şi pe bereta neagră purta 
insigna Forţelor de Apărare Israeliene — o Stea a lui 
David aurie, bisectată de o sabie înlănțuită de o ra- 
mură de măslin — și pe umeri epoleți cu însemnele 
gradului. 

— Am dori să auzim rezultatele analizei dumnea- 
voastră preliminare. 

Glasul lui stârni ecori între pereţii goi. Barton îşi 
mângâie bărbia și își adună gândurile. 


— Explozia a făcut o spărtură în peretele din spate 
al moscheii Marwani. A fost foarte bine calculată, 
foarte curată. Absolut profesionistă. 

— Ştim asta, răspunse Teleksen iritat, ridicându-şi 
mâna mutilată. Dar în ce scop? 

— Pentru a intra într-o criptă funerară ascunsă. 

— Criptă? întrebă Topol, holbându-se la englez. 

Era cel mai tânăr dintre ei și uniforma lui s-ar fi 
potrivit mai bine unui pilot comercial — cămașă albas- 
tru-deschis cu epoleți şi pantaloni bleumarin. Pe cas- 
chetă avea insigna poliției israeliene — două frunze 
de măslin înfășurate în jurul Stelei lui David. De 
vârstă mijlocie și solid, avea o față colțuroasă cu ochii 
adânciţi în orbite. 

— O criptă, repetă Barton, în timp ce scotea unul 
dintre desenele copiate. Uitaţi-vă aici. Pe perete este 
o tăbliță pe care sunt scrise toate numele lor. 

Privirile celor doi s-au aţintit asupra desenelor. 

— Ce au furat? întrebă Topol pe un ton iritat. 

— Sunt încă speculații, dar se pare că a fost o urnă 
funerară. Un osuar. 

— Urnă funerară? întrebă Teleksen, ridicându-și 
iar mâna mutilată. 

— O cutie de piatră cam atât de mare, spuse 
Barton, schițând în aer dimensiunile osuarului. Con- 
ținea probabil un schelet uman dezmembrat. 

— Ştiu cum arată aşa ceva, zise Teleksen. Ce mă 
interesează sunt motivele. Vrei să spui că am pierdut 
treisprezece oameni pentru o cutie cu oase? 

Barton dădu din cap. 

— Feh, spuse Teleksen scârbit, în idiș, făcând un 
gest ca şi cum alunga un gând neplăcut. 

Topol, impasibil, se uită din nou la desen şi puse 
degetul pe numele scrise în ebraică. 

— Pe care au luat-o? 

Barton îi arătă porțiunea deteriorată de la baza 
plăcuței. 


— După cum vedeți, este ilizibilă. 

— Văd, spuse Topol, încercând să-şi ascundă per- 
plexitatea fără să reușească prea bine. 

În noaptea furtului, când vizitase personal locul 
împreună cu oamenii lui, văzuse limpede imaginea 
ciudată care fusese gravată acolo — un delfin înco- 
lăcit pe un trident. Un asemenea simbol ciudat nu 
se uita ușor. Cu toate acestea, pe copia lui Barton 
simbolul dispăruse. Dacă nu hoţii făcuseră asta, 
atunci cine? 

— Care crezi că poate fi motivul? 

— Încă nu sunt sigur. Barton trase aer în piept. 
Operaţiunea pare să fi fost coordonată de cineva care 
ştia precis ce se află în osuar. 

— Aiurea. La ce e bună o cutie cu oase? interveni 
Teleksen, care, spre deosebire de Topol, nu încercă 
să-și ascundă disprețul. 

Trase din buzunarul de la piept al vestonului un 
pachet de Time Lite. Scoase o țigară și, trecând peste 
formalitatea de a-i cere lui Barton permisiunea să 
fumeze acolo, o aprinse cu o brichetă Zippo argintie. 

— Greu de spus, replică Barton. Vom fi obligați 
să facem speculaţii despre conţinutul ei. 

Urmă o tăcere foarte lungă. Cei doi israelieni 
schimbară o privire. 

— Vreo teorie? 

Teleksen rostise cuvintele rar și apăsat. Ținând 
ţigara în mâna mutilată, trase fumul adânc în piept 
şi îl suflă înapoi, în şuviţe lungi și gemene, pe nas. 

— Nu încă. 

Topol era mult mai echilibrat. 

— Există vreo posibilitate să nu fi fost o urnă 
funerară? Mai putea fi şi altceva în criptă? 

— Nu, răspunse Barton hotărât. Nu era în tradi- 
ţia locului să lase obiecte de valoare în cripte. Nu este 
vorba de Egiptul antic, domnule general-maior. 


— Ai găsit vreun indiciu care ne-ar putea duce 
la vinovaţi? Orice care ar dovedi implicarea palesti- 
nienilor? insistă Teleksen. 

Nu vor înțelege niciodată că, spre deosebire de 
ei, el nu era motivat de nici o convingere religioasă 
sau politică, își spuse Barton. 

— Până acum, nimic evident. 

— Avem cum să dăm de urma acestui osuar? 
întrebă Teleksen, pierzându-și răbdarea. 

— Poate. 

Barton îi trata pe amândoi la fel de politicos, cu 
toate că atitudinea deloc binevoitoare și fumul țigării 
lui Teleksen îl aduseseră la capătul răbdării. 

— Voi urmări toate pieţele de antichităţi. Este cel 
mai probabil loc unde va apărea. Scoase din servietă 
altă hârtie și i-o întinse lui Topol. Aici este o schiță 
reprezentând imaginea posibilă a osuarului, plus 
dimensiunile și greutatea aproximativă. Vă sugerez 
s-o distribuiți oamenilor dumneavoastră, mai ales 
celor de la punctele de control. Iar aici sunt fotogra- 
fiile celorlalte osuare găsite în criptă. 

Topol le luă pe toate. 

— Cred că ați trecut cu vederea un aspect foarte 
important al acestei probleme, adăugă liniștit Barton. 

Amândoi comandanții își ridicară privirile. 

— O criptă sub Muntele Templului ar consolida 
concepţia sionistă că deasupra s-a aflat cândva un 
templu evreiesc. Poate că ar trebui să transmiteți 
această informaţie prim-ministrului. 

Barton le sugera că fiecare evreu din Israel — 
ortodox sau laic, nu avea importanţă — se agăța de 
speranţa că într-o bună zi va fi descoperită o dovadă 
arheologică solidă care să valideze pretenţiile lor la 
Muntele Templului. 

Teleksen se trase mai aproape și picioarele de 
metal ale scaunului scârțâiră pe podea. 


— În concluzie, să nu fiţi prea surprinși dacă 
această anchetă va conduce la o descoperire mult mai 
importantă, adăugă Barton. 

— Altceva? întrebă Topol. 

O fracțiune de secundă, englezul era gata-gata să 
divulge descoperirea pergamentului, care acum se 
afla în cilindrul său, pus în siguranţă în buzunarul 
hainei. 

— Deocamdată nimic. 

— Cred că nu trebuie să-ți reamintesc care este 
miza jocului, spuse hotărât Teleksen. Ne aflăm pe 

inea unei confruntări foarte neplăcute cu Hamas 
şi cu Autoritatea Palestiniană. O mulţime de oameni 
de-ai lor sunt gata să recurgă la orice pretext pentru 
a ne acuza de un act terorist împotriva Islamului. 

— Voi face tot ce pot pentru a găsi osuarul, spuse 
Barton privindu-i pe amândoi. 

Teleksen trase un ultim fum din ţigara care arsese 
aproape până la filtru. 

— Dacă găsești cutia, anunță-ne imediat pe amân- 
doi. Vei avea acces total la orice resurse. Aruncă 
mucul pe jos și îl stinse cu piciorul drept. Dar te rog 
să nu uiţi că data viitoare când ne vom întâlni vom 
cere mai mult decât o simplă lecţie de arheologie. 

Amândoi se ridicară și plecară fără să mai spună 
un cuvânt. 

Imediat după ce o sună pe Rachel pentru a-i con- 
firma că israelienii ieșiseră din clădire, Barton 
închise repede ușa și scoase cu înfrigurare cilindrul. 
Îi desprinse capacul şi îl bătu ușor cu palma pentru 
a scoate pergamentul pe birou. Din cutiile de pe o 
etajeră alăturată, scoase o pereche de mănuși din latex 
şi o pungă de plastic etanșă. Le puse și pe ele pe 
birou, trase mai aproape o lampă cu braţ mobil, apoi 
își puse mănușile. 

După ce desfășură cu infinită delicateţe perga- 
mentul, îl strecură cu fața în sus în punga de plastic, 


apoi îl netezi cu mâna. Era scris îngrijit, cu litere mari 
şi regulate, şi Barton nu a avut nevoie de o lupă ca 
să citească textul. Cu toate acestea, se convinse încă 
o dată că avea nevoie de un traducător, pentru că 
greaca veche nu era punctul său forte. 

În Ierusalim era un singur om pe care îl considera 
expert. 

Charlotte Hennesey încă mai încerca să accepte 
ideea că rămășițele pământești — mai bine zis sche- 
letul complet din osuar — demonstrau că subiectul, 
un bărbat de aproximativ treizeci de ani, altfel în per- 
fectă stare de sănătate, suferise traume multiple rezul- 
tate în urma răstignirii. 

Ea și Bersei se pregăteau să găsească şi alte dovezi 
care să confirme identitatea subiectului și să-i ajute 
să estimeze data decesului. Era necesară o datare cu 
carbon a oaselor, iar osuarul însuși trebuia examinat 
cu cea mai mare atenţie pentru găsirea unor indicii 
relevante. 

Acum, stând în laborator, examinau exteriorul 
osuarului. 

— Am găsit nişte informaţii despre un osuar 
similar, care a fost descoperit în Israel în 2002, spuse 
Bersei. Strict pe baza inscripțiilor s-a crezut inițial că 
ar conține rămășițele lui Iacob, fratele lui Isus. Cu 
toate că osuarul propriu-zis a fost considerat autentic, 
s-a constatat că inscripțiile erau contrafăcute. Am 
revăzut analiza medico-legală şi am înțeles foarte 
bine ce trebuie să căutăm noi aici. 


— De unde au știut că erau contrafăcute? Care 
este diferenţa dintre inscripţiile autentice și cele false? 

— Uneori e vorba de intuiție şi experienţă, răs- 
punse Bersei. Însă integritatea stratului de oxizi este 
cea care legitimează până la urmă inscripţiile. 

— Asta? întrebă ea, arătând stratul subțire de 
sediment verde-cenuşiu opac care acoperea uniform 
piatra. 

— Da, ceva asemănător cu oxidul verzui care 
apare pe suprafeţele de cupru. În cazul pietrei, ume- 
zeala, infiltraţiile de apă și particulele din aer se 
acumulează natural în timp și formează un reziduu. 

— Iar compoziția organică a acestui reziduu 
indică tipul de mediu în care s-a aflat la origine 
osuarul? 

— Exact. Bersei şi-a pus ochelarii de citit, a luat 
un blocnotes şi a început să citească niște însemnări. 
Noaptea trecută am răsfoit niște lucrări despre osuare 
și se pare că erau folosite mai ales la Ierusalim, în se- 
colul I î. Chr. Practica n-a durat prea mult, doar un 
secol sau două. Se uită la ea. Iată de ce mă aștept ca 
acest calcar, la fel ca în cazul osuarului lui Iacob, să 
provină din epoca respectivă, de undeva din Israel. 

— Ai dreptate. Compoziția mineralogică a stra- 
tului exterior ar trebui să concorde în cazul acesta cu 
elementele geologice din regiune, spuse ea. Dar stai 
o clipă, Giovanni. Presupunând că acest osuar face 
partej din aceeaşi categorie, înseamnă că are în jur 
de două mii de ani. 

— Corect. Cum ştim că răstignirea era o practică 
obișnuită pe-atunci, se pare că suntem pe calea cea 
bună. 

Hennesey se aplecă şi se uită mai atent la una 
dintre laturile osuarului. 

— În cazul acesta, dacă cineva ar încerca să modi- 
fice exteriorul, nu ar afecta și stratul superficial? 

— Corect din nou, spuse Bersei zâmbind. 


— Există vreo posibilitate de datare a pietrei? 

— Da, zise Bersei după câteva clipe, dar nu e prea 
utilă. 

— De ce nu? 

— Nu ne interesează când s-a format calcarul. 
Roca însăși poate să aibă milioane de ani. Ne inte- 
resează în schimb când a fost scoasă din carieră. 
Oxizii și inscripțiile sunt probabil cele mai bune repere 
pentru datare. 

— Aha. Charlotte întinse mâna către simbolul cu 
delfinul și tridentul. Crezi că vom fi în stare să aflăm 
ce înseamnă? 

— Sunt cât se poate de sigur că e un simbol păgân, 
zise Bersei. Ciudat, am impresia că l-am mai văzut 
undeva. Mai întâi să aflăm dacă stratul de oxizi e 
autentic. 

— Până termini tu analiza osuarului, eu pregătesc 
o mostră de os pentru datarea cu carbon. 

— Mi se pare în regulă. Apropo, spuse Bersei 
întinzându-se după blocnotes și scriind repede 
ceva. Ai aici numele și numărul de telefon ale omu- 
lui meu de la laboratorul AMS din Roma. Rupse 
foaia. Spune-i că eu te-am trimis, că lucrăm pentru 
Vatican și că ne trebuie urgent rezultatele. Asta o să-i 
stârnească interesul. Și mai roagă-l să ne dea un 
telefon imediat cum are rezultatele. Certificatul de 
datare poate fi trimis mai târziu. 

— Antonio Ciardini? întrebă Hennesey. 

— Se pronunţă cum se scrie. E un vechi prieten 
de-al meu şi, în plus, mi-e dator vândut. 

— În regulă. 

— Şi nu-ți face griji, vorbeşte bine englezește. 
Bersei se uită la ceas: unu și un sfert. Înainte de a 
începe, ce-ar fi să luăm o pauză de prânz? 

— Bună idee. Mor de foame. 

— Sendvișul cu ton nu ţi-a plăcut? 

— Nu aşa mi-am închipuit bucătăria italiană. 

Graham Barton trecu pe lângă Souk EI-Dabbagha 
pentru a intra în Cartierul Creștin şi se opri puţin ca 
să admire fațada minunată construită de cruciați în 
secolul al XII-lea, care masca edificiul iniţial, ruinat, 
al Bisericii Sfântului Mormânt. 

Pelerinii creștini veneau în număr mare la 
Ierusalim pentru a călca pe urmele lui Christos de-a 
lungul celor paisprezece „opriri“, de la flagelare la 
răstignire — Via Dolorosa, cunoscută mai bine ca 
„Opririle Crucii“. Pelerinajul porneşte de la o mănăs- 
tire franciscană de pe Via Dolorosa, chiar sub zidul 
de vest al Muntelui Templului — locul în care, după 
cum au susținut mulți creștini de-a lungul secolelor, 
Christos a ridicat crucea după ce a fost flagelat şi a 
primit coroana de spini. Opririle a zecea până la a 
paisprezecea — unde a fost despuiat de veșminte și 
bătut în cuie pe cruce, unde a murit și a fost dat jos 
de pe cruce — erau comemorate în această biserică. 

După tot ce se întâmplase la Ierusalim în ultimele 
câteva zile, Barton nu era surprins că nu vedea prea 
mulți turiști acolo. Se îndreptă spre intrarea princi- 
pală. Sub rotonda masivă a bisericii, deasupra a două 
rânduri de coloane circulare romane, Barton ocoli un 
mic mausoleu împodobit cu ornamente aurite lucrate 
cu fineţe. În interiorul acestei mici construcţii se afla 
locul cel mai sfânt al bisericii — o lespede de marmură 
care acoperea piatra pe care fusese aşezat Christos 
pentru înmormântare. 

— Graham? se auzi un glas cald. Tu ești? 

Englezul se întoarse şi văzu un preot bătrân, cor- 
polent, cu barbă albă și lungă, îmbrăcat în veşmintele 
Bisericii Ortodoxe: o sutană neagră și potcap negru. 

— Părinte Demetrios, exclamă arheologul zâmbind. 


Preotul îl înșfăcă pe Barton cu mâinile lui durdulii, 
cu degete ca niște cârnăciori, şi îl strânse la piept. 

— Arăţi bine, prietene. Ce vânt te aduce înapoi 
la Ierusalim? îl întrebă el cu un puternic accent grecesc. 

Trecuse aproape un an și jumătate de când Barton 
îl cunoscuse pe preot, pentru a face aranjamentele 
necesare în vederea unei expoziţii organizate la Mu- 
zeul Londrei: crucifixe şi obiecte de cult de pe vremea 
cruciadelor, toate aparținând Bisericii Sfântului 
Mormânt. Părintele Demetrios împrumutase cu 
multă bunăvoință muzeului obiectele solicitate, 
pentru trei luni, în schimbul unei donații generoase. 

— De fapt, speram că mă poţi ajuta să traduc un 
document vechi. 

— Sigur, răspunse preotul, cu dragă inimă. Orice 
pentru tine. Vino, fă câțiva pași cu mine. 

Plimbându-se alături de părintele Demetrios, 
englezul văzu o mulţime de preoți, dar nu numai 
greci. Clerul grec era obligat printr-un decret otoman 
emis cu multă vreme în urmă să împartă acest spațiu 
cu alte confesiuni — romano-catolici, etiopieni, sirieni, 
armeni și copţi — și pe întreg teritoriul mănăstirii 
fiecare își ridicase propria sa capelă, una mai fru- 
moasă ca alta. Era un aranjament făcut la întâmplare, 
atât din punct de vedere fizic, cât și spiritual, consi- 
dera Barton. De undeva din biserică se auzi un 
recviem. 

— Umblă vorba că israelienii te-au convocat să-i 
ajuţi la investigaţiile de pe Muntele Templului, șopti 
preotul. Există vreun dram de adevăr în aceste 
zvonuri? 

— Aș prefera să nu-ți spun. 

— Nu mă supăr. Dar, dacă e adevărat, te rog să 
ai mare grijă, Graham. 

Preotul îl conduse în capela ortodoxă, cunoscută 
sub numele de „Centrul Lumii“, după un bazin din 
piatră care marca locul pe care cartografii din 


antichitate îl desemnaseră ca punct de demarcație 
între Apus și Răsărit. De la ultima lui vizită, Barton 
ştia că părintele Demetrios se simţea cel mai bine aici, 
pe propriul său teritoriu. 

Pe un perete lateral se afla un altar bizantin, cu 
decoraţii din aur și dominat de un crucifix masiv cu 
un Isus Christos în mărime naturală, aureolat de un 
nimb şi flancat de cele două Marii care priveau în sus, 
mâhnite. La baza altarului era o casetă de sticlă în 
care se afla o stâncă de pe dâmbul pe care, se credea, 
fusese răstignit Christos. 

Golgota. A douăsprezecea oprire a Crucii. 

In faţa altarului, preotul își făcu semnul crucii, 
apoi se întoarse către Barton. 

— Arată-mi ce ai, Graham. 

Vâri mâna sub sutană și scoase o pereche de 
ochelari de citit. 

Barton extrase din buzunarul de la piept perga- 
mentul închis ermetic în punga de plastic și i-l înmână. 
Preotul pipăi ușor punga. 

— Mă bucur să constat că ai folosit cea mai nouă 
tehnologie, glumi el. Hai să vedem ce avem aici. 

Punându-și ochelarii pe nas, ținu pergamentul mai 
sus în lumina unui candelabru bogat împodobit și îl 
studie cu mare atenţie. Câteva secunde mai târziu, se 
făcu alb ca varul şi buza de jos începu să-i tremure. 

— Doamne, Dumnezeule! 

— Ce s-a întâmplat? 

Preotul părea neliniștit. Ba nu, înspăimântat. 

Se uită la Barton peste rama ochelarilor. 

— Unde ai găsit asta? întrebă el, acum mai calm. 

Barton se gândi o clipă dacă era cazul să-i dezvă- 
luie totul. 

— Nu pot să-ţi spun. Îmi cer scuze. 

sai eg. 

După expresia lui, era clar că părintele Demetrios 
cunoștea deja răspunsul. 


— Dar tu îmi poţi spune despre ce e vorba? 

Părintele Demetrios se uită în jur. Trei preoţi de 
altă confesiune, îmbrăcați în sutane franciscane, tre- 
ceau prin apropiere. 

— Hai să mergem jos, spuse el, făcându-i semn 
cu mâna lui Barton să-l urmeze. 

ÎI conduse jos pe o scară largă care se încolăcea 
în spatele naosului. 

Barton se tot întreba de ce îl speriaseră atât de tare 
pe bătrânul preot cuvintele acelea vechi. Au coborât 
o vreme, până când zidurile de cărămidă au fost 
înlocuite de stâncă rece. 

Ajunși în ceea ce părea a fi o peșteră, preotul se 
opri în sfârșit. 

— Cunoști locul acesta? 

— Bineînţeles, spuse Barton, uitându-se la tavanul 
scund de piatră, care purta urmele evidente ale acti- 
vității miniere. E vechea carieră. Privirea îi rătăci 
câteva clipe la peretele din spatele preotului, unde 
erau săpate în stâncă sute de cruci echilaterale ale 
templierilor — graffiti din secolul al XII-lea. 

— Mormântul, îl corectă preotul, arătându-i lun- 
gile nișe funerare săpate în peretele de vizavi. Da, știu 
că ai rezerve în privința acestei idei. 

Barton fusese gata să-i răspundă: „Acolo unde 
Elena a avut și ea norocul de a dezgropa Crucea lui 
Christos”, dar se răzgândise. Faptul că mama deja 
bătrână a lui Constantin alesese personal acest loc — 
un fost templu roman unde păgânii o venerau pe 
Venus -era un argument suficient de serios că auten- 
ticitatea lui era discutabilă. Cu toate că nu-i erau 
străine opiniile divergente ale istoricilor şi teologilor, 
nu avea de gând să-l ofenseze cu o blasfemie. 

— Mai este un mormânt sacru chiar deasupra 
noastră, îi reaminti părintele Demetrios, cu o expresie 
gravă. 


— De ce m-ai adus aici? Are vreo legătură cu 
pergamentul? 

— Totul are legătură cu el, spuse preotul cu un 
glas solemn. Nu știu unde l-ai găsit. Dar dacă nu a 
fost aici — şi sunt sigur că nu a fost —, te avertizez: ai 
foarte, foarte multă grijă. Știi mai bine decât mulţi 
alţii cum pot fi răstălmăcite cuvintele. Dacă îmi pro- 
miţi că îţi vei aminti ce ţi-am spus, îţi voi scrie 
traducerea. 

Părintele Demetrios dădu din cap și oftă adânc. 

— Dă-mi stiloul tău și hârtie. 


25 
CETATEA VATICANULUI 


Ori de câte ori cobora marele coridor al Palatului 
Apostolic, părintele Patrick Donovan se simţea 
intimidat. Aceasta era poarta de intrare către regali- 
tatea Vaticanului — către vârful ierarhiei creștinătății. 
Învecinat cu o extremitate a Muzeului Vaticanului, 
acest spațiu găzduia biroul papei și pe cel al secre- 
tarului de stat, iar la etaj se afla elegantul apartament 
Borgia al Sfântului Părinte. Întregul complex, mare 
cât clădirea unui aeroport, părea o prelungire a Muze- 
ului, cu frescele sale care acopereau complet pereții, 
cu pardoseala de marmură și ornamentele baroce. 

Aici măsurile de pază era mai vizibile: gărzile 
elveţiene erau postate la intervale regulate, iar pre- 
zenţa lor permanentă avea darul să-l irite și mai mult. 

Pe o latură a coridorului se aflau porticuri înalte 
care dădeau spre Piazza San Pietro — uriașa curte eliptică 
a lui Bernini, terminată în 1667. Spaţiul era delimitat 
de șiruri de colonade și avea în centru obeliscul lui 
Caligula, adus din Delta Nilului în anul 38. Acest 


vestigiu îi reaminti pe neașteptate lui Donovan de 
jaful comis la Ierusalim cu doar patru zile în urmă. 

Ferestrele mari dreptunghiulare de pe latura cea- 
laltă a coridorului erau protejate cu zăbrele din oțel, 
ca pentru a aduce la cunoștința vizitatorului că această 
clădire fusese proiectată inițial ca fortăreață. 

Uşa dublă care se contura la capătul coridorului 
era flancată de două santinele în uniformă oficială 
completă — tunici largi cu dungi aurii şi albastre, pan- 
taloni bufanți, berete roșii şi mănuși albe. Bufonii lui 
Conte. Fiecare ținea o halebardă de doi metri şi jumă- 
tate — o armă din secolul al XVI-lea care avea vârf de 
suliță, tăiș de topor și un cârlig. Donovan observă că 
amândoi soldaţii purtau la centură câte un pistol 
Beretta. 

Se opri la doi metri în fața ușii. 

— Buona sera, Padre. Si chiama? îl întrebă tânărul 
înalt din dreapta. 

— Părintele Patrick Donovan, îi răspunse el în 
italiană. Am fost convocat de Eminenţa Sa, cardinalul 
Santelli. 

Omul dispăru imediat în spatele ușii. Se scurseră 
câteva clipe stânjenitoare, în timp ce Donovan se uita 
în gol, iar celălalt soldat din Garda Elvețiană stătea 
în poziţie de drepți, într-o tăcere perfectă. Primul 
soldat se întoarse. 

— Este gata să vă primească. 

Bibliotecarul a fost condus într-o anticameră mare, 
placată cu marmură, în care asistentul personal al lui 
Santelli, tânărul părinte James Martin, trona la un 
birou izolat, inexpresiv şi aparent inabordabil. Donovan 
îi zâmbi cu căldură și schimbă câteva glume cu el, 
încercând să-și imagineze cât de chinuitor trebuie să 
fi fost pentru el din punct de vedere intelectual să 
stea permanent la dispoziția unui om ca Santelli. 

— Puteţi intra chiar acum, spuse părintele 
Martin, arătând către o ușă uriașă de stejar. 


Donovan o deschise și intră. În partea cealaltă a 
încăperii somptuoase văzu o bonetă purpurie și 
cunoscuta claie de păr de argintiu revărsându-se 
peste spătarul înalt al unui scaun îmbrăcat în piele. 

Secretarul de stat al Vaticanului stătea cu faţa la 
o fereastră care încadra perfect Bazilica Sf. Petru, cu 
un telefon la urechea dreaptă, gesticulând cu mâinile 
lui plăpânde. Se întoarse cu fața spre ușă și Donovan 
văzu ochii injectaţi, sprâncenele stufoase și fălcile late 
ale cardinalului. Santelli îi făcu semn să ia loc pe un 
fotoliu din faţa biroului solid, din lemn de mahon. 

Donovan se trânti în fotoliu, iar arcurile gemură 
când își schimbă poziția. 

În calitate de cardinal și având rangul cel mai înalt 
la Vatican, Santelli era însărcinat cu supravegherea 
activităţii politice şi diplomatice a Sfântului Scaun, 
jucând efectiv rolul de prim-ministru al Curiei Romane 
și raportând doar Papei. Sfântul Părinte însuși 
accepta uneori pretenţiile lui Santelli. 

Abilitatea lui politică era legendară. În calitate de 
proaspăt numit cardinal, la începutul anilor '80, pilo- 
tase Vaticanul printre stâncile ascuţite ale scandalului 
Banco Ambrosiano și ale asasinării lui Roberto Calvi, 
așa-numitul „Bancher al Domnului“, care fusese găsit 
spânzurat sub podul Blackfriars din Londra. 

În timp ce cardinalul își încheia convorbirea tele- 
fonică, Donovan aruncă o privire în acest sanctuar 
al mașinăriei pontificale. Pe biroul uriaș al lui Santelli 
nu se afla nimic, cu excepţia un teanc subțire de 
rapoarte recente, dispuse perfect perpendicular pe 
latura lungă, și un monitor cu plasmă supradimen- 
sionat montat pe un suport reglabil. Pe desktop se 
vedea screensaverul — un teren verde de golf, un 
steag fluturând într-o briză virtuală și inscripția „Nu 
avem nevoie decât de credință“. Un mare entuziast 
al informaticii, Santelli fusese principalul susținător 


al instalării sofisticatei rețele de fibră optică de la 
Vatican. 

Intr-un colţ, pe un bufet cu tăblie de marmură se 
afla o copie a celebrei Pietă a lui Michelangelo. Spaţiul 
de la dreapta lui Donovan era dominat de o tapiserie 
imensă, reprezentând victoria lui Constantin de la 
Ponte Milvio!. La stânga, pe peretele de culoarea vinu- 
lui atârnau, cam la întâmplare, trei pânze de Rafael. 

Privirea lui Donovan se întoarse la Santelli. 

— Informează-l că decizia finală va fi luată de 
Sfântul Părinte, spuse cardinalul răguşit. Santelli era 
întotdeauna foarte direct. Sună-mă când s-a rezolvat. 
Puse receptorul în furcă. Prompt ca întotdeauna, 
Patrick, continuă el. 

Donovan se mulțumi să zâmbească. 

— După încurcătura groaznică de la Ierusalim, 
sper că îmi aduci vești bune. Spune-mi că toate efor- 
turile noastre au meritat un astfel de sacrificiu. 

— Sunt suficiente dovezi care mă fac să cred că 
osuarul este autentic, spuse Donovan, forțându-se să 
se uite în ochii lui Santelli. 

— Dar nu ești sigur? întrebă cardinalul strâm- 
bându-se. 

— Mai avem de lucrat. Mai multe analize, zise 
Donovan, conștient că glasul îi tremura. Până acum 
dovezile sunt convingătoare. 

Urmă o scurtă tăcere. 

— Dar există vreun schelet? i-o reteză scurt cardi- 
nalul pentru a-l aduce la obiect. 

— Așa cum scrie în manuscris, spuse Donovan 
dând din cap. 


1 Bătălia de la Ponte Milvio (octombrie 312, pe atunci la 
intrarea în Roma) între împărații romani Constantin I și 
Maxentius a fost câștigată de cel dintâi, care a devenit astfel 
unicul conducător al Imperiului Roman; victoria lui a fost atri- 
buită credinței în Dumnezeu. (N. tr.) 


— Splendid. 

— 1 se va spune Sfântului Părinte? 

— Mă voi ocupa de asta la timpul potrivit. Cu coa- 
tele sprijinite pe braţele fotoliului, Santelli își încru- 
cișă degetele, ca pentru rugă. Când vor fi savanții tăi 
gata să facă o prezentare oficială? 

— Le-am cerut să pregătească un raport preli- 
minar pentru vineri. 

— Bine. 

Cardinalul observă că Donovan era preocupat. 

— Curaj, părinte Donovan, spuse el, întinzându-și 
mâinile. Tocmai ai ajutat această măreaţă instituție 
să capete o nouă viață. 

După o masă bună, amândoi se simțeau recon- 
fortaţi. Ziua se dovedea blândă și soarele era învio- 
rător. Bersei o dusese pe Charlotte la cafeneaua San 
Luigi de pe Via Mocenigo, la câţiva pași de intrarea 
în Muzeul Vaticanului. Muzica liniștită şi decorul 
primitor, de secol XIX, fuseseră completate în mod 
fericit de un ravioli cu homar recomandat de Bersei 
-la o distanță ca de la cer la pământ faţă de sendvișul 
cu ton din seara trecută. 

Știind că Charlotte dădea telefon la laboratorul 
AMS recomandat de el, Bersei era din nou în largul 
lui atunci când a început examinarea osuarului. Mic- 
şorând intensitatea luminii de deasupra mesei de 
lucru, a baleiat fiecare suprafață a osuarului cu o lampă 
cu ultraviolete. A studiat atent prin lentilele oche- 
larilor Orascoptic, la un grosisment potrivit, zone- 
le-cheie — mai ales liniile gravate care formau desene 
complicate. 


Primul lucru pe care l-a observat a fost că patina 
fusese răzuită în multe locuri, mai ales în părțile 
laterale. Strălucind sub razele ultraviolete, semnele 
abrazive erau lungi și late, amintind pe alocuri de 
modelul unei țesături. Chingi, bănui el, deși nu se 
vedeau urme de fibre. Probabil chingi din nailon. 
Având confirmarea că deasupra abraziunilor nu 
exista nici o acumulare ulterioară, ajunse la concluzia 
că urmele erau proaspete. 

Nu era prea mirat. Văzuse adesea obiecte istorice 
care fuseseră mânuite neglijent în timpul săpăturilor 
și transportului, dar această lipsă de considerație faţă 
de trecut îl irita întotdeauna. Citise că osuarul lui 
Iacob crăpase în timpul tansportului. Prin compa- 
raţie, în cazul de faţă daunele erau neglijabile şi pro- 
babil că nu aveau să scadă valoarea osuarului. 

După ce a montat aparatul foto digital pe un tre- 
pied fixat pe tăblia mesei, l-a pornit, i-a dezactivat 
bliţul și a făcut câteva fotografii. Apoi a stins lampa 
cu ultraviolete și a mărit din nou intensitatea lumi- 
nii de deasupra mesei de lucru. 

Inspectând cu migală fiecare margine şi suprafață, 
Bersei a căutat cea mai mică dovadă că stratul de 
oxizi fusese transferat acolo în mod artificial. Dacă 
cutia fusese inscripționată după găsirea ei, rezidu- 
urile geologice ar fi trebuit să prezinte inconsecvențe 
evidente. I-a luat o mulțime de timp dar , după o exa- 
minare îndelungată, nu a găsit nici un fel de zgârie- 
turi sau scobituri suspecte. Stratul superficial era 
uniform şi continuu pe toate suprafeţele de calcar ale 
osuarului, inclusiv pe inscripția de pe o latură. 

S-a ridicat să-și dezmorţească umerii încordaţi, a 
ridicat cu un bobârnac lentilele și a profitat o clipă 
pentru a admira motivele decorative. Se apropia repede 
cea de-a douăzeci și cincea aniversare a căsătoriei sale 
și rozeta complicată ar fi arătat frumos pe o bijuterie. 


După atâția ani împreună cu Carmela, îi era din ce 
în ce mai greu să găsească un cadou original. 

Aplecându-se din nou asupra osuarului, a folosit 
o paletă mică pentru a răzui mostre din anumite zone 
și a pus materialul pe lamele de sticlă, notând precis 
pe fiecare punctul de proveniență. După ce a colec- 
tat cincisprezece mostre, a pus lamelele în ordine pe 
o tavă, s-a mutat la altă masă de lucru echipată cu 
un microscop electronic și a introdus prima mostră. 

Mult mărite și proiectate pe un monitor din apro- 
piere, mineralele și depunerile uscate care formau stra- 
tul exterior arătau ca o conopidă bej-cenușie. A salvat 
un profil detaliat al mostrei în baza de date, a scos 
prima lamelă şi a continuat cu celelalte în ordinea în 
care le pusese pe tavă. După ce a fost înregistrată și 
ultima imagine, întregul grup a fost etalat pe monitor. 

Selectă dintr-un meniu o comandă pentru a căuta 
inconsecvenţe. După câteva secunde de calcule prin 
intermediul cărora era comparat conţinutul biologic, 
programul l-a anunţat că nu detectează diferențe 
semnificative între mostre. Dacă orice parte a stratu- 
lui superficial ar fi fost pregătită artificial — metoda 
cea mai comună era folosirea calcarului sau a dioxi- 
dului de siliciu diluat în apă fierbinte —, programul 
ar fi reperat proporţii izotopice necorespunzătoare 
sau chiar urme străine microscopice de fosile marine 
care puteau apărea în calcarul domestic. 

Așa cum prevăzuse, toate mostrele aveau un con- 
ţinut ridicat de carbonat de calciu, cu niveluri nomi- 
nale de stronțiu, fier şi magneziu. Potrivit cercetărilor 
făcute de Bersei online, aceste rezultate se potriveau 
cu cele obținute în cazul altor obiecte găsite în șantie- 
rele arheologice din Israel. 

Italianul scoase ultima lamelă din microscop. 

După toate aparențele, rezultatele confirmau că 
gravurile de pe osuar fuseseră făcute înainte de for- 
marea stratului exterior de oxizi. 


Era mai mult decât rezonabil să tragă concluzia 
că misteriosul simbol păgân de pe osuar era într-ade- 
văr contemporan cu conţinutul. Dacă putea să-și dea 
seama ce semnificaţie avea, exista o șansă rezonabilă 
să-l identifice pe bărbatul răstignit. 

Urmărindu-l pe Bersei la lucru în partea cealaltă 
a laboratorului, Charlotte luă telefonul și formă 
numărul pe care i-l dăduse. Țârâitul — atât de tipic 
european — se auzea neîntrerupt. Tocmai când se 
gândi că trebuia să formeze din nou numărul, cineva 
îi răspunse. 

— Salve. 

O clipă nu ştiu ce să răspundă. Se așteptase la o 
centrală automată sau un operator — poate chiar la 
invitația de a lăsa un mesaj pe robot — și se întrebă 
dacă nu cumva formase din greșeală numărul de la 
o casă particulară. 

x Salve. 

Glasul era mai insistent. Se uită repede la biletul 
pe care își notase în transcriere fonetică ce să spună. 

— Signore Antonio Ciardini? 

—si. 

— Sunt dr. Charlotte Hennesey. Giovanni Bersei 
mi-a sugerat să vă contactez. Îmi cer scuze, nu știam 
că vă deranjez acasă. 

— Aţi sunat pe mobil. E în regulă. Urmă o mică 
pauză. Sunteţi americancă? 

Engleza lui era impresionantă. 

— Da. 

— Ce pot face pentru bunul meu prieten Giovanni? 

Toată lumea părea să-l placă pe Bersei. 


— El şi cu mine lucrăm la un proiect special, aici, 
la Roma. De fapt, la Vatican... 

— Cetatea Vaticanului? interveni Ciardini. 

— Da. Ni s-a cerut să examinăm o mostră de os. 
Și, bineînţeles, pentru a face o analiză completă, am 
dori să datăm specimenul. 

— Oase la Vatican? întrebă bărbatul, ridicând 
puţin tonul. Ciudată combinaţie. Deși există mormin- 
tele acelea sub San Pietro, unde își îngroapă papii, 
încercă el să argumenteze ideea. 

— Da... Nu avea nici un rost să dezvolte subiec- 
tul. Îmi pare rău că vă deranjez, dar dr. Bersei se 
întreba dacă ați putea să urgentați analiza. 

— Pentru Giovanni, bineînţeles. Osul este în stare 
bună? Curat? 

— Este extrem de bine conservat. 

— Bine. În cazul acesta vă sugerez să-mi trimiteţi 
o mostră de cel puţin un gram. 

— Oam. Și... Va fi în regulă? Mai avem și o așchie 
de lemn, am vrea să o datăm și pe ea. 

— Pentru lemn ar fi preferabil să avem zece mili- 
grame, deși la limită putem coborî până la un miligram. 

— Nici o problemă, avem zece miligrame. Există 
vreun formular pe care trebuie să-l completez? 

— Adresaţi-mi pachetul direct și scrieți numele 
dumneavoastră... asta e tot. Mă voi ocupa eu de 
hârțogărie. Spuneţi-mi doar unde doriți să fie trimis 
certificatul de datare. 

— E foarte amabil din partea dumneavoastră. Știu 
că v-am cerut deja prea mult, dar dr. Bersei se întreba 
dacă ne-aţi putea suna imediat ce rezultatele sunt 
disponibile. 

— Poftim? Am înţeles de ce v-a pus pe dumnea- 
voastră să mă sunați, dr. Hennesey, spuse Ciardini 
râzând. Voi procesa mostrele imediat cum sosesc. 
mod normal, durează câteva săptămâni pentru a 


obține rezultatele complete, dar mă voi strădui să 
facem totul în câteva ore. Vă rog notați adresa. 

Ciardini spuse numele străzii rar și precis, iar 
Hennesey notă adresa. 

— Mulţumesc. Voi trimite mostrele prin curierul 
Vaticanului. Cred că vor ajunge la dumneavoastră în 
cel mult două ore. Ciao. 

Puse telefonul în furca montată pe perete și se 
întoarse la masa de lucru. 

După ce studie o vreme scheletul, alese în cele din 
urmă un fragment desprins din osul metatarsian frac- 
turat al piciorului stâng. Cu ajutorul unei pensete, 
Charlotte rupse cu mare grijă o bucăţică și o puse 
într-o cutiuță din plastic care se închidea ermetic. 

Pentru a determina vârsta fragmentului, şi impli- 
cit vârsta scheletului, mostra trebuia să fie incinerată. 
În acest fel, gazele puteau fi colectate, curățate de 
impurități și comprimate, pentru a se cuantifica orice 
urmă de carbon 14 — izotopul radioactiv care există 
în toate organismele și care, după moarte, se înjumă- 
tățeşte la fiecare 5 730 de ani. Deși procesul părea sim- 
plu, Charlotte știa că echipamentul complex necesar 
pentru acest test — cunoscut sub numele de „spectro- 
metru de masă cu accelerator“ — impunea investiţii 
şi cheltuieli de întreținere substanţiale. Cele mai 
multe muzee și grupuri arheologice preferau să facă 
aceste teste în laboratoare specializate precum cel al 
lui Ciardini. 

Scoase dintr-un sertar așchia de lemn pe care o 
colectase în timpul analizei patologice inițiale. 

Puse cele două mostre într-un plic căptușit, apoi 
pregăti un al doilea plic cu o etichetă a Vaticanului. 
Văzând blazonul papal imprimat pe etichetă, zâmbi 
în sinea ei, simțindu-se ca o figurantă — sau poate o 
actriță de mâna a doua într-un film polițist. Când 
analiza mostre la BMS, ştia cel puţin vârsta lor și de 
unde proveneau. 


Pentru a reconstitui profilul fizic complet al 
scheletului, Charlotte trebuia să recolteze și probe de 
ADN. Prezent în toate celulele, acidul ribonucleic 
deține codul care determină atributele fizice ale fie- 
cărei ființe umane. Citise studii care sugerau că, în 
absența unor condiţii de mediu extreme și a 
contaminării, ADN-ul putea să rămână viabil în 
material organic foarte vechi. Oamenii de ştiinţă l-au 
studiat la mumii egiptene vechi de aproape 5 000 de 
ani. Judecând după starea remarcabilă a scheletului, 
Charlotte era încredinţată că ADN-ul lui nu se degra- 
dase atât de mult, încât să nu poată fi studiat. 

Ca şi analizele pe bază de carbon, examinările 
genetice impuneau un echipament sofisticat. Şi, fără 
îndoială, Charlotte ştia că cel mai rapid și cel mai 
sigur instrumentar pentru astfel de teste se afla la 
BioMapping Solutions, sub ochiul vigilent al lui Evan 
Aldrich. BMS patentase noi sisteme și software spe- 
cializat pentru analizarea eficientă a genomului uman 
folosind tehnici de scanare laser, iar ea contribuise 
substanţial la dezvoltarea tehnologică a sistemului. 

Uitându-se la ceas, ridică receptorul şi formă 
numărul de la Phoenix. Era cinci fără un sfert. În 
pofida diferenţei de opt ore, știa că Evan avea obiceiul 
de a veni foarte devreme la serviciu. 

După trei țârâituri, receptorul a fost smuls din 
furcă. 

— Aldrich. 

Așa răspundea întotdeauna: la obiect. Alt lucru 
care îi plăcea la el. 

— Alo, la telefon sucursala de la Roma. 

Auzindu-i vocea, Aldrich deveni imediat prie- 
tenos. 

— Cum merg operațiunile la Centrala Crești- 
nătății? 

— Bine. Ce mai e pe-acasă? întrebă ea şi îşi atinse 
un cercel, amintindu-și că-i primise de la el de ziua 


ei — smarald, piatra ei norocoasă. Îi spusese că se 
potriveau cu ochii ei. 

— Nimic nou. Ce probleme are Vaticanul? Cum 
să-l facă pe Papa să trăiască veșnic? 

— E interesant. Am analizat niște oase foarte vechi. 
Până acum chestii obișnuite de medicină legală, dar 
fascinante. Mi-ar plăcea să vezi și tu. 

— Înapoi în tranșee. Sper că merită timpul. 

— E prea devreme să-ți spun, dar povestea este 
extraordinară. Oricum, cât de des primeşti un tele- 
fon de la Vatican? 

— Ai dreptate. Făcu o pauză. Presupun că nu m-ai 
sunat doar ca să stăm la taclale. 

După plecarea ei bruscă — mai bine spus glacia- 
lă — de duminică, știa că el se referea la relaţia lor. 
Evan dormise la ea acasă cu o seară înainte. O noapte 
de pasiune care se încheiase cu o discuţie în zorii zilei 
despre „trecerea la nivelul următor“. Nu-i spusese 
nimic despre cancerul ei și se grăbise să schimbe 
subiectul, spre marea lui dezamăgire. Limuzina care 
trebuia s-o ducă la aeroport venise exact când discu- 
tau mai aprins, așa că nu se despărțiseră în cei mai 
buni termeni. Rezolvarea problemelor personale era 
importantă, dar acum nu era momentul potrivit. Din 
fericire, Evan se pricepea foarte bine să tragă o linie 
între muncă şi plăcere. 

— Oasele sunt în stare foarte bună și speram să-i 
pot impresiona pe cei de-aici cu vreo cartografiere 
ADN, îi explică ea. Vreau să reconstitui profilul fizic. 
Crezi că BMS ar fi interesat? 

Urmă o scurtă pauză, iar Charlotte știa că el era 
dezamăgit. 

— O să ne facă bine la PR, spuse el în cele din 
urmă. 

— Noul analizor de gene e gata? 

— Am ajuns la teste beta. Din cauza asta am venit 
atât de devreme... Studiam datele. 


— Şi? 

— Sunt foarte promițătoare. Trimite-mi mostra și 
o voi analiza. Va fi un test bun. 

— Am un schelet întreg aici. Cât vrei? 

— Stai cuminte... Ceva mic, de exemplu un 
tarsian. Când îl primesc? 

— O să văd dacă mă lasă să-l trimit imediat. Sper 
să-l primești mâine. 

— Va fi lucrat imediat. De fapt, mă voi ocupa 
personal de asta. 

— Mulţumesc, Evan. 

— Salută-l pe papă din partea mea. Şi, Charlotte... 

Hait, n-am scăpat, gândi ea. 

— Da? 

— Vreau doar să-ţi spun că nu-mi lipsește aici 
doar cel mai bun om de ştiinţă. 

— Şi mie mi-e dor de tine, spuse ea zâmbind. Pa. 

Charlotte se întoarse la masa de lucru, încercând 
cu disperare să oprească valul de regrete care se 
revărsa în sufletul ei. Ar fi trebuit să-i spună de ce 
nu rămăsese cu el atunci, așa cum dorea. Inspirând 
adânc ca să se calmeze, se resemnă la gândul că 
atunci când se va reîntoarce la Phoenix îi va spune 
totul. Apoi vor trebui să stabilească ce vor face mai 
departe. Dumnezeu îi era martor că nu voia să-l 
îndepărteze. 

Înapoi la treabă. 

După ce puse un metatarsian într-o pungă, 
împachetă totul într-o cutie DHL. În timp ce scria 
adresa BMS pe etichetă, încercă să-și reprime un acces 
de dor de casă, realizând abia atunci cât de departe 
era de Evan. 

În timp ce completa formularul, Bersei se apropie 
de ea. Se opri şi își puse mâinile în șolduri. 

— Atât pot să-ţi spun, osuarul nu a fost atins. E 
autentic. Tu? 


— Am avut o conversație plăcută cu signore Ciar- 
dini, spuse ea, reușind să zâmbească. Un om încân- 
tător. Ne va trimite rezultatele mâine. 

— La ce lucrezi? 

— La altă mostră care sper să ne dea profilul 
genetic al omului nostru. Ridică pachetul. ÎI trimit 
la Phoenix pentru analize. 

— ADN? 

— Da. 

Besrei se uită la ceas: tocmai trecuse de cinci. 

— Am făcut o mulțime azi. Gata, trebuie să mă 
duc acasă. Fiica mea cea mare trece pe la noi diseară. 

— Ce pregătește Carmela? 

— Pui saltimbocca. 

Ridică ochii şi începu să-și scoată masca, apoi 
halatul de laborator. 

— Succes, spuse ea râzând, și se simți deodată mai 
bine. 

— Ai grijă, altfel îţi aduc ce rămâne de la masă, 
o ameninţă el. Oricum, mâine poate aruncăm o 
privire în cutie, vreau să văd dacă pot descifra sim- 
bolul. O să-ţi arăt și un instrument care o să fie un 
supliment frumos la analiza ta ADN. Ne vedem 
mâine dimineaţă, dar sper că fiică-mea n-o să mă 
tenteze să deschid a doua sticlă de vin. 

— O seară bună, Giovanni. Mulţumesc încă o dată 
pentru masa de prânz. 

— Cu plăcere. Şi încearcă să dormi la noapte, da? 
Nu vreau să te îmbolnăvești din cauza mea. 

Prea târziu, își spuse ea. Zâmbi şi îi făcu semn cu 
mâna. 

— Ciao. 

După ce ușa se închise în urma lui, Charlotte 
Hennesey se pomeni că îl invidia. 

Când termină de pregătit pachetele, îl sună la 
interfon pe părintele Donovan. Acesta răspunse 
aproape imediat, ca şi cum ar fi ştiut că ea nu plecase. 


— Bună seara, dr. Hennesey, cu ce îţi pot fi de 
folos? 

Îi spuse despre colete, iar el o asigură că trebuia 
doar să le lase în laborator, curierul se va ocupa de 
ele. Primi din partea lui confirmarea că aveau să fie 
trimise prin DHL noaptea, în ciuda tarifului pipărat 
al livrării peste ocean. 

Indată ce problemele de serviciu au fost rezolvate, 
Donovan o întrebă; 

— leşi în oraș în seara asta? 

— E o seară frumoasă, cred că o să fac o plimbare 
şi o să mănânc undeva. 

— Dacă nu te deranjează să cheltuiești ceva mai 
mult, ţi-aș recomanda un restaurant superb. 

— Sigur, minunat. Știți cum se spune: când ești 
la Roma... 

Când Charlotte ieși din Muzeul Vaticanului prin 
ușa de serviciu de la etaj, soarele aproape de asfințit 
era încă fierbinte. Se hotărâse că pantalonii kaki și 
bluza pe care le purta erau suficient de bune ca să 
nu mai bată drumul până la camera ei să se 
schimbe. În plus, trebuia să respecte normele stricte 
ale Vaticanului referitoare la îmbrăcăminte, pentru 
că altfel nu i s-ar fi permis să intre. Oricum nu avea 
alte opțiuni în privința garderobei. 

Merse agale pe aleea dintre zidul înalt din nord 
și edificiul sever al Muzeului Vaticanului, apoi se 
îndreptă către Poarta Sant' Anna, unde gărzile îi per- 
miseră să iasă. 

Părintele Donovan îi spusese că restaurantul nu 
se deschidea înainte de șapte și jumătate. Spre deo- 


sebire de Statele Unite, italienii preferau să mănânce 
târziu, îi reamintise el. Având o oră în față, Charlotte 
rămase în împrejurimi. Se plimbă cu plăcere pe străzi 
lăturalnice, dar apoi se aventură până spre Tibru, 
admirând bogăţia peisagistică a Romei. 

Puțin mai târziu, urmând indicaţiile lui Donovan, 
se întoarse pe alte străduțe până când zări impună- 
toarea fațadă a hotelului Atlante Star, cu cele șase 
etaje ale sale. Văzu și firma restaurantului, Les Etoiles, 
Deodată i se păru că era îmbrăcată prea modest. Intră 
în foaier şi luă liftul până la ultimul etaj. 

Când ușile se deschiseră, fu întâmpinată de maître 
d'hotel, un tânăr elegant, de vreo treizeci și cinci de 
ani, smead, cu păr des, negru. 

— Signora Hennesey... Buona Sera! Come sta? Con- 
tinuă în engleză: Părintele Donovan a sunat înainte 
de sosirea dumneavoastră. Vă aşteptam. 

— Buona sera, spuse ea, uitându-se în restaurant. 

— Numele meu este Alfonso, se prezentă el, încli- 
nându-se discret. Vă rog să mă urmați, signora. Aveţi 
o masă rezervată pe terasă. 

A fost condusă prin sala de mese şi pe scările care 
duceau sus, la o terasă împodobită cu o mare de flori 
multicolore. Alfonso se opri în dreptul unei mese mici 
de lângă balustradă. 

Conturul clădirilor profilate pe cer a lăsat-o o clipă 
fără suflare. Uriașa cupolă a Bazilicii Sf. Petru era 
foarte aproape, în spatele zidului de est al Muzeului 
Vaticanului. În partea opusă văzu Castelul 
Sant'Angelo. Dincolo de Tibru se desfășura orașul 
vechi, marcat de Panteon, cu imensa lui cupolă. 

După cei s-a ţinut scaunul până s-a așezat, Alfonso 
i-a pus pe genunchi un şervet alb de olandă, luat de 
pe farfurie. 

— Dacă aveţi nevoie de ceva, Signora Hennesey, 
vă rog să nu ezitaţi să cereți. 

— Grazie. 


Un sommelier a apărut în linişte şi i-a prezentat o 
listă impresionantă de vinuri, legată în piele. 

Prinsă în vârtejul activității, acaparată de suspan- 
sul zilei, Charlotte își dădu seama că nu avusese 
aproape nici o clipă în care să răsufle. Brusc, se simţi 
aproape singură. Ce voia, de fapt? Acum nu era totul 
perfect? Se uită o vreme la râu. N-ar fi putut pretinde 
un decor mai idilic. 

Dar ea ştia că nu totul era perfect. 

Chelnerul care servea vinurile se întoarse, și ea 
comandă o jumătate de sticlă de Brunello din Montalcino. 
Alcoolul nu era recomandat, dar în seara asta nu avea 
de gând să-și refuze plăcerea. 

Din stradă răsuna pârâitul scuterelor. 

Când s-a întors, chelnerul a continuat prezentarea 
vinului, arătându-i eticheta, destupând sticla și ofe- 
rindu-i-l Charlottei pentru a-i simți buchetul. În cele 
din urmă, turnă puțin vin într-un pahar și o rugă să-l 
guste. Îl roti în pahar, mai mult pentru spectacol, 
ştiind că din cauza medicamentelor îi va rămâne ori- 
cum un ușor gust metalic în gură, oricât de rafinat 
ar fi fost vinul sau cât de bună ar fi fost recolta. 

După ce chelnerul plecă, gândurile ei reveniră pe 
făgașul normal și se opriră la Evan Aldrich. Îşi rea- 
minti că ar fi fost iresponsabil din partea ei să-și ia 
un angajament ferm față de el. Totuși, medicii îi spu- 
seseră că cercetările progresau permanent. În curând 
puteau găsi răspunsuri. Dar cât de curând? 

Şi cu copiii cum rămâne? La treizeci şi doi de ani, 
se temea deja că s-ar putea să nu aibă niciodată copii. 
Se informase în legătură cu ce i se putea întâmpla mai 
târziu — tratamente mai agresive care ar fi inclus injec- 
ţii cu bortezomib — cunoscut că provoca malformații 
la naștere —, dar asta nu făcuse decât să-i alimenteze 
temerile. Copiii puteau fi un alt vis neîmplinit. 

Se uită fără să vrea la mesele învecinate. Perechi 
care păreau fericite, o familie veselă undeva în dreapta 


ei. Poate că nu erau fericiți. Aparenţele spuneau rare- 
ori întregul adevăr, ştia asta mai bine decât oricine. 
Ciudat, dar apoi se gândi la Salvatore Conte și la 
părintele Donovan. Care era povestea lor? Cum reu- 
şise o cutie cu oase să alcătuiască o pereche atât de 
nepotrivită? 

Se gândi şi la mostra pe care i-o trimisese lui 
Ciardini — cum avea să fie incinerată pentru datarea 
cu carbon. 

Un os care va fi distrus. 

— V-aţi hotărât, signora? 

Era Alfonso. 

— Îmi pare bine că ai venit. Am nevoie de ajuto- 
rul tău. 

În ciuda faptului că restaurantul avea un nume 
franțuzesc, meniul prezenta numai bucătărie italiană. 
După câteva întrebări rapide despre ce-i place și ce 
nu, Alfredo îi recomandă un sorrento sciatielli — „paste 
de casă minunate cu un sos de fructe de mare plin 
de homar și crabi, absolut delicios“. 

De la prima înghiţitură își dădu seama că nime- 
rise perfect. O mare admiratoare a canalului Food 
Network, Charlotte urmărea cu conştiinciozitate pro- 
gramul Pregătiți o masă în 30 de minute al lui Rachel 
Ray. Şi-ar fi dorit ca gazda plină de viaţă a acestei 
emisiuni să fie de față şi să savureze împreună cu ea 
mâncarea — era pur și simplu delicioasă. Găsise în 
sfârșit ceva care să-i readucă la viață papilele gusta- 
tive amorţite din cauza medicamentelor. 

Pastele, vinul, florile înmiresmate şi priveliștea 
orașului care modelase cultura occidentală, toate la 
un loc reușiseră să-i abată gândurile. După ce a ter- 
minat de mâncat, a mai zăbovit acolo încă o oră. Mul- 
țumită. Fericită. 

Când i se aduse nota — în nici un caz mică — nu 
ezită să o achite cu cardul ei American Express, ca o 


compensație pentru sendvișul cu ton din seara 
trecută. 

După ce ieși din hotel, porni agale pe Via Vitel- 
lesci către masivul Sant' Angelo. Continuându-și dru- 
mul în jurul castelului, văzu din nou panorama 
Tibrului. Traversă aglomeratul Lungo Castello și 
grăbi pasul pe Ponte Sant' Angelo, care își arunca 
peste râu cele patru arcade elegante. 

Roma se putea lăuda cu atât de multă istorie și 
cultură, se gândi ea. Chiar şi acest pod era o sublimă 
operă de artă și, în felul lui, Vaticanul contribuise la 
realizarea ei. Admirând îngerii lui Berlini înșirați de-a 
lungul podului, privirea i-a fost imediat atrasă de 
unul dintre ei, care ținea în braţe un crucifix imens. 
leri nu s-ar fi gândit de două ori la el. Acum nu va 
mai fi niciodată în stare să privească vreodată o cruce 
la fel. Un obiect cât se poate de normal, aproape pro- 
zaic — dar îi îngheţa sângele în vine. Și faptul că se 
aflau peste tot, dacă te uitai suficient de atent, nu-i 
făcea viața mai ușoară. 

Singurul lucru pe care nu l-a observat era că, la 
o distanță confortabilă în spatele ei, Salvatore Conte 
o urmărea din umbra zidurilor castelului. 


MIERCURI 

Razak își sorbea qahwa pe veranda apartamentului 
său din Cartierul Musulman, care avea vedere spre 
Muntele Templului și Piaţa Zidului de Apus. Gru- 
puri de protestatari se adunaseră începând de la răsă- 
ritul soarelui și Razak vedea acum alţii, din întreaga 
lume, stând la coadă să treacă de cordoanele poliției. 

Televizorul era fixat pe canalul Al-Jazeera, cu volu- 
mul redus la minimum, și Razak auzea doar un 
zumzet slab. În Ierusalim starea de spirit era tensio- 
nată și chiar mai rea în așezările palestiniene din 
Gaza, unde tinerii se lansau în intifade mărunte, pro- 
vocând poliţia cu pietre. La toate punctele de con- 
trol israeliene erau postate vehicule blindate, la fel 
și la principalele porți către Vechiul Ierusalim. Armata 
israeliană își dublase patrulele la graniță. 

Oamenii cereau răspunsuri, aveau nevoie de un 
tap ispăşitor. Israelul își pregătea poziţiile de apărare 
și era gata pentru o nouă confruntare. Hamas trans- 
mitea declaraţii usturătoare la adresa autorităților 
israeliene. 

Razak încerca să se concentreze asupra unui plan 
de detensionare a situației, cel puțin temporar. Limi- 
tarea pagubelor. Uneori problemele din locul acesta 
păreau insolubile și erau parte integrantă din istoria 
emoțională care îmbiba sanctuarul de 142 000 m? al 
Terusalimului. 


Telefonul mobil îi întrerupse gândurile. 

— Îmi cer scuze că te deranjez. Sunt Graham 
Barton. 

A avut nevoie de o clipă ca să-şi aducă aminte că 
îi dăduse arheologului o carte de vizită. 

— Cu ce îţi pot fi de folos? 

— Am primit transcrierea pergamentului. 

— Ce spune? 

— Ceva uluitor, dar în nici un caz nu poate fi 
discutat la telefon. Ne putem întâlni undeva să exa- 
minăm problema? 

— Desigur. Lui Razak îi venea greu să-și stăpâ- 
nească entuziasmul contagios pe care i-l transmisese 
arheologul. Când? 

— Ce zici de ora douăsprezece, la Abu Shkri pe 
El-Wad? Ştii unde e? 

— Da. Am fost de multe ori acolo, răspunse el 
după ce se uită la ceas. Ne vedem la prânz. 

Poate, își spuse Razak, asta e descoperirea pe care 
o așteptam. 

Charlotte Hennesey se întoarse şi văzu pe afişajul 
ceasului digital un 7:00 scris cu linii groase, de un 
roșu neplăcut. Razele soarelui intrau prin perdelele 
subțiri și își lăsă capul să cadă înapoi pe pernă. Deşi 
patul mic era destul de confortabil, își imagina că ocu- 
pantul lui anterior fusese probabil un cardinal. 

Pe perete, exact deasupra capului ei, era o cruce. 
Nu-și mai putea lua privirea de la ea. Fără să vrea, 
văzu în minte imaginea unor ciocane care băteau cuie 


groase prin piele, muşchi şi oase. Obișnuiește-te cu 
asta, îşi spuse. 

Extrăgându-se cu greu din pat, se împletici până 
la sacoşa de voiaj şi scoase capacul de la o sticluță 
cu Motrin, un antiinflamator. Vinul îi făcuse într-ade- 
văr figura. Scoase din frigiderul mic şi un flacon de 
Melphalan, îl destupă cu zgomot și luă o tabletă albă, 
pe care o înghiţi cu puţină apă. Urmă un pumn de 
vitamine și de suplimente alimentare care ar fi trebuit 
să neutralizeze prăpădul provocat de medicamente 
în sistemul ei imunitar. 

După ce se spălă pe dinți, făcu un duș şi se îmbrăcă. 
Își strânse la brâu cureaua gentuţei în care ținea banii 
şi pașaportul, pe care o purta pe sub bluză (agentul 
de voiaj o sfătuise în acest sens „pentru că, se știe, 
Roma e plină de hoți de buzunare“). Punându-și celu- 
larul în buzunar, ieși din cameră. 

Când ajunse în laborator, îl văzu pe Giovanni 
lucrând concentrat, aplecat peste un dulăpior metalic 
şi încercând să descurce niște cabluri de computer. 

— A, văd că arăţi odihnită azi, îi spuse el, ridicând 
capul pannat 

— Încerc să mă adaptez la diferența de fus orar, 
dar într-adevăr mă simt mai bine. Se uită la aparat. 
Ce-i asta? 

Bersei îi fäcu semn să se apropie. 

— O să-ți placă. E un scanner laser pentru imagini 
tridimensionale. 

Aparatul paralelipipedic era masiv, cam de un 
metru înălțime, cu o cameră interioară și o ușă de 
sticlă. Comenzile erau montate pe o latură. 

— Seamănă cu un minibar, spuse Charlotte, cu o 
privire destul de critică. 

— Nu m-am gândit la așa ceva. Oricum, nu sunt 
pungi cu alune înăuntru. Ce-ar fi să te liniștești și să 
bei o cafea? O să-ţi arăt apoi cum se lucrează cu el, 
spuse el râzând, şi conectă un cablu USB la un laptop. 


Trecură mai puţin de cinci minute şi Charlotte 
reveni, îmbrăcată cu halatul de laborator, gata de lucru. 

— Vom scana fiecare os şi vom reasambla schele- 
tul în computer, cu un software special pentru edi- 
tarea imaginilor, îi explică Bersei. În etapa următoare 
programul CAD le analizează complet, inclusiv punc- 
tele de prindere ale ligamentelor, calculează masa 
musculară totală susținută de fiecare os şi încearcă 
să-l reconstituie fizic pe omul nostru așa cum era în 
carne și oase. Eu îl fac pe primul, tu poţi face restul. 

Bersei se întinse după craniu, îi susținu cu o mână 
mandibula cu dinţi, masa globulară cu cealaltă, apoi 
îl introduse în camera de scanare. 

— Pune-l în minibar... 

Charlotte râse cu poftă. 

Zâmbind, Bersei se mută la laptopul său. 

— Apoi apasă pe butonul Cominciare scansione... 

— Tot programul e în italiană? 

Bersei se uită la ea și se amuză văzându-i expre- 
sia de ușoară dezamăgire. 

— Hait, am uitat. ÎL trec pe engleză. Lucrând cu 
mouse-ul, resetă în câteva secunde programul. Îmi 
cer scuze. După cum îţi spuneam, apasă pe butonul 
Start Scan... Așa... 

Scannerul bâzâi în timp ce laserele formau o 
matrice în jurul craniului, înregistrând în detaliu 
fiecare caracteristică. În mai puţin de un minut, o 
replică perfectă a craniului apăru pe ecranul lapto- 
pului, în alb și cenușiu. 

— lată. O imagine tridimensională. Acum poate 
fi manevrată cum vrei. Își plimbă degetul pe touchpad, 
iar craniul se roti și se înclină. Salvează imaginea şi 
programul îţi va cere să etichetezi osul folosind un 
meniu special. Bersei deschise meniul și cobori până 
găsi comanda „Craniu — cu mandibulă“ și dădu un 
clic pe ea. Apoi apeși pe Next Scan. De ce nu încerci 


şi tu? Deschise ușa aparatului și scoase craniul. 
Pune-ţi mânușşile și o mască și ia un os. 

Charlotte aruncă paharul de cafea în coș, apoi își 
puse o pereche de mănuși de cauciuc și o mască de 
hârtie. 

Luă o vertebră și o închise în scanner. Apăsă pe 
butonul de scanare și văzu razele laserului plimbân- 
du-se metodic peste os. Se gândi fără să vrea la tomo- 
grafie și radioterapie. 

— Spune-mi, cum s-a descurcat Carmela cu 
saltimbocca de pui? 

— De fapt, n-a fost chiar rea, spuse el surprins. 
Fiică-mea a reușit totuși să mă convingă să des- 
chidem a doua sticlă de vin. Mamma mia, spuse el, 
lăsându-și capul în mâini. 

După un minut, imaginea era completă. În timp 
ce Bersei privea peste umărul ei, Charlotte folosi 
touchpad-ul pentru a manevra imaginea. O salvă, 
etichetând-o „Vertebră — lombară“, apoi apăsă pe 
Next Scan. 

— Perfetto. Spune-mi când ai terminat, îţi voi arăta 
cum să le asamblezi pe toate. 

Bersei traversă laboratorul și intră în birou. 

Charlotte scană următorul os. Un minut mai târ- 
ziu, Bersei apăru cu două cafele. 

— Carburant pentru avioanele cu reacţie. 

— Îmi salvezi viața. 

— Anunţă-mă dacă ai probleme, spuse el. 

Revenit la masa de lucru, se aplecă deasupra 
osuarului pentru a examina stratul de praf gros de 
peste un centimetru care acoperea fundul cavității. Tre- 
buia să-l scoată și să-i analizeze compoziția la micros- 
cop, apoi să-l treacă prin spectrometrul din laborator 
pentru a identifica fiecare element chimic. Folosind 
o cupă de laborator, începu să golească conţinutul 
osuarului pe o farfurie pătrată de sticlă, acoperită cu 
o sită, pentru a separa fragmentele de os. Știa că va 


găsi particule de țesut deshidratat şi praf de calcar, 
poate și alte urme de materie organică, de exemplu 
rămășițele florilor și mirodeniilor folosite în mod 
tradițional în ritualul evreiesc de înmormântare. 

Ceea ce nu s-a așteptat să găsească a fost un obiect 
mic, circular, chiar în a doua cupă cu material. Luân- 
du-l cu degetele înmănușate și curățând praful de pe 
suprafaţa lui cu o pensulă fină, Bersei observă că tex- 
turile de pe cele două suprafeţe oxidate erau artifi- 
ciale. Metal marcat. 

O monedă. 

Luând o perie mai tare din tava cu instrumente, 
îi făcu semn Charlottei să se apropie. 

— Ce s-a întâmplat? 

— Uite. 

Bersei îi arătă moneda pe care o ţinea în palmă. 
Charlotte își miji ochii verzi, surprinsă, apoi se uită 
cu atenție la ea. 

— O monedă? Frumoasă descoperire, Giovanni. 

— Da. Ne va ușura mult treaba. Știi că monedele 
pot fi extrem de folositoare în datarea obiectelor 
găsite împreună de ele. 

Bersei îi dădu moneda și se întoarse la computer, 
unde tastă criteriile de căutare: „Monede romane 
LIZ”. 

Pentru Charlotte bănuțul era o noutate. Nu era 
mult mai mare decât o monedă de 10 cenți. Pe avers 
avea un simbol care arăta ca un semn de întrebare 
inversat, înconjurat de un text. Pe revers erau trei 
litere mari - LIZ — în centrul unei imagini florale care 
semăna cu o ramură arcuită, cu frunze. 

— Gata, am găsit, murmură Bersei. 

Primele informații apăruseră aproape instanta- 
neu. Pentru că aparținea unei generații care bătuse 
la mașină comunicările şi tezele, eficiența noilor teh- 
nolgii și a internetului, mai ales pentru cercetare, pur 
şi simplu îl uimea. Alese linkul cel mai relevant, al 


unui magazin online care se numea sugestiv „Mone- 
de antice din Forum“. 

— Ce ai găsit? 

Coborând de-a lungul unei lungi liste cu monede 
antice de vânzare, găsi imaginea exactă a bănuțului 
pe care Charlotte îl ținea între două degete. 

— Deşi a noastră arată mai bine, aș spune că sunt 
asemănătoare. 

Mări imaginea și văzu că fotografiile aversului și 
reversului erau replici aproape perfecte ale monedei 
lor. Interesant, spune aici că a fost emisă de Pilat din 
Pont, zise Bersei. 

Luată prin surprindere, Charlotte se apropie şi se 
aplecă spre monitor. 

— Pilat din Pont... adică Pilat din Biblie? 

— Chiar el. Ştii, sunt sigur că a fost un personaj 
real. Bersei citi textul explicativ destul de lung care 
însoțea fotografiile. Spune că Pilat a emis trei 
monede în timp ce era guvernator al Iudeii, în 26-36. 
Toate au fost din bronz, așa-numitele prutah, bătute 
în Cesarea în anii 29, 30, și 31 d.Chr. 

— Deci aceste numerale romane, LIZ, ne indică o 
dată precisă? 

Îşi aminti că L însemna 50 şi I — 1, dar Z nu-i 
spunea nimic. 

— Tehnic vorbind, erau numerale grecești. Pe 
vreme a aceea, cultura elenistică era încă foarte influ- 
entă în viața cotidiană din Cesarea. Și da, ele indică 
data emiterii, îi explică Bersei. Cu toate acestea, 
moneda noastră a fost bătută cu o sută de ani înainte 
de apariţia calendarului gregorian. În secolul I, 
romanii calculau anii după domniile împăraților. Vezi 
aceste cuvinte greceşti de pe marginea monedei? 

Charlotte le citi: TIBEPIOY KAICAPOC. 

— Hm. 

— Adică Tiberiu Impărat. 

Observă că Bersei nu citise de pe monitor. 


— De unde știi? 

— Intâmplător, citesc binișor în greaca veche. Era 
o limbă vorbită pe scară largă în Imperiul Roman. 

— Impresionant. 

— Oricum, spuse el zâmbind mânzește, domnia 
lui Tiberiu a început în anul 14 d.Chr. L este doar o 
abreviere pentru cuvântul „an“. I este egal cu zece, 
Z este șapte — pune-le unul lângă altul și obţii șapte- 
sprezece. Deci această monedă a fost bătută în anul 
al şaptesprezecelea al domniei lui Tiberiu. 

Mai puţin rapidă, Charlotte numără anii pe degete. 

— Este din anul 31? 

— De fapt, grecii au renunțat la zero. Anul 
14 d.Chr. este „unu“. Ca să nu mai stai să numeri, 
îţi spun eu data corectă: 30 d.Chr. 

— Şi celălalt simbol, semnul de întrebare inversat? 

— Da... Spune că aici lituus este o cârjă, simbolul 
autorității augurului. 

— Augur? 

— Un fel de preot. Dacă vrei, un oracol împuter- 
nicit de Roma. Augurul ridica cârja pentru a invoca 
zeii atunci când făcea profeţii despre războaie sau 
acţiuni politice. 

Când venea vorba de profeții, Charlotte era mai 
înclinată să vadă medici încordaţi în costume albe 
încercând să interpreteze rezultatele analizelor..Exa- 
mină moneda din nou. 

— In afară de ce scrie în Biblie, ce mai știi despre 
Pilat din Pont? 

— Destul de multe, spuse el uitându-se la ea și 
zâmbind larg. A fost un tip foarte rău. 

— Cum așa? 

Îi povesti ce știa. Împăratul Tiberiu se opunea ideii 
ca Iudeea să fie condusă de un rege evreu, dat fiind 
că trupele romane aveau nevoie să înainteze către 
Egipt fără nici un obstacol. În plus, Iudeea era o 
importantă rută comercială. Tiberiu l-a detronat pe 


unul dintre fiii regelui Irod și l-a înlocuit cu Pilat, 
stârnind furia evreilor. Pilat i-a masacrat liniștit pe 
evreii răsculați. Potrivit unei relatări bine documen- 
tate, când mulțimea neînarmată s-a adunat în faţa 
reședinței sale de la Ierusalim pentru a protesta împo- 
triva construirii unui apeduct cu banii templului, 
furați de el chiar pentru finanțarea proiectului, a 
trimis acolo soldați în haine civile. La comanda lui Pilat, 
romanii au scos săbiile ascunse sub veșminte și au 
măcelărit sute de evrei. 

— Şi acesta e doar un singur incident, continuă 
Bersei. 

— Urât. 

— Pilat prefera să locuiască într-un palat somp- 
tuos din nordul orașului Cesareea, cu vedere la Medi- 
terana... Cam cum ați spune voi „casă de vacanţă la 
mare“. Am fost acolo. E un loc cu adevărat frumos. 
Tot acolo au fost bătute aceste monede, sub supra- 
vegherea lui. 

Uitându-se din nou la monitor, Charlotte observă 
prețul scăzut de la care începea licitaţia pentru 
moneda lui Pilat. 

— Douăzeci și doi de dolari? Cum e posibil ca o 
monedă de aproape două mii de ani să valoreze doar 
atât? 

— Legea cererii şi a ofertei, bănuiesc, îi explică 
Bersei. Se găsesc o mulțime la fel, cam peste tot. Pe 
vremuri, moneda asta ar fi fost echivalentul unui 
penny american. 

— Un penny? întrebă ea, ridicând din sprâncene. 
De ce crezi că era în osuar? 

— Simplu. Monedele puse pe ochii mortului erau 
o parte a ritualului funerar al evreilor. Mai precis, 
țineau pleoapele închise pentru a proteja sufletul 
până când carnea putrezea. După ce țesutul a dis- 
părut, au căzut în craniu. 

—Hm. 


Băgă mâna în osuar, scotoci câteva secunde, apoi 
culese ceva din praf. Ridică mâna: a doua monedă. 

— Doi ochi, două monede. Bersei examină 
ambele feţe. Se potriveşte perfect. 

Charlotte se gândi o clipă la noua informaţie. 

— Deci oasele au fost îngropate în același an, nu-i 
așa? 

— Nu neapărat. Dar cel mai probabil, da. 

Adâncită în gânduri, se uită din nou la schelet, 
apoi la monedă. 

— Pilat din Pont și un răstignit. Nu crezi... 

Bersei ridică imediat mâna, știind ce avea 
Charlotte de gând să spună. 

— Hai să nu mergem până acolo, o rugă el. Ți-am 
mai spus, romanii au executat mii de oameni prin 
răstignire. Și sunt un bun catolic, adăugă el zâmbind. 

Charlotte nu văzu nici o rezervă în privirea lui 
intensă și își dădu seama că Bersei voia să rămână 
obiectiv. 

— Ai terminat de scanat? 

— Tot. 

— Perfect. Smulse din imprimantă copia paginii 
web. Să-ţi arăt cum să pui totul la un loc. Făcu semn 
către scheletul întins pe masa de lucru. Apoi vom 
vedea cum arăta cu adevărat. 


31 
MUNTELE TEMPLULUI 


La ora 12 fix, Razak se apropie cu pași mari de o 
cafenea minusculă în aer liber, unde Graham Barton 
stătea la o masă din lemn pătrată, bea cafea neagră 
şi citea Jerusalem Post. Văzându-l pe Razak, englezul 
împături ziarul şi se ridică pentru a-l saluta. 


— Bună dimineaţa, Graham, spuse Razak, arbo- 
rând un zâmbet politicos. 

Barton îi întinse mâna și Razak i-o strânse. 

— Assalaamu ‘alaykum, îi spuse englezul într-o 
arabă respectabilă. 

— Wa “alaykum assalaam, îi răspunse Razak 
impresionat. Ar trebui să mai lucrăm la asta, dar nu 
e rău pentru un necredincios, spuse el, zâmbind. 

— Mulţumesc pentru compliment. Stai jos, te rog. 
Arheologul îi arătă scaunul de pe latura cealaltă a 
mesei. 

— Ai ales bine locul. 

— Mi-am închipuit că îți va plăcea. 

Da, Barton alesese în mod special această cafenea 
micuță din Cartierul Musulman, dat fiind că în ulti- 
mul timp se zvonea că patronii evrei nu-i primeau 
deloc amabil pe clienții musulmani. Altă consecință 
a furtului. 

Razak se așeză și în clipa următoare apăru ca din 
pământ un chelner palestinian, foarte tânăr, dureros 
de slab, cu o barbă rară. 

— Vrei să mănânci, Graham? 

— Da, dacă ai timp. 

— Vreo preferință? 

— Orice îmi recomanzi. 

Razak se întoarse către băiat şi comandă rapid 
câteva feluri — faimosul humus al restaurantului, cu 
fasole neagră și cu nuci prăjite, pita „fierbinte, te rog”, 
falafel, două porții de șaorma și o cană mare cu ceai 
de izmă - shai, totul spus în engleză, pentru a nu-l 
face pe Barton să se simtă stânjenit. 

După ce a scris toată comanda în carnețel și a 
citit-o pentru confirmare, chelnerul a dispărut ime- 
diat în bucătăria din spate. 

— Acum spune-mi, ce-ai găsit? 

Barton se lumină la faţă, ca un copil. 


— Ceva extraordinar. Scotoci în buzunarul cămă- 
şii şi scoase cu gesturi febrile o foaie de hârtie împă- 
turită. Uite-te aici. Despături repede hârtia şi i-o 
întinse lui Razak. Sus este fotocopia textului original, 
sub el e traducerea în engleză. Ce-ar fi s-o citeşti chiar 
acum? 

Razak admiră câteva clipe frumoasa caligrafie a 
textului antic, apoi începu să citească traducerea. 


„indeplinind voinţa Domnului, eu, Iosif din Arima- 
teea, însoţit de familia mea iubită, aștep aici ziua minu- 
nată când Mesia se va întoarce pentru a redobândi 
mărturia lui Dumnezeu de sub altarul lui Abraham, 
pentru a reface Sfântul Tabernacul.“ 


Pe fața arabului se citea limpede nedumerirea. 

— Iosif? 

Chelnerul se întoarse cu o cană aburindă cu ceai 
și Razak acoperi hârtia cu mâna în timp ce tânărul 
turna în cești. Barton aşteptă până rămaseră singuri. 

— In cel de-al nouălea osuar este chiar scheletul 
lui Iosif. Știi, numele ebraic „Yosef“ se traduce cu 
„losif“. Tăcu câteva clipe pentru a-i lăsa timp lui 
Razak să asimileze informaţia, apoi continuă: Ai auzit 
vreodată de Iosif din Arimateea? 

— Vag. 

— Nu mă surprinde. E un personaj biblic obscur 
din secolul I, care apare doar episodic în Noul 
Testament. 

Razak sorbi din ceai. Se aşternu nerăbdarea. 

— Şi ce spune Cartea despre el? 

Englezul își puse mâinile pe masă. 

— Să-ţi spun de la bun început: majoritatea lucru- 
rilor pe care le ştim despre losif din Arimateea sunt 
pură legendă. lată de ce această descoperire este 
foarte interesantă. Barton vorbea repede, dar în 
şoaptă. Mulţi spun că a fost un negustor bogat care 


făcea afaceri și cu aristocrația evreiască, și cu 
romanii. Atât unii, cât şi ceilalți aveau mereu nevoie 
de bronz, cositor și cupru pentru arme și pentru a 
bate monede. 

— Era un om important. 

— Da. Barton continuă, acum mai prudent: De 
fapt, Evanghelia după Marcu și Evanghelia după 
Luca spun că Iosif a fost un membru marcant al sine- 
driului — conciliul celor șaptezeci şi unu de înţelepţi 
iudei, care era un fel de tribunal suprem în vechea 
Iudee. Scripturile sugerează de asemenea că Iosif 
fusese confidentul unui iudeu foarte renumit, un per- 
sonaj carismatic pe nume Joshua. 

Numele nu-i spunea nimic lui Razak, însă Barton 
se uita la el ca și cum arabul ar fi știut. 

— Se presupune că ar trebui să-l cunosc pe acest 
Joshua? 

— O, îl ştii, îl asigură Barton. Unele traduceri ebra- 
ice se referă la el ca Yeshua. Evangheliile grecești îi 
spun Iesous. Barton își dădu seama că Razak începuse 
să-și piardă răbdarea și jocul cu numele nu i se părea 
amuzant. Dar sigur ai auzit numele lui arab... Isa. 

— Isus? întrebă Razak, cu ochii mari. 

— Deși Joshua — sau Isus — era al doilea nume ca 
popularitate aici în secolul I, nu cred că trebuie să-ți 
mai explic cine este Isus la care mă refer. 

Razak își trase scaunul mai aproape de englez. 

— După moartea lui Isus, se spune că Iosif s-ar 
fi dus în Galia — Franța de azi. Însoțit de discipoli — 
Lazăr, Maria Magdalena, Filip -, a propovăduit 
învățăturile lui Isus. Se presupune că în 63 d.Chr. chiar 
a stat o vreme la Glastonbury, unde primit pământ 
și a construit prima mânăstire din Anglia. 

— Continuă, spuse Razak, sorbind din ceai și ridi- 
când o sprânceană. 

— Să trecem repede la Evul Mediu. Iosif a devenit 
un erou și monarhii şi-au fabricat o ascendență 


directă la el pentru a-i folosi celebritatea. Tot atunci 
apare şi altă istorie, care pretinde că Iosif avea 
coroana de spini și potirul din care a băut Isus la Cina 
cea de taină. Barton făcu o pauză pentru a-i permite 
lui Razak să priceapă semnificaţia detaliilor. Unii 
credeau că Iosif a strâns în potir sânge din trupul 
răstignit al lui Isus. Observă că Razak se încruntase 
la auzul cuvintelor „trupul răstignit”. Este mai bine 
cunoscut sub numele de „Sfântul Graal“, cupa despre 
care se crede că are puteri tămăduitoare și că i-ar 
dărui posesorului ei nemurirea. 

— Astea sunt poveşti fantastice, declară Razak. 
Doar nu crezi că hoţii şi-au închipuit că în osuar e 
Sfântul Graal? 

Barton clătină din cap. 

— Sunt destui fanatici aici, recunoscu el, dar nu, 
în nici un caz nu susțin o asemenea idee. Am hotărât 
să mai aflu câte ceva despre Iosif din Arimateea folo- 
sind cea mai accesibilă și mai relevantă sursă. 

Ridică o carte. Razak văzu în mâna lui Barton un 
exemplar din Noul Testament. 

— Alte legende, remarcă el sec. 

Conștient că Noul Testament va fi o problemă 
delicată, Barton se pregătise pentru această reacție. 
Orice discuţie despre Isus trebuia să țină cont de fap- 
tul că musulmanii îl venerau ca pe unul dintr-un lung 
șir de profeți, printre care se numărau Abraham, 
Moise și slujitorul lui Allah — Mahomed. Islamul nu 
ar accepta niciodată că un muritor sau un profet ar 
putea fi egalul lui Dumnezeu. Din cauza acestui 
punct crucial al credinţei islamice, pentru musulmani 
conceptul creştin al Sfintei Treimi era o blasfemie 
absolută și aici era ruptura cea mai mare între cele 
două religii. Noul Testament era considerat o răstăl- 
măcire grosolană a vieţii lui Isus. 

Fără să ţină seama de atitudinea lui Razak, Barton 
continuă: 


— Din cele 27 de cărți din Noul Testament, patru 
conțin relatări detaliate despre profetul Isus: Matei, 
Marcu, Luca şi loan. Fiecare îl menţionează în mod 
specific pe Iosif din Arimateea. 

Barton deschise cartea la o pagină marcată cu o 
hârtie, făcând tot posibilul să-și stăpânească tremurul 
degetelor. Ceea ce avea de gând să spună era uimitor. 
Se aplecă mai mult peste masă. 

— Toate cele patru relatări susțin în esență acelaşi 
lucru, așa că voi citi doar acest prim fragment din 
Evanghelia după Matei, 27:57. 


„lar făcându-se seară, a venit un om bogat din Arima- 
teea, cu numele Iosif, care și el era un ucenic al lui Isus. 
Acesta, ducându-se la Pilat, a cerut trupul lui Isus. 
Atunci Pilat a poruncit să i se dea. Şi Iosif, luând trupul, 
l-a înfășurat în giulgiu curat de in și l-a pus în mormân- 
tul nou al său, pe care-l săpase în stâncă, și, prăvălind 
o piatră mare la ușa mormântului, s-a dus.“ 


Barton se întrerupse și se uită la Razak. 

— Voi citi din nou o frază. „Și Iosif, luând trupul, 
l-a înfășurat în giulgiu curat de in și l-a pus în 
mormântul nou al său, pe care-l săpase în stâncă.“ 

Razak se uita la el, uluit. 

— Spune-mi că nu crezi... 

Chelnerul apăru brusc și Razak se opri la mijlocul 
propoziției, așteptând ca tânărul să pună farfuriile 
pe masă și să plece. Apoi arabul trase adânc aer în 
piept. 
— Văd unde vrei să ajungi, Graham. E o teorie 
foarte periculoasă. 

Luă puţină pâine și își puse o lingură de humus 
pe farfurie. Mirosea minunat. 

— Te rog, ascultă-mă cu atenţie, continuă Barton 
încet. Trebuie măcar să reținem o ipoteză, şi anume 
că hoţii au crezut într-adevăr că osuarul conţine 
rămășițele lui Isus. Pergamentul pe care l-am găsit 


în cel de-al nouălea osuar se referă clar la Mesia. Este 
un detaliu mult prea precis pentru a fi ignorat. 

În timp ce-i explica toate acestea lui Razak, Barton 
începu să înțeleagă întreaga greutate a avertismen- 
tului subtil al părintelui Demetrios. Textul de pe per- 
gament putea, potenţial vorbind, să submineze 
comemorarea tradițională a misteriosului binefăcător 
al lui Cristos, credința că grota săpată adânc sub Bise- 
rica Sfântului Mormânt ar fi aparţinut lui Iosif. 

— Mănâncă pâinea cât e caldă, îi spuse Razak, 
privindu-l lung. 

— Ascultă, nu spun că și eu cred. Barton rupse 
o bucăţică de pâine și își puse o lingură de humus 
pe farfurie. Îţi sugerez un motiv. Dacă avem de-a 
face cu un fanatic care crede că toate astea sunt 
adevărate, înseamnă că pentru el osuarul este relicva 
supremă. 

Razak termină de mestecat, înghiți și spuse: 

— Înţelegi, sper, de ce nu pot accepta ideea că 
osuarul lipsă conţinea rămășițele lui Isus. Nu uita 
domnule Barton, că spre deosebire de această carte, 
Coranul redă întocmai cuvintele lui Allah, prin 
marele profet Mahomed — fie el binecuvântat. Nouă, 
musulmanilor, ni s-a spus adevărul. Isus a fost cruțat 
de supliciul crucii. Allah l-a apărat de cei care încer- 
cau să-i facă rău. Nu a murit cum moare un muritor, 
ci a fost luat de Allah și s-a înălțat la ceruri. Ridică 
ochii către cer. Și nu uita, oamenii față de care sunt 
răspunzător vor reacționa mult mai rău decât mine. 
Ei nu vor sta să asculte asemenea idei. Își muie pâinea 
în humus. În plus, nu pretind creștinii că Isus s-a 
sculat din morţi şi s-a înălțat la ceruri? Nu asta 
înseamnă sărbătoarea Paştilor? 

— Absolut. 

Mestecând, Razak se uită întrebător la Barton. 
Englezul zâmbi. 


— Biblia spune o mulţime de lucruri, recunoscu 
el, însă Evangheliile au fost scrise la câteva decenii 
de la moartea Mântuitorului, după o lungă perioadă 
de tradiţie orală. Nu trebuie să-ți mai spun că asta a 
afectat integritatea textelor pe care le citim astăzi. 
Pentru că erau ei înșiși evrei, ucenicii lui Isus au folo- 
sit un stil narativ midrashic care, cu alte cuvinte, se 
concentrează mai mult asupra înțelesului, adesea în 
dauna acurateţei istorice. Aş sublinia de asemenea 
că interpretările vechi ale Invierii au de-a face mai 
curând cu o transformare spirituală decât cu una fizică. 

Razak dădu din cap. 

— Nu înţeleg cum poate cineva să creadă aceste 
povești. 

— Ei bine, continuă prudent Barton, trebuie să ţii 
seama că auditoriul Evangheliilor era format din 
păgâni convertiți. Oamenii aceia credeau în divinități 
care sfârșiseră tragic şi înviaseră glorios. Ciclul via- 
ță-moarte-renaștere era o temă comună multor zei- 
tăți păgâne, printre care Osiris, Adonis și Mithras. 
Primii conducători ai creștinilor, în special Paul din 
Tars — un evreu filozof și elenist —, știau că Isus trebuia 
să îndeplinească aceste criterii. Au vândut noua 
religie într-un mediu foarte concurențial. Nu putem 
să nu ținem cont de ideea că au înfrumusețat poves- 
tea. Din cele douăzeci și șapte de cărți ale Noului 
Testament, se crede că paisprezece au fost scrise de 
Paul. Un personaj important, cred că recunoști. lată 
de ce este prudent să plasăm aceste relatări în contex- 
tul lor istoric și uman cuvenit. 

Razak se uită la el gânditor. 

— Eşti un om complex, Graham. Soţia ta nu se 
plictisește deloc cu tine, spuse el, poate ușor sarcastic. 
Arătă către verigheta de aur de la mâna dreaptă a 
arheologului. 

— Dacă crezi că eu vorbesc mult, ar trebui s-o auzi 
pe ea: Jenny e avocată. 


— Avocată? se miră Razak, ridicând o sprânceană. 
O participantă la dezbateri profesioniste. Nu mi-ar 
plăcea să asist la certurile voastre. 

— Din fericire se întâmplă rar. 

Adevărul era altul: în afara tribunalului era ori- 
cum, numai certăreață nu. În ultimul timp se înde- 
părtaseră unul de altul și între ei se instalase o tăcere 
din ce în ce mai apăsătoare. 

— Ai copii? 

— Un băiat, John, de douăzeci și unu de ani. Arată 
bine și are mai multă minte decât părinţii lui la un 
loc. E student la la Cambridge, unde am fost şi eu. 
Avem şi o fiică, Josephine. Are douăzeci și cinci de 
ani, stă la Boston. E avocată, ca maică-sa. Și tu? 
Nevastă și copii? 

— Din păcate, Allah nu mi-a dat până acum o 
nevastă, răspunse Razak, zâmbind jenat și clătinând 
din cap. 

Lui Barton i se păru că descoperă ceva în privirea 
musulmanului. Durere? 

— Poate că nu e vorba de voia lui Allah, poate 
că ești tu încăpățânat. 

Razak se prefăcu jignit, apoi râse. 

— Da, poate. 

După ceau terminat de mâncat, Razak s-a întors 
la traducerea textului. 

— Şi restul acestui... ce vrea să însemne? Citi a 
doua parte a traducerii: „Pentru a redobândi mărturia 
Domnului de sub altarul lui Abraham, pentru a 
reface Sfântul Tabernacul.“ 

Barton spera să evite această parte a discuţiei. 

— A... Făcu o pauză. Altarul lui Abraham se 
referă cel mai probabil la Muntele Moriah. 

— Acolo unde i s-a spus profetului Abraham să-l 
sacrifice pe Ismael, fiul lui Hagar, spuse categoric 
musulmanul. 

— OK. 

Barton nu comentă interpretarea musulmanului. 
Deşi Tora afirma clar că Abraham trebuia să-l 
sacrifice pe Isaac, fiul soţiei sale Sarah, musulmanii 
îşi trasau ascendența până la Ismael, fiul lui Hagar, 
roaba lui Sarah. Era încă un exemplu că amândouă 
religiile încercau cu disperare să-l revendice pe cel 
mai venerat patriarh al Vechiului Testament — cel 
creditat în premieră cu o credință monoteistă, cu 
supunerea totală față de un singur Dumnezeu. La 
urma urmei, asta înseamnă literalmente Islamul, se 
gândi Barton: supunere față de voinţa lui Allah. 

— „Mărturia Domnului“, adăugă Razak. Sună de 
parcă ar fi un obiect „sub altarul lui Abraham“. Nu 
înţeleg. 

Barton se înfioră. 

— Încerc să aflu ce înseamnă, minți el. Trebuie să 
mai studiez problema. 

— Sper că mă vei ține la curent cu descoperirile 
tale, spuse Razak sceptic. 

— Sigur. 

— Şi unde ajungem de aici? 

Barton reflectă câteva clipe. Ciudat, gândurile lui 
se încăpățânau să se întoarcă la părintele Demetrios 
şi la cripta Sfântului Mormânt care se presupunea că 
aparține lui Iosif din Arimateea. Văzu din nou în 
minte încăperea secretă de sub Muntele Templului, 
lipsită de anumite caracteristici ale criptelor din 
secolul I. 

— De fapt, mă gândesc că ar trebui să mă duc iar 
la criptă. Poate mi-a scăpat ceva. Când crezi că ne 
putem întoarce acolo? 

— Hai să amânăm asta până mâine dimineaţă, ` 
zise Razak. Am primit un telefon foarte interesant 
azi-dimineaţă de la un bun prieten din Gaza, care a 
auzit că sunt implicat în anchetă. Mi-a spus că are 
nişte informaţii care ne-ar putea fi de folos. 

— Ce fel de informații? 

— N-am idee, zise Razak. Nu a vrut să-mi spună 
la telefon. 

— Ceea ce înseamnă că sunt probabil informaţii 
utile. 

— Sper. Oricum, aveam de gând să mă duc acolo 
cu mașina, după-amiază. Dacă nu eşti prea ocupat, 
poate vii cu mine. 

— Mi-ar face plăcere. La ce oră? 

— Am ceva de rezolvat înainte, dar nu durează 
mult. Razak se uită la ceas. Putem să ne întâlnim în 
parcarea din faţa Porții Jaffa, la două. 

— Voi fi acolo. 

Razak își scoase portofelul. 

— Te rog, insistă Barton, dându-i mâna la o parte. 
Lasă-mă să plătesc eu. Tu nu mai pierde vremea aici, 
ne vedem la două. 

— Mulţumesc, Graham. E foarte generos din 
partea ta. 


Vizavi de cafeneaua El Wad, stătea pe o bancă un 
tânăr cu trăsături șterse, care citea un ziar și sorbea 
dintr-o cafea, bucurându-se de ziua frumoasă. Din 
când în când, se uita discret la arheolog şi la delegatul 
musulman. Căştile mici, conectate se pare la un iPod, 
transmiteau uimitoarea discuţie la un post din Ieru- 
salim al armatei israeliene. 


32 
CETATEA VATICANULUI 
Deschizând simultan pe ecran toate scanările, 
Giovanni Bersei trecu în revistă mozaicul de imagini 
miniaturale, oprindu-se din când în când pentru a 
mări câte una și a studia osul respectiv în detaliu. 

— E perfect, Charlotte. Ai reușit să prinzi şi coas- 
tele, ceea ce nu-i deloc ușor. Tot ce mai trebuie să 
facem acum este să-i cerem computerului să asam- 
bleze scheletul, spuse el şi deschise un meniu. 

Charlotte Hennesey văzu peste umărul lui o mică 
fereastră: 


VĂ RUGĂM AŞTEPTAŢI PROCESAREA COMPLETĂ 
A MOSTREI 

25%... 

43%... 

71%... 


Bersei se întoarse către ea. 
— Nici o eroare până acum. Nu e rău pentru pri- 
ma încercare. 


98%... 
100%... complet 


Douăzeci de secunde mai târziu, pe ecran a apărut 
imaginea tridimensională a scheletului. Programul 
examinase cel mai mic detaliu al fiecărui os pentru 
a reconstitui starea articulaţiilor și a ligamentelor, 
oferindu-le astfel o reprezentare precisă a scheletului 
în conexiune anatomică. Redase chiar și consecinţele 
îngrozitoare ale răstignirii — zgârieturile de pe 
coaste și leziunile de la articulațiile mâinilor, picioa- 
relor şi genunchilor. 

— Extraordinar, spuse Bersei, privind imaginea 
de înaltă rezoluţie de pe ecran — versiunea asamblată 
a ceea ce se afla pe masa de lucru din spatele lor. 
Câteva clipe a rămas mut de admiraţie în faţa capa- 
cităților uimitoare ale informaticii. Așa arăta probabil 
omul nostru înainte de a fi înhumat. 

— Cum rămâne cu țesuturile? 

Bersei întinse mâinile, ca şi cum încerca să 
oprească o mașină care se năpustea spre el. 

— S-o luăm pas cu pas. 

— Scuză-mă. Prea multă cafea. 

— Nouă, italienilor, ne place să facem lucrurile 
cu încetinitorul, glumi el. E secretul tinereţii veșnice. 

Charlotte se înfioră. Bersei folosi din nou 
mouse-ul. 

— Îi vom cere acum computerului să repartizeze 
masa musculară pe schelet. Programul va măsura 
fiecare os pentru a-i estima densitatea și a reconstitui 
suprafețele de fixare a ligamentelor. 

Charlotte cunoștea noțiunile de bază. 

— Mușchii mai mari solicită mai mult oasele, deci 
ligamentele vor fi mai puternice. 

— Exact. E un proces inversat. Desigur, programul 
nu poate reconstitui fiecare anormalie a țesutului 
moale, dar poate detecta anomaliile structurale. Dacă 
găseşte așa ceva, va încerca să o reconstituie sau vom 
primi un mesaj de eroare. Acestea fiind spuse, să 
punem niște mușchi pe schelet. 

Se concentră asupra monitorului, pe care apăru 
din nou fereastra de mai devreme: 


VĂ RUGĂM AŞTEPTAŢI PROCESAREA COMPLETĂ 
A MOSTREI 

77%... 

100%... complet 


Pe ecran apăru un refresh. De data aceasta pro- 
gramul îmbrăcase scheletul cu țesut muscular. Ima- 
ginea îţi dădea fiori, dar era corectă din punct de 
vedere anatomic: neacoperiți cu piele, mușchii apă- 
reau în diverse nuanţe de roșu, iar ligamentele erau 
de un albăstrui tulburător. Bărbatul fusese solid şi 
perfect proporționat. 

Charlotte se aplecă mai mult spre ecran. 

— Pare în formă, spuse ea. 

— Nu exista nici un McDonald's pe-atunci, spuse 
Bersei în timp ce mișca mouse-ul. 

— Sau osso buco, dacă tot a venit vorba. 

Amândoi izbucniră în râs. Liniștindu-se, Giovanni 
se uită din nou la monitor. 

— OK, hai să adăugăm pielea. 

Dădu o comandă. Aproape instantaneu, pe ecran 
apăru altă imagine tridimensională, care semăna cu 
una dintre sculpturile în marmură ale lui Bernini, 
netedă și albă. De pe imagine lipsea orice fir de păr, 
inclusiv sprâncenele. Ochii erau inexpresivi, simple 
orbite goale. 

Charlotte încremeni. Studiul intrase acum într-o 
nouă etapă, în care un subiect fără nume și fără chip 
părea să dobândească o calitate misterioasă, calitatea 
vieţii. Treziseră din morţi oasele străvechi. 

— Aici analiza ta ADN va contribui la umplerea 
golurilor, continuă Bersei. Programul acceptă infor- 
maţii genetice și reface totul, de la culoarea ochilor 
şi a pielii până la desimea părului, forma unghiilor 
și așa mai departe. Putem estima conţinutul în gră- 
simi cu destul de multă precizie. Până acum, cred că 
cea mai impresionantă trăsătură a lui este asta. 

Îi arătă colţul din dreapta jos, unde apăreau datele 
de bază, inclusiv următorul rând: 


ÎNĂLȚIME (IN/CM): 73.850/185,579 


— Foarte înalt pentru epoca lui, observă Bersei. 
Ciudat. Dacă a trăit la începutul secolului I, ieşea în 
evidenţă, nu glumă. 

— Înălţimea medie era mult mai mică atunci. 

— Teoria cea mai răspândită este că alimentația 
n-ar fi fost corespunzătoare. Mie nu prea îmi vine să 
cred. Mulţi ar spune că era chiar mai sănătoasă decât 
a noastră. Dar chiar şi pentru standardele moderne, 

omul nostru i-ar fi făcut pe mulți să întoarcă capul. 
Datele tale genetice ar putea aduce puțină lumină în 
acest mister. 

— Hai să începem cu faţa. 

Tinu apăsat butonul mouse-ului pentru a încadra 
imaginea, apoi dădu un clic pe zoom. 

O siluetă spectrală umplu ecranul, cu trăsături 
bine definite și totuși blânde, cu nas lung și drept, 
buze cărnoase și bărbie voluntară. Linia maxilarelor 
era fermă, fruntea înaltă, ochii mari. 

Bersei părea mulțumit. 

— Până acum, e cea mai bună reconstituire pe care 
am făcut-o. Era un bărbat frumos. 

Charlotte era pur și simplu fascinată de trăsăturile 
lui. 

— Mă întreb cât de precisă e reconstituirea. 

— Am folosit același program pentru schelete 
asemănătoare în câteva anchete criminalistice, spuse 
Bersei pe un ton sigur. S-a dovedit foarte precis de 
fiecare dată când am avut ocazia să confrunt rezul- 
tatul cu o fotografie a victimei. 

Interfonul îi făcu să tresară. Părintele Donovan își 
ceru scuze pentru întrerupere, dar trebuia să le facă 
legătura fiindcă îi căuta un oarecare domn Ciardini. 

— Probabil rezultatele noastre de la datarea cu 
carbon, spuse Bersei. De ce nu vorbeşti tu cu el în 
timp ce eu îmi văd de treabă aici? 

— Mi se pare o idee bună, spuse ea, în timp ce se 
ducea la telefon. 

Bersei se întoarse la masa de lucru. După ce scoase 
cu grijă praful de pe fundul osuarului, ceva îi atrase 
atenţia. Un contur fin, abia vizibil. 

Luă o pensulă mică, se aplecă mai mult și curăță 
bine liniile estompate. O formă dreptunghiulară apă- 
ru treptat. 

Schimbă pensula cu o lamelă, o potrivi pe o latură 
a dreptunghiului și o împinse cu grijă sub ceea ce 

părea a fi o plăcuţă din metal. După ce dădu la o 
parte placa, văzu o adâncitură scobită în piatră. În 
ea erau niște forme de culoare închisă, mai bine zis 
trei obiecte lungi, cu vârf ascuţit. 

Crezând că ochii îi joacă feste, Giovanni potrivi 
mai bine lampa de deasupra mesei, apoi băgă mâna 
în osuar și pipăi cu degetele compartimentul secret. 
Simţi metalul rece prin mânușa de latex în timp ce 
scotea unul dintre obiecte. Era surprinzător de greu, 
avea cel puţin optsprezece centimetri şi era negru ca 
tăciunele, cu un capăt noduros și bont și cu muchii 
neregulate. 

Fier forjat. Un piron. 

TI puse pe o tavă și se uită lung la el. Tot nu-i venea 
să creadă. 

Scoase celelalte două cuie de la fundul osuarului 
şi le alinie pe tavă alături de primul. Trei elemente 
în plus care vor confirma identitatea scheletului. Erau 
multe momente în cariera lui Bersei care dovedeau cu 
prisosință pasiunea lui pentru cercetare, dar revela- 
ţiile din ultimul timp depășiseră orice nivel rațional. 

— O, Doamne, șopti, prăbușindu-se pe scaun. 

În partea cealaltă a laboratorului, Charlotte toc- 
mai agăța receptorul în furcă. 

— Trebuie să vezi ce am găsit, îi strigă el. 

Nu era în stare să-și ia ochii de la tavă. Charlotte 
se apropie de masă şi, după privirea lui Bersei, își 
dădu seama imediat că osuarul le dezvăluise încă 
unul din secretele lui. 

Giovanni îi arătă cu mâna, fără să spună un 
cuvânt. Charlotte văzu cele trei obiecte de metal ali- 
niate pe suprafața lucioasă a tăvii de oțel. 

— Crampoane feroviare? încercă ea să glumească. 

Dar vârfurile zimţate ale cuielor stăteau mărturie 
că înfiorătorul chin al răstignirii era cât se poate de 
real. 

Bersei reuși în sfârşit să vorbească: 

— Cred că putem presupune fără să greșim prea 
mult că acestea sunt cuiele folosite pentru a-l țintui 
pe cruce... oricine ar fi el. 

— Unde le-ai găsit? 

— Uite-te, îi răspunse, făcându-i semn cu bărbia. 

Charlotte se aplecă şi studie o vreme cavitatea de 
pe fundul osuarului, o simplă adâncitură rectangu- 
lară scobită în calcar. 

— O ascundea praful. 

În clipa următoare distinse conturul slab al unui 
secret ascuns și mai adânc. Părea o a doua adâncitură, 
mai mică, scobită în prima. 

— Aşteaptă, spuse ea. 

Trase lampa într-o poziție mai bună și lumina 
putemică inundă interiorul. 

— Se pare că i-a scăpat ceva. Acolo. Pare... În 
lumina orbitoare, văzu în sfârșit ce era. Un cilindru? 


33 
IERUSALIM 


Razak îl găsi pe Farouq în cămăruța de sus a școlii 
de gramatică pe care Waqf o transformase în birou 
de campanie. Păstrătorul tocmai punea receptorul în 
furcă. 

Farouq vorbi înainte ca Razak să apuce să-l salute: 

— Topol spune că în ultimele zile nu a ieșit din 
ţară nici un obiect care să se potrivească cu semnal- 
mentele osuarului. Bătu darabana pe birou. Nu-i 
deloc bine. 

Razak se aşeză pe un scaun. Farouq arăta de parcă 
nu dormise de zile întregi. Când își întoarse capul 
spre el, profilul lui se suprapuse perfect pe cupola 
Domului Stâncii încadrată de fereastră. 

— Hamas şi Autoritatea Palestiniană, continuă 
Farouq, au confirmat amândouă că elicopterul în care 
s-au urcat hoţii la Haram esh-Sharif era categoric al 
evreilor. Când l-am înghesuit cu această informație, 
Teleksen a pretins că a fost furat de la baza aeriană 
Sde Dov de lângă Tel Aviv. Un UH-60 Black Hawk. 

Dacă pe Razak îl ajuta memoria, Israelul cum- 
părase elicopterele de asalt de la americani, la sfâr- 
șitul anilor “90. 

— Se pare că aviația militară a evreilor împarte 
pistele de la Sde Dov cu aviația comercială. 

— Atunci nu e de mirare că le-a fost atât de ușor 
să se strecoare în bază. 

— Să nu tragem concluzii pripite, spuse Farouq 
tăios. Există încă posibilitatea ca elicopterul să nu fi 
fost furat. 

Nemulțumit că obiectivitatea lui Farouq începea 
să dispară, Razak schimbă macazul. 

— Cel puţin au recunoscut în sfârșit. Destul de 
neplăcut pentru ei. 

— Presupunând că a fost un accident, bineînţeles. 

— L-ai întrebat pe Teleksen de ce nu am fost infor- 
maţi mai devreme? 

— Bineînţeles că l-am întrebat. 

— Şi ce-a zis? 

— Era îngrijorat ca nu cumva informația să ajungă 
în presă, spuse Farouq, încrucișându-și brațele la piept. 

Razak era obligat să recunoască ceva: dacă 
situaţia s-ar fi inversat, palestinienii ar fi făcut şi ei 
orice ca să ascundă o informaţie care ar fi putut pro- 
voca represalii. Părea să fie un joc fără sfârşit. 

— Doar nu crezi că israelienii au înscenat furtul, 
nu-i așa? 

— E prea devreme să ne pronunțăm. Dar, evident, 
îi bănuiesc. 

— Şi cum rămâne cu toţi evreii uciși? Clătină din 
cap. Nu se potrivește cu ce a descoperit Barton. De 

ce ar fi evreii interesaţi de presupusele moaşte ale 
unui fals mesia sau de legenda ridicolă despre Sfântul 
Potir? Ce motiv ar avea? 

— Ce motive au avut dintotdeauna evreii? Oame- 
nii ăștia nu caută decât să submineze pacea. 

Razak s-ar fi aşteptat la un asemenea răspuns de 
la militanţii Hamas. 

— Şi cum ai de gând să procedezi? 

— Nu sunt sigur. Deocamdată vom aștepta mai 
multe informaţii. Farouq își sprijini bărbia în mâini. 
Spune-mi, ce se întâmplă cu arheologul englez... 
Cum îi spune? A, da, Barton. 

Nu era momentul să alimenteze frustrările bătrâ- 
nului cu păreri contrarii. Oricum, teoriile aiurite ale 
arheologului tot așa rămâneau ~ fanteziste. 

— Vrea să vadă cripta încă o dată. Crede că i-a 
scăpat ceva. 

Păstrătorul părea imperturbabil, dar încerca să-și 
ascundă îngrijorarea. 

— De exemplu? 

— Îți spun după ce aflu. Razak se ridică să plece. 
Să nu uit, împrumută-mi te rog mașina ta. Mă întâl- 
nesc cu cineva care s-ar putea să ne dea niște infor- 
maţii utile. 

— Bine. Farouq deschise sertarul biroului și îi 
întinse lui Razak cheile automobilului său Mercedes 
S500. De-abia am spălat-o. Unde te duci? 

— În Gaza, răspunse Razak. 

- Înţeleg. Farouq tăcu câteva clipe, în timp ce se 
gândea să-i ceară înapoi cheile. Știi cum stau lucru- 
rile acolo. 

— Voi fi atent, îl asigură Razak. Îl iau și pe Barton 
cu mine. Nici o grijă. 

Evident sceptic, Farouq dădu din cap. 

— Nu uita că încercăm să rezolvăm o crimă, 
Razak. Un act de terorism. Nu facem un documentar. 
Asigură-te că Barton se poartă cum se cuvine. 

— Da, da. 

După plecarea lui Razak, Farouq rămase o vreme 
nemișcat, uitându-se pe geam la cupola aurită a 
Domului Stâncii — edificiul care definea atât de bine 
pretenţia Islamului asupra Palestinei. Chiar și 
numele locului era un motiv de dispută între cele 
două tabere. Pentru evrei, era Muntele Templului. 
Pentru musulmani, Haram esh-Sharif. 

Totul în Ierusalim purta cel puţin două nume, 
chiar și orașul — A! Quds. 

Cum reuşise o țară atât de mică să redefinească 
Orientul Mijlociu și să producă scânteia unei con- 
tracruciade — Jihadul? Veacuri întregi de conflicte. 
Atâtea războaie. Pentru Farouq, religia nu mai era o 
cauză pentru care milita. Acum era mult mai mult. 

Se gândi la zilele petrecute pe linia frontului. 
Fusese un simplu soldat în timpul Războiului de Şase 
Zile din 1967, când naţiunile arabe — Egiptul, Siria și 
lordania — formaseră un front unit pentru a-i arunca 
pe evrei în mare o dată pentru totdeauna. Insă puter- 
nica aviaţie militară israeliană — avioane cumpărate 
de la Statele Unite — fusese subestimată și lovise ful- 
gerător aeroporturile egiptene înainte chiar de înce- 
perea ofensivei. Conflictul s-a încheiat cu consecințe 
teribile pentru palestinieni. Israelul a reușit să 
smulgă controlul asupra Inălțimilor Golan, Malului 
de Vest și peninsulei Sinai. Chiar şi după acest război 
dezastruos, Muntele Templului a rămas sub control 
islamic. Până și evreii puternic înarmați știau că un 
atac asupra locului sfânt ar provoca o escaladare a 
conflictului la cote inimaginabile. 

In 1973, Farouq luptase din nou pentru poporul 
său, atunci când Egiptul şi Siria şi-au unit forţele 
pentru a redobândi teritoriile ocupate, lansând un 
atac-surpriză în timpul celei mai sfinte sărbători evre- 
iești, Yom Kippur — Ziua Ispășirii. Timp de două săp- 
tămâni, forţele arabe înaintaseră din ce în ce mai 


adânc, aproape smulgând victoria din mâinile evre- 
ilor. Dar sorții se schimbaseră repede, pentru că 
Naţiunile Unite decretaseră o încetare a focului. 

Farouq şi-a dus mâna la piept și și-a masat cica- 
tricea ascunsă sub tunică — un glonţ al unui infan- 
terist evreu, care aproape că-i curmase viața. 

Cu toate că în ultimii treizeci de ani nu mai izbuc- 
nise nici un conflict important, indifadele palestiniene 
erau frecvente și lungi, iar evreii își consolidaseră 
controlul asupra țării, monopolizând armamentul. 
Israelul avea arme nucleare — era un secret de noto- 
rietate publică —, în timp ce palestinienii care protes- 
tau pe străzi erau obligați să arunce cu pietre. 

Însă apariţia unor grupări militante extremiste — 
precum Hamas și Jihadul Islamic — transformase con- 
flictul într-o ofensivă psihologică al cărei scop era să 
le răpească evreilor liniștea și sentimentul de secu- 
ritate. Atentatele sinucigaşe atât de mediatizate deve- 
niseră noul glas al libertăţii palestiniene. Indiferent 
dacă erau numiţi teroriști sau martiri, mesajul era 
clar: evreii sunt doar musafiri aici. 

Nu va fi niciodată pace în Israel și oamenii înţe- 
lepţi ca Farouq, care luptaseră pe front pentru inde- 
pendenţă, ştiau bine de ce. A renunța la Palestina 
însemna a capitula în faţa ideologiei Occidentului. 
La fel ca Saladin, care îi alungase pe cruciați din Țara 
Sfântă în secolul al XII-lea, palestinienii se vor ridica 
din nou pentru a-şi redobândi pământurile. 

Şi nici un conflict nu se sfârșea cu o mai mare văr- 
sare de sânge decât cele declanșate de revendicările 
evreilor asupra Muntelui Templului. Săpăturile 
arheologice începute de ei și de palestinieni în 1996 
se soldaseră cu zeci de morţi. În 2000, Ariel Sharon 
a încercat să impună din nou controlul asupra locului 
sfânt, trimițând în marș pe esplanadă sute de soldați. 
Incă o dată, palestinienii au interpretat aceste acțiuni 
drept un atac religios și a urmat o baie de sânge. 


+08 


Cu toate că nu mai purta armă, Farouq se con- 
sidera tot un soldat pe noul câmp de luptă. Muntele 
Templului — bunul cel mai de preț al regiunii — era 
o comoară arheologică, o capsulă a timpului plină cu 
credinţă şi politică. Și indiferent cât de sofisticat deve- 
nea armamentul evreilor, ei nu vor redobândi locul 
atâta timp cât cei ca el vor trăi şi vor respira. După 
cât luptase în trecut, Farouq ar fi murit mai curând 
decât să vadă așa ceva. 

Ridicând receptorul, telefonă la departamentul de 
ştiri al postului de televiziune palestinian din Gaza. 
Deţinut şi administrat de Autoritatea Palestiniană, 
postul de televiziune exprima nemulțumirea cres- 
cândă faţă de ocupaţia israeliană. Mesajul lui atinsese 
o coardă sensibilă în cercurile israeliene de dreapta 
într-o măsură atât de mare, încât directorul fusese 
asasinat, împușcat fără somaţie în piept și în cap. Toţi 
suspectau Mossadul. 

Apelul a fost transferat la contactul lui din interior 
— un tânăr ambițios, Afar. Farouq îi furniză informaţii 
detaliate despre elicopter — o muniţie pentru ceea ce 
avea să se dovedească cea mai puternică bombă 
mediatică din istorie. 

Farouq închise telefonul. 

Din reţeaua de difuzoare montate pe esplanada 
Haram esh-Sharif se auzi chemarea muezinului. Era 
vremea rugăciunii de la prânz. 

Păstrătorul se lăsă în genunchi, cu faţa către 
Mecca, și începu să rostească rugăciunile. 


34 
CETATEA VATICANULUI 


Ridicându-se în picioare pentru a vedea mai bine 
ce găsise Charlotte, Bersei observă că în a doua nișă 
de pe fundul osuarului se vedea ceva care semăna 
cu o eprubetă, dar nu din sticlă, ci din metal. 

Cei doi schimbară o privire pe deasupra măștilor 
albe. 

— Îmi ajunge câte am găsit până acum, spuse 
Giovanni, făcând semn către cilindru. Fă tu onorurile. 

Charlotte băgă mâna în osuar ca într-o gaură 
neagră. Degetele ei apucară un obiect neted și rece. 
Încet, cu o grijă nemaipomenită, îl scoase la lumină. 
Întorcând mâna, învârti obiectul tubular și mat în 
palma acoperită cu mănușa din cauciuc — un contrast 
extrem între vechi şi nou. Ambele capete ale tubului 
erau închise cu capace rotunde, tot din metal. Nu se 
vedeau semne sau inscripții. 

— Un fel de minicontainer? Examină pe rând 
ambele capete. Se întoarse spre Bersei, aşteptând o 
explicaţie, dar el nu putea vorbi. Giovanni, cred că 
trebuie să deschizi tu asta. 

Italianul clătină din cap. 

Charlotte roti tubul. Metalul părea să fie similar 
cu cel din care erau făcute monedele. Poate bronz? 

— OK, încep. 

inu cilindrul în mâna stângă deasupra unei tăvi. 
Strângând din dinţi, cu dreapta apucă un capac şi 
trase cu putere, răsucindu-l în acelaşi timp. La înce- 
put nu reuși să-l clintească, dar după două-trei încer- 
cări se auzi un pârâit surd și sigiliul de ceară cedă. 

Capacul se desprinse. 

Se uitară imul la altul ca nişte conspiratori. Aple- 
când cilindrul către lumină, Charlotte văzu ceva 
înăuntru. 

— Ce-ai găsit? întrebă Bersei, răgușit din cauza 
emoției. 

— Arată ca un pergament, cel puţin aşa cred. 

Italianul își sprijini bărbia pe pumnul strâns. 

— Umblă cu foarte mare grijă cu el, o sfătui, vor- 
bind mai tare decât trebuia. Probabil că e foarte fragil. 

Mai întâi monedele, acum asta, se gândi el. Înce- 
pea să devină copleşitor. 

Bătând ușor cu palma capătul închis al cilindrului, 
Charlotte scoase pergamentul din tub. Mai greu la 
început, după alte câteva bătăi alunecă brusc și ate- 
riză pe tavă cu un zgomot slab. Amândoi îngheţară. 

— La naiba! Nu credeam că va ieşi atât de ușor. 

Bersei întinse mâna şi îl rostogoli înainte și înapoi 
cu multă delicateţe, cu arătătorul, pentru a evalua 
eventualele stricăciuni. 

— N-a păţit nimic. Oftă, ușurat. Pare să fie într-o 
stare excelentă. 

— E pergament? 

Bersei îl studie câteva clipe. 

— Mai mult ca sigur piele de vițel. 

— Ai umblat vreodată cu documente vechi? 

— Personal, nu, recunoscu el. 

— Nu putem să-l desfășurăm, nu-i așa? 

— Va trebui să ne documentăm. Pare într-o stare 
excelentă, dar în mod sigur e fragil. Există proceduri 
stricte, nu putem risca să-l distrugem. Încercă o clipă 
să-și imagineze ce le putea dezvălui. Nu ai impresia 
că sunt prea multe dovezi aici? întrebă el şi se 
încruntă. 

— Poate. Dar am noutăți și mai interesante, spuse 
Charlotte, captându-i atenţia. 

— Rezultatele de la datarea cu carbon? 

— Mostra de os pe care i-am dat-o lui Ciardini, 
spuse ea dând din cap. 

— Ce-a găsit? întrebă Bersei, uitându-se nerăb- 
dător la ea. 


— Eşti pregătit? Mostra a fost într-o stare atât de 
bună, încât avem o certitudine de 98,7% că oasele 
datează din perioada 5-71 d.Chr. 

Nesiguranţa apăru din nou în ochii italianului. 
Perioada de timp atât de limitată era aproape incre- 
dibilă. Cu mâna stângă își masă încet ceafa amorțită. 

— O informaţie fascinantă. 

— Şi aşchia de lemn... Pentru că tota venit vorba, 
provine de la o specie indigenă de nuc. Avem un grad 
de certitudine de 89,6% că datează din intervalul 
18-34 d.Chr. 

Bersei se uită neliniștit la schelet, ca și cum oasele 
ar fi revenit brusc la viață. 

— Când crezi că vei primi rezultatele analizei 
ADN? 

— Poate mâine. 

Aruncă o privire la pergamentul rulat. 

— Bine. Să continuăm și să înregistrăm toate astea, 
zise el. 

Charlotte luă aparatul foto digital şi începu prin 
a fotografia interiorul osuarului. 

Adâncit în gânduri, Bersei își spuse că în această 
poveste complicată ceva nu părea să fie în regulă. Nu 
era de mirare că părintele Donovan apelase la cava- 
leria grea a științei. În orice caz, preotul știa mai multe 
decât lăsa să se înțeleagă. 

După ce Charlotte fotografie și pergamentul, Bersei 
îl împinse cu grijă în tubul de metal și închise capacul. 


35 
PUNCTUL DE TRECERE EREZ, ISRAEL 


La sud-vest de Ierusalim, la o oră de mers cu 
mașina, fermele prospere şi pline de verdeață din 

deșertul transformat al Israelului începuseră să dis- 
pară treptat, lăsând locul unui peisaj arid pe măsură 
ce se apropiau, pe Autostrada 4, de graniţa cu Fâșia 
Gaza. 

— Ai fost vreodată de partea cealaltă a gardului? 
întrebă Barton, făcând semn către stâlpii înalți și plasa 
de oțel a gardului de demarcaţie, construit de-a lun- 
gul frontierei de 51 de kilometri, care despărțea mica 
fâșie de pământ de coasta de sud a Israelului. 

— O singură dată, răspunse Razak posomorât, 
fără să intre în amănunte. 

Barton nu se simțea prea bine. Pentru că era unul 
dintre foarte puţinii europeni care se aventuraseră 
vreodată în acest teritoriu locuit de aproape 1 300 000 
de palestinieni, ar fi preferat un răspuns mai liniș- 
titor din partea lui Razak, dat fiind că occidentalii 
erau țintele preferate în materie de răpiri ale militan- 
ilor islamici, de exemplu Brigada Martirilor El-Aqsa. 

În faţă, pe o lungime de trei kilometri, șoseaua 
vibra sub roțile vehiculelor care înaintau cu viteza 
unui melc — taxiuri, automobile particulare, furgonete 
și camioane care așteptau să primească autorizația 
de trecere prin punctul Erez. Trase pe dreapta, multe 
din ele aveau deja motoarele supraîncălzite. În lipsa 
oricărui adăpost, soarele dogoritor îi lovea fără milă 
pe motociclişti. 

Chiar și cu geamurile închise, scâncetele copiilor 
și mirosul gazelor de eșapament pătrundeau în inte- 
riorul Mercedesului echipat cu aer condiționat. 

— Cine este, mai exact, omul cu care ne întâlnim? 
întrebă Barton. 

— Un vechi coleg de școală şi un bun prieten. Un 
om care împărtășește multe dintre convingerile mele 
în legătură cu viitorul Orientului Mijlociu, îi explică 
Razak. Dacă nu te superi, te-aș ruga să mă laşi pe 
mine să vorbesc. 

— N-am nimic împotrivă. 


>03 


Au trecut aproape două ore până când au ajuns 
la o construcţie din metal asemănătoare cu un hangar 
fără uşi, care îi apăra de soare pe grăniceri. Drumul 
era blocat de baricade din beton și sârmă ghimpată. 
Tancuri și vehicule blindate erau staționate de am- 
bele părţi ale porţii. 

Razak se întoarse către Barton. 

— Mai ai la tine scrisoarea pe care ţi-a dat-o 
poliţia? 

— Bineînţeles. 

— Bine. Am impresia că s-ar putea să avem nevoie 
de ea. 

Razak făcu tot posibilul să nu ia în seamă un taxi- 
metrist arab interogat de un grup de soldaţi pe banda 
de ieşire de pe autostradă. Doi câini lupi adulmecară 
automobilul în căutare de explozivi. Își aminti că 
evreii erau foarte de suspicioși mai ales în privința 
şoferilor care ieșeau neînsoțiți din Fâșia Gaza, știind 
că mulți dintre ei fuseseră atentatori sinucigași. 

În sfârșit, soldaţii în echipament complet de luptă 
i-au făcut semn lui Razak să înainteze, fără să lase 
nici o clipă în jos ţevile armelor. Pe grinzile de oțel 
care susțineau acoperișul erau montate camere de 
supraveghere care priveau totul ca niște ochi atenți. 
Un soldat israelian tânăr şi zvelt făcu un pas înainte. 

— Deschideţi portbagajul şi dați-mi actele, spuse 
el într-o arabă greoaie, întârziind o clipă în plus ca 
să admire liniile rafinate ale Mercedesului. 

Razak apăsă butonul de deschidere a portbaga- 
jului și îi întinse soldatului paşapoartele. 

Doi soldați trecură de-a lungul automobilului, 
folosind oglinzi ca să vadă șasiul, inspectară interio- 
rul şi se duseră spate să verifice portbagajul. 

Grănicerul se aplecă puțin pentru a-l vedea mai 
bine pe Barton. Dădu din cap. 

— Văd că nu sunteţi de-aici. Strâmbându-se, se 
întoarse din nou spre Razak şi-i spuse: Trebuie să fii 


nebun să intri acolo, mai ales acum. Cu mașina asta... 
și cu el. Se uită de sus la Barton. Ce treabă aveţi acolo? 

Portbagajul se închise cu zgomot, făcându-l pe 
englez să tresară. 

Arătându-i împuternicirea lui Barton, Razak îi 
explică militarului că poliția îi cooptase în ancheta 
privind atacul de la Muntele Templului. Grănicerul 
părea în sfârșit mulțumit. 

— Intraţi cu grijă acolo. După poarta asta sunteţi 
pe cont propriu. 

Razak dădu din cap, apoi demară. Oftă prelung, 
de ușurare, și manevră Mercedesul printre alte bari- 
cade de beton plasate sub un tum de control. 

Un sfert de oră mai târziu, mergeau spre sud pe 
şoseaua principală, iar la orizont se profila, deloc 
impresionant, orașul Gaza. Clădirile erau din ce în 
ce mai înghesuite pe măsură ce Razak înainta cu grijă 
pe străzile ticsite de lume din centru, unde se mai 
vedeau încă ruinele unor case bombardate. Amintiri 
de durată ale atacurilor cu rachete lansate frecvent 
de israelieni. 

O vreme au tăcut amândoi, coleșiţi de tristeţea 
locului. 

— E îngrozitor, spuse în cele din urmă Barton. 

— Peste un milion de oameni înghesuiți pe un 
petic de pământ. Tonul lui Razak era sumbru. Con- 
diţii sanitare oribile, instabilitate politică, economia 
la pământ... 

— Reţeta perfectă pentru revoltă. 

Parcând lângă bordură, Razak îi plăti unui băiat 
cu faţa ca o lună plină patruzeci de șekeli israelieni 
pentru a păzi maşina. Străzile erau pline de oameni. 
Aerul fierbinte, parcă mort, mirosea a canalizare. 

Teşind din mașină, Barton încercă să evite privirile 
curioase ale palestinienilor care treceau pe lângă ei. 

— Ne întâlnim cu el acolo, spuse Razak, făcând 
un semn discret către o cafenea mică, plasată la un 

colţ de stradă aglomerat, la umbra unei moschei 
impunătoare, al cărei minaret străpungea sfidător 
cerul albastru. Să mergem. 


Contactul lui — un palestinian solid cu fața lipsită 
de riduri și cu barbă deasă — stătea deja la o masă și 
sorbea ceai de mentă dintr-un pahar de sticlă. 

Zâmbind, Razak îl salută cu o binecuvântare şi o 
strângere de mână, apoi i-l prezentă lui Barton pe 
numele mic — Taheem. 

Englezul zâmbi și-i întinse mâna. Remarcă fără 
să vrea că omul de vreo patruzeci de ani era îmbrăcat 
destul de elegant, într-un costum de bumbac bine 
călcat — spre deosebire de majoritatea palestinienilor 
din jur, care nu renunţaseră la ţinuta islamică tradi- 
ţională. Multe femei purtau chiar burka, veşmântul 
care le acoperea din cap până-n picioare. 

Zâmbetul lui Taheen dispăru când se uită de 
jur-împrejur înainte de a-i răspunde la salut. 

— Luaţi loc, vă rog. 

— Putem să vorbim în engleză? întrebă Razak. 

Luându-și brusc privirea de la Barton, Taheem 
ezită o clipă. 

— Sigur. 

— Atunci, prietene, spune-mi: cum stau lucrurile 
pe aici? 

Palestinianul îşi dădu ochii peste cap. 

— Unii s-au aşteptat ca retragerea evreilor să 
rezolve problema. Nici gând. Parlamentul este năpă- 
dit de fundamentalişti care încearcă să declare răz- 
boi Israelului. Ajutoarele de la ONU şi din Occident 
au dispărut. Şi acum, cu povestea de la Ierusalim... 

Tăcu şi privirea i se pierdu în gol. 

— Ştiu că e greu. 

— Sunt fericit că nu am pe nimeni aici, adăugă 
Taheem. Şi tu? Ce mai faci, tot atât de bine ca maşina 
pe care-o conduci? Făcu semn către stradă: cam la 

treizeci de metri de ei, băieţelul le cerea insistent 
trecătorilor să se îndepărteze de Mercedes. 

— Da, spuse Razak zâmbind larg. 

— Mă bucur să aud asta. 

Chemă chelnerul și-i ceru încă două ceaiuri. 

— După cum îţi închipui, spuse Razak pe un ton 
confidenţial, sunt nerăbdător să aflu ce-ai auzit des- 
pre furt. 

Palestinianul îi aruncă o privire lui Barton. 

— Nici o grijă, îl asigură Razak, Graham nu este 
evreu. Încearcă să ne ajute. 

Taheem nu mai spuse nimic până când chelnerul, 
care pusese pe masă încă două pahare, dispăru pe o ușă. 

— Presupun că știi despre elicopter? ÎI întrebă el 
pe Razak. 

— Da. Israelienii încă îl caută. 

Palestinianul părea surprins. 

— Deci nu ştii. 

Derutat, Razak se încruntă. 

— L-au găsit. 

— Eşti sigur? 

Sorbindu-și ceaiul, Barton asculta uimit, încercând 
să nu ia în seamă găurile de gloanţe care se înșirau 
în linie dreaptă pe fațada din cărămidă a cafenelei. 

— Am auzit că un pescar a prins în năvoade 
câteva lucruri ciudate, acum trei zile, la câțiva kilo- 
metri de țărm. Erau piese dintr-un elicopter - peme 
de la scaune, veste de salvare... și capul unui pilot, 
cu o cască evreiască. 

Șocat, Razak tăcu câteva clipe. 

— Cum e posibil să nu fi aflat nimeni? 

În cel mai bun caz, era sigur că Al-Jazeera şi-ar fi 
încercat norocul să difuzeze povestea, cu sau fără 
dovezi sigure. 

Taheem se uită iar în jur înainte să-i răspundă. 

— Se zvoneşte că Shin Bet l-a lichidat pe sărma- 
nul om înainte să scape ceva ziariştilor. Dar nu înainte 

să-i fi spus fratelui său, prieten bun cu mine, care vrea 
să rămână anonim din motive ușor de înțeles. 

— Ce s-a întâmplat cu elicopterul? 

— In noaptea furtului mulți l-au auzit zburând 
la mică altitudine, chiar deasupra caselor, şi l-au 
văzut îndreptându-se spre mare. Câteva minute mai 
târziu, unii au avut chiar norocul să vadă ceva asemă- 
nător cu o explozie, departe, la orizont. 

Simţindu-se brusc dezarmat, Razak şi-a dat seama 
că povestea lui Taheem îi confirma temerile că atât 
osuarul, cât și elicopterul dispăruseră de mult. 
Schimbă o privire neliniștită cu Barton. 

— Asta nu-i tot, spuse Taheem. După cum ştiţi, 
când israelienii au ieșit din Gaza, au predat Auto- 
rității Palestiniene controlul asupra graniţei de sud 
cu Egiptul. De atunci au intrat în Gaza o mulţime de 
arme și explozivi. Unele dintre ele au ajuns dincolo 
de gard. 

— Credeam că gardurile, spuse Razak perplex, 
sunt echipate cu senzori și încărcături electrice care 
puteau detona explozivi. 

Erau elemente de intimidare eficiente, care opri- 
seră tentativele teroriștilor sinucigași de a pătrunde 
în Israel. 

— Îşi explic imediat. 

Barton observă că palestinianul începuse să tran- 
spire abundent. 

— Cu puțin timp înainte de povestea de la 
Ierusalim, un elicopter a zburat de-a lungul gardului. 
Arătând spre vest, palestinianul trasă prin aer cu 
degetul ruta elicopterului înspre oraș. Nimic neobiș- 
nuit, continuă el. Cu toate acestea, unii spun că s-a 
oprit câteva minute chiar deasupra gardului... pe 
partea dinspre Gaza. O acţiune îndrăzneață pentru 
un elicopter al evreilor, ar zice unii, dat fiind că o țintă 
atât de ușoară poate atrage oricând o rachetă. Sorbi 
o gură de ceai, își drese glasul şi continuă: Oricum, 

mi s-a spus că o anumită marfă a fost ridicată și 
încărcată în elicopter. 

În ochii lui Razak se citea acum neliniștea. Evi- 
dent. Era singurul mod de a păcăli punctele de con- 
trol: evitarea lor totală. 

Taheem se aplecă și continuă în şoaptă: 

— Mi s-a spus că totul a fost coordonat din 
Ierusalim. 

— Dar... 

Inainte ca Razak să rostească următorul cuvânt, 
capul lui Taheem explodă brusc. Un nor de sânge și 
fragmente de țesut împroșcă peretele cafenelei, urmat 
imediat de altceva, care ricoșă. Instinctiv, Razak se 
aruncă de pe scaun și se întinse pe jos, trăgându-l și 
pe Barton, în timp ce corpul fără viaţă al lui Taheem 
se aplecă în faţă și căzu greu peste masă. 

Câţiva trecători țipară și o luară la fugă. 

— Dumnezeule! strigă Barton, tremurând de frică. 
Ce naiba a fost asta? 

Lovitura fusese atât de precisă, încât Razak își 
dădu seama imediat. 

— Un lunetist. 

Al doilea glonț pătrunse în tăblia groasă de lemn 
și trecu la câțiva milimetri de capul lui Razak. Şi el, 
şi Barton tresăriră violent. Al treilea ricoșă din trotuar 
în faţa lor, cât pe ce să atingă braţul lui Barton. 

— Trebuie să plecăm de-aici chiar acum, spuse 
Razak, întorcând precaut capul spre stradă. Va trebui 
să alergăm până la maşină. 

Barton respira întretăiat și sudoarea îi picura de 
pe bărbie. Dădu din cap. 

— OK. 

— Ne despărțim și ne întâlnim la mașină, spuse 
Razak, căutând în buzunar cheia de contact. Ai grijă 
să alergi aplecat și neapărat spre mulțime. Întinse 
mâna în direcția mașinii, acolo unde cei mai mulți 
trecători încă nu ştiau că fuseseră trase focuri de 

armă. Eu mă duc pe partea cealaltă. E singura noastră 
șansă. Fugi! 

Amândoi săriră de sub masă și o luară la fugă. 
Razak era gata-gata să fie călcat de un Ford break 
rablagit în timp ce traversa strada ca o săgeată. 

Barton se străduia să nu se lovească de trecători 
și, în ciuda remușcărilor, avea grijă pentru că îi plasa 
strategic între el și trăgător. Se aştepta să fie doborât 
de lunetist dintr-o clipă în alta, dar când se apropie 
de Mercedes constată surprins că era teafăr și nu mai 
auzise altă împușcătură. Cu coada ochiului îl văzu 
pe Razak, care venea spre el prin mulțime. 

Luminile Mercedesului clipiră când arabul 
deblocă portierele cu telecomanda. 

Barton se chinui să deschidă o portieră. Se aruncă 
în Mercedes și o trânti după el, apoi se uită prudent 
în partea cealaltă și îl văzu pe băieţelul palestinian 
care ținea deschisă portiera din partea şoferului de 
parcă era un valet în livrea în faţa unui hotel. O clipă 
mai târziu, îl văzu şi pe Razak care se apropia făcând 
slalom prin trafic. Arabul sări şi el în mașină și intro- 
duse cheia în contact, în timp ce băiatul închidea por- 
tiera. Razak îi făcu semn puștiului să plece exact când 
un glonţ îi perforă tâmpla şi îl dobori pe trotuar. 

Acum trecătorii pricepuseră ce se întâmpla și 
brusc se dezlănţui haosul. Oamenii se risipiră în toate 
direcţiile. 

Razak apăsă accelerația până la podea şi mașina 
ţâșni. 

Nimeni nu mai trăgea în ei. 

Cu respirația tăiată şi șocați, cei doi schimbară o 
privire. 

— Ce-a fost asta? întrebă Barton, căruia îi tremu- 
rau mâinile. 

Razak se uită la englez, dar nu era în stare să-i 
răspundă. Timp de câteva minute merseră în tăcere 
pe străduțele înguste către șoseaua principală. 

Fără nici un avertisment, spatele Mercedesului 
sări către stânga cu un zgomot asurzitor de metal 
strivit și sticlă sfărâmată, în timp ce Razak și Barton 
erau aruncaţi într-o parte și în cealaltă cât pe ce să 
fie aruncaţi de pe scaune. 

Razak reuși, fără să știe cum, să recapete controlul 
mașinii, dar numai după ce se urcă pe o bordură și 
reveni pe stradă. intoarse puţin capul și văzu un Fiat 
vechi cu botul șifonat, care ieșise din intersecție și 
accelera pe urmele lor. Razak observă că șoferul avea 
un însoțitor şi amândoi purtau cagule. Când văzu că 
pasagerul ieșise pe jumătate pe fereastră și îndrepta 
spre ei un AK-47, urlă la Barton: 

— Jos! 

Arheologul se ghemui sub bord exact când un roi 
de gloanţe făcu țăndări ce mai rămăsese din lunetă 
și parbrizul, stropindu-i cu o ploaie de cioburi. Două 
gloanţe se înfipseră adânc în consola stereo, provo- 
când o jerbă de scântei. 

Aplecându-se cât putea de mult, Razak traversă 
în viteză încă două intersecţii, apoi făcu un viraj larg 
pentru a intra pe șosea și acceleră spre nord. Alte 
împușcături în succesiune rapidă pe partea șoferului, 
și Razak simţi un glonţ înfigându-se în scaunul lui, 
cât pe ce să-l rănească la subsuoară. 

Drumul se deschidea liber în față. Cu adrenalina 
pulsând, Razak apăsă pedala de acceleraţie până la 
fund. Motorul Mercedesului urlă şi arabul simţi că 
se lipeşte de spătarul fotoliului. Ca prin minune, 
maşina suportase bine coliziunea, deși volanul tră- 
gea tare spre stânga și vibra nebunește. Se uită la 
Barton care, bineînţeles, era complet șocat. 

— Țice rău? 

— Ne mai urmăresc? 

Razak se uită în oglinda retrovizoare. 

— Da, dar nu cred că vor fi în stare s-o ţină așa. 

Alte gloanţe șuierară pe lângă mașină. 


211 


În timp ce treceau în viteză pe lângă baricadele 
din beton ale punctelor de control abandonate, Razak 
nu-i scăpă din ochi pe urmăritori. După cum prevă- 
zuse, Fiatul — scuipând acum fum cenușiu — pierdea 

e teren. 

Oftând de ușurare, Razak încercă să se calmeze. 
Se gândi o clipă la Farouq, care evident că nu va fi 
încântat când va vedea în ce hal ajunsese dragul lui 
Mercedes. 

La cinci sute de metri de punctul de trecere a 
frontierei, Razak văzu în oglindă că Fiatul se oprește 
brusc. În față, coada de mașini care așteptau să treacă 
în Israel nu era prea lungă — ceea ce şi speraseră 
urmăritorii, se gândi Razak, o ultimă ocazie să tragă 
mai precis. 

— Poţi să te ridici, îi spuse el lui Barton. 

— Înţeleg de ce nu te-ai mai întors aici, zise engle- 
zul, așezându-se din nou pe scaun și scuturându-și 
cu grijă cioburile din păr. 

Razak frână și trecu printre baricadele de sub 
turnul de pază. Oprindu-se în fața adăpostului grăni- 
cerilor, aşteptă până când soldaţii îi făcură semn să 
înainteze. Alarmați la vederea Mercedesului pe jumă- 
tate distrus, înconjurară imediat mașina, cu armele 
în poziţie de tragere, și le strigară să nu se miște. 

Apoi, același militar care le dăduse voie să intre 
în Gaza făcu un pas înainte. Strâmbându-se, își azvârli 
arma pe umăr și își puse mâinile în șolduri, apoi se 
uită atent la exteriorul jalnic al Mercedesului. Se 
aplecă la fereastra lui Razak, rămasă fără geam, și 
spuse batjocoritor: 

— V-aţi întors repede. Sper că v-a plăcut. 


212 


36 


Imediat după ora cinci, părintele Donovan intră 
în laborator. 

— Văd că iar lucraţi târziu, spuse el, zâmbindu-le 
prietenos. 

— Vrem să ne asigurăm că Vaticanul primește cât 
merită pentru banii pe care îi cheltuieşte, îi răspunse 
Bersei. 

— Aveţi nevoie de ceva? Orice. 

Cei doi schimbară o privire. 

— Nu, zise Charlotte. Laboratorul este utilat 
perfect. 

— Foarte bine. 

Privirea plină de curiozitate a lui Donovan alu- 
necă de la schelet la osuarul deschis. Bersei își desfăcu 
larg brațele și zise: 

— Sunteţi de acord să trecem repede în revistă tot 
ce-am găsit până acum? 

— Da, sigur, spuse preotul, vizibil încântat. 

Timp de cincisprezece minute, Giovanni și Charlotte 
i-au prezentat un rezumat al studiului anatomo-pa- 
tologic și rezultatele datării cu carbon şi i-au arătat 
obiectele ascunse în compartimentul secret al osua- 
rului. Bersei a păstrat tot timpul o atitudine obiectivă, 
aproape clinică, iar Charlotte i-a urmat exemplul. 

Judecând după reacţiile preotului la rezultatele pre- 
liminare — care acoperiseră o gamă largă, de la surprin- 
dere și curiozitate sinceră până la îngrijorare stăpânită 
cu privire la indiciile evidente de crucificare —, Charlotte 
îşi dădu seama că era posibil ca Donovan să nu fi știut 
ce conţine osuarul. Observă că cilindrul de bronz 
părea să-i stârnească interesul mai mult decât orice 
altceva: de câte ori se uita la el, era în același timp 
neliniștit şi uimit. Încercă să vadă dacă și Bersei 
observase asta şi privirea lui îi spuse că așa era. 

— Ascultaţi-mă, părinte, adăugă italianul, este 
una dintre cele mai remarcabile descoperiri arheo- 
logice pe care le-am văzut vreodată. Nu ştiu ce sumă 
a plătit Vaticanul pentru osuar, dar aş spune că aveţi 
aici o relicvă nepreţuită. 

Uitându-se cu atenţie la preot, Charlotte observă 
că Donovan era mulțumit, ba chiar mai mult decât 
atât, ușurat. 

— Sunt sigur că superiorii mei vor fi încântați, 
spuse el, ochii săi rătăcind din nou către schelet. Nu 
vreau să vă împing de la spate, dar credeţi că ați 
putea să prezentați vineri un raport oficial despre 
descoperirile voastre? 

Bersei se întoarse spre Charlotte, să vadă dacă era 
de acord. Ea dădu in cap. Italianul i se adresă din nou 
lui Donovan: 

— Vor fi necesare anumite pregătiri, dar nu văd 
nici o problemă. 

— Foarte bine, spuse preotul. 

— Dacă nu mai este altceva, părinte, eu ar trebui 
să plec. Nu vreau să o las pe soţia mea să mă aștepte 
prea mult. 

— Te rog, nici eu nu vreau să te rețin, spuse părin- 
tele. V-aș fi recunoscător dacă amândoi veţi găsi timp 
să mă ţineţi la curent. 

Bersei dispăru în birou pentru a-şi lăsa acolo 
halatul. 

— E un mare familist, îi șopti Charlotte lui 
Donovan. Soţia lui e foarte norocoasă. 

— O, da, zise Donovan. Dr. Bersei are un suflet 
de aur... Ne-a fost de mare folos de-a lungul anilor. 
După o pauză, părintele adăugă: Spune-mi, dr. 
Hennesey, ai mai fost la Roma înainte? 

— Nu. Şi, cinstit vorbind, n-am avut timp să mă 
aventurez peste râu. 

— Pot să-ţi sugerez un traseu? 

— Mi-ar face plăcere. 

Şi chiar aprecia sincer bunăvoința lui Donovan. 
Deşi ducea o viață retrasă, nu ezita să dea sfaturi laice 
unui călător singuratic. 

— Dacă nu ai planuri pentru astă seară, ți-aș 
recomanda călduros un tur de noapte pe jos, spuse 
el. Începe la șase și jumătate în Piazza Navona, exact 
vizavi de Podul Sant’ Angelo. Ține cam trei ore. Ghi- 
zii sunt extraordinari și vei avea ocazia să-ți faci o 
idee generală despre orașul vechi. Se uită la ceas. 
Dacă pleci direct de-aici, ajungi la timp. 

— Sună grozav. 

— În mod normal se fac rezervări cu două zile 
înainte, observă el, mai ales în timpul sezonului. Dar, 
dacă te interesează, permite-mi să dau un telefon și 
să-ţi rezerv un bilet. 

— Sunteţi foarte amabil, răspunse ea. 

Bersei tocmai ieșea din birou. 

— Dr. Hennesey, părinte Donovan, vă urez o seară 
bună, zise el, uitându-se pe rând pe amândoi și încli- 
nându-se ușor. Apoi se întoarse către Charlotte și adă- 
ugă: Ne vedem mâine dimineaţă la aceeași oră. Vezi 
să nu stai până târziu în oraș. 

După ce trecu Podul Sant'Angelo, Charlotte se 
plimbă tacticos pe Via Zanardelli, până la capăt, și 
mai merse pe două străduțe înainte de a intra în vasta 
Piazza Navona, ovală ca un hipodrom. Se grăbi să 
ajungă la imensa fântână în stil baroc care trona în 
mijlocul pieţei — Fontana dei Quattro Fiumi, fântâna 
celor patru fluvii — şi zări grupul pentru turul de la 
șase și jumătate adunat în jurul qepa o Ana A 

pe piept un ecuson din plastic — probabil ghidul. 
Charlotte se opri lângă ei şi aşteptă răbdătoare pe 
margine, admirând uriașul obelisc al fântânii şi cele 
patru statui de marmură, opera lui Bernini, patru 
uriași care întruchipează Gangele, Dunărea, Nilul și 
Rio de la Plata. 

Câteva clipe mai târziu, ghidul înalt se apropie 
de ea, verificând lista cu participanţii confirmaţi. 
Ridică privirea, zâmbi vesel, apoi încremeni o clipă 
când văzu ochii uimitori ai Charlottei. 

— Trebuie să fiți Charlotte Hennesey, spuse el 
amabil, într-o engleză aproape perfectă, punând 
degetul în dreptul unui rând scris de mână la capătul 
de jos al listei. 

— Aşa e, răspunse ea. 

Ghidul avea un surâs perfect și ochi blânzi, trăsă- 
turi plăcute și o claie de păr lung și des, dar îngrijit. 

— Mă numesc Marco. Părintele Donovan mi-a 
telefonat mai devreme și mi-a spus că veniți. Este o 
plăcere să vă avem printre noi în seara asta. 

— Vă mulțumesc că aţi acceptat, deși ați fost 
anunţat atât de târziu. 

Un glas puternic, cu accent pronunțat, se auzi 
brusc lângă Marco, peste umărul ei stâng. 

— Poate mai aveţi loc pentru cineva? 

Charlotte şi ghidul se întoarseră în același timp. 
Zâmbetul i se şterse imediat când îl văzu pe 
Salvatore Conte stând în spatele ei și rânjind. 

Marco părea iritat din cauza întreruperi. 

— Numele dumneavoastră? 

— Nu contează, zise Conte. Cât costă biletul? 

— Îmi pare rău, spuse tăios ghidul, măsurându-l 
din cap până-n picioare și arătându-i lista, nu mai 
avem locuri. Dacă vreţi să-mi spuneţi numele dum- 
neavoastră, poate găsesc un bilet pentru turul de 
sâmbătă. 


Conte își desfăcu larg braţele şi se uită teatral de 
jur-împrejur, apoi la ecusonul ghidului. 

— Hai... Marco, nu cred că nu mai poţi lua încă 
un client. E loc berechet aici, nu-i aşa, Charlotte? 
Ridică o sprânceană şi se uită la ea, aşteptând un 
răspuns. 

Uluită de grosolănia lui, Charlotte îi evită privirea 
şi nu spuse nimic. 

— Cât? întrebă Conte, ducând mâna la buzunar. 

Clătinând din cap, Marco strânse mai tare plan- 
șeta cu lista. Își dădea seama perfect că individul o 
deranja pe invitata Vaticanului. Femeia nici măcar nu 
se uita în ochii lui. 

— Nu eu fac regulile, signore, spuse calm ghidul, 
în italiană. Vă rog să fiţi atât de amabil şi să contactaţi 
biroul nostru central dacă vreți să faceţi vreo recla- 
maţie. Aici nu e locul potrivit. 

incruntându-se și făcând o mutră acră, Conte îl 
împunse în piept cu arătătorul și-i răspunse tot în 
italiană: 

— Ar trebui să ai mai mult respect pentru conce- 
tățenii tăi, ghidule. Nu e de mirare că-ți câștigi pâinea 
plimbându-te pe străzi şi spunând poveşti turiştilor. 
Fi bine, am și eu o poveste pentru tine. Se aplecă spre 
el. Ai grijă, străzile Romei pot fi periculoase noaptea. 
Nu știi niciodată cu cine te întâlneşti într-un colț 
întunecat. E vorba de un simplu bilet, nu de un lin- 
gou de aur, adăugă el, savurând jena ghidului.. 

Charlotte nu pricepuse mai nimic din schimbul 
de cuvinte, dar în ochii lui Marco se citea o neliniște 
din ce în ce mai mare. 

Conte se întoarse spre ea. 

— M-am gândit că ţi-ar plăcea să te însoțească 
cineva, spuse el, cu un aer de martir. Noapte bună, 
dr. Hennesey. 

Mercenarul făcu doi pași înapoi, se răsuci pe 
călcâie şi traversă cu pași mari piaţa. 

— Îmi cer scuze, îi spuse ea ghidului. 

Marco înghiţi în sec de două-trei ori pentru a-și 
recăpăta glasul. 

— E un prieten de-al dumneavoastră? 

— Nici gând. Și mulțumesc că nu ai cedat. Mi-ar 
fi stricat toată seara. 

— Bine, atunci, spuse Marco şi își trecu mâna prin 
păr în timp ce încerca să se liniștească. Cred că putem 
porni. 

În timp ce ghidul se prezenta și descria pe scurt 
itinerarul, Charlotte îl căută cu privirea pe Conte, 
oftând de ușurare când constată că dispăruse. Cine 
era oare acest personaj? Cum era posibil ca un individ 
atât de înfiorător să aibă vreo legătură cu Vaticanul? 

L-a trebuit aproape o oră să uite întâlnirea ciudată 
din Piazza Navona. Dar încet-încet a uitat-o, captivată 
de extraordinara istorie a Romei, povestită fără efort 
de Marco. Ghidul a condus grupul într-o călătorie 
uimitoare prin renumitul templu circular al orașului, 
Panteonul, terminat în anul 125 d.Chr. de împăratul 
Hadrian. Acolo Charlotte s-a minunat privind uriașa 
cupolă interioară care părea să sfideze legile fizicii, 
plutind pe lumina care se scurgea prin deschiderea 
circulară din centrul ei. 

Apoi au ajuns la răscrucea celor trei drumuri — tre 
vie —, uriaşa Fontana di Trevi construită de Nicola 
Salvi în stil baroc, cu tritonii ei care trăgeau carul lui 
Neptun, o scoică uriașă. Au trecut de Piazza di Spagna 
chiar pe sub cele 138 de trepte care urcă spre clopot- 
nițele gemene ale bisericii Trinità dei Monti. 

Câteva străzi mai departe era Il Vittoriano, un 
monument din marmură de Brescia care atrage pri- 
virile (majoritatea romanilor nu ar fi fost atât de poli- 
ticoși) şi pe care cei mai mulți îl compară cu un uriaș 
tort de nuntă trântit în centrul vechii Rome, inaugurat 
în 1925 în onoarea lui Vittorio Emanuele II, primul 
rege al Italiei unificate. 


Când grupul de turiști a urcat pe Colina Capi- 
tolină — singura rămasă la vedere dintre celebrele 
şapte coline ale Romei antice — şi a trecut printre arca- 
dele și coloanele ruinate ale Forumului, soarele se 
stingea la orizont, iar pe cerul limpede al nopții se 
aprindea luna nouă. Charlotte Hennesey se pierduse 
complet în umbrele trecutului imperial al Romei. 

Când grupul s-a apropiat de Colosseum, orașul 
căpătase o altă identitate şi era scăldat în lumini stră- 
lucitoare. Plimbându-se în jurul amfiteatrului circular 
înalt de patruzeci şi opt de metri, cu cele trei etaje 
de porticuri din travertin, Charlotte putea să jure că 
auzea ciocnirea săbiilor și urletele leilor. 

Apoi s-a întors brusc la realitate când a zărit o 
fracțiune de secundă silueta unui gladiator modem 
dispărând în beznă. Deși voia să creadă că se înșelase, 
nu exista nici o îndoială: era Salvatore Conte. 

MUNTELE TEMPLULUI 


La câteva minute după ora nouă, Barton trecu pe 
lângă Akbar, apoi prin spărtura din zid. Razak era 
deja în criptă, în picioare, cu braţele încrucişate la 
piept, îmbrăcat cu pantaloni de bumbac călcaţi per- 
fect și o cămașă de un alb imaculat. Dacă Barton n-ar 
fi ştiut adevărul, ar fi putut jura că musulmanul 
încerca să se împace cu locul acesta. 

— Afară e din ce în ce mai rău. 

— Da. 

Barton își scutură praful de pe pantaloni. 

— Spune-mi, cum a reacţionat Farouq când a vă- 
zut mașina? 

— Nu prea bine, răspunse Razak. 

Era de la sine înțeles. Seara trecută, Farouq ţipase 
la el când văzuse că preţiosul lui Mercedes devenise 
o epavă. „Nu trebuia să te las să te duci! Eşti total 
iresponsabil! Trebuia să-ți dai seama că nu e bine, 
Razak. Și pentru ce? Ce-ai câştigat ducându-se acolo?” 
Parcă era iar un adolescent neascultător. 

— Noroc că are asigurare, şi crede-mă, un pales- 
tinian n-o obține prea uşor. 

— I-ai spus ce am aflat? 

Razak clătină din cap şi duse un deget la buze, 
făcând semn către Akbar. Îl apucă de braț pe englez 
şi îl trase la peretele din spate. 

— Nu cred că e pregătit pentru așa ceva, şopti el. 

Razak nu prea dormise, încercând să-și dea seama 
cine trimisese asasinii pe urmele lor. Bănuia că Shin 
Bet încerca să facă curățenie. Acum el și Barton riscau 
să împărtășească soarta lui Taheem dacă nu găseau 
cât mai repede răspunsuri. 

— Amintește-ţi ce am discutat, adăugă el, nu 
trebuie să spui nimănui ce am auzit sau ce s-a întâm- 
plat ieri. Nu ştim care pot fi consecinţele. 

Barton dădu din cap. 

— Bine, acum spune-mi, ce ne aduce înapoi aici? 
întrebă Razak. 

Arheologul își adună gândurile. 

— Așa cum ţi-am spus ieri, m-am gândit mult la 
cripta asta. Sunt unele detalii care pur și simplu nu 
se potrivesc. Barton se duse în mijlocul camerei și se 
uită de jur-imprejur. M-am gândit la Iosif din Arima- 
teea, la statutul, puterea și banii lui. Mă neliniștește 
că în această criptă lipsesc multe elemente pe care 
m-am aşteptat să le văd în mormântul unei familii 
înstărite. 

— Adică? 

— Rafinament, de pildă. Nu văd nimic aici care 
să sugereze poziţia socială sau bogăția. Este doar o 
încăpere obișnuită săpată în piatră — fără omamen- 
taţii, fără pilaştri, fresce sau mozaicuri. Nimic. 

Razak dădu din cap, încercând să-și păstreze răb- 
darea. Pentru un musulman simplitatea mormân- 
tului nu era ceva neobișnuit. 

— Poate că Iosif a fost un om de o modestie 
exemplară. 

— Poate. Dar îţi aminteşti ce ţi-am spus, că trupul 
a fost lăsat să se descompună un an înainte de a fi 
pus în osuar? 

— Greu de uitat, spuse Razak sec. Sper că acest 
detaliu are importanţa lui. 

— Crede-mă, în vechile cripte evreiești vezi cel 
puţin o nişă numită loculus — un mic tunel de vreo 

doi metri. Se gândi la mormântul pe care părintele 
Demetrios i-l arătase în Biserica Sfântului Mormânt. 
Acolo ar fi fost depus trupul. 

— Nu văd aşa ceva, spuse Razak uitându-se 
ostentativ la pereți. 

— Exact, întări Barton, ridicând o mână. Ceea ce 
m-a şi făcut să mă gândesc mai bine la planul criptei, 
Erau zece osuare, deci în mod normal s-a intrat și s-a 
ieşit de multe ori din criptă. A fost necesar cel puțin 
un drum până aici după fiecare deces al unui mem- 
bru al familiei, altul pentru ritualurile sacre Tahara 
și ultimul pentru a transfera în osuar osemintele 
curățate de păcate. Asta înseamnă minimum trei 
vizite pentru fiecare mort. 

— Am înţeles. 

— Când am studiat aceste vestigii zilele trecute, 
spuse Barton arătându-i osuarele, am avut senzaţia 
că membrii acestei familii au murit în acelaşi timp. 

— De ce? întrebă Razak, surprins. 

— Recunosc, nu sunt expert în medicină legală, 
dar scheletele parcă ar fi descins dintr-o fotografie 
de familie. Se uită la cele nouă osuare. Diferenţele de 
vârstă arată o progresie normală, fără vreo supra- 
punere aparentă — un tată bătrân, o mamă mai tânără 
şi nici unul dintre copii mai mare de douăzeci, maxi- 
mum treizeci de ani. M-aş fi așteptat ca membrii unei 
familii numeroase să moară într-un mod aleatoriu, 
adică cel puţin unii dintre copii să ajungă la o vârstă 
mai înaintată. 

— Ciudat. 

— Mai mult decât atât, continuă Barton, vezi 
vreun semn că ar fi existat o intrare? 

Razak se uită în jur, deşi nu avea de ce. 

— Se pare că singura cale de intrare şi de ieșire 
este acolo, spuse el întinzând braţul spre spărtura 
provocată de explozie. 


— Exact, zise Barton, dând din cap. Şi uită-te aici. 
Se apropie de spărtură şi îi făcu semn lui Razak să-l 
urmeze. Vezi? Barton desfăcu mâinile, arătând-i gro- 
simea zidului. Are cam o jumătate de metru, preciză 
el. Acum uită-te aici. Vezi cărămizile astea? Ciocăni 
ușor în partea dinspre ei. Sunt la fel. Ciocăni pe partea 
dinspre moschee, apoi se întoarse iar către criptă, 
urmărit cu atenție de Razak. Este același tip de cără- 
midă folosit peste tot. Coincidenţă? Poate că nu. 

Razak începea să priceapă. 

— Stai o clipă. Se apropie mai mult și se aplecă, 
urmărind circumferința spărturii. Era evident că 
zidurile fuseseră construite după un plan precis. Vrei 
să spui că ambele părți ale zidului au fost ridicate în 
același timp? 

— Absolut. Cripta a fost izolată de acea sală, spuse 
el, referindu-se la moscheea Marwani, chiar în timpul 
construcţiei. Uită-te la singura cale de acces aici îna- 
inte de ridicarea zidului. Barton făcu câțiva pași îna- 
poi şi desfăcu mâinile, pentru a scoate în evidenţă 
lățimea porțiunii în care stânca cioplită fusese înlo- 
cuită cu cărămidă. 

Razak se dădu înapoi pentru a vedea mai bine ce 
voia englezul să-i arate. Intorcându-se din nou la 
spărtură, examină spaţiul pe care îl acoperise zidul 
din cărămidă. Era lat, desigur, dar nu mai lat decât 
dublul unei uși de dimensiuni normale. 

— Ce crezi că înseamnă asta? 

— E un indiciu solid că hoţii noștri nu au fost 
primii oaspeţi nepoftiţi aici. Mi se pare limpede că 
această încăpere nu a fost proiectată drept criptă. 

Musulmanul se uită la el, uimit. 

— Da, ce vezi aici este un fel de cameră de valori, 
construită pentru depozitare și securitate, îi explică 
Barton. Are o legătură evidentă cu Grajdurile lui 
Solomon. Şi cred că ştiu cine e autorul proiectului. 
Văzu în minte crucile cioplite pe stâncă, deasupra 

siluetei masive a părintelui Demetrios — imaginea 
care îl ajutase să pună la punct această nouă teorie. 

Razak reflectă o vreme, încercând să-și amintească 
istoria acestui loc așa cum o cunoștea el. Ştia bine că 
sala transformată acum în moscheea Marwani 
fusese, cu secole în urmă, un simplu grajd. Un grajd 
folosit de... Dintr-odată, se destinse. 

— Cavalerii Templieri? 

Barton zâmbi şi dădu din cap. 

— Exact. S-a întâmplat demult, dar mulți arhe- 
ologi sunt de părere că ei au construit Grajdurile lui 
Solomon. Ce știi despre istoria templierilor? 

Fără să fie impresionat de faptul că arheologul se 
aventura din nou în istorie, Razak i-a povestit ce 
aflase din lecturile sale surprinzător de bogate cu 
privire la acest subiect. La urma urmelor, își spunea 
el, pentru a înțelege lupta modernă între Răsărit și 
Apus trebuie să deschizi măcar o carte de istorie. 

Cavalerii Săraci ai lui Christos şi Templul lui Solo- 
mon fuseseră întemeiate în 1118 d.Chr., adică după 
prima Cruciadă. Cavalerii Templieri erau un ordin 
de monahi-mercenari militanţi, angajaţi de papalitate 
să apere regatul redobândit al Ierusalimului de 
triburile musulmane din jur, asigurând libera trecere 
a pelerinilor europeni. Îşi câştigaseră notorietatea şi 
deveniseră temuţi din cauza tacticii lor eficiente și a 
jurământului fanatic de a lupta până la ultima suflare 
în numele lui Isus Christos. Templierii păstraseră 
controlul asupra Muntelui Templului până când 
fuseseră măcelăriți de o armată condusă de Saladin, 
în bătălia de la Hattin, în secolul al XII-lea. Folosiseră 
exact Domul Stâncii ca centru de comandă, sub 
numele latin Templum Domini sau Templul Domnului. 

Barton a fost impresionat și i-a spus-o. Nu erau 
mulţi evrei sau chiar creștini care puteau etala prompt 
asemenea cunoştinţe despre cele mai delicate 
momente din istorie. 


— Osuarele au fost transferate aici din alt loc, 
unde se desfășuraseră iniţial ritualurile cuvenite. 
Dacă susţinem teoria că aceasta este o criptă, continuă 
Barton, înseamnă că a fost construită de Cavalerii 
Templieri pentru a proteja osuarele. 

— Sau o comoară, zise repede Razak. Să nu uităm 
această posibilitate. Nu prea îi plăcea hotărârea arhe- 
ologului de a asocia furtul cu rămășițele pământești 
ale unui profet venerat. La urma urmelor, nu au fost 
foarte bogaţi? Au jefuit moscheile și casele musul- 
manilor, au mituit oficialitățile... 

— Ai dreptate, templierii au adunat o avere, în gene- 
ral jefuită de la inamicii învinși. Papa le-a permis chiar 
să perceapă dări, să ia zeciuială. În cele din urmă au 
devenit bancheri. Templierii au fost echivalentul me- 
dieval al... ce exemplu să-ţi dau... American Express. 
Știi, înainte de a porni în călătoria către Pământul 
Sfânt, pelerinii europeni depuneau bani la o lojă 
locală a templierilor unde li se dădea un bilet de depu- 
nere codificat. Când ajungeau la Ierusalim, schimbau 
biletul de depozit pe banii aflați în circulaţie acolo. 

— Şi atunci cum poți fi atât de sigur că în cripta 
asta nu era comoara lor? 

— Nu vom ști sigur niciodată, recunoscu Barton. 
Totuși, pare prea puţin probabil să-și fi ascuns aici 
pe vecie banii necesari pentru tranzacţiile zilnice. 

— Nu era bună pentru... hai să le spunem lichi- 
dităţi, consimţi Razak, dar ar fi fost perfectă pentru 
valori de care nu aveau nevoie pe termen scurt. 

— Punct lovit, zise Barton. Pe de altă parte, 
inscripţia de pe peretele din spate nu se referă la așa 
ceva. Sunt doar numele morţilor. Se apropie din nou 
de osuare şi se uită la ele un timp, încercând să 
găsească o explicaţie. Dacă au fost aduse aici pentru 
a fi ascunse, unde le-au găsit? şopti el. 

— Sunt încă nelămurit, spuse Razak. Cum putea 
fi săpată o criptă secretă sub un loc atât de public? 

— M-am gândit mult la asta şi acum povestea 
devine foarte interesantă. Barton se apropie de el. În 
secolul I, Casa Sanhedrinului — locul în care autori- 
tățile evreieşti se adunau și țineau procese — era pla- 
sată exact deasupra Grajdurilor lui Solomon. Se spune 
că pe vremea aceea esplanada era ciuruită de pasaje 
secrete. Multe dintre el duceau la sanctuarul interior 
al templului, adăugă el în gând. Ca membru al 
Conciliului, Iosif ar fi avut acces la ele și la scara ce 
ducea direct la încăperile subterane, adică ar fi putut 
să construiască cripta fără să afle cineva. 

— lar acest Iosif din Arimateea. Chiar de acolo 
era originar, presupun. 

— Aşa spune Scriptura, zise Barton, dând din cap. 

— Atunci, poate că mormântul iniţial se afla pe 
pământul lui Iosif, acolo unde locuia familia lui. 

— Poate, răspunse Barton fără prea mare convin- 
gere. Dar Razak îl obligase să se gândească: era oare 
posibil ca prima criptă să fi fost sub Biserica Sfântului 
Mormânt? Nu prea, dat fiind că bazilica fusese acolo 
cu mult înainte de sosirea cruciaților. Problema e că 
nimeni nu știe ce înseamnă în realitate Arimateea, 
adăugă el. Unii cred că a fost un oraș iudeu. Toată 
problema asta ține de conjunctură. 

— Presupunând că te afli pe o pistă corectă, cum 
presupui că au găsit hoţii locul acesta? 

Razak văzu iar faţa lui Taheem transformată de 
glonţ într-o masă informă și însângerată și îşi dori 
din tot sufletul să găsească ceva util pentru autorități, 
ceva care să încheie cu bine ancheta. 

Barton oftă adânc și își trecu degetele prin păr. Erau 
atâtea aspecte pe care trebuia să le ia în considerare. 

— Singurul lucru care îmi vine în minte este că 
hoţul a pus mâna pe un document oarecare. Locul 
de înhumare trebuie să fi fost descris într-un text 
antic. Au făcut spărtura mult prea precis, probabil 
că au măsurat distanţele. 

— Cine ar putea să aibă aşa ceva? 

— Nu știu. Uneori pergamentele sau cărțile au 
rămas zeci de ani la vedere, în muzee, uitate și netra- 
duse. Poate vreun angajat bigot al unui muzeu, spuse 
el cu jumătate de gură, dar apoi se gândi că, la urma 
urmei, nu era o ipoteză chiar atât de exagerată. 

Razak părea sceptic. 

— N-a apărut nimic pe piaţa de antichități? 

— Am controlat din nou azi-dimineaţă toate anun- 
țurile noi, zise englezul clătinând din cap. Nimic. 

Fără nici o avertizare, podeaua se clătină sub 
picioarele lor și auziră imediat un uruit îndepărtat, 
ca un ecou. Alarmaţi, Barton și Razak întinseră ins- 
tinctiv braţele să se sprijine de perete. 

Totul se termină la fel de repede cum începuse. 
Deși evenimentul putea fi confundat foarte ușor cu 
un cutremur de mică magnitudine, amândoi și-au dat 
seama imediat că fusese cu totul altceva. 

Puțin după ora 9 dimineaţa, părintele Donovan 
sună la interfonul din laborator şi-l anunţă pe Bersei 
că Charlotte primise un telefon din Statele Unite. 

— Du-te să vorbeşti, o îndemnă italianul. 

Charlotte se grăbi să ajungă la telefon, scoțându-i 
pe drum masca de protecție. Înainte să răspundă, 
apăsă pe butonul de deschidere a difuzorului. 

— Charlotte Hennesey. 

— Eu sunt. Evan. 

Auzindu-i glasul, chiar și în receptorul minuscul, 
se înfioră. 

— Bună, Evan. Cât e ceasul la voi? 

— Foarte devreme sau foarte târziu, depinde cum 
vrei s-o iei. Oricum, tocmai am terminat cu mostra ta. 

O notă din vocea lui o avertiză că se întâmplase 
ceva. II auzi răsfoind niște hârtii. 

— Aşteaptă puţin. Își scoase repede mănușile și 
ridică receptorul. OK, spuse ea. 

Aldrich continuă imediat: 

— Am început cu o simplă analiză spectrală a 
cariotipului pentru a-mi face o idee preliminară asu- 
pra calității ADN-ului. Ştii ce căutam... perechile de 
cromozomi. Atunci am observat ceva foarte ciudat. 

— Ce? S-a întâmplat ceva? 

— Da, Charlotte. Rezultatul a fost 48 XY. 

Intr-o analiză spectrală a cariotipului, cromozomii 
sunt marcați cu vopsea fluorescentă și sortați după 
culori în perechi, pentru a detecta aberațiile genetice. 
Pentru că fiecare individ moștenește 22 de cromo- 
zomi de la fiecare părinte, un cromozom X de la mamă 
şi un cromozom suplimentar de la tată, rezultatul tipic 
ar fi fost 46 XX pentru femei şi 46 XY pentru bărbaţi. 

Dar 48 XY? Hennesey își răsuci un cercel între 
degetul mare și arătător, încercând să asimileze mai 
bine ideea. Vestea bună: sexul era categoric masculin. 
Acest lucru corespundea perfect cu dovezile oferite 
de instrumentele medicinei legale. Aldrich spunea 
însă că în structura moleculară a mostrei apăruse o 
pereche suplimentară de cromozomi, unii care nu 
determină sexul, numiţi autozomi. Astfel de anomalii 
sunt în mod tipic legate de boli grave, de exemplu 
sindromul Down, în care este prezent un cromozom 
suplimentar 21. 

— Deci este aneuploidie!? murmură Charlotte. 

— Aşa e. Avem de-a face cu o mutație. 


1 Număr de cromozomi mai mare sau mai mic decât cel 
normal. (N. tr.) 


— Ce fel de mutație? 

Nu vorbea tare, ca să nu atragă atenţia lui Bersei. 
Uitându-se la el, observă că studia concentrat sca- 
nările scheletului. 

— Nu sunt sigur. Trebuie să reglez scannerul pen- 
tru gene şi să mă ocup de mostrele suplimentare. Nu 
mă aşteptam la așa ceva la o primă analiză, dar nu 
va mai dura mult. Am reușit să codez bazele pentru 
profilul genetic. i-am trimis rezultatele pe adresa ta 
de e-mail. 

— Perfect. Mă va ajuta să pornesc cu dreptul. 

— Cât crezi că mai rămâi la Roma? 

— Nu știu, sper că partea cea mai importantă a 
fost rezolvată. Mai trebuie să fac un raport, bineînţe- 
les. Poate câteva zile. Aş vrea să mai stau două zile 
în plus și să explorez orașul. E minunat aici. 

— Vaticanul ţi-a spus tot ce trebuia să-ți spună? 

— Da, dar ni s-a atras atenţia că este strict confi- 
denţial. Am fost obligată să semnez un contract în 
sensul ăsta, așa că oricum nu-ți pot spune mare lucru. 

— E în regulă, Charlie, nu vreau să ştiu. Presupun 
că dacă trebuie să avem încredere într-o instituţie, în 
mod sigur e Vaticanul. Totuși nu vreau ca BMS să fie 
implicat în ceva neclar. 

De ce era atât de nervos? Ce descoperise oare? se 
întrebă ea. 

— Încă ceva. Ai comparat profilul genetic cu baza 
noastră de date pentru a-i determina etnicitatea? 

— Da, zise Evan după o scurtă pauză. 

— O, exclamă ea, surprinsă că încă nu-i spusese 
asta. Și? 

— Altă ciudățenie: n-am găsit nimic. 

— Cum adică? 

Ceea ce afirma el era aproape ridicol. Cu toate că 
95% dintre oameni au același cod genetic, mai puţin 
de 5% din genom explică diferenţele de sex şi de rasă. 
Nu era greu să reperezi variațiile. 


232 


— Nu se potriveşte cu nimic. 

— E imposibil. Nici cu profilurile din Orientul 
Mijlociu? 

— Nici. 

Osuarul făcea parte din ritualul de înmormântare 
iudaic. Poate că trebuia să se exprime mai precis. 

— Nici cu cele evreiești? 

— Le-am controlat. Nimic. 

Cum era posibil? Era o informație care distona cu 
celelalte descoperiri. 

— Ar putea avea vreo legătură cu anomalia pe 
care ai găsit-o? 

— Aș spune că da. Te țin la curent. Altceva? 

Charlotte ezită și se sprijini mai bine de perete. 

— Mi-e dor de tine, şopti ea în cele din urmă. Îmi 
pare rău că nu ne-am despărțit mai... Dar... Aș vrea să 
stăm de vorbă când mă întorc. Trebuie să-ţi spun ceva. 

La început Evan nu-i răspunse. 

— Mi-ar face plăcere. 

— Ne vedem curând. Nu mă uita. 

— Imposibil, spuse el. 

— Pa. 

Bersei apăru lângă ea când punea receptorul în 
furcă. 

— Totul e în regulă? 

— Aşa se pare, spuse Charlotte, schițând un zâm- 
bet. Am primit profilul ADN de la laborator. 

— şi? 

— Avem informaţia care ne lipsea. 

Bersei se uită peste umărul ei în timp ce ea își 
accesa e-mailul. În câteva secunde, apăru și fișierul 
de la Aldrich şi îl deschise pentru a-l lăsa pe Bersei 
să-l studieze. Era un tabel plin de cifre. 

. — OK. Uite-l. 

Schimbă locul cu Bersei. 

Italianul parcurse tabelul. Pe trei coloane erau 
enumerate codul universal pentru secvența genetică 

respectivă, traducerea pentru profani — de exemplu 
„culoarea părului“ şi o valoarea numerică specifică 
atributului respectiv. În cazul culorii părului, valoarea 
din coloana a treia corespundea cu o nuanţă specifică 
din tabelul universal de culori. 

— Cum arată? 

— Incredibil de precis. Cred că pot introduce 
datele direct în program. 

Charlotte zâmbi în sinea ei. Mulţumesc, Evan. 

Bersei deschise programul pentru imagine și loca- 
liză folderul în care erau salvate scanările scheletului 
și reconstrucţia țesutului — statuia de marmură spec- 
trală așteptând retușurile finale cu „vopseaua“ 
genetică. 

— Deocamdată pornesc cu elementele de bază. 
Computerul va adăuga culoarea părului, dar nu și 
pieptănătura, desigur, îi explică el în timp ce formata 
datele pe care trebuia să le importe. 

irea unei mutații îi dăduse Charlottei 
ideea să facă o listă cât mai completă a bolilor posi- 
bile. Dat fiind că majoritatea atacau țesuturile moi și 
nu afectau oasele — spre deosebire de boala ei, care 
avea să lase urme — nu putea nici măcar bănuiască 
ce ar fi putut detecta Evan. Dorinţa ei febrilă de a 
vedea imaginea complet reconstituită a fost înlocuită 
brusc de o presimţire rea. 

Bersei importă datele genetice şi, cu un simplu 
clic, actualiză profilul. 

Timp de câteva secunde interminabile nu se 
întâmplă nimic. 

Apoi, pe monitor apăru noua imagine. 

Nici unul dintre ei nu se aștepta la așa ceva. 


40 
IERUSALIM 


Când sună telefonul mobil, Ari Teleksen știa deja 
scopul apelului. Se afla la comandamentul Forţelor 
de Apărare din centrul Ierusalimului și stătea în 
picioare lângă fereastra panoramică a biroului său de 
la etajul opt. Ochii lui cenușii nu se puteau dezlipi 
de la trâmba de fum negru și gros care se înălța spre 
cer. Parcă era răsuflarea Satanei. 

— Voi fi acolo în cinci minute, spuse el pe un ton 
sumbru. 

Noaptea trecută auzise primul val de știri care 
anunțau că hoţii de la Muntele Templului furaseră 
un elicopter israelian. Din ce în ce mai neliniștit, 
Teleksen își dădea seama că reacţia palestinienilor era 
doar un început. 

Fără măcar să pună piciorul în zonă, avea o abi- 
litate supraomenească de a ghici consecinţele unei 
explozii și, după vibrația pe care o simţise în piept 
cu câteva minute în urmă, știa că vor fi multe victime. 

Se grăbi să ajungă la garaj și sări la volanului 
BMW-ului auriu. După ce porni motorul, luă de 
podea girofarul albastru și îl puse pe capotă. Strivi 
pedala de accelerație, țâșni afară din garaj şi porni 
în trombă pe strada Hillel. 

Când se apropie de Marea Sinagogă, văzu pe 
strada King George scena haotică de-acum atât de 
familiară — mulţimea în panică ținută sub control de 
soldați și de polițiști, zona deja împrejmuită cu bari- 
cade din lemn. Sosise o întreagă armadă de ambu- 
lante, iar echipele de salvare alergau să dea primul 
ajutor supraviețuitorilor. 

Un soldat îi făcu semn să înainteze şi Teleksen își 
croi drum cu greu prin mulțime, apoi parcă la o 

distanță sigură. Când deschise portiera, simți şi miro- 
sul de carne arsă. 

Chiar și de la cincizeci de metri distanţă vedea 
zdrenţele însângerate şi așchiile de oase lipite de 
zidurile caselor învecinate, ca niște confetti umede. 
Explozia smulsese crengile copacilor şi împrăştiase 
schije peste tot, lăsând în urma ei numai cicatrici. 
Aproape toate ferestrele fuseseră făcute țăndări. 

La o primă privire, pagubele structurale păreau 
minime. În comparație cu multe alte scene similare 
pe care le văzuse, aceasta era la un nivel inferior. Dar 
ştia bine că vor urma şi altele dacă nemulțumirea în 
creștere provocată de incidentul de la Muntele Tem- 
plului nu va fi cât mai curând dezamorsată. 

Unul dintre anchetatori îl recunoscu și se prezentă. 
Avea peste cincizeci de ani şi un smoc de păr argintiu. 

— Sunt detectivul Aaron Schomberg. 

Se uită fără să vrea la mâna stângă a lui Teleksen, 
cea cu două degete lipsă. 

— Ce-ai găsit? întrebă Teleksen, aprinzându-și o 
țigară. 

— Martorii oculari spun că o tânără arabă îmbră- 
cată în haine obișnuite a intrat în fugă în mulțimea 
care pleca de la sinagogă și a declanșat explozia. 

Însoţit de Schomberg, Teleksen se îndreptă către 
epicentru. Aruncă o privire la echipele medicale care 
puneau în sacoșe membre și bucăți prea mici pentru 
a fi cărate cu targa — mai mult ca sigur rămășițele sfâr- 
tecate ale teroristei sinucigaşe. 

— Câţi morţi? întrebă Teleksen, suflând fumul pe 
nări. 

— Unsprezece până acum, aproximativ cincizeci 
de răniți. 

Generalul trase fumul adânc în piept. 

— N-a observat nimeni? 

— Explozibilul era ascuns sub haine. S-a întâm- 
plat prea repede. 


Regretând vremurile când teroriștii erau mai ușor 
de depistat, Teleksen se întoarse către Schomberg: 

— Ce-a spus? 

— Poftim? întrebă detectivul, luat prin surprin- 
dere. 

— Sacrificiul suprem are de fiecare dată un pre- 
ambul. Apucând ţigara între două dintre degetele 
rămase la mâna stângă, îndreptă capătul aprins către 
detectiv pentru a-şi sublinia ideea. Martirii nu-și dau 
viaţa în tăcere. A auzit cineva ce-a spus înainte de a 
se arunca în aer? 

Schomberg își răsfoi însemnările. 

— Ceva care aduce cu „Allah îi va pedepsi pe toți 
cei care îl ameninţă”. 

— In arabă sau în engleză? 

— În engleză. 

Ajunseră în locul unde martorii îi spuseseră lui 
Schomberg că se oprise terorista sinucigașă. Era la 
doar câțiva metri de sinagogă. La început, generalului 
i s-a părut o alegere ciudată, dat fiind că bombele erau 
mult mai eficiente în spaţii închise, de exemplu în 
autobuze sau în cafenele. Studiind mai atent zona din 
apropierea fațadei distruse a moscheii — care arăta mai 
curând ca o bancă decât ca un lăcaș de rugăciune -, 
'Teleksen își dădu imediat seama că se înșelase. Văzu 
că victimele de pe trepte erau înghesuite unele în 
altele, iar zidul de ciment din spatele lor amplificase 
forța exploziei. Prin urmare, dacă nu fuseseră ucise 
de schije, suflul zdrobitor făcuse treaba, pulverizân- 
du-le organele interne și oasele. 

Telefonul lui Teleksen sună și generalul văzu că 
era Topol. Aruncă mucul de țigară pe trotuar. 

— Da? 

— Cât de rău e? întrebă polițistul fără altă intro- 
ducere. 

— Am văzut şi mai rău. Dar este un motiv în plus 
să rezolvăm problema rapid. Când poți ajunge aici? 

— Sunt la doi pași. 

— Vino repede. 

Închizând telefonul, Teleksen se întrebă câte ase- 
menea atentate vor mai avea loc înainte ca ei să 
găsească răspunsuri valabile la toate întrebările. 

Mașinile presei îi distraseră momentan atenţia. 
Postul de televiziune palestinian era cel mai enervant. 
Ura și nemulțumirea nu aveau nevoie de stimulenți 
prea puternici. Tensiunea era cu adevărat îngrijo- 
rătoare. 

Treisprezece soldaţi şi doi piloți de elicopter 
omorâţi. Iar acum civili nevinovaţi. 

Şi pentru ce? se întrebă el. Arheologul englez, pre- 
supus a fi cel mai bun în domeniul lui, insista că era 
vorba de o relicvă. Ştia că obiectele antice aduceau 
uneori sume uriașe, mai ales cele din Țara Sfântă. 
Unii erau în stare de orice pentru bani. Dar să furi 
elicoptere? Să omori soldaţi? Cum era posibil ca un 
osuar să valoreze atât de mult? Le văzuse cu zecile 
în sălile muzeelor și nu erau cine știe ce păzite. De 
ce era acesta atât de special? Nu avea nici un sens. 

Cei mai buni agenţi ai lui insistau în continuare 
că doar un om din interior era capabil să organizeze 
un atac atât de bine pus la punct. Teleksen știa ce 
voiau să spună. Să strecori arme în Ierusalim era ca 
şi cum ai încerca să mergi pe apă. Trebuia să treci prin 
punctele de control, să păcăleşti detectoarele și să 
rezolvi nenumărate probleme logistice. Puţini erau 
în stare de așa ceva. 

Elicopterul se dovedise, desigur, o armă tactică 
formidabilă. Să fi fost furtul menit să ridiculizeze 
sistemul de securitate al Israelului? Din fericire, agen- 
ţii săi reușiseră blocheze accesul palestinienilor și al 
presei la informaţiile despre adevărata soartă a eli- 
copterului Black Hawk. Dar știa că dincolo de graniţe 
erau mulți care nu doreau să coopereze cu serviciile 
de informații israeliene şi era profund îngrijorat de 

faptul că hoţii ajunseseră atât de repede în ape inter- 
naţionale. Dacă relicva a fost transportată pe apă... 

Simţi ceva elastic sub piciorul drept. Se smulse din 
gânduri şi se uită în jos. Ridicând pantoful, văzu că 
strivise o ureche. Se încruntă şi făcu un pas într-o parte. 

Exista oare o ieșire din situația asta? Barton tre- 
buia să le dea răspunsuri, dar părea interesat doar 
să susțină teorii fanteziste despre istoria antică. Arhe- 
ologul se dovedea a fi o adevărată problemă. 

Apoi, lui Teleksen îi veni brusc o idee şi era sigur 
că şi Topol va fi de acord cu ea. Departe de a constitui 
un risc, Barton putea fi chiar soluţia. 


41 
CETATEA VATICANULUI 


Amândoi se uitau uluiți la ecran. 

Osatura scanată fusese analizată pentru reconsti- 
tuirea masei musculare peste care era aplicat acum 
și un strat de piele incoloră. Aceste noi date transfor- 
maseră statuia într-o fiinţă umană, tridimensională. 

Uimit de rezultatul final, Bersei îşi acoperi gura 
cu mâna. 

— Care crezi că este originea lui etnică? 

Charlotte ridică din umeri. Până la urmă Aldrich 
avea dreptate. 

— Nu cred că putem vorbi despre așa ceva. 

Propriile ei cuvinte i se păreau incredibile. 

O mixtură de nuanţe de cenuşiu mai închise sau 
mai deschise, pigmentarea pielii adăuga o calitate 
misterios de vie, definind muşchii şi scoțând în evi- 
denţă anumite trăsături. 

Giovanni mări fața. 

Deși indubitabil masculină, imaginea emana o 
androginie subtilă. Cu iriși hipnotici, albaștri-verzui, 
ochii erau mari, ascuţindu-se uşor în sus, spre colţuri, 
sub sprâncenele subțiri. Nasul lung se lăţea puţin 
deasupra buzelor cafenii. Părul castaniu închis spre 
negru era des și forma niște triunghiuri bine definite 
la tâmple. Părul facial avea aceeași culoare și era la 
fel de bogat, mai pronunţat în dreptul maxilarului 
solid. 

— Un exemplar foarte frumos, spuse Bersei pe un 
ton reținut. 

— Aş spune că e perfect, adăugă Charlotte. Nu 
în genul unei vedete de cinema... dar este altfel decât 
toţi bărbaţii pe care i-am văzut vreodată. 

Căută o anomalie, dar nimic nu sugera un defect 
genetic, doar dacă nu considera însăși perfecțiunea 
un defect. Se întrebă ce detectase de fapt analiza lui 
Aldrich. Să fi funcţionat greșit scannerul-prototip? Să 
fi interpretat greșit datele programul de reconstituire? 

— Dacă ai lua toate caracteristicile etnice ale uma- 
nității și le-ai pune într-un mixer, spuse Bersei, pro- 
babil că acesta ar fi rezultatul. Uşor încruntat, ţinea 
mâna întinsă către monitor, copleșit de ceea ce vedea. 
Este absolut fascinant să constaţi că o fiinţă umană 
poate să etaleze o asemenea complexitate, 

— Şi acum ce facem? 

Bersei părea neliniștit, ca și cum imaginea îl 
tortura. 

— Nu prea știu. Luându-și cu greu privirea de la 
monitor, se uită la ea cu ochi obosiţi. Examinare ana- 
tomo-patologică completă, începu el să numere pe 
degete, datare cu carbon, profil genetic complet. Sin- 
gurul element important care ne-a rămas este 
simbolul de pe osuar. 

— Bine, dacă vrei să-l studiezi, eu încep să pre- 
gătesc raportul preliminar pentru părintele Donovan. 
Adună toate datele și fotografiile și încep să-l 

redactez. Poate reușim să-i spunem mâine ce am găsit 
până acum. Să vedem ce ne recomandă. 

— Mi se pare un plan bun. Cine ştie, poate că sim- 
bolul ne va spune ceva despre omul nostru misterios. 

Bersei se întoarse la masa de lucru și luă aparatul 
foto digital. Fredonând încetișor o melodie, făcu mai 
multe prim-planuri ale singurului element în relief 
pozitiv al osuarului şi descărcă imaginile în computer. 

Uimit de calitatea muncii sculptorului, își trecu 
degetul foarte încet peste simbol. 


Imaginea îl intrigase de la bun început. Osuarul 
era în mod limpede folosit aproape exclusiv de evrei 
în Iudeea antică. Își amintea totuși că atât delfinul, 
cât și tridentul fuseseră iniţial simboluri păgâne, 

adoptate de multe culte din Imperiul Roman. Această 
informaţie era în contradicție flagrantă cu presupusa 
origine a osuarului. 

Revenind la computer, deschise browserul web. 
Începu cu un singur cuvânt-cheie: „trident“. Aproape 
instantaneu apărură o mulțime de rezultate. Oftând, 
începu să le aleagă pe cele mai relevante. 

Tridentul însuși avea multe sensuri. Hindușii îl 
numeau trishul, adică „cele trei elemente sacre“ sim- 
bolizând creaţia, conservarea și distrugerea. În 
Orientul Apropiat era asociat cu fulgerul. Un alter 
ego al său, furca, își găsise locul în arta creștină pentru 
a simboliza diavolul — o încercare timpurie de discre- 
ditare a imagisticii păgâne. 

Delfinul era tot atât de misterios. In vechime, acest 
mamifer inteligent erau adorat pentru devotamentul 
cu care salva vieţile marinarilor naufragiaţi. Romanii 
foloseau simbolul delfinului pentru a desemna călă- 
toria pe care o vor face sufletele către capătul mărilor, 
pentru a-și găsi locul de veșnică odihnă pe Insulele 
Binecuvântate. Delfinul era strâns asociat cu Eros, 
Afrodita și Apolo. 

Era evident că îngemănarea tridentului şi delfi- 
nului în simbolul sculptat pe osuar avea o semni- 
ficaţie și mai complexă. Dar care? 

Bersei încercă să găsească surse mai precise care 
puteau explica ce înseamnă un delfin încolăcit pe un 
trident. 

Se pare că delfinul şi tridentul apăruseră prima 
dată împreună în mitologia greacă, ambele simbo- 
lizând forţa lui Poseidon, zeul mării, cunoscut în 
mitologia romană sub numele de Neptun. Tridentul 
era un dar de la uriaşii cu un singur ochi, ciclopii. 
Când zeul era supărat, lovea fundul mării cu tri- 
dentul pentru a stârni apele, provocând furtuni 
cumplite. Capabil să se transforme în alte creaturi, 

Neptun sau Poseidon apărea adesea sub forma unui 
delfin. 

Bersei era sigur că îi scăpa ceva. 

Găsi altă mențiune referitoare la monedele antice 
bătute de Pompei, un general roman de la mijlocul 
secolului I î.Chr. Pe aversul monedei de argint era 
efigia capului încununat cu lauri al generalului, 
flancat de un delfin şi un trident — e drept, separați, 
dar prezentaţi unul lângă altul. Bersei își aminti deo- 
dată că, la începuturile carierei sale militare, Pompei 
cucerise Ierusalimul. 

Se aplecă mai mult către monitor. 

După asediul lerusalimului în anul 64 î.Hr., 
ordonase răstignirea într-o singură zi a câtorva mii 
de evrei habotnici. Se spunea că numărul crucilor 
fusese atât de mare, încât generalul poruncise să se 
taie toți copacii de pe munții din jurul orașului. 

Crucificare. lerusalim 

Asta să fi fost explicaţia? Avea osuarul vreo legă- 
tură cu celebrul general roman? Bersei cântări o vre- 
me această posibilitate, dar nu era mulțumit. Își 
aminti vag că văzuse exact aceeași imagine în altă 
parte. Și era aproape convins că era asociată cu Roma. 

Vânătoarea continua. 

Folosind diverse asocieri de cuvinte, de exemplu 
„delfin în jurul tridentului“”, găsi în cele din urmă o 
mențiune mai precisă. După ce deschise linkul, văzu 
uluit exact imaginea de pe osuar. 

Un zâmbet larg îi lumină faţa. 

— Acum ajungem undeva, mormăi el. 

Se uită mai jos și citi textul care însoțea imaginea. 

Cuvintele îl loviră ca un pumn în stomac. Citi din 
nou, consternat și total absorbit, de parcă întreaga 
lume s-ar fi strâns în dreptunghiul ecranului. 

— Charlotte, strigă el în cele din urmă, trebuie să 
vezi ce-am găsit. Se lăsă pe spate şi îşi acoperi gura 
cu palma, pentru că nu voia să creadă ce vedea. 

Câteva secunde mai târziu, Charlotte se opri în 
spatele lui. Încă emoționat, italianul întinse mâna spre 
ecran. 

— Ce-i asta? 

— Semnificaţia reliefului de pe osuar, spuse Bersei 
în şoaptă și făcu din nou semn către monitor. 

Văzându-i expresia de totală stupefacţie, Char- 
lotte se strâmbă și spuse: 

— Se pare că până la urmă are ceva de spus. 

— Aşa e, murmură el, frecându-și ochii. 

Aplecându-se mai aproape de ecran, Charlotte citi 
textul cu glas tare: 

— Adoptat de primii creștini, delfinul încolăcit pe 
trident este portretizarea... spuse ea și se opri. 

Bâzâitul slab al sistemului de ventilație deveni 
dintr-odată asurzitor. 

— „..răstignirii lui Christos. 

Vocea îi tremură când rosti cuvintele, care con- 
tinuară să plutească în aer ca un abur. Abia după 
câteva momente simţi impactul lor deplin. 

— Doamne, Dumnezeule! Simţi că pieptul îi era 
strivit într-o menghină şi făcu un efort să își smulgă 
privirea de la ecran. 

— Trebuia să fi ştiut. Glasul încordat al lui Bersei 
era slab. Delfinul poartă spiritele spre viața de apoi. 
Tridentul, cele trei elemente sacre, Sfânta Treime. 

— În nici un caz. Ceva e greșit, zise ea. 

— Ştiu că osuarul este autentic, protestă Bersei. 
Fiecare părticică este adevărată. E veritabil de sus 
până jos, inclusiv stratul care acoperă sculptura. În 
plus, am stabilit că şi conţinutul mineral nu putea 
proveni decât dintr-un singur loc — Israel. Iar urmele 
pe care le-am văzut pe oase confirmă tot. Biciuire. 
Răstignire. Avem chiar şi cuiele, până și așchiile de 
lemn, sublinie el, ridicându-și mâinile într-un gest de 
capitulare. Ce poate fi mai limpede decât atât? 

Mintea i se goli brusc, ca și cum firul care îi ali- 
menta rațiunea fusese scos din priză. 

— Dacă acesta este cu adevărat trupul lui... Isus 
Cristos — aproape o durea să spună cuvintele — gân- 
deşte-te la implicaţii. Charlotte se gândi la crucifixul 
care atârna deasupra patului ei. Dar nu poate fi. Toată 
lumea cunoaște povestea răstignirii. Biblia o descrie 
în amănunt şi nu se potrivește cu ce avem aici. Sunt 
prea multe inadvertențe. 

Se repezi la masa de lucru. 

— Ce faci? o întrebă Bersei ridicându-se. 

— Uite. Uiă-te cu ochii tăi. Îndreptă către craniu 
un deget care tremura. Vezi vreo urmă de spini? 

Italianul se uită la Charlotte, apoi la craniu. Știa 
ce voia ea să spună. ÎI examină foarte atent, dar nu 
reuși să distingă nici cea mai fină zgârietură, 

— Mi- greu să cred că spinii lasă urme pe os. 

Ocolind masa, Charlotte se opri în dreptul picioa- 
relor scheletului. 

— Ce zici de asta? Genunchii sparţi. Nu ţin minte 
să fi citit în Biblie despre așa ceva. Nu a fost oare ucis 
cu o suliță? 

Incerca să-şi regăsească credinţa pierdută în clipa 
când avea o nevoie disperată să creadă în ceva mai 
mare decât ea, iar Bersei — tocmai el — încerca s-o tragă 
înapoi pe pământ. Și, mai rău, folosea ştiinţa în acest 
scop. 

Ītalianul întinse mâinile într-un gest conciliator. 

— Ascultă, înțeleg unde vrei să ajungi. Sunt tot 
atât de şocat ca și tine. 

Se uită în ochii lui. 

— Giovanni, doar nu crezi cu adevărat că astea sunt 
rămășițele pământești ale lui Isus Christos, nu-i așa? 

El își trecu degetele prin păr şi oftă. 

— Nu exclud posibilitatea ca acest simbol doar 
să-l reprezinte pe Christos, sugeră el. Bărbatul acesta, 
spuse el arătând spre schelet, poate fi un creștin 

oarecare, un martir. Simbolul poate fi un omagiu 
adus lui Christos. Ridică din umeri. Pe osuar nu apare 
nici un nume. Dar ai văzut profilul genetic, n-am mai 
întâlnit vreodată așa ceva, la nici un bărbat. Da, aş 
spune că sunt destul de sigur. 

— Dar nu e decât un simbol, protestă ea. Cum poți 
fi sigur? 

Bersei era uluit de vehemenţa negării ei. Și-ar fi 
dorit să se simtă tot atât de puternic. 

— Vino cu mine. zise el şi îi făcu semn să-l urmeze. 

— Unde mergem? 

Fără să se oprească, Bersei îi aruncă o privire peste 
umăr. 

— Îți explic într-o clipă. Atunci ai să vezi. 


42 
PHOENIX 


Evan Aldrich se strecura cu greu printre mesele 
încărcate cu echipament ştiinţific, îndreptându-se 
către camera cu pereți de sticlă din fundul laborato- 
rului principal al BMS. 

După ce a intrat, a închis ușa şi a scos din buzu- 
narul halatului de laborator o eprubetă închisă erme- 
tic, pe care a așezat-o lângă un microscop puternic. 
Scannerul-prototip se afla pe masa alăturată. Arăta 
ca un fotocopiator modificat. 

Își puse mănuși de cauciuc, apoi auzi două bătăi 
şi uşa se deschise pe jumătate. 

— Bună dimineaţa, Evan. Ce faci aici? 

Aruncând o privire în spate, o văzu pe Lydia 
Campbell, tehniciana-şefă pentru cercetări genetice, 
vârând capul în cameră. Aldrich acoperi instinctiv 
eprubeta cu mâna. 

— Am niște mostre. 

— Cele la care lucrai ieri? Văzu un capăt al epru- 
betei sub mâna lui. Credeam că ai terminat. 

— Da, dar vreau să revăd ceva. 

— Bine, ştii unde sunt dacă ai nevoie de ceva. Cafea? 

Aldrich clătină din cap și zâmbi, iar ușa se închise 
încet. 

O oră mai târziu, strecură fiola — plină acum cu 
un ser limpede — înapoi în buzunar. Simțea că trebuie 
să-i spună imediat Charlottei ce descoperise. Se 
întinse să ia telefonul, dar se răzgândi: era un lucru 
care nu putea fi rezolvat decât față în faţă. Era mult 
prea delicat — mult prea șocant — pentru a fi transmis 
printr-o linie telefonică publică sau prin e-mail. Își 
aminti ce-i spusese ea, că și-ar putea prelungi șede- 
rea la Roma. Nu mai era în stare să aștepte atât. 

Plecă de la laborator, se duse direct la biroul lui 
și se trânti pe scaun în fața computerului. Accesă pa- 
gina pasagerilor din site-ul companiei Continental 
Airlines și își rezervă un loc la clasa I pentru urmă- 
toarea cursă spre Roma. 

Farouq tocmai închisese telefonul. Nu-i venea să 
creadă și observă că mâinile îi tremurau. Nu era o 
simplă coincidență faptul că apelul venise la doar 
câteva ore după explozia din zorii zilei de la Marea 
Sinagogă. 

Vocea de la celălalt capăt al firului era a unei per- 
soane din trecutul îndepărtat — un trecut întunecat 
care îi mai bântuia și acum nopțile fără somn. Ultima 
oară când auzise inconfundabilul glas de bariton era 


puţin trecut de ora șase, în seara zilei de 11 noiem- 
brie 1995. Ziua când agenţi de la Shin Bet — cea mai 
secretă și cea mai periculoasă aripă a serviciilor de 
informaţii ale Israelului — îl răpiseră pe o stradă lătu- 
ralnică din Gaza, trăgându-l pur și simplu în spatele 
unei dube. Îi legaseră mâinile și picioarele și îi puse- 
seră pe cap o cagulă neagră. 

În timp ce maşina gonea, începuse interogatoriul, 
condus de un om care acum deținea poziţia a doua 
în ierarhia structurii de putere a armatei israeliene. 
Pe vremea aceea, la mijlocul anilor “90, ambiţiosului 
evreu i se dăduse sarcina imposibilă de a-l vâna pe 
Inginer — Yahya Ayyash, un rebel palestinian care, 
sprijinit de grupările militante, recruta martiri care 
să atace ținte civile din Israel. Evreii se apropiau din 
ce în ce mai mult de el, datorită mărturisilor obținute 
cu forţa de la informatori importanţi. Unul dintre 
principalii suspecți era Farouq, care avea, după cum 
bănuiau ei, legături cu principalul sprijinitor al Ingi- 
nerului — organizația Hamas. 

Când a fost aruncat din mașină într-un loc pustiu, 
nu departe de graniţa cu Israelul, Farouq avea trei 
coaste rupte, patru degete fracturate, arsuri de ţigară 
pe piept și șapte dinţi lipsă. 

Dar zâmbea, chiar dacă sângele i se prelingea din 
gura rănită, știind că nu suflase un cuvânt despre 
locul în care se afla Inginerul. Nici un evreu nu va 
fi vreodată în stare să-l învingă. 

Era cu atât mai fericit, cu cât sângele care picura 
în țărână nu era numai al lui. Chiar și cu cagula pe 
cap și legat cum era, reușise să-l muște de mână pe 
Teleksen, să-şi înfigă dinţii în scârboasa carne evre- 
iască, mai tare, mai adânc, scuturând din cap într-o 
parte şi-n alta până când nervii se rupseseră și oasele 
pocniseră. Evreul scheuna ca un câine. 

Nu mult după aceea, Inginerul a fost asasinat în 
casa conspirativă din Gaza cu un telefon mobil 


„aranjat“. Ari Teleksen a fost promovat la gradul de 
aluf —- general-maior. Farouq îl mai văzuse de câteva 
ori de-atunci, mai ales la televizor — era ușor de 
recunoscut după mâna pe care i-o mutilase Păstră- 
torul în noaptea aceea, demult, în Gaza. 

Acum, Teleksen avea tupeul să-l sune, cerându-i 
ceea ce la prima vedere părea o favoare. Dar, după 
o lungă explicaţie, devenise limpede că solicitarea lui 
avea să aducă un câștig și cauzei lui Farouq. 

— Akbar, strigă el pe coridor, străduindu-se să se 
liniștească. 

O clipă mai târziu, mătăhălosul bodyguard apă- 
ru în cadrul ușii. 

— Eşti un băiat puternic, spuse Farouq, măsurân- 
du-l scurt din cap până-n picioare. Am nevoie să faci 
ceva pentru mine. 

Giovanni și Charlotte au urcat un etaj cu liftul, iar 
ușile s-au deschis către galeria Pio Cristiano a Muze- 
ului Vaticanului, cea de artă funerară. Când au ieșit 
din ascensor, Bersei i-a explicat Charlottei aproape 
în șoaptă: 

— Ştii, cam trei sute de ani după moartea lui Isus, 
creştini nu l-au portretizat. Foloseau în schimb alte 
imagini foarte bine cunoscute pentru a-l reprezenta 
pe Isus. 

— De unde știi? 

— Avem dovezi arheologice. Şi o mare parte din 
ele se află aici, spuse el, făcând semn către colecția 
de artă etalată în faţa lor. Hai să-ţi arăt ceva. 


În timp ce se străduia să țină pasul cu el, Char- 
lotte zări reliefurile din marmură, toate cu tematică 
creștină, fixate pe pereţi ca niște tablouri masive din 

iatră. 
i — Ştii ceva despre această colecţie? o întrebă 
Bersei făcând semn cu mâna către ele. 

Ea clătină din cap. 

— Sunt vestigii de la începutul secolului IV, când 
împăratul Dioclețian a început campania de perse- 
cutare, dând foc bisericilor și omorând creştinii care 
nu se lepădau de credinţa lor. Tot atunci, creștinii se 
adunau în secret în catacombele din afara Romei 
pentru a se ruga printre martirii morţi şi printre sfinţii 
depuși acolo pentru veșnica odihnă — unii dintre ei 
în sicrie din piatră, bogat ornamentate. 

Îi arătă unul, așezat pe un postament masiv. 

— Un sarcofag, observă Charlotte, admirând 
măiestria lucrăturii. 

— Da, un văr al osuarului evreiesc pe care îl stu- 
diem. Mulţi creştini de atunci erau evrei convertiți 
care au dezvoltat, fără doar și poate, ceea ce avea să 
devină ritualul funerar creștin. 

Se opriseră în faţa unei statui de marmură de 
aproximativ un metru înălțime. 

— Am ajuns, spuse Bersei întorcându-se spre ea. 
Ştii ce reprezintă asta? 

Charlotte văzu că era un tânăr cu păr lung și 
ondulat, îmbrăcat într-o tunică. Un miel, pe care îl 
ținea de picioare, era aruncat peste umerii lui. Într-o 
parte atârna o traistă în care era o liră. 

— Arată ca un păstor. 

— Nu-i rău. De fapt, era numit „Păstorul cel bun“. 
A fost găsit în catacombe. Așa îl reprezentau primii 
creştini pe Isus. 

Charlotte măsură din nou statuia din cap până-n 
picioare. 

— Îşi baţi joc de mine. 


Păstorul arăta ca un băiețandru cu trăsături foarte 
plăcute, un model mai degrabă greco-roman, nu biblic. 

— Nu, deloc. Ce ironie, nu-i aşa? Dar ţine minte 
că această reprezentare combina mitologia cu poves- 
tea lui Isus. Nu trebuia să-i semene. A fost o încercare 
de întruchipare a idealului reprezentat de Isus pro- 
tectorul, păstorul. Orfeu, zeul păgân grec al artei şi 
al muzicii a fost și el introdus în această reprezentare. 
Aşa cum muzica divină a lui Orfeu putea îmblânzi 
şi linişti cele mai sălbatice fiare — îi arătă lira —, cuvin- 
tele lui Isus îmblânzeau sufletele păcătoşilor. 

— Aşa cum delfinul și tridentul reprezintă mân- 
tuirea și divinitatea. Acum ştia de ce o adusese acolo. 

— Exact. 

— Totuși, de ce? De ce nu se închinau la icoane 
sau la cruci? Sunt peste tot, se gândi ea. Mai ales aici, 
Era greu să-ţi închipui catolicismul fără crucea lui 
omniprezentă. 

— În primul rând, ar fi trimis un mesaj clar roma- 
nilor că erau într-adevăr creștini. N-ar fi fost deloc 
înţelept într-o epocă de persecuții sistematice. În al 
doilea rând, primii creştini nu adoptaseră noțiunea 
de iconografie. De fapt, Petru şi Pavel o interziceau. 
Din acest motiv nu existau imagini ale crucifixului 
pe vremea aceea. Au apărut abia în epoca lui Con- 
stantin. 

— larel. 

— Bineînțeles. El este precursorul credinței mo- 
derne. Constantin a schimbat toate regulile. Crucile 
şi chiar catacombele au fost abandonate atunci când 
a venit el la putere în secolul IV. Tot atunci Christos 
a fost transformat într-un adevărat erou de cult, o 
ființă divină. Crucile au răsărit peste tot, au fost con- 
struite biserici și a fost compilată versiunea oficială 
a Bibliei. Credinţa creștină a ieșit literalmente din ile- 
galitate şi a atins stadiul de religie de stat. 


— E uimitor, n-am învăţat mare lucru despre 
Constantin la orele de istorie — și am fost la un liceu 
catolic! Nu ştiu mai nimic despre el. 

Bersei inspiră adânc şi încercă să se relaxeze. 

— În anul 312 d. Chr., Imperiul Roman a fost îm- 
părţit între două facţiuni: Constantin în Apus și 
aliatul său Licinius în Răsărit, împotriva lui Maximinus 
și Maxentius. Constantin hotărâse că zeul Soarelui, 
Sol Invictus, îl sortise să fie unicul conducător al 
imperiului. Așa că, împreună cu o armată formată 
din membrii unui grup obscur cunoscut sub numele 
de creștini, a străbătut în luptă tot drumul prin Italia 
de nord până la marginea Romei, mai precis până la 
singurul pod care trecea peste Tibru... Podul Milvian. 
Când s-a răspândit zvonul că armata lui Maxentius 
o depășea numeric cu zece la unu pe cea a lui 
Constantin, creştinii şi-au pierdut imediat curajul. În 
zorii zilei atacului final asupra Romei, Constantin îi 
aducea o jertfă lui Sol când a văzut pe cer un semn 
miraculos în formă de cruce — literele X și P supra- 
puse, adică literele grecești khi și rho, primele două 
ale numelui Christos. Și-a însuflețit imediat trupele și 
a proclamat că mântuitorul lor, Isus Christos, i-a spus 
aceste cuvinte: In hoc signo vinces — „Prin acest semn 
vei birui“. Constantin a ordonat tuturor fierarilor să 
pună noul blazon pe scuturi, iar oamenii și-au 
recăpătat curajul. Mai târziu în aceeași zi, armatele 
s-au ciocnit într-o luptă sângeroasă şi, împotriva 
tuturor sorţilor, Constantin a fost cel care a învins. 

— Şi a atribuit victoria intervenţiei lui Christos. 

— Da, spuse Bersei dând din cap. Cum avea o 
datorie faţă de soldaţii lui și inspirat, poate, de forța 
ameţitoare şi de puterea de convingere a credinței lor 
înflăcărate, Constantin avea să ridice mai târziu creș- 
tinismul la rang de religie de stat. Sigur, trebuie să 
spunem și că învăţătura „Dumnezeu este unul“ 
propovăduită de creştini se potrivea de minune cu 


visul lui Constantin de a fi unicul împărat roman. Cu 
toate acestea, pentru a-l slăvi pe Sol și a potoli masele 
păgâne din imperiu care nu acceptaseră încă noua 
religie, Constantin a împletit foarte inteligent nume- 
roase elemente păgâne cu cele ale creștinismului 
timpuriu. 

— Adică? 

— Să începem cu lucrurile simple, spuse Bersei 
aruncând o privire în lungul galeriei. Haloul solar, 
de exemplu. Ca și bănuţii noștri de la Pilat din Pont, 
Constantin a bătut monedă în anul 315, în timp ce 
alianţa cu Licinius se destrăma cu zece ani înainte să 
cucerească imperiul. Dar monedele lui Constantin îl 
reprezentau pe Sol - un Sol cu un halo solar, într-o 
robă fluturând, care seamănă remarcabil de bine cu 
viitoarea iconografie a lui Isus. 

— Interesant. 

— Constantin a făcut și altă mișcare inteligentă, 
a contopit sărbătoarea nașterii lui Christos cu sărbă- 
toarea păgână a lui Sol din decembrie, la echinocțiul 
de iarnă. Cred că nu vei fi surprinsă să auzi că ziua 
creștină de închinare, sărbătorită cândva sâmbăta, de 
sabatul evreiesc, a fost și ea mutată într-o zi mai 
specială a săptămânii. 

— Duminica. 

— Cunoscută pe vremea lui Constantin drept dies 
Solis. Giovanni se încruntă. Apoi apare ceva şi mai 
interesant, evidenţierea reînvierii fizice a lui Christos 
în dauna celei spirituale. 

— Ce vrei să spui? 

— Scripturile greceşti timpurii foloseau o formu- 
lare care sugera că trupul lui Christos nu a fost neapă- 
rat reanimat, ci transformat. 

— Dar în Biblie Isus iese din mormânt și se arată 
după moarte discipolilor săi, nu-i așa? 

Toţi anii de catehism şi de școală catolică îi 
împlântaseră această idee în minte. 


— Sigur. Isus a dispărut din mormânt, se grăbi 
el să consimtă, apoi arboră un zâmbet plin de semni- 
ficaţie. Dar nici una dintre evanghelii nu spune cum. 
În toate relatările care urmează episodului cu mor- 
mântul gol, Isus are darul de a trece prin pereţi și a 
se materializa din neant. Și, dacă îţi amintești ce ai 
citit în Biblie, mulţi nici nu l-au recunoscut. Astea nu 
sunt atribute asociate resuscitării fizice. 

— Atunci de ce Biserica subliniază moartea şi 
învierea lui fizică? 

— Presupun că e cam aşa, spuse el zâmbind din 
nou. Egiptul, în special Alexandria, era un centru 
cultural foarte puternic în Imperiul Roman. Acolo era 
venerat Osiris, judecător al lumii de apoi, care a fost 
ucis mișeleşte de un zeu rival, Seth — de fapt a fost 
tăiat în bucăți. Soţia lui Osiris, zeița vieţii, Isis, a strâns 
bucăţile și l-a dus în templu, a îndeplinit ritualurile 
şi trei zile mai târziu zeul a reînviat. 

— Sună foarte asemănător cu Pastele creștin, 
interveni ea. Vrei să spui că Scripturile au fost modi- 
ficate? 

O pereche mai în vârstă trecu prin apropierea lor, 
intrigată de halatele lor albe. 

— Sunt neatinse în mare parte, dar poate reinter- 
pretate în părțile lor esenţiale, preciză el. Presupun 
că unele schimbări sunt simple accidente, spuse el, 
ridicând din umeri. Oricum, nu trebuie să uităm că 
în secolul IV creştinismul era practicat în mod neo- 
mogen pe teritoriul imperiului. Circulau sute de 
Scripturi, unele legitime, altele teribil de fanteziste. 

— Rezultatul a fost interzicerea anumitor Scrip- 
turi, interveni ea. 

— Aşa e. Nu-l poţi acuza, încerca să unifice impe- 
riul. Luptele intestine din Biserică i-au subminat 
viziunea. 

— Nue greu de înțeles, recunoscu Charlotte și își 
spuse că Giovanni îl admira sincer pe Constantin. 


— Oricum, atunci a început totul. Biserica a 
devenit tot mai strâns legată de imperiu, un fel de 
simbioză. Crucile au dispărut de pe marginea dru- 
murilor, dar o singură cruce enormă a fost ridicată 
deasupra fiecărui altar, iar Roma nu mai stăpânea 
prin amenințarea armelor, ci prin teama de osânda 
veșnică. Și toate astea sunt în mare măsură opera 
unui împărat roman strălucit, care a remodelat fața 
civilizaţiei occidentale. 

Charlotte oftă și clătină din cap. 

— Parcă spuneai că ești un bun catolic. 

— Sunt, o asigură el. 

— Chiar dacă ştii ce ştii? 

— Tocmai pentru că ştiu. Trebuie să înţelegi un 
lucru: dacă ceea ce studiem noi acolo jos este chiar 
trupul fizic al lui Christos, nu contrazicem deloc 
Scripturile. Sigur, ar fi o mare problemă pentru Bise- 
rica noastră, care şi-a permis unele libertăţi în inter- 
pretarea Scripturilor. 

— Exact, recunoscu ea repede. Ce crezi că ar gândi 
bunii creștinii dacă descoperirile noastre ar ajunge 
în ziare? 

— Ar gândi ceea ce vor să gândească. Ca tine şi 
ca mine. Dovada este remarcabilă, dar neconcludentă. 
Credincioșii vor rămâne credincioși, aşa cum au 
rămas de-a lungul tuturor controverselor din istorie. 
Nu mă înţelege greșit, ar fi o dilemă enormă pentru 
Creştinătate și un coşmar în materie de relații 
publice imediat ce presa ar pune mâna pe informații. 

— Vezi vreo posibilitate să fie un fals? 

— Ar trebui să fie o păcăleală a dracului de mare, 
dar nu se știe niciodată. 

În momentul în care Graham Barton se întoarse 
în apartamentul închiriat la etajul doi al unui bloc 
luxos de pe strada Jabotinsky, în Ierusalimul Nou, 
se făcuse deja opt şi jumătate seara. După tot ce se 
întâmplase astăzi, abia aştepta să bea un pahar de 
cabernet sauvignon, să o sune pe soția lui și să-i 
spună era sănătos, apoi să-i ureze noapte bună. 

Explozia de la Marea Sinagogă îi dăduse peste cap 
planurile pe întreaga zi. După ce primise confirmarea 
ei, Razak plecase imediat la Waqf să stabilească o stra- 
tegie de abordare a incidentului. 

Aproape toţi din Ierusalim, în afară de el, petre- 
cuseră ziua în faţa unui televizor, așteptând noutăţi 
cu privire la atentat. Barton își omorâse restul 
după-amiezii la Wohl, cufundându-se în lucrările pe 
care le neglijase. A fost obligat să mobilizeze tot ce 
avea în arsenalul său etic pentru a refuza o invitaţie 
la ora 6 din partea lui Rachel, care îl rugase s-o înso- 
țească pe ea și pe o prietenă la un păhărel. Adevărul 
era că i-ar fi plăcut o mică diversiune. 

"Toată ziua, crucile templierilor îi zburdaseră prin 
minte ca niște furii batjocoritoare, încercând să-i tran- 
smită un mesaj și să reconstituie o poveste miracu- 
loasă pe care trebuia s-o descifreze. Atinsese oasele 
binefăcătorului lui Christos, iar acum se chinuia 
cumplit gândindu-se la toate variantele privind conți- 
nutul osuarului furat și întrebându-se cine i-ar putea 
spune cum să-l găsească. 

Acum, văzând violențele care sfâșiau oraşul, se 
simţea obligat să dea răspunsuri reale care să 
rezolve într-adevăr situaţia. Dar, după experienţa 
neplăcută trăită de el și de Razak în Gaza, se întreba 
dacă nu cumva israelienii ştiau mai multe decât 


credea el. Era, de asemenea, îngrijorat că asasinii 
doreau să-l găsească pe el şi pe Razak. Pentru cine 
lucrează ei? 

Adevărul era că până acum nu produsese nimic 
important pentru anchetă, cel puţin din punctul de 
vedere al autorităţilor israeliene. Aşa cum promisese, 
îşi folosise relațiile personale pentru a verifica pie- 
tele de antichități din întreaga lume. Încă nu apăruse 
nimic suspect. 

Mai mult ca sigur că Topol și Teleksen vor face 
presiuni şi mai mari asupra lui. 

Când introduse cheia în broască, observă trei per- 
soane care urcau scara. Se lăsă puţin pe spate pentru 
a le vedea mai bine. Câteva clipe mai târziu, Topol 
și doi poliţişti solizi, în uniformă au dat colţul şi s-au 
apropiat cu paşi mari. 

— Bună seara, domnule Barton, zise Topol. 

Englezul a avut iar o presimţire. Mai curând decât 
se așteptase, o vizită din partea poliției... Seara și acasă. 
Nu poate ieşi nimic bun din asta, își spuse el. Văzu 
pistoalele pe care le purtau toți trei. Cum el venea 
din Anglia, spectacolul permanent al armelor plim- 
bate la vedere era deprimant. 

— Bună seara, domnule comandant. 

— Îmi pare bine că eşti aici. Ochii negri ai lui 
Topol erau reci. Vizita noastră va fi mai semnificativă. 

Cu inima bătându-i să-i spargă pieptul, Barton 
răspunse: 

— De ce? 

— Te rog, hai să vorbim înăuntru. 

Generalul-maior făcu un pas spre uşă. Barton 
ezită o clipă, apoi intră şi aprinse lumina. Poliţiştii 
intrară imediat după el. 

Apartamentul pe care Autoritatea pentru Antichi- 
tăți îl închiriase pentru el, o parte dintr-un avans 
generos, avea o sufragerie încăpătoare, unde îi invită 
să ia loc. 


Doar Topol îi acceptă invitaţia. Ceilalți doi au 
rămas în picioare, de-o parte şi de alta a ușii, ca niște 
dulapuri. 

Topol trecu direct la subiect. 

— Mi s-a ordonat să-ţi perchiziționez locuinţa și 
aş vrea să cooperezi. 

Stupefiat, Barton nu știa cum să reacționeze. 

— Cum? De ce? 

— Aş prefera să nu discutăm despre asta deo- 
camdată. Am un mandat în regulă. Scoase un docu- 
ment care părea oficial şi i-l înmână lui Barton. Îl poți 
citi în timp ce noi trecem la treabă. 

Era în ebraică, bineînțeles. Topol făcu un semn și 
dulapurile dispărură în camera următoare. 

— Aş putea vedea, te rog, tot ce ai în buzunare? 

— Ce-i asta? Sunt arestat? Barton nu se așteptase 
ca telefonul pe care voia să i-l dea soției să fie o cerere 
de reprezentare legală. Habar n-avea despre dreptu- 
rile sale civile din această țară. Să protesteze? 

— Deocamdată doar stăm de vorbă, îi explică 
Topol. Dacă te simţi mai bine la secţie, putem merge 
acolo chiar acum. 

Barton clătină din cap. 

— Am primit un telefon neplăcut de la Waqf. 

— Poftim? 

— Buzunarele, te rog, insistă Topol. 

Într-un fel sau altul, maiorul avea să obțină ce 
dorea, îşi dădu seama Barton. Încercând să nu pară 
alarmat, începu să-și golească buzunarele pe masă: 
un portofel, pașaportul, cheile de la Wohl, bilete de 
autobuz. 

— Se pare că unele lucruri lipsesc, continuă Topol. 

Zgomotele care se auzeau din spatele apartamen- 
tului nu erau deloc discrete: sertare deschise, mobilă 
mutată din loc. O dovadă că nimic nu era la adăpost 
de percheziția riguroasă a lui Topol. 


Cu un efort uriaș, Barton vârî mâna în buzunarul 
de la piept şi scoase cilindrul de bronz, sigur că va 
stârni curiozitatea polițistului. Apoi apărură perga- 
mentul învelit în plastic și hârtia cu traducerea, împă- 
turită. Așezându-le pe masă, încercă să descifreze 
expresia lui Topol. 

Când văzu pergamentul, maiorul își lăsă ușor 

capul într-o parte, ca un câine curios, dar nu zise 
nimic. 
— Chiar de la începutul acestei anchete am bănuit 
că un om din interior a dat o mână de ajutor la orga- 
nizarea furtului. Şeful Waqf şi-a exprimat aceeași 
îngrijorare. După ce l-am ascultat azi, trebuie să recu- 
nosc că înclin să-i dau dreptate. 

Topol își aminti discuţia cu Teleksen de noaptea 
trecută. Era necesară o soluție rapidă pentru a evita 
altă vărsare de sânge. 

— Nu sunt sigur că înţeleg ce vrei să insinuezi, 
spuse Barton, dar umerii îi căzuseră. 

— Furtul a necesitat manevre sofisticate cu arme 
și explozivi. Polițistul rânji batjocoritor. Ca să nu mai 
pomenesc de mâna de lucru calificată. Doar cineva 
cu o autorizaţie la nivel înalt putea să reușească ase- 
menea tranzacţii. Cineva care are acces la transport 
pe mare. Cineva care cunoaște foarte bine istoria locală. 
Şi cineva care ştia precis ce comori erau ascunse în 
criptă. Waqf sugerează că acel cineva ai fi tu. 

Barton simțea că se sufocă. 

— Cred că glumești. Știu că atentatul a mărit pre- 
siunea, ştiu că vreţi să acţionați rapid şi la obiect, dar 
asta e... 

Mâna lui Topol tăie aerul. 

— Unelicopter israelian a dispărut. Cu tot cu piloți. 

Barton văzu că maiorul lăsase ochii în jos când 
rostise ultimele cuvinte. Să fi ştiut de întâlnirea din 
Gaza? Să fi aflat de pescar și de rămășițele elicop- 
terului? 


— Ştim din anumite surse că e posibil ca piloții 
elicopterului să fi fost implicaţi, dezvoltă Topol ideea. 
Poate că un om din interior i-a contactat. Poate că le-a 
oferit un stimulent. 

Barton încercă să rămână ferm pe poziţii. 

— Ştii că nu pot fi implicat în așa ceva. 

Faţa maiorului părea de piatră. 

— Mi s-a spus că ţi-ai câștigat reputaţia procurând 
piese rare pentru clienți europeni. 

— Pentru muzee, preciză arheologul. 

— Profitabile servicii mai oferi. N-am dreptate? 

Barton nu avea chef să se angajeze în această 
discuţie, în orice caz, nu în lipsa unui avocat. 

— Dată fiind natura misiunii tale la Autoritatea 
pentru Antichităţi, ai primit o autorizaţie specială de 
intrare în Oraşul Vechi. Ai mutat echipament și mate- 
riale după bunul tău plac... de multe ori fără să fii 
controlat. 

— Cum puteam să introduc explozivi în oraș? 
întrebă Barton, acum mai vehement. Sunt detectoare 
peste tot. 

— Se pare că destul de ușor. Chimiștii noștri au 
analizat reziduurile. Lipsea trasorul chimic care per- 
mite detectarea — dimetil dinitrobutan. Ştii, domnule 
Barton, explozivii erau de tip militar. Poate că ți-au 
fost furnizaţi de către piloţii noștri dispăruți. 

Unul dintre ofiţeri a intrat ca o furtună, dezamor- 
sând o clipă tensiunea. Căra ceva învelit într-o folie 
de plastic. 

Barton se uită perplex la pachet. Ce naiba era 
acolo? Părea ceva foarte voluminos. 

Fără să se scoale de pe scaun, Topol dădu la o 
parte plasticul şi citi cu glas tare: 

— Flex BHI 822 VR. Producător european, din câte 
văd. Îşi trecu un deget peste foreza din mandrină. 
Vârful circular era ascuţit ca o lamă. Burghiu pentru 
carotare. E din trusa ta de scule? 


Curând după furt, când cercetase zona exploziei, 
echipa lui Topol găsise maşina de găurit aruncată pe 
jos. Fără amprente. În acea dimineață, Topol se asi- 
gurase că orice menţiune despre ea fusese eliminată 
din rapoarte. 

Barton se făcu cenușiu. 

— Nu am văzut chestia asta în viața mea, spuse 
el încet. 

Vocile începură să se îndepărteze și cuvintele erau 
tot mai rare, ca și cum lumea se mișca cu încetinitorul. 
Oare visa? 

— Și aici ce avem? Topol se aplecă și înhăță perga- 
mentul de pe masă, privindu-l curios. Pare să fie un 
document antic. Despături hârtia care conţinea foto- 
copia și traducerea. Nu sunt istoric, domnule Barton, 
dar mi se pare că aici se vorbesște despre o criptă 
ascunsă sub Muntele Moriah. Dacă nu greşesc, losif 
din Arimateea a avut anumite legături cu Isus Christos. 
Nu este el subiectul legendelor despre Sfântul Potir, 
o relicvă nepreţuită pentru credincioși? 

Topol avea un ton sarcastic care nu făcea decât să 
confirme bănuiala englezului că știa deja de perga- 
ment. Pe fruntea lui Barton apărură stropi de 
sudoare. Pereţii parcă se strângeau în jurul lui. 

— Ți s-a acordat acces la locul crimei şi tu ai 
măsluit dovezile-cheie — ai răzuit inscripţiile de pe 
perete, ai mutat osuarele rămase. 

— Ce? întrebă Barton înspăimântat. Ţi-ai ieșit 
complet din minţi? 

— Waqf insistă că cele nouă osuare rămase au 
dispărut în mod misterios. Se pare că hoţul se mai 
află printre noi. 

Faptul că osuarele dispăruseră era tulburător, dar 
ceva din prima acuzaţie a maiorului îl zguduise și 
mai tare. 

— Am răzuit inscripţiile de pe pereţi? Ce înseamnă 
asta? 


Topol era pregătit pentru întrebare. Scoase din 
haină o fotografie și i-o întinse lui Barton. 

— Uită-te. A fost făcută de echipa mea cu o zi 
înainte de sosirea ta. 

Împietrit, Barton văzu că imaginea încadrată pre- 
cis era tableta de piatră fixată pe peretele criptei. 
Nouă nume... și un relief reprezentând un delfin 
încolăcit în jurul unui trident. Văzuse acest simbol 
şi înainte, îi cunoștea bine originea. Implicațiile lui 
l-au zguduit până în măduva oaselor. Dar deo- 
camdată nu se putea ocupa de asta, trebuia mai întâi 
să se salveze. 

— Când am semnat pentru proiect, nu credeam 
că voi fi victima unei înscenări. 

Topol se prefăcu că nu auzise comentariul. Se 
întoarse și celălalt polițist şi generalul le făcu semn 
să-l ia pe Barton. 

Cu mâinile legate la spate și escortat de gărzi, 
Jacques de Molay urca treptele spânzurătorii ridicate 
în fața Catedralei Notre Dame. Privind în sus la ceea 
i se păruse cândva o măreaţă lucrare de arhitectură, 
De Molay văzu doar scheletul unui demon uriaș — arcele 
erau niște coaste gigantice, turlele gemene erau coarne, 
fereastra cu rozetă era un enorm ochi rău. Auzi susurul 
Senei ce înconjura L'Ile de la Cite, separând micuța 
insulă de restul oraşului de parcă ar fi fost un șancru. 

Se uită în jos, la treptele din faţă ale catedralei, şi 
studie clerul papal așezat acolo, încercând să 
zărească chipul urât al lui Clement. După eșecul jalnic 


al apelului său către Regele Filip de a reinstaura 
Ordinul, blestematul trădător nu găsise curajul sau 
decenţa de a-şi face apariţia. Trei cardinali ședeau în 
centru pentru a oficia şi a juca rolul gâzilor. 

O mare mulţime se adunase să vadă procesul 
improvizat, dornică să-şi desfete ochii cu un erou 
căzut în dizgrație, pe cale să-și afle sfârșitul tragic. 
De Molay se simţea ca un actor, singur pe o scenă 
sumbră, până când, câteva clipe mai târziu, trei alți 
templieri au fost împinși în sus pe treptele de lemn 
și mânaţi lângă el. 

Jacques de Molay se uită la ei cu mândrie: Geoffroy 
DeCharnay, Hughes DePairaud şi Geofrroy DeGon- 
neville — toţi bărbaţi cinstiţi, care slujiseră cu mare 
zel Ordinul. Din nefericire, și ei fuseseră în Franţa cu 
aproape șapte ani în urmă, când regele Filip ordo- 
nase armatelor sale să-i aresteze pe templieri. 

Câtva minute mai târziu, farsa începu cu mărturii 
înflăcărate rostite de preoți cu limba ascuţită, care 
înfierbântau gloata cu un șuvoi de acuzații și false 
învinuiri împotriva Cavalerilor Templieri. S-au 
subliniat în mod special mărturii sinistre de fapte 
trupești împotriva firii şi de venerare a Diavolului, 
dat fiind că astfel de născociri stârneau emoția mul- 
țimii. Apoi, în timp ce De Molay asculta uimit, 
preotul citi un document care înșira pe puncte măr- 
turisirea semnată de el cu privire la învinuiri — un 
document pe care nu-l văzuse niciodată. 

Minciunile ardeau urechile lui De Molay ca niște 
tăciuni aprinși, dar el stătea neclintit, sfidător, privind 
din când în când în sus, la monștrii de piatră care se 
uitau chiorâş de pe fațada catedralei. 

Se lăsă brusc tăcerea, când unul dintre cardinali 
se ridică în picioare, arătă cu degetul către Marele 
Maestru şi zbieră: 

— Şi tu, Jacques de Molay, ce ai de spus în despre 
învinuirile care ți s-au adus aici? Îţi declari vina des- 


chis, o dată pentru totdeauna, şi recunoști că aceste 
confesiuni sunt adevăratul tău testament, astfel încât 
să-ţi poți recâștiga demnitatea în fața lui Dumnezeu? 

De Molay se uită la cardinal cu o curiozitate nepre- 
făcută, uimit că putuse sluji cândva cu loialitate 
oameni ca el. Atât de mulți templieri își dăduseră 
viaţa în numele lui Christos în Țara Sfântă. Îi venea 
să demaște în gura mare minciunile pe care aceste 
lepădături fățarnice le propovăduiseră de-a lungul 
veacurilor pentru a submina sacrificiul templierilor. 
Dar nimeni n-ar crede vreodată tainele uluitoare pe 
care le aflase și tot atât de uluitoarele moaște ascunse 
încă sub Templul lui Solomon, care stăteau mărturie 
pentru aceste adevăruri. Fără dovezi, n-ar face altceva 
decât să-şi păteze și mai mult reputaţia și să dea apă 
la moară călăilor săi. De Molay își aflase mângâierea 
în credinţa că într-o bună zi adevărul va ieși la 
lumină... Și blestemaţi să fie acei care încercau să-l nege. 
Ştia că acești oameni erau hotărâți să-l distrugă. Dacă 
se întâmpla azi sau după alți ani în care avea să putre- 
zească în vreo temniță scârboasă, asta îi era soarta, 
să fie ţinta intrigilor regelui. 

Marele Maestru se uită adânc în ochii celor trei 
prieteni și văzu aceeași hotărâre în spatele unui văl 
subțire de teamă. Frăția va dăinui până la sfârșit. 

Dregându-și glasul, De Molay se întoarse din nou 
spre cardinal: 

— Este cât se poate de drept ca atunci când viața 
îmi este luată de cei pe care i-am slujit cu atâta cre- 
dinţă, să fac cunoscute minciunile prezentate aici şi 
să rostesc singurul adevăr chiar cu buzele mele. În 
faţa lui Dumnezeu și a tuturor celor care sunt martori 
ai acestei nedreptăţi — privirea lui alunecă peste întrea- 
ga mulțime — recunosc că sunt vinovat de o mare 
nelegiuire. Dar nu e una născocită de acuzatorii mei. 
Se uită iar la cardinal. Sunt vinovat doar de rușinea 
şi dezonoarea pe care le-am îndurat sub cazne şi sub 


ameninţarea cu moartea. Declar în fața voastră că 
oamenii nobili care au slujit această Biserică pentru 
a apăra creştinătatea au fost pe nedrept demonizaţi. 
De aceea, refuz cu dispreț să-mi fac de ruşine fraţii 
prin adăugarea altei minciuni. 

Uimit de neobrăzata dezminţire a prizonierului, 
cardinalul rămase mut câteva clipe, apoi strigă: 

— Refuzând confesiunea legată prin jurământ, 
nu-mi lași de ales decât să invoc decretul regelui Filip: 
vei pieri prin foc. 

De Molay zâmbi. În cele din urmă, sfârșitul venise. 

Apoi cardinalul se adresă celorlalţi trei templieri, 
osândindu-i pe toți la închisoare pe viață. De Molay 
a fost zguduit când i-a auzit pe Hughes DePairaud 
și Geoffroy de Gonneville recunoscându-și vina. 

Apoi cardinalul îl întrebă același lucru pe Geoffroy 
de Charnay. 

Orbit de furie, DeChamay își dezveli dinţii și urlă: 

— Şi eu repudiez toate învinuirile care mi se aduc! 
Dumnezeu îmi e martor, aceste minciuni slujesc doar 
unui papă demn de dispreţ şi unui rege tot atât de 
ticălos. Singurul om drept care stă azi aici este Jacques 
de Molay. L-am urmat în luptă şi îl voi urma în ceruri. 

— Ți se va împlini dorința, spuse cardinalul cloco- 
tind de mânie. 

Jacques de Molay şi Geoffroy de Charnay au fost 
conduși la o barcă pentru scurta călătorie spre Ile des 
Javiaux, locul în care zeci de templieri fuseseră deja 
arşi de vii. 

În timp ce prizonierii erau escortaţi spre ruguri, 
amândouă deja înnegrite de carnea pe care o mistu- 
iseră, De Molay se întoarse către fratele său templier. 
Anii de chinuri şi de temniţă îl slăbiseră pe De 
Charnay, acum o umbră a războinicului puternic ca 
un urs pe care îl cunoscuse în Țara Sfântă. Privirea 
lui era totuşi surprinzător de hotărâtă. 


— Aminteşte-ţi ce-am lăsat în Ierusalim, îi spuse 
De Molay. Credinţa și sacrificiul tău vor fi răsplătite de 
El. Şi ziua judecății Lui va veni în curând, Geoffroy. Ai 
făcut cea mai nobilă faptă pe care o poate face un om. 
L-ai slujit pe Dumnezeu. Lasă acest trup frânt în urmă 
şi nu te uita înapoi. La noapte, sufletul tău va fi liber. 

— Fii binecuvântat, Jacques, spuse De Charnay. 
A fost o mare cinste pentru mine să te slujesc. 

În timp ce soldaţii îl legau de stâlp, De Molay se 
întoarse către ei. 

— Nu mai sunt un pericol pentru voi acum, 
insistă el. Dezlegaţi-mi mâinile pentru a mă putea 
ruga în ultimele mele clipe. 

Fără tragere de inimă, gărzile îi tăiară frânghiile 
de la încheieturile mâinilor, dar îl legară cu lanţuri 
de rug. Lemnul îngrămădit în jurul lui De Molay era 
încă verde. Din porunca regelui Filip, moartea lui 
urma să fie cumplită, într-un foc molcom. 

Privind peste umăr, De Molay îi mulțumi pentru 
ultima oară lui De Charnay, încătușat de alt stâlp în 
spatele lui. In timp ce rugul era aprins, clopotele de 
la Notre Dame începură să bată. 

Arşiţa se târa în sus pe picioarele bătrânului. Lim- 
bile flăcărilor au început să se înalțe. Când focul s-a 
întețit, carnea i s-a acoperit cu bășici roşii, apoi s-a 
înnegrit. De Molay țipa din cauza suferinței, iar flăcă- 
rile își croiau drumul tot mai sus pe picioarele lui. 
De-abia mai auzea strigătele lui De Charnay. Împre- 
unându-și mâinile, le ridică spre ceruri şi urlă: 

— Fie afurisiţi cei care ne-au osândit pe nedrept! 
Fie ca Dumnezeu să ne răzbune și să-i arunce pe toți 
în iad! 

Pe măsură ce trupul i se mistuia, Jacques de 
Molay își simțea spiritul înălțându-se. 

Marele Maestru Templier a fost înghiţit de foc, iar 
rămășițele sale pământești au mai ars o vreme pe 
cerul nopții, ca o torță strălucitoare. 


VINERI 

Giovanni Bersei, în halat şi cu picioarele goale, 
deschise ușa bătrânei sale case cu vedere către parcul 
îngrijit de lângă Villa Borghese şi ridică de pe treptele 
din față ziarul I! Messaggero. Soarele abia începuse să 
lumineze în albastru închis acoperișurile caselor 
învecinate, iar felinarele aliniate pe marginea străzii 
pustii mai aveau halouri de lumină caldă. Aceasta 
era ora lui preferată. 

Întorcându-se pentru a intra în casă, se opri puţin 
să se uite la balustrada de fier desfăcută din montura 
de pe fațadă. Carmela îl bătea la cap de trej săptă- 
mâni s-o repare. Astăzi o va face, își spuse el. Inchise 
ușa și se duse direct la bucătărie. 

Cafetiera era plină. Își tumă o ceașcă și se aşeză 
la masă pentru a se bucura de câteva clipe de liniște. 
Ținând ceașca de porțelan gros cu ambele mâini, 
sorbi încet din cafeaua neagră, savurând aroma 
bogată. Oare ce avea atât de uimitor cafeaua? Era gata 
oricând să jure că nu există un elixir mai bun. 

Noaptea trecută nu dormise bine, sucise în minte 
pe toate părţile osuarul, scheletul şi simbolul ciudat 
care însoțea relicvele. Ideea că exista o şansă, oricât 
de mică, să fi atins rămăşiţele pământești ale lui Isus 
Christos îl făcuse să se rușineze, să se simtă vulnerabil, 
să caute cu orice preț o explicaţie. Bersei era catolic 
practicant, credea în cea mai puternică poveste spusă 


vreodată. Mergea la biserică în fiecare duminică şi 
se ruga adesea. Iar în dimineața asta, mai târziu, 
Vaticanul îi va cere să-și explice descoperirile. Cum 
ar fi putut cineva — oricine — să explice tot ce văzuse 
el în ultimele zile? 

Își scărpină barba cenușie, își puse ochelarii şi luă 
ziarul. Un titlu de pe pagina întâi spunea: MUSULMA- 
NII ȘI EVREII ÎNFURIAȚI DE PRESUPUSUL FURT DE LA 
MUNTELE TEMPLULUI. Nu-l luă în seamă și trecu 
direct la pagina de umor. Apoi, cu un fel de reflex 
întârziat, se întoarse la prima pagină. 

Deși articolele care îmbrăcau în senzaţional 
problemele politice din Țara Sfântă erau furajul obiş- 
nuit al presei, în ultimele zile Bersei observase că 
subiectul domina ziarele chiar mai mult decât în mod 
obișnuit. Poate că toate discuţiile din laborator despre 
Iudeea, Pilat din Pont şi răstignire îl sensibilizaseră 
şi acum vedea ce nu văzuse înainte. Fotografia care 
însoțea textul arăta soldați şi poliţişti israelieni 
încercând să ţină în frâu protestatarii chiar lângă 
Zidul Plângerii — zidul de vest al Muntelui Templului. 

Citi articolul. 


După violențele de vineri de la Muntele Templului din 
Ierusalim, oficialităţile palestiniene fac presiuni asupra 
guvernului israelian cerându-i să autorizeze publicarea 
detaliilor cu privire la misterioasa explozie care a 
provocat pagube serioase. Evreii rezidenţi cer insistent 
să li se spună de ce au murit treisprezece soldaţi în 
schimbul de focuri izbucnit după explozie. Până acum, 
autorităţile s-au mulțumit să confirme că presupuşii 
atacatori au folosit pentru transport un elicopter militar 
israelian. 


— Asta nu e bine, mormăi el. 


„„.Mulţi au criticat autorităţile israeliene pentru faptul 
că nu au luat în seamă zvonurile potrivit cărora 


motivul acestui incident ar fi un obiect de cult furat 
de la faţa locului. 


— Obiect de cult? 

— Ce s-a întâmplat, iubitule? Carmela apăru în 
cadrul uşii, cu un halat albastru azuriu peste pija- 
maua de mătase. Se aplecă să-l sărute pe cap înainte 
de a-și lua o ceaşcă din dulap, lipăind cu papucii roz 
pe pardoseala de gresie. 

— Probabil nimic. Citeam despre toată 
harababura din Israel. 

— Nu se vor înțelege niciodată, spuse ea, 
turnându-și cafea în ceaşca ei preferată, în formă de 
elefant, având drept toartă chiar trompa arcuită. Nu 
vor decât să se omoare unii pe alţii. 

— Aşa se pare. 

Văzând-o nefardată şi ciufulită, zâmbi în sinea lui. 
Atâţia ani împreună. Se întoarse la ziar. Articolul 
continua afirmând că se făceau noi eforturi pentru 
un acord oficial de pace între Israel şi Palestina. 

— Vii mai devreme diseară? 

— Aşa ar trebui, spuse el, preocupat. 

Carmela împinse ziarul în jos pentru a-i atrage 
atenţia. 

— Speram că mă scoţi în oraș, la bistroul despre 
care vorbeau aseară Claudio şi Anna-Maria. 

— Sigur, iubito. Ar fi minunat. Vrei să fac o rezer- 
vare pentru ora opt? 

— Poate găseşti timp să fixezi și balustrada înainte 
să pleci. 

— O să văd, spuse el zâmbind larg. 

— Mă duc să fac un duș. Sorbi din cafea și plecă 
târşâindu-și picioarele. 

Bersei deschise ziarul la pagina în care era con- 
tinuarea articolului. În clipa următoare i se tăie 
răsuflarea de parcă primise un pumn în stomac. Din 
ziar se uita la el un chip care îi era foarte cunoscut. 


Când ajunse la legenda fotografiei, citi cu glas tare: 
„Se spune că suspectul ar fi un european de apro- 
ximativ 1,80 m şi 88 kg. Poliţia a declarat că acesta 
călătorește sub o identitate falsă, Daniel Marrone, și 
că aşteaptă orice informaţii cu privire la locul în care 
se află suspectul”. 

Deodată, totul începu să se miște cu încetinitorul. 
Se lăsă greoi pe spătarul scaunului. 

Singura explicație logică era că, într-un fel sau 
altul, Vaticanul jucase un rol în incidentul din Israel. 
Imposibil. Sau nu? 

Incercă să facă ordine în cronologia evenimentelor 
din ultimele câteva zile. Potrivit reportajului, furtul 
avusese loc vineri. Cu o săptămână în urmă. Atât el 
cât și Charlotte sosiseră la Vatican curând după aceea: 
ea duminică după-amiaza, cu avionul; el luni dimi- 
neața, cu puţin înainte ca părintele Donovan și 
Salvatore Conte să aducă misterioasa ladă. 

Bineînţeles. Amintindu-și de urmele găsite pe 
osuar, își dădu seama că nu era vorba de neglijență. 
Era vorba de grabă. Un furt? 

Îşi aminti şi de expresia părintelui Donovan când 
deschisese lada: îngrijorare... și altceva. Şi de 
eticheta Eurostar. Bari, ultimul loc de odihnă al Sfân- 
tului Nicolae. Un oraș turistic plin de viaţă de pe 
coasta de est a Italiei, port la Adriatica, legat prin rute 
directe cu toate țările din jurul Mediteranei... și cu 
Israel. Bari era la 500 de kilometri de Roma, probabil 
la mai puțin de cinci ore cu trenul, dar îl despărțeau 
de Israel cel puțin 2000 de kilometri. 

Era necesară o ambarcațiune foarte rapidă pentru 
un asemenea drum, dar navigând cu douăzeci de 
noduri — adică treizeci şi șapte de kilometri pe oră — 
distanța putea fi parcursă cam în două zile. La o 
estimare acoperitoare, socotind două zile și jumătate 
pe mare şi o jumătate de zi cu trenul prin Italia, 
transportul se încadra perfect în orar. 


Se întoarse la articol. Treisprezece soldați israelieni 
uciși. Hoţii au fost profesioniști şi nu a fost găsit nici 
un indiciu semnificativ. 

Era oare Vaticanul capabil să pună la punct o 
astfel de operaţiune? Un elicopter israelian folosit 
pentru transport? Nu avea nici un sens. Sigur că 
părintele Donovan — un preot, pentru numele lui 
Dumnezeu! — nu era capabil de aşa ceva. 

Dar Salvatore Conte... Se uită din nou la portretul 
robot și se înfioră. 

Bersei luă în calcul altă teorie. Poate că Vaticanul 
cumpărase osuarul de la hoți, indiferent cine erau ei, 
și astfel se implicase fără să vrea în incident. Chiar 
așa fiind, situaţia devenea problematică pentru 
Sfântul Scaun. Putea fi acuzat de complicitate. Un 
lucru era sigur: osuarul aflat în subsolul Vaticanului 
fusese procurat într-un mod foarte dubios. 

Se strădui să găsească o cale de abordare a acestei 
situaţii. Să se sfătuiască cu Charlotte sau să se 
adreseze autorităților? 

Nu poți face asemenea afirmaţii fără să ai dovezi solide. 

Lăsând ziarul pe masă, Giovanni se duse la 
telefon şi ceru legătura cu secţia locală de Carabinieri ` 
— poliţiştii militari care patrulau pe străzile Romei 
înarmaţi cu pistoale-mitralieră, ca și când orașul se 
afla permanent sub imperiul legii marţiale. Un tânăr 
preluă apelul şi Giovanni îi spuse că voia să 
vorbească cu agentul de serviciu. După câteva 
întrebări scurte, tânărul îl informă că va trebui să dis- 
cute cu detectivul Armando Perardi, care era aştep- 
tat să vină la birou după ora nouă şi jumătate. 

— Vă rog, îmi puteți face legătura cu telefonul lui 
ca să-i las un mesaj? 

Un clic, apoi câteva secunde de tăcere, şi salutul 
sec al agentului Perardi. Giovanni aşteptă să audă 
tonul, apoi lăsă un mesaj scurt, solicitându-i poli- 
ţistului o întâlnire mai târziu, în aceeaşi dimineață, 


pentru a discuta despre o posibilă implicare italiană 
în furtul de la Ierusalim. i lăsă numărul de mobil, 
dar se feri să pomenească ceva despre Vatican. 
Această informaţie n-ar fi făcut altceva decât să 
complice lucrurile, dat fiind că Vaticanul era un stat 
suveran. Bersei închise, apoi urcă repede în dormitor 
pentru a se îmbrăca. Trebuia să acţioneze rapid. 


După ce lăsă scuterul în parcarea personalului de 
lângă Muzeului Vaticanului, Giovanni se grăbi să 
ajungă la intrarea de serviciu a galeriei Pio Cristiano. 

Când ușile ascensorului se deschiseră pe coridorul 
de la subsol, îl cuprinse un val de panică. Spera că 
nu se hotărâse nimeni să vină atât de devreme. Se 
uită la ceas: 7.32. 

Trebuia să facă singur ce avea de făcut. Nu putea 
s-o amestece pe Charlotte Hennesey în povestea asta. 
În fond, dacă se înșela? 

Când ieși din ascensor coridorul păru să capete 
viață, ca şi cum el ar fi fost Iona înghiţit de balenă. 
Ajunse la laborator şi folosi cardul pentru a descuia 
ușa. Aruncă o privire peste umăr pentru a verifica 
dacă era în continuare singur, apoi intră repede și se 
duse direct la masa de lucru. 

Cuiele și monedele erau tot pe tavă. Lângă ele se 
afla ultimul mister al osuarului — cilindrul cu sulul 
de pergament. Dintr-un motiv sau altul, pergamentul 
îl tulbura. Dacă bănuielile lui erau corecte, acum avea 
ultima ocazie să-l citească. Și ceva îi spunea că acolo 
erau indicii hotărâtoare cu privire la proveniența 
relicvei. 

După ce examinase minuţios osuarul și celelalte 
obiecte, mai avea prea puţine dubii că proveneau din 
Israel. Calcarul şi compoziţia stratului exterior erau 
amândouă specifice regiunii. Se uită la scheletul 
întins pe masă: oasele confirmau şi ele originea relic- 
vei. Crucifixele erau comune în Iudeea secolului I. 


Studiind osuarul pentru ultima dată, își trecu 
degetele peste simbolul lui Christos — elementul care 
îi alungase și ultima îndoială. 

Toate erau fapte incriminatorii şi toate conduceau 
la Vatican. Bersei se blestemă în sinea lui că nu făcuse 
mai repede legătura între ele. E drept, totul părea atât 
de fantastic. 

Luă cilindrul de pe tavă și-i desprinse capacul, 
apoi îl scutură pentru a scoate pergamentul. Inima 
îi bubuia în piept în timp ce desfăşura cu grijă pielea 
de vițel. Se uită repede de jur-împrejur. Putea să jure 
că îl sfredeleau privirile unor ochi invizibili. 

Multe întrebări rămase fără răspuns nu-i dădeau 
pace. Cum era posibil ca o descoperire atât de 
importantă să rămână secretă atâta timp? Dacă oasele 
erau într-adevăr ale lui Christos sau chiar ale unuia 
dintre contemporanii săi —, de ce nu fuseseră până 
acum studiate şi de ce nu fuseseră publicate rezul- 
tatele? Şi, indiferent cine era bărbatul, cum se face 
că Vaticanul descoperise secretul abia după două mii 
de ani? 

Se întoarse la problema cu care se confrunta acum. 

Netezind cu delicateţe pergamentul, Bersei 
încercă să stăpânească emoțiile contradictorii care îl 
asaltau. Era convins că acest document antic putea 
să-i ofere un indiciu final, poate chiar să confirme — 
sau să infirme — identitatea mortului. 

La fel ca oasele și celelalte vestigii, pergamentul 
din piele de vițel era excepţional de bine păstrat. Cât 
despre conţinutul lui, existau nenumărate posibilităţi. 
Testamentul mortului? O ultimă rugăciune ascunsă 
acolo de cei care l-au înmormântat? Poate chiar un 
act oficial care explica de ce fusese crucificat? Dege- 
tele îi tremurau necontrolat când îl ridică la lumină. 

Examinând cu grijă textul, văzu că era scris în 
greaca koinė, dialectul numit uneori „greaca Noului 


Testament“ şi lingua franca în Imperiul Roman până 
în secolul IV. 

Prima concluzie era că autorul lui fusese un om 
educat, poate un roman. 

Sub text era un desen detaliat care i se păru foarte 
cunoscut, 

În timp ce citea mesajul — scurt și precis —, ten- 
siunea maximă de până atunci slăbi puţin și, câteva 
clipe, rămase nemișcat. 

Concentrându-se apoi asupra desenului însoțitor, 
Giovanni îşi spuse din nou că mai văzuse imaginea. 
Se încruntă în timp ce studia cu atenție documentul. 
Gândeşte. Gândeşte. 

În clipa următoare își aminti, apoi se făcu alb ca 
varul. Desigur! 

Da, mai văzuse imaginea, iar locul pe care îl des- 
cria se afla doar la câţiva kilometri distanţă, la peri- 
feria Romei, adânc sub străzile orașului. Își dădu 
seama că va trebui să se ducă acolo imediat ce va 
termina ce avea de făcut aici. 

Se repezi la xeroxul care se afla în colțul labora- 
torului, netezi sulul pe sticlă, închise capacul și făcu 
o copie. Puse pergamentul înapoi în cilindru şi îl aşe- 
ză alături de celelalte relicve, apoi împături copia și 
o băgă în buzunar. 

În timp ce aduna dovezile care să-i susțină decla- 
raţia împotriva Vaticanului, îl copleșiră din nou gân- 
durile negre în legătură cu propria lui siguranţă. Dar 
avea nevoie de informații care puteau fi folosite de 
carabinieri în anchetă. 

Cu nervii încordaţi la limită, Bersei își conectă 
laptopul la computerul principal și începu să copieze 
fişierele — profilul complet al scheletului, fotografiile 
osuarului şi ale celorlalte obiecte, rezultatele datării 
cu carbon, tot. 

Se uită la ceas: 7.46. Nu mai avea timp. 


După ce copie şi ultimul fişier, închise laptopul 
şi îl puse în geantă. Dacă ar fi luat orice altceva, ar 
fi trezit imediat suspiciuni. 

— Hei, Giovanni, îl strigă un glas cunoscut. 

Se întoarse pe călcâie. Charlotte. Nici măcar nu 
o auzise intrând. Trecând pe lângă Bersei, geneticiana 
observă că arăta într-un hal fără hal. 

— S-a întâmplat ceva? 

— Ai venit devreme, răspunse el, fără să ştie ce 
să-i spună. 

— N-am dormit bine. Te duci undeva? 

Arată îngrozitor de nervos, se gândi ea. 

— Am o întâlnire pe care nu pot s-o anulez. 

— A, bine. Se uită la ceas. Te întorci la ședință, da? 

Bersei se ridică și îşi atârnă sacoșa pe umăr. 

— De fapt, nu sunt sigur. A apărut ceva 
important. 

— Mai important decât raportul nostru? 

Italianul îi evită privirea. 

— Ceva nu-i în regulă, Giovanni. Spune-mi 
despre ce e vorba. 

Bersei se uită repede în spate, ca şi când ar fi auzit 
voci. 

— Nu aici, spuse el. Vino afară și îți explic. 

Deschise ușa, scoase capul și controlă coridorul. 
Era pustiu. Îi făcu semn să-l urmeze. 

Charlotte ieși și închise uşa după ea. 


În camera de supraveghere improvizată, Salvatore 
Conte rămase absolut nemișcat până când zgomotul 
paşilor se stinse la capătul coridorului. Apoi smulse 
receptorul din furcă. 

Santelli răspunse la al doilea țârâit, iar Conte își 
dădu seama după vocea lui nesigură că îl trezise din 
somn. 

— Avem o problemă serioasă aici. 

Cardinalul ştia ce va urma. Îşi drese glasul. 


— Au aflat? 

— Doar Bersei. Şi acum iese pe ușă cu toate 
documentele și e în drum spre politie. 

— Ce ghinion! Santelli tăcu citeva clipe, apoi oftă. 
Ştii ce trebuie să faci. 

Bersei nu scoase un cuvânt până când nu ajunseră 
în siguranţă pe aleea din spatele muzeului. Se duse 
direct la locul unde parcase scuterul, iar Charlotte se 
văzu obligată să alerge pentru a ține pasul cu el. 

— Cred că Vaticanul e implicat într-o poveste 
urâtă, îi spuse el pe un ton conspirativ. Şi are legătură 
cu osuarul. 

— Ce vrei să spui? 

— Ar trebui să-ţi explic prea multe și nici nu ştiu 
dacă am dreptate. 

Strecură laptopul în compartimentul din spate şi 
îşi puse casca pe cap. 

— Să ai dreptate despre ce? Începuse să o sperie. 

— Cel mai bine ar fi să nu-ți spun. Trebuie să ai 
încredere în mine. Eşti în siguranță aici, nu fi îngrijorată. 

— Giovanni, te rog. 

Încălecă pe scuter, introduse cheia în contact și 
porni motorul. 

Charlotte îl apucă strâns de braț. 

— Nu te duci nicăieri până nu-mi spui despre ce 
e vorba, strigă ea, încercând să acopere uruitul 
motorului. 

Oftând adânc, Bersei se uită la ea plin de 
neliniște. 

— Cred că osuarul a fost furat. E posibil să aibă 
o legătură cu un atac de la Ierusalim care a făcut 


multe victime. Trebuie să vorbesc cu o anumită 
persoană despre tot ce am descoperit. 

Câteva clipe, ea nu spuse nimic. 

— Eşti sigur? Pare cam exagerat, nu crezi? 

— Nu, nu sunt sigur, de aceea încerc să nu te 
implic. Ştiu că am semnat acorduri de confidenția- 
litate. Dacă greşesc, s-ar putea să iasă urât pentru 
mine. Nu vreau să te amestec și pe tine. 

— Cum pot să te ajut? 

Bersei tresări. I se păruse că vede o siluetă în 
spatele geamului întunecat al porții muzeului. 

— Uită că am avut această discuție. Să sperăm că 
m-am înșelat. Se uită în jos la mâna ei. Lasă-mă să 
plec, te rog. 

— Fii atent, spuse ea. 

— Voi fi. 

Charlotte nu-l pierdu din ochi până când dădu 
colțul clădirii. 


Când ușile ascensorului se deschiseră, Charlotte 
ezită înainte să iasă pe coridor. Apoi, încrucișându-și 
braţele la piept, făcu câţiva pași, încercând să scape 
de un fior brusc. 

Nu, Vaticanul nu putea fi implicat în furt, încercă 
ea să se convingă singură. Apoi se întrebă din nou 
de ce folosea Sfântul Scaun serviciile unui individ de 
teapa lui Salvatore Conte. Era limpede ca lumina zilei 
că el era capabil de violență și de orice altceva. Și dacă 
Giovanni ar avea dreptate? Ce s-ar întâmpla atunci? 

Ajunsă la jumătatea coridorului, observă că una 
dintre ușile solide de metal era întredeschisă. Mai 
devreme nu o văzuse așa, era sigură. Până acum toate 
ușile fuseseră închise, probabil încuiate. Mai era 
cineva aici? 

Curioasă, se apropie de ușă și bătu de câteva ori. 

— Alo, e cineva? 

Nici un răspuns. 


Încercă din nou. Nimic. 

Împinse şi ușa se deschise lin pe balamalele bine 
unse. 

Ceea ce văzu înăuntru era uimitor. 

Intrând în mica încăpere tapetată cu rafturi goale, 
se opri în faţa unui punct de lucru foarte ciudat — mai 
multe monitoare, un computer, căști. Urmări cu pri- 
virea un mănunchi de cabluri care pornea din com- 
puter, urca pe perete şi dispărea într-o gaură 
întunecată din tavanul fals, de unde fusese scoasă o 
placă. 

Sistemul era în stand-by. Pe screensaver se vedea 
un montaj de fotografii cu o femeie goală într-o diver- 
sitate de poziții obscene. Încântător. 

Se așeză pe scaunul din fața calculatorului și 
încercă să-și imagineze la ce folosea echipamentul. 
Era clar că totul fusese instalat în grabă, dat fiind că 
încăperea arăta mai degrabă ca o debara, nu ca un 
birou. 

În cele din urmă nu se mai putu abţine și apăsă 
pe o tastă. 

Monitoarele pâlpâiră, screensaver-ul dispăru şi 
computerul se trezi la viaţă. 

Câteva secunde mai târziu, softul activă ceea ce 
era probabil ultimul program folosit. Charlotte avu 
nevoie de câteva clipe pentru a înțelege ce reprezenta 
colajul de imagini care apăruse în faţa ei. Pe una 
dintre ferestrele de pe monitor se vedea o femeie de 
serviciu care făcea curățenie într-o cameră. Stomacul 
i se întoarse pe dos când își văzu bagajele lăsate lângă 
pat — valijoara dreptunghiulară pe rotile și valiza 
mare asortată pentru haine. Femeia intră în baie, care 
se vedea tot în timp real în a doua fereastră. Pe polița 
de deasupra chiuvetei erau câteva obiecte de toaletă 
bine cunoscute, inclusiv o sticluță cu vitamine. 

— Conte, spuse ea cu glas tare, oripilată de ceea 
ce vedea. Pervers nenorocit. 


Examină apoi și imaginile transmise de alte câteva 
camere video ascunse în laborator şi în birou — ima- 
gini live, judecând după ora şi data înscrise la baza 
fiecărei ferestre. Conte privise şi ascultase tot timpul. 

În momentul acela înţelese că Giovanni avea 
dreptate. 

În Arhivele Secrete, părintele Donovan puse 
Ephemeris Conlusio alături de un documentul sigilat 
în plastic, care purta numărul de referință Archivum 
Arcis, Arm. D 217 — „Pergamentul Chinon“ =, şi 
închise ușa. Se auzi un șuierat uşor, când o pompă 
de vid aspiră aerul din compartiment. 

Secrete. Lui Donovan nu îi erau deloc străine. 
Poate de aceea se simţea atât de legat de cărţi și îi 
plăcea singurătatea. Și poate că aceste arhive îi oglin- 
deau cumva sufletul. Dar Donovan se îndreptase spre 
Biserică pentru un motiv mai serios — supraviețuirea. 

Crescuse la Belfast în tumultuoșii ani '60 și '70, 
când în Irlanda de Nord conflictul dintre catolicii 
naționaliști care voiau să scape de controlul britanic 
şi protestanții unioniști loiali Coroanei ajunsese la 
apogeu. În 1969 văzuse cum casa lui și alte zeci din 
jurul ei se făcuseră scrum, incendiate de loialiștii 
răsculați. Îşi amintea perfect atentatele cu bombă 
executate de Armata Republicană Irlandeză drept 
represalii — ceva obișnuit, o mie trei sute doar în 1972 
— care curmaseră vieţile a sute de civili. 

La cincisprezece ani, el şi prietenii săi au fost atrași 
într-o bandă de stradă care făcea uneori comisioane 
pentru IRA. Erau „ochii şi urechile” mișcării. Cu 
ocazia unei misiuni memorabile, i se ceruse să lase 


un colet în faţa unui magazin al cărui proprietar era 
protestant. Habar n-avea că în sacoşă era de fapt o 
bombă. Din fericire, nimeni nu murise în explozia 
care culcase clădirea la pământ, iar el reușise ca prin 
minune să scape de arestare. 

Ziua când a împlinit șaptesprezece ani s-a dove- 
dit hotărâtoare, atunci viaţa lui Donovan s-a schimbat 
pentru totdeauna. Se dusese să bea un pahar într-o 
cârciumă din cartier, cu doi buni prieteni, Sean şi 
Michael. La un moment dat s-au lăsat atrași într-un 
schimb de cuvinte cu un grup de protestanți beți. 
Ceata lui Donovan a plecat o oră mai târziu, însă 
protestanții — cinci la număr — i-au urmărit afară și 
au continuat să-i înjure. N-a trecut mult și pumnii au 
început să zboare. Deși nu era străin de bătăile de 
stradă și avea reflexe bune, constituţia lui destul de 
firavă s-a dovedit un handicap în fața celor doi 
bărbaţi care își uniseră forțele împotriva lui. In timp 
ce unul dintre protestanți îl ținea pironit la pământ, 
celălalt îi căra pumni, hotărât parcă să-l omoare în 
bătaie. 

Îşi amintea perfect ce furie cumplită îl cuprinsese 
văzând în minte mormanul de moloz fumegând în 
care îi transformaseră casa. Reacţionase instinctiv. 
Reușise să se ridice, pusese mâna pe cuţit și îl împlân- 
tase în burta protestantului care-l ţintuise pe jos. 
Bărbatul a căzut pe caldarâm, încercând disperat să 
oprească șuvoiul de sânge care îi țâșnea din abdo- 
men. Văzând furia din ochii injectați ai lui Donovan, 
celălalt a bătut în retragere. 

Uluit, Donovan s-a întors şi l-a văzut pe Sean, plin 
de sânge şi rânjind. Doborâse și el un bărbat, tot cu 
cuțitul. Ceilalţi protestanți încremeniseră, nevenin- 
du-le să creadă, iar ei fugiseră. 

Îşi amintea cât de îngrozit fusese a doua Zi, când 
ziarele şi televiziunea relataseră că un protestant din 
cartier fusese înjunghiat și murise. Deși nu știa sigur 


care dintre cei doi protestanți primise lovitura 
fatală, Donovan se împăcase repede cu gândul că tre- 
buia să fugă din Belfast înainte să devină următoarea 
victimă. 

Seminarul i-a oferit un adăpost sigur, departe de 
Străzi, şi i-a dat speranța că Dumnezeu îl va ierta 
pentru fapta lui înfiorătoare. Cu toate acestea, nu 
trecea o'zi în care să nu vadă petele de sânge de pe 
mâinile sale. 

În ciuda trecutului său, a fost un elev bun, iar 
izolarea i-a reaprins pasiunea pentru lectură. Și-a 
găsit liniștea în istorie și în Biblie. Şi-a găsit un drum. 
Văzând setea lui remarcabilă de învăţătură, Dioceza 
din Dublin i-a sponsorizat studiile universitare. 
Poate, își spunea Donovan uneori, chiar obsesia lui 
pentru cărţi îl salvase. 

Iar acum o carte părea să amenințe tot ceea ce avea 
mai sfânt. Însăși instituția care îl protejase era atacată. 

Se uită îndelung în spatele panoului de sticlă, 
unde se afla Ephemeris Conlusio, scriptura pierdută 
care pusese în mișcare lanţul evenimentelor, culmi- 
nând cu furtul de la Ierusalim. Era greu de crezut că 
trecuseră doar două săptămâni de când prezentase 
incredibila descoperire secretarului de stat al Vatica- 
nului. Își amintea perfect întâlnirea cu Santelli, ca un 
film proiectat în memorie. 


— Nu primesc prea des de la Biblioteca Vati- 
canului cereri urgente de audienţă, spuse cardinalul 
Santelli, cu mâinile încrucișate și sprijinite pe birou. 

Aşezat în fața lui, părintele Donovan ridică geanta 
de piele. 

— Îmi cer scuze, Eminenţa Voastră, pentru 
cererea mea atât de bruscă. Cred totuși că motivul 
pentru care mă aflu aici necesită atenţia dumnea- 
voastră imediată... şi justifică hotărârea mea de a nu-l 
implica pe cardinalul Giancome. 


Vincenzo Giancome, cardinale Archivista e 
Bibliotecario, era superiorul lui Donovan și avea un 
cuvânt greu în calitate de supraveghetor suprem al 
Arhivelor Secrete ale Vaticanului. El era cel care 
respinsese cererea insistentă a lui Donovan de 
achiziţionare a Evangheliei după Iuda. Astfel, după 
o lungă deliberare, Donovan luase hotărârea neorto- 
doxă de a nu-l include pe Giancome în această 
chestiune — o măsură curajoasă care putea să aibă un 
efect de ricoșeu și să-l coste cariera. Dar era sigur că 
ceea ce urma să divulge era o problemă de securitate 
naţională. In plus, bărbatul misterios care îi telefonase 
îl alesese în mod special pe Donovan pentru această 
misiune și nu mai era timp pentru discuţii sau 
conflicte interne birocratice. 

— Despre ce e vorba? întrebă Santelli, destul de 
neliniștit, 

Donovan nu ştia prea bine de unde să înceapă. 

— Vă aduceţi aminte de cele întâmplate de acum 
câţiva ani, când a fost descoperit Pergamentul 
Chinon în Arhivele Secrete? 

— Actul secret în care Clement respinge acuzaţiile 
aduse Cavalerilor Templieri? 

— Exact. Am venit la dumneavoastră cu alte 
documente care prezintă în detaliu întâlnirea secretă 
dintre Clement V şi Jacques de Molay, Marele Maes- 
tru. Donovan înghiţi un nod din gât. Relatarea papei 
menționează în mod clar un manuscris intitulat 
Ephemeris Conlusio, care ar conţine informaţii despre 
secretele ascunse ale Templierilor. 

— O încercare de a reinstaura Ordinul, interveni 
Santelli. Şi destul de nereușită, pe deasupra. 

— Sunteţi de acord, cred, că argumentele lui de 
Molay trebuie să fi fost destul de convingătoare, altfel 
Clement nu i-ar fi exonerat pe Templieri după ce 
ordonase desființarea Ordinului. 


— O manevră. Jacques de Molay nu i-a dat nici 
o carte. 

— De acord. Donovan scotoci în sacoșă și scoase 
ceva. Pentru că nu o avea. 

Santelli se aplecă în faţă. 

— Ce ai acolo? 

— Aceasta este Ephemeris Conlusio. 

Cardinalul era uluit. Ephemeris Conlusio era o 
legendă, nimic altceva decât pură fantezie. Nici un 
secret al Vaticanului, nici măcar eele mai întunecate, 
nu se putea compara cu acesta. Încă se agăța de 
speranța că bibliotecarul greşea, dar privirea hotărâtă 
alui Donovan îi confirma cele mai sumbre presimțiri. 

— Doar nu vrei să spui că... 

— Ba da, răspunse Donovan ferm. Lăsaţi-mă să 
vă explic. 

Donovan îi relată istoria întemniţării lui Jacques 
de Molay, întrevederea secretă cu Clement, judecarea 
lui la Paris, în faţa Catedralei Notre Dame, și execuţia 
pe Île des Javiaux. 

— După cât se pare, blestemul a funcționat, zise 
Donovan. Potrivit mai multor martori, Papa Clement 
V.a murit o lună mai târziu de dizenterie severă, un 
sfârșit oribil. Şapte luni mai târziu, Regele Filip a 
murit și el în condiţii ciudate, în timpul unei partide 
de vânătoare. Martorii oculari au spus că ar fi fost 
vorba de o boală netratată care i-a provocat o hemo- 
ragie severă. Mulţi alții au fost convinși că templierii 
şi-au plătit datoria şi s-au răzbunat. 

— Otrăvit? întrebă Santelli. i 

— Poate, spuse Donovan ridicând din umeri. Între 
timp, Pământul Sfânt a ajuns iar în mâinile musul- 
manilor. Ţările europene şi Biserica n-au mai reușit 
să organizeze alte cruciade pentru a-l recâștiga. 
Documentele lui Clement şi pergamentul Chinon 
s-au umplut de praf în Arhivele Secrete, în timp ce 
conclavul a irosit doi ani în controverse, încercând 


să restaureze papalitatea falimentară. Ephemeris 
Conlusio — chiar această carte — s-a pierdut în istorie. 
Până când am primit un telefon, săptămâna asta. 

Donovan îi povesti pe scurt convorbirea cu 
interlocutorul lui misterios, apoi tranzacţia de la Cafe 
Greco. Santelli asculta cu multă atenţie, acoperindu-și 
din când în când gura cu mâna. Părintele termină 
relatarea și aşteptă răspunsul cardinalului. 

— Ai citit-o? 

Donovan dădu din cap. In calitatea lui de 
curator-şef, era poliglot, expert în aramaica veche și 
fluent în greacă și latină. 

— Ce spune? 

— Multe lucruri tulburătoare. După cât se pare, 
această carte nu este un document Templier per se. 
Este un fel de jurnal scris de Iosif din Arimateea. 

— Nu înţeleg, Patrick. 

— În aceste pagini sunt povestite multe eveni- 
mente din viaţa lui Christos. Relatări ale martorilor 
oculari despre miracole, de exemplu vindecarea olo- 
gilor şi a leproșilor. Învățăturile sale, călătoriile cu 
discipolii, toate sunt prezentate aici. De fapt, după 
ce am studiat fiecare detaliu al limbii și stilului, sunt 
convins că aceasta este scriptura pierdută. 

Istoricii Bibliei au dezbătut îndelung faptul că 
Evangheliile după Matei, Marcu şi Luca au fost 
influențate de o sursă comună, dat fiind că toate trei 
vorbesc despre Isus folosind aceeași cronologie și 
acelaşi stil. Evangheliile sinoptice, cum mai sunt 
numite ele, despre care se crede că au fost scrise între 
anii 60 şi 100 d. Chr., poartă fiecare numele discipo- 
lului care a inspirat-o, deși autorii reali sunt de fapt 
necunoscuți. 

Santelli se simţi oarecum încurajat de aceste 
precizări, însă vedea bine că Donovan continua să fie 
tulburat. 


— Dar asta nu e tot, îi atrase atenţia irlandezul. 
Cartea descrie evenimentele care au culminat cu 
prinderea şi răstignirea lui Isus. Din nou, relatările 
lui Iosif sunt în cea mai mare parte concordante cu 
Evangheliile sinoptice. Discrepanţele sunt minore. 
Potrivit lui Iosif, el însuși a negociat cu Pilat din Pont 
coborârea de pe cruce a lui Christos în schimbul unei 
sume substanţiale. 

— Mita? 

— Da. Probabil un supliment la salariul prea mic 
primit de la Roma. Donovan inspiră adânc și încercă 
să se calmeze. Din Noul Testament reiese că trupul 
lui Isus a fost depus în cripta familiei lui Iosif. 

— nainte de a continua, trebuie să-ţi pun o 
întrebare. Această relicvă a Templierilor... cartea... 
este autentică? 

— Am datat pergamentul, pielea și cerneala. Toate 
sunt, fără discuţie, din secolul I. Dar cartea nu este 
de fapt relicva la care făcea aluzie Jacques de Molay. 
Este doar harta care duce la adevărata comoară la 
care făcea aluzie Marele Maestru. 

Santelli îl privea fix. 

— Iosif din Arimateea descrie în detalii pline de 
culoare ritualul înmormântării lui Isus. Trupul a fost 
spălat, acoperit cu mirodenii, înfășurat într-un giul- 
giu şi apoi legat. Pe ochi i-au pus monede. Glasul lui 
Donovan cobori la o şoaptă: Pretinde că trupul a fost 
depus în mormântul lui, al lui Iosif... pentru un an. 

— Un an? întrebă Santelli, înspăimântat. Patrick, 
nu cumva e altă scriptură gnostică? 

În trecut, Donovan îl informa periodic despre 
numeroasele texte prebiblice care îl prezentau pe Isus 
în altă lumină — o încercare de a-i ademeni pe păgâni 
să adopte credința creştină. Multe dintre acele povești 
erau exagerate, pline de interpretări filozofice ale 
învățăturilor lui Isus. 


— Potrivit lui Iosif — să nu uităm, el a fost omul 
însărcinat cu înmormântarea lui Isus — nu a existat 
o înviere fizică. Vedeţi... 

Donovan ezită, pentru că nu exista nici o 
modalitate mai blândă de a-i spune ceea ce avea de 
spus. Se uită în ochii cardinalului. 

— Christos a avut parte de moartea unui muritor. 

Nu era prima dată când lui Santelli i se spunea 
acest lucru. 

— Am mai auzit asta, cum că primii creștinii 
vedeau învierea drept spirituală, nu fizică. Gesticulă 
către carte în semn de respingere. Ephemeris Conlusio 
este în mod evident în contradicție cu Biblia. Sunt 
încântat că ai găsit-o. Va trebui să facem în așa fel 
încât să nu cadă în mâinile greșite. Nu ne putem 
permite ca dușmanii Bisericii să anunţe presa. 

— Mă tem că mai e ceva. 

Santelli îl urmări în tăcere pe Donovan, care 
scoase din geantă un sul galben. II puse pe birou. 

— Ce-i asta? întrebă cardinalul aplecându-se. 

— Un desen. Un fel de hartă, de fapt. 

— Nu arată deloc ca o hartă, spuse Santelli strâm- 
bându-se. Și un copil ar putea desena așa ceva. 

Schița lipsită de perspectivă era simplistă. 
Donovan ar fi fost de acord cu el dacă n-ar fi știut 
că reprezentările tridimensionale apăruseră abia în 
Renaștere, dar nu avea de gând să se certe cu Santelli. 

— În ciuda absenței detaliilor, aici putem vedea 
câteva elemente cruciale, îi explică Donovan. Îi arătă 
baza dreptunghiulară alungită: Acesta este Muntele 
Templului din Ierusalim. Apoi îi arătă structura de 
deasupra: Iar acesta este templul evreiesc construit 
de Irod cel Mare, distrus de romani în anul 70 d. Chr. 
După cum ştiţi, acolo se află acum Domul Stâncii. 

— Muntele Templului? întrebă Santelli ridicând 
brusc privirea. 

— Da. Potrivit lui Iosif din Arimateea, așa arăta 
locul în anul 30, pe vremea lui Christos. 

Donovan îi spuse apoi că scrierile lui Iosif 
descriau în detaliu templul — curţile dreptunghiulare 
şi Sfântul Tabernacul, magaziile pentru ulei și lemn, 
bazinele de apă folosite pentru sfințirea ofrandelor 
şi rugurile pentru arderea animalelor sacre de 
sărbătoarea Paștelui evreiesc. Îi spuse că Iosif 
marcase chiar și pragul sacru peste care gentililor le 
era interzis să pășească. Urma prezentarea garni- 
zoanei romane învecinată cu Muntele Templului — 
locul unde Isus fusese adus în fața lui Pilat din Pont. 

Părintele îi arătă apoi un pătrățel întunecat pe care 
Iosif îl desenase în interiorul platformei. 

— Dar punctul acesta este cel mai important. El 
indică poziţia criptei lui Isus. Iosif a inclus în text 
măsurători precise, adică distanţele față de zidurile 
exterioare ale Muntelui Templului. 

Santelli își acoperi din nou gura cu mâna. O vreme, 
în cameră se așternu tăcerea. Dincolo de ferestre, norii 
negri începuseră să-și aducă la îndeplinire ame- 
ninţarea. 


— După ce am obținut Ephemeris Conlusio, conti- 
nuă Donovan, am studiat situl în amănunt. Sunt 
absolut sigur că această criptă secretă se află încă 
acolo. Cred că cruciații — cavalerii templieri, de fapt 
— au descoperit-o și au mascat-o. 

— De ce ești atât de sigur? 

Donovan se întinse peste birou și întoarse cu grijă 
paginile vechi, oprindu-se la un grup de schițe. 

— Iată de ce. 

Cardinalul se chinuia să înțeleagă semnificația 
șirului de desene simple, ca un catalog de colecție 
primitiv. 

— Aceste obiecte, continuă Donovan, sunt relic- 
vele pe care Iosif din Arimateea le-a îngropat în 
criptă. Rămășițele pământeşti, monedele și cuiele. Și 
osuarul, bineînțeles. La ele se referea Jacques de 
Molay. 

Santelli era înmărmurit. În cele din urmă privirea 
lui se opri asupra delfinului încolăcit pe un trident. 

— Și simbolul? 

— Este motivul pentru care sunt sigur că aceste 
obiecte se află în siguranță. 

Îi explică semnificaţia simbolului. 

Santelli își făcu cruce. 

— Dacă aceste relicve ar fi fost descoperite până 
acum, fără îndoială că ar fi fost menţionate undeva. 
De fapt, dacă ar fi fost descoperite, probabil că n-am 
fi aici și n-am purta această discuţie. Donovan se 
aplecă și scoase un alt document din geantă. Și iată 
acest articol recent din Jerusalem Post, pe care mis- 
teriosul nostru binefăcător ni l-a dat împreună cu 
cartea. 

Santelli i-l smulse și citi cu glas tare titlul. 

— „Arheologii evrei şi musulmani primesc auto- 
rizaţia să facă săpături sub Muntele Templului“. 

Donovan îi lăsă lui Santelli timp să citească restul 
articolului, apoi continuă: 


— Cum acordurile de pace interzic lucrările în 
acest sit, templierii sunt ultimii care au săpat sub 
Muntele Templului. Dar în 1996, consiliul musulman 
care administrează locul a primit permisiunea de a 
scoate dărâmăturile dintr-o sală mare de sub plat- 
formă — un spaţiu folosit cândva de templieri drept 
grajd şi complet blocat după secolul al XII-lea. Omul 
care mi-a dat această carte era arab. De aceea, sunt 
ferm convins că Ephemeris Conlusio a fost descoperită 
de musulmani în timpul lucrărilor. 

— Dar de ce au așteptat până acum? 

— La început am avut și eu dubii, mărturisi Dono- 
van. Între timp însă, am găsit o explicație mai mult 
decât plauzibilă în privinţa motivului. Puse pe birou 
un plan modern — desenat chiar de mâna lui. Era 
ultima probă materială a prezentării. După ce au 
curăţat-o, continuă el, musulmanii au transformat 
sala subterană în ceea ce ei numesc moscheea 
Marwani. Iată o vedere aeriană a Templului Muntelui 
așa cum arată azi. Folosind măsurătorile lui Iosif, am 
calculat poziția precisă a criptei. 

Donovan transformase unitățile de măsură 
romane, gradii, în metri. Un gradus avea șaptezeci şi 
patru de centimetri. 

— Am marcat cu roșu suprafața ocupată de 
moscheea Marwani care e situată cam la unsprezece 
metri sub nivelul zero al esplanadei. 

Santelli înțelese în sfârșit la ce făcea aluzie 
Donovan. 

— Dumnezeule, este chiar lângă încăperea secretă. 

— Este lipită de peretele din spate al moscheii. 
Arheologii musulmani şi evrei bănuiesc deja că sub 
Muntele templului există alte încăperi secrete și fac 
explorări de suprafață pentru a le detecta. 

— Atunci vor găsi cripta, spuse Santelli, pălind ușor. 

— Le-ar fi imposibil să n-o găsească, confirmă 
Donovan posomorât. Dacă relicvele descrise în 


Ephemeris Conlusio sunt reale, există riscul ca 
rămășițele pământeşti ale lui Christos să fie dez- 
gropate în câteva săptămâni. De aceea am venit astăzi 
aici. Vă întreb... ce putem face? 

— Cred că totul este cât se poate de clar, Patrick, 
spuse Santelli pe un ton aspru. Trebuie să recuperăm 
aceste relicve de sub Muntele Templului. Peste două 
miliarde de creștini cred în Evangheliile lui Isus 
Christos. Distrugerea credinţei lor înseamnă distru- 
gerea ordinii sociale. Avem o mare responsabilitate. 
Nu este o simplă problemă de teologie. 

— Dar nu există nici o cale diplomatică de a le 
obține, îi reaminti Donovan cardinalului. Situaţia 
politică din Israel e mult prea complicată. 

— Cine a spus ceva despre diplomaţie? Santelli 
se întinse către interfonul montat pe biroul său. 
Părinte Martin, vei găsi în agenda mea numărul lui 
Salvatore Conte. Te rog cheamă-l imediat. 

leșind de pe congestionata Via Nomentana și 
luând-o prin parcul vilei Torlonia, Giovanni Bersei 
încetini când ajunse pe aleea îngustă pentru biciclete. 
Motorul scuterului torcea încet. 

Aici, lângă grădina amenajată în stil englezesc 
unde o armată de alergători și de cicliști își făcea exer- 
ciţiile zilnice, se întindea pe mai bine de nouă kilo- 
metri un labirint subteran de cripte evreiești. Se 
dovedise recent că erau cele mai vechi catacombe ale 
Romei — locuri de înhumare pe care vechea capitală 
le voia cât mai departe de zidurile orașului. Iar Bersei 
era sigur că undeva, în acest tărâm subteran, se afla 
o parte a secretului străvechi despre Isus Christos. 


Aruncând o privire la vila în stil neoclasic, acum 
bătută de vreme, care era celebră pentru că în ea 
locuise cândva Benito Mussolini, se îndreptă către un 
grup de clădiri joase de lângă curtea din spate. Aici 
fuseseră grajdurile unde, în timpul lucrărilor din 
1918, muncitorii descoperiseră întâmplător primele 
camere mortuare. 

Când ajunse la intrarea în catacombe, Bersei opri 
motorul, se dădu jos și ridică scuterul pe cric. 
Deschise cutia din spate, scoase laptopul și o lanternă 
mare, apoi puse în locul lor casca. 

Deși pierduse patruzeci de minute în traficul 
supraaglomerat, era abia nouă fără zece. Mai mult 
ca sigur, locul era încă închis. 

Bersei încercă ușa. Era descuiată: 

În camera simplă era numai un bătrân, ghidul 
care şedea în spatele unui birou, citind un roman de 
Clive Cussler. Pe coperta cărţii se vedea un vapor 
prins într-un vârtej puternic. Bătrânul își ridică ochii 
încețoșaţi și umezi și se uită la Bersei peste ochelarii 
bifocali cu lentile groase. Faţa i se lumină într-un 
zâmbet larg. Într-un fel, părea la fel de bătrân ca și 
vila lui Mussolini. 

— Ah, signore Bersei, spuse el lăsând cartea pe 
masă și întinzând mâna. Come sta? 

— Bene grazie, Mario. E lei? 

— Din ce în ce mai bine în fiecare zi, se lăudă 
ghidul într-o italiană rustică. A trecut mult timp de 
când nu te-am văzut. 

— Da, a trecut. Mă bucur că te scoli devreme. 
Credeam că o să aștept afară cine știe cât timp. 

— Acum mă obligă să vin la opt, asta dacă cineva 
are chef să lucreze dimineața. Vor să termine cât mai 
repede restaurarea. 

Sopraintendenza Archeologica di Roma nu 
permitea încă accesul turiștilor la catacombele evre- 
ieşti din cauza eforturilor intense de conservare care 


erau în plină desfășurare — un proiect care dura deja 
de zece ani. Gazele toxice încă prezente în adâncul 
labirintului subteran contribuiseră şi ele la amânarea 
deschiderii pentru public. 

Bersei făcu semn către carte. 

— Văd că nu te plictisești. 

— Recuperez restanţele la lectură, spuse bătrânul 
ridicând din umeri. Nu cred că vor deschide prea 
curând, așa că încerc să găsesc puțină acțiune în altă 
parte. 

Bersei râse. 

— Ce te aduce iar aici? 

Bătrânul se ridică, înfundându-și mâinile plă- 
pânde în buzunare. Trupul lui părea alcătuit numai 
din oase şi vârsta îl gârbovise într-un mod aproape 
spectaculos. 

Trecuse multă vreme de la ultima vizită a lui 
Bersei. Doi ani, de fapt. Acesta era doar unul dintre 
cele peste șaizeci de situri funerare romane pe care 
le studiase de-a lungul timpului pentru Comisia 
Pontificală. 

— Ultimele rezultate ale datării cu carbon m-au 
făcut să verific din nou unele din presupunerile mele 
inițiale. Vreau să mă mai uit o dată la ceva. 

Povestea era plauzibilă. Doar cu câteva luni în 
urmă, o echipă de arheologi datase cu carbon frag- 
mentele de lemn și cărbune prinse în tencuiala crip- 
telor. Potrivit rezultatelor, într-adevăr remarcabile, 
mormintele datau din anul 50 î. Chr. — cu un secol 
înaintea celor mai noi catacombe creștine ale orașului. 
Implicaţiile descoperirii erau profunde, sprijinind 
foarte serios teoriile anterioare cu privire la influența 
evreiască asupra ritualurilor funerare creștine. Și mai 
fascinant era însă faptul că printre motivele iudaice 
erau simboluri specifice creștinismului timpuriu. Aceste 
amintiri vagi îl aduseseră din nou pe Bersei aici. 

— Văd că ai lanterna ta. 

Antropologul o ridică mândru. 

— Totdeauna pregătit. Ai nevoie de permisul 
meu? Bersei scoase din portofel o cartelă plastifiată 
care îi permitea accesul în majoritatea siturilor istorice 
ale orașului. Puţini universitari se bucurau de așa 
ceva. 

Mario o respinse cu un gest. 

— Te notez că ai intrat, spuse el, arătându-i un 
registru de pe masă. 

— Nu mai e nimeni acolo jos? 

— Eşti stăpânul locului. 

Bersei constată că asta nu-i prea plăcea. Zâmbi 
puţin stânjenit. 

Ghidul îi dădu o foaie de hârtie. 

— Ai aici o hartă adusă la zi. 

Bersei se uită la planul revizuit al tunelelor și gale- 
riilor. Era acum și mai evident că de-a lungul veacu- 
rilor galeriile apăruseră și se înmulțiseră haotic. Schița 
complicată semăna mai degrabă cu o rețea de 
crăpături pe un vas de ceramică. Sau cu o pânză de 
păianjen. 

— Nu stau mult. Te superi dacă las asta aici? 

Ridică geanta laptopului. 

— Nici o problemă. O pun în spatele biroului. 

Îi dădu bătrânului geanta, străbătu camera și 
aprinse lanterna, luminând treptele de piatră care 
dispăreau în beznă. 

La baza scării, Bersei își stăpâni un fior şi făcu o 
pauză pentru a-și regla respiraţia și a se adapta la 
aerul rece și umed — condiții care puneau sub semnul 
întrebării eforturile de restaurare. Faptul că atât de 
multe fresce și gravuri se păstraseră aici, într-un 
mediu neiertător care distrusese complet cadavrele 
din miile de nișe, era absolut remarcabil. Foarte 
puţine oase fuseseră descoperite în timpul lucrărilor, 
majoritatea fiind furate cu secole în urmă de către 
şarlatani lipsiţi de scrupule care le vindeau drept 


relicve ale martirilor și sfinţilor. Ce ironie, îşi spuse 
el, gândindu-se că locul fusese construit ca un labirint, 
exact pentru a descuraja hoţii. Iată ce se alesese de 
pregătirea morților pentru reînviere. La Judecata de 
Apoi vor fi multe suflete dezamăgite. 

Lumină coridorul strâmt — dacă avea un metru 
lățime şi doi metri înălțime — care se pierdea com- 
plet în beznă la trei metri în faţă. Cu aproape două 
mii de ani în urmă, fassores, o breaslă de săpători, 
scobiseră labirintul de morminte în roca vulcanică 
moale, sau tufa, care forma temelia Romei. Nișele 
funerare numite loculi erau dispuse în straturi în 
ţii de pe ambele laturi ale galeriei. În Antichitate, tru- 
purile erau învelite în giulgiuri şi depuse pe aceste 
rafturi pentru a se descompune — putrezirea rituală 
a cărnii care curăța păcatele lumești. Acum toate erau 
goale. 

Galeriile subterane ciuruiseră pământul la adân- 
cimi tot mai mari, iar sub primul nivel se mai aflau 
alte trei. Din fericire, cripta care îl interesa pe el era 
la etajul superior al catacombelor. 

Necropola, se gândi el. „Cetatea morţilor”. Îşi 
acoperi nasul ca să scape de mirosul greu şi se rugă 
să nu fie nimeni acasă. Oftând, Giovanni Bersei porni 
înainte. 


— Desidera qualcosa? 

Mario lăsă pentru a doua oară cartea jos și-l studie 
pe bărbatul masiv care stătea în fața biroului. Părea 
nervos. Ghidul încercă în engleză: 

— Vă pot ajuta cu ceva? 

Iritat și mai mult de acest formalism, Conte nu-i 
răspunse. Îl urmărise pe Bersei până aici și se între- 
base de ce naiba antropolgul intrase în parc. Acum, 
citind plăcuţa care atârna în spatele biroului, începu 
să înţeleagă. Catacombe evreiești? Se uită la cealaltă 
ușă, care se deschidea către o scară întunecată. 


Probabil că era în același timp intrare și ieșire. Asta 
îi plăcea. 

— Nu e luminată? se interesă Conte în italiană. 

— Aveţi nevoie de o lanternă acolo jos, îi răspunse 
bătrânul. 

Conte era de-a dreptul încântat. 

— Dar accesul publicului e interzis, continuă 
ghidul, zâmbind rece. Dacă nu aveți un permis 
valabil, voi fi nevoit să vă rog să plecaţi. 

Neputincioșii încearcă să exercite puterea. Fără să-l 
ia în seamă pe bătrân, Conte se uită drăgăstos la 
registrul de pe birou. Registrul vizitatorilor. Un sin- 
gur nume era scris acolo, singurul important. In afară 
de prada lui nu mai era nimeni în catacombe. Se pare 
că era chiar mai ușor decât își închipuise. Își strecură 
mâna stângă în buzunar și scoase calm o seringă 
mică. 

Când personajul, acum ameninţător, înconjură 
biroul din trei pași mari și rapizi, Mario Beneditti 
începu să-și dea seama de pericol. Încolţit, bătrânul 
încremeni. 

— Jalnic, mormăi Conte. 

Îl apucă pe ghid de ceafă cu mâna dreaptă, iar cu 
stânga trasă fulgerător un arc de cerc prin aer, înfipse 
acul adânc în mușchii cefei și apăsă până la capăt 
pistonașul, injectând un concentrat de Tubarine — 
medicament folosit în chirugia cardiacă pentru a 
paraliza țesutul inimii. Conte avea întotdeauna la el 
o doză letală, pentru orice eventualitate. 

Când bătrânul se prăbuși fără un sunet, Conte se 
trase înapoi cu o mișcare agilă. 

Toxinele invadară imediat sistemul circulator al 
lui Mario Benedetti, care își încleștă mâinile, acum 
cu degete de plumb, pe pieptul deja contractat. Faţa 
i se schimonosi cumplit, iar inima i se opri ca un 
motor gripat. Trupul mai tresări o dată și rămase 
nemișcat. 


Eficienţa acestei metode îl uimea de fiecare dată 
pe Salvatore Conte. Oricine îl va găsi pe bătrân va 
presupune că a fost victima unui atac de cord. Orice 
autopsie va ajunge la aceeași concluzie. 

Curat. Foarte curat. 

După ce puse în buzunar seringa goală și încuie 
ușa, Conte scotoci prin sertarul biroului până găsi 
lanterna ghidului. Observă că geanta cu laptopul lui 
Bersei fusese pusă lângă birou și își notă în memorie 
să o ia cu el la plecare. Apoi se aplecă și smulse 
legătura de chei din buzunarul mortului. 

Scoase de sub haină un Glock de 9 mm și îl 
verifică. Voia să evite pe cât posibil să-l împuște pe 
Bersei. N-ar fi fost curat și nu căuta cu lumânarea alte 
complicaţii. 

Conte aprinse lanterna. Înainte să coboare în 
beznă, trase uşa după el și încuie broasca solidă. 

Giovanni Bersei mergea de un sfert de oră prin 
catacombele de lângă Villa Torlonia, oprindu-se din 
când în când pentru a-și verifica poziţia pe hartă. 
Frigul îi intrase în oase și liniștea absolută îi strivea 
urechile. La fiecare schimbare de direcție, istoria 
străveche a morții îi dădea târcoale ca o fantomă. Nu 
erau chiar condiţiile ideale de lucru. 

Fără hartă i-ar fi fost imposibil să se descurce în 
galeriile şerpuitoare. Prea multe tuneluri — majori- 
tatea erau fundături — semănau unele cu altele şi 
întunericul îi afecta simțul de orientare. Nu era nici 
pe departe claustrofob și intrase în multe subterane 
mai înfricoșătoare decât acesta, dar niciodată nu 
fusese singur... într-un mormânt gigantic. 


Judecând după scara hărții, estimă că mersese 
aproape cinci sute de metri. Destinația lui era foarte 
aproape acum. 

In față, pe peretele din stânga, se vedea o arcadă — 
o intrare într-o încăpere numită cubiculum. Ajuns 
acolo, Bersei se opri și se uită din nou la hartă pentru 
a se asigura că găsise ce căuta. Puse harta în buzunar, 
trase aer în piept și intră. 

Lumină pereții pe rând şi studie încăperea 
pătrată, spațioasă, săpată în roca moale şi poroasă. 
Nu văzu nici un loculi, deci fusese un simplu spațiu 
unde trupurile erau depuse în vederea pregătirii 
pentru înmormântare, Intr-un colț erau două amfore, 
probabil cu uleiuri parfumate și mirodenii. 

Pardoseala era acoperită cu dale, iar pereţii erau 
tencuiți și decorați cu motive iudaice și chiar cu repre- 
zentări detaliate ale celui de-al Doilea Templu şi ale 
Chivotului Mărturiei. 

Când ajunse în centrul încăperii, Bersei își lăsă 
capul pe spate și ridică lanterna spre tavan. Dacă își 
amintea bine, ceea ce dorea el să vadă trebuia să fie 
acolo. În clipa când ochii i se obişnuiră cu lumina și 
văzu fresca uluitoare care acoperea bolta, i se tăie 
răsuflarea. 


Salvatore Conte stinse lanterna și ascultă concen- 
trat zgomotele care stârneau ecouri slabe în labirintul 
de piatră. Se simţea în largul lui pe întuneric, iar 
faptul că se afla într-un mormânt a doua oară în ace- 
eaşi săptămână nu avea nici un efect asupra stării lui 
de spirit. 

Cum nu ştia că este urmărit, antropologul nu 
făcea nici un efort să atenueze scrâșnetul pașilor pe 
podeaua acoperită de sfărâmături a tunelului. 
Opririle sale regulate pentru a se uita la hartă nu 
făceau decât să-i complice situația. 

Conte era aproape. Foarte aproape. 


Se uită prudent după colţ. Cam la vreo patruzeci 
de metri în față văzu un licăr slab dincolo de o 
deschidere arcuită. 

Îşi puse pistolul la spate, sub centură, apoi, fără 
să mai aprindă lanterna, își scoase în liniște haina și 
pantofii și le așeză pe jos, lângă perete. Minotaurul 
se mișca din nou. 


Giovanni Bersei încremenise privind imaginile 
care pluteau deasupra lui. 


O menora, sfeşnicul ritual cu șapte braţe, în centrul 
unor cercuri concentrice ca o explozie solară, care 
acopereau parțial brațele unei cruci uriașe, încon- 
jurată la rândul ei de cârcei de viţă de vie. 

La capetele crucii erau spaţii circulare care 
conţineau alte simboluri - un shofar, cornul 
ceremonial folosit la vestirea Anului Nou evreiesc; 
un etrog, fructul ca o lămâie folosit de evrei în timpul 


sărbătorii Sukkot, sărbătoarea Tabernaculului. Toată 
imagistica era un omagiu adus templului pierdut. 

Între braţele egale ale crucii erau patru semicer- 
curi şi putea să jure că fuseseră plasate în așa fel încât 
să corespundă punctelor cardinale. Fiecare conţinea 
simbolul sculptat pe osuar — un delfin încolăcit pe 
un trident. Simbolul creștin de la începuturi pentru 
Isus Christos Mântuitorul, delfinul care conducea 
spiritele către viața de apoi, suprapus pe încarnarea 
fizică a Sfintei Treimi. 

Tremurând, Bersei îşi puse lanterna la subsuoară 
și scoase din buzunarul de la piept fotocopia per- 
gamentului. 

— Dumnezeule, murmură el. 

Exact aceeași imagine — o posibilă reproducere a 
frescei de pe tavan — era desenată sub textul în limba 
greacă scris cu aproape două milenii în urmă de 
mâna lui Iosif din Arimateea. Aceasta era imaginea 
care îl adusese aici. În măsura în care putea să-și dea 
seama, fresca era unică în lume. 

Imposibil. 

Amestecul de simboluri evreiești și creștine era 
copleșitor, dar faptul că Iosif avea o legatură cu acest 
loc era de-a dreptul înnebunitor. Bersei cobori 
fasciculul de lumină de-a lungul peretelui, către o 
reprezentare a Chivotului Mărturiei. Imaginile erau 
în mod sigur asociate. Iosif lăsase acolo un mesaj 
precis. Dar ce aveau el și Isus în comun cu 
'Tabernaculul și cu Chivotul Mărturiei? Ipotezele erau 
fascinante. 

Se duse la deschiderea săpată într-un perete din 
cubiculum şi trecu în altă încăpere. Dacă spaţiul acesta 
respecta planul obișnuit al unei cripte, camera de 
pregătire funerară era legată de o cameră de 
înmormântare, cella. De aceea era rezonabil să 
presupună că trupurile care se aflaseră în cubiculum, 
cele ale proprietarilor criptei, fuseseră mutate în cella. 


Aproape că nu mai putea să-și controleze emoția. 
Găsise oare cripta lui losif din Arimateea? 

Intră în camera din spate. Așa cum bănuise, în 
pereți se vedeau loculi. 

Uimitor. 

Fasciculul lanternei alunecă încet pe pereți în timp 
ce Bersei număra nișele. 

Zece. 

Nouă erau cât se poate de simple, cu excepția 
unor reliefuri ornamentale. Pe peretele din spate însă, 
un loculus ieşea clar în evidenţă. Antropologji, sau 
cei mai mulți dintre ei, ar fi spus imediat că acolo era 
înmormântat patriarhul familiei. Dar el, pentru că 
studiase osuarul acela unic, observă imediat rozetele 
complicate și motivele hașurate care încadrau exact 
această nișă. Fără îndoială, era opera aceluiași meș- 
ter, cel care decorase și osuarul. 

Uimit, făcu câţiva pași înainte, cu gura căscată. 
Cum imaginația lui o luase razna, lumină adâncitura 
destul de mare să încapă în ea un trup întins. Goală, 
desigur. Dar raza lanternei dezvălui un simbol gravat 
în partea de sus. Un delfin încolăcit pe un trident. 

Extraordinar. 

Reușise oare Iosif din Arimateea să aducă trupul 
lui Christos la Roma după răstignire? Și dacă da, de 
ce? Bersei încercă să cuprindă cu rațiunea această idee 
uluitoare. Ca să-l protejeze? Dar nu avea deja un 
mormânt lângă Golgota, la Ierusalim? Poate că așa 
se explica de ce scripturile spuneau că a fost găsit gol. 

Se pare că misterul începea să aibă un oarecare 
înțeles. Dacă familia lui Iosif locuia în cartierul evre- 
iesc al Romei, era într-adevăr mai bine să ascundă 
trupul lui Christos aici, departe de ochiul vigilent al 
evreilor și al lui Pilat din Pont. Mai ales dacă voiau 
să îndeplinească ritualul tradiţional de înmormân- 
tare, care cerea păstrarea cadavrului timp de un an. 


— Doctore Bersei, bubui un glas aspru în liniștea 
mormântală. 

Luat prin surprindere, Giovanni tresări și se 
întoarse brusc, luminând bezna din spatele lui. Se 
așteptase să vadă o apariţie înfiorătoare care venea 
să-l pedepsească pentru profanarea mormântului, 
dar a fost și mai îngrozit când fasciculul de lumină 
a dezvăluit trăsăturile aspre ale lui Salvatore Conte. 
Apăruse fără cel mai mic zgomot, ca și cum s-ar fi 
materializat din peretele criptei, şi era îmbrăcat de 
sus până jos în negru. 

— Eşti amabil? zise Conte cu o strâmbătură, 
făcând semn către lanternă. 

Cu inima bubuindu-i în piept, Bersei îndreptă 
raza de lumină în jos. Observă că Salvatore Conte nu 
purta pantofi. La prima vedere, nu părea să fie 
înarmat. 

— Cum ai ajuns aici? întrebă Bersei, dar se temea 
că știe deja. 

Conte nu-i răspunse. 

— Ce cauţi aici, doctore? 

Nici Bersei nu-i răspunse. 

Mercenarul se apropie cu pași mari de antropolog 
și îi smulse hârtia din mână. 

— O simplă plimbare științifică, nimic mai mult. 

Blestemând faptul că era un mincinos jalnic, Ber- 
sei se retrase un pas, sprijinindu-se de peretele criptei. 

— Mă crezi idiot? Știu că ai luat fișierele de la 
laborator. Aveai de gând să i le dai lui Perardi? 

Bersei amuţi. De unde știa Conte despre Perardi? 
Îi telefonase de acasă. Simţi că leșină. Putea oare 
Vaticanul să fie atât de lipsit de scrupule încât să-i 
intercepteze telefonul? 

— Să furi e una. Să furi de la Vatican... E o faptă 
necreștinească. Mă surprinzi, Bersei. Dar eşti un om 
inteligent, recunosc. 


Conte se întoarse şi se îndreptă spre centrul came- 
rei, special pentru a i se vedea pistolul înfipt la 
centură. 

— Vino aici şi luminează-mi. 

Mercenarul se opri în centrul criptei. Fără nici o 
tragere de inimă, Giovanni Bersei se duse încet până 
acolo și îndreptă fasciculul lanternei spre boltă. Raza 
oscila în mâna lui tremurătoare. 

Conte examină câteva secunde fresca uimitoare 
de pe tavan, apoi o compară cu imaginea de pe hârtie. 

— Deci asta ai găsit? spuse el impresionat. Bună 
treabă. Cine s-ar fi gândit că faimoasa cutie provenea 
de aici? Presupun că Iosif din Arimateea era un om 
cu picioarele pe pământ, la urma urmei. 

Bersei se încruntă. 

— Bănuiesc la ce concluzie ai ajuns, continuă 
Conte, că mai întâi a adus trupul lui Isus aici, apoi 
a pus oasele în cutie și le-a trimis la Ierusalim, unde 
au fost îngropate. Nu cred că pe bibliotecar sau pe 
amicii papei i-a dus mintea atât de departe. 

Bersei era stupefiat de intuiţia și mai ales de 
nepăsarea lui Conte față de semnificația acestei des- 
coperiri. Mai mult decât atât, îl înspăimânta faptul 
că mercenarul îi confirmase suspiciunile privind 
implicarea Vaticanului în furtul osuarului. Acum era 
sigur că Vaticanul jucase un rol direct și, într-un fel 
sau altul, Salvatore Conte se aflase în centrul 
acţiunii. Hoţul şef. Supraveghetorul tăcut. Treispre- 
zece. Numărul morţilor i se tot învârtea în minte. Ce 
însemna o viață în plus pentru un om ca el? Mai ales 
după ce recunoscuse pe faţă jocul murdar. Se gândi 
imediat la soția lui şi la cele trei fiice ale lor. Gura i 
se uscase. 

Foarte liniștit, Conte împături hârtia şi o băgă în 
buzunarul pantalonilor. La fel de calm, duse mâna 
la spate și scoase pistolul. 


Anticipând ce va urma, Bersei reacționă din pur 
instinct de conservare şi aruncă lanterna în peretele 
din faţa lui. Se auzi un zgomot puternic de metal și 
de sticlă spartă și încăperea se cufundă într-o beznă 
totală. 

În clipa următoare, Conte apăsă pe trăgaci. 
Fulgerul de la capătul țevii sfâșie întunericul o frac- 
ţiune de secundă, suficient cât să vadă că Bersei se 
îndepărta, aplecat. Conte făcu o scurtă pauză pentru 
a evalua după zgomote direcția în care înainta 
antropologul, apoi trase din nou. Altă străfulgerare, 
urmată de un ricoşeu periculos, pentru că glonţul 
aproape atinse urechea lui Conte. Intenționase doar 
să-l sperie pe omul de știință, nu să-l împuște, așa 
că trebuia să țintească cu mai multă grijă. 

— Fir-ar sa fie! ţipă Conte. Nu-mi place jocul ăsta 
nenorocit. 

Jocul era, bineînţeles, încercarea zadarnică a vâna- 
tului de a supraviețui când era hăituit de un vânător 
experimentat ca Salvatore Conte. Ascultă din nou, 
sperând că Bersei va schimba direcția către intrarea 
în catacombe. Dar, spre surprinderea lui, zgomotul 
unei căderi, apoi al unor pași grăbiţi îi confirmară 
faptul că antropologul mergea în direcția contrară — 
mai adânc în labirint. 

Înainte să înceapă urmărirea, Conte se întoarse 
pentru a-și recupera lanterna și pantofii. Se încălță, 
aprinse lanterna și porni în fugă prin tunelul strâmt. 
Raza de culoarea chihlimbarului oscila ritmic, la 
fiecare mișcare a brațelor sale. 


Giovanni Bersei avea un avans bun, dar îl 
înspăimânta complexitatea catacombelor, pline de 
galerii lungi care se închideau după câteva sute de 
metri. Trebuia să-şi păstreze mintea limpede, și mai 
ales să-şi amintească harta. Altfel... Incercă să alunge 
gândul. 


Fugea prin coridoarele neregulate săpate în 
piatră, dar fiecare stârnea ecouri puternice în spatele 
lui, o pistă acustică pentru Conte. 

Era ceva ca de pe altă lume în goana lui atât de 
rapidă prin bezna perfectă. Pentru că nu vedea 
absolut nimic, Bersei ținea un braţ întins în față, ca 
un jucător care se pregătea să marcheze un eseu 
într-un meci de fotbal american, rugându-se tot 
timpul să nu se strivească de vreun perete. Ca să 
complice și mai mult lucrurile, pe măsură ce înainta 
aerul era din ce în ce mai viciat, duhnind a pământ 
umed și chimicale pe care nu le putea identifica — 
probabil gazele toxice care erau pericolul cel mai 
mare al catacombelor. 

Se izbi cu umărul drept de un perete și se învârti 
ușor pe loc. Încetini o clipă pentru a-și regăsi echili- 
brul, apoi porni din nou, dar se lovi iar de un perete, 
acum cu faţa. Răsuflând greu, își întinse brațele la 
dreapta, căutând pe pipăite o deschidere şi rugân- 
du-se să nu fi ajuns într-o fundătură. Nimic, cu 
excepţia unor loculi. O clipă se gândi să se ascundă 
într-o nişă, dar ştia că respiraţia șuierătoare l-ar trăda. 
Se întoarse şi atinse celălalt perete. Numai piatră. 

Doamne, nu-mi face asta. 

Înaintă pe pipăite de-a lungul peretelui și, luân- 
d-o la dreapta, mâinile lui întâlniră în sfârșit un gol. 
Galeria nu se termina acolo, doar cotise brusc la 
stânga. 

Chiar când dădu colțul, i se păru că zărește o 
luminiță îndepărtată, ca o stea pe cerul nopții. Apoi 
auzi zgomotul ritmic al paşilor lui Conte, din ce în 
ce mai puternic. 

Bersei sprintă prin beznă, mânat pur și simplu de 
speranţa că nu se va mai poticni din nou. Câteva 
secunde mai târziu, se împiedică de ceva. Picioarele 
i se încurcară între ele şi se izbi violent de podeaua 
de piatră. Aterizase pe nişte obiecte care păreau să 


fie cutii cu vopsea, iar capul i se sprijinea de un fel 
de ladă din tablă. 

O lumină orbitoare îi arse ochii, la fel de intensă 
ca durerea de la tâmplă. Înjură, gândindu-se că 
strălucirea era un efect secundar al loviturii de la cap. 
Dar, deschizând ochii, constată că se uita direct la 
becul puternic al unei lămpi tehnice. Clipind des, 
văzu că nimerise într-o secțiune a galeriei în care 
lucrările de restaurare erau în plină desfăşurare. 
Unelte, perii şi cutii erau aruncate peste tot. O frân- 
ghie groasă i se încolăcise în jurul gleznei ca un lasou 
și doborâse şi lampa, care căzuse pe întrerupător. 
Aruncă frânghia cât colo și se ridică, fără să bage în 
seamă magnificele fresce care erau în curs de 
restaurare. 

Pașii din urma lui erau mai repezi acum și foarte 
aproape. 

Lada cu unelte de care se lovise era deschisă, iar 
pe tava de sus văzu un ciocan cu capul sferic. ÎI luă 
și fugi. 


Conte dădu colțul acolo unde o lumină mis- 
terioasă pătrundea în tunel. Incepea să se simtă ușor 
amețţit, nu din cauza efortului, ci din cauza aerului 
înţepător pe care îl respira acum. Încetini pentru a 
ocoli uneltele și cutiile care aproape blocau galeria, 
şi în trecere lovi cu piciorul lampa, care se stinse. 

In faţă, galeria pornea în trei direcţii diferite. Aler- 
gând la intersecție, unde făcu o pauză, străduindu-se 
să-şi liniștească respiraţia. Ascultă câteva secunde, 
apoi îndreptă lanterna direct în față. Părea să fie o 
fundătură. Se întoarse la dreapta și lumină o galerie 
care cotea ușor și dispărea în beznă. Cea din stânga 
era și ea curbă. 

Ascultă din nou. Nimic. Trebuia totuși să se 
hotărască. 

Într-o celulă mică din postul de poliție Zion, 
Graham Barton se uita fără speranță la ușa solidă din 
oțel. ÎI acuzaseră că era creierul din spatele furtului 
de la Muntele Templului. Știa bine că puterile se 
aliaseră împotriva lui dintr-un anumit motiv — unul 
avantajos din punct de vedere politic. 

Dimineaţa devreme, polițiștii îl lăsaseră în sfârșit 
să-şi sune soția. Dată fiind diferenţa de fus orar de 
şapte ore, se supărase că o trezise dintr-un somn 
adânc, dar după ce el îi explicase situaţia neplăcută 
în care se afla, se îmblânzise imediat. 

In vocea lui Jenny Barton simţise ceva despre care 
credea că dispăruse demult — îngrijorare. Ea îl crezu 
pe loc când insistă că era nevinovat. 

— Hai, Graham, ştiu că n-ai face niciodată așa 
ceva. După ce îl asigurase că va întocmi imediat un 
plan de acţiune, Jenny terminase spunându-i: Te 
iubesc, dragule, sunt alături de tine. Cuvintele ei 
aproape că îl făcuseră să plângă, pentru că în clipa 
aceea, când totul părea întunecat și nesigur, Barton 
recâştigase ceva mai prețios decât libertatea. 

Uşa se deschise și englezul văzu o figură 
cunoscută. 

Razak. 

Vizibil supărat, musulmanul se așeză pe scaunul 
liber, în timp ce ușa se închidea în spatele lui și era 
încuiată pe dinafară. 

— Eşti într-o situație foarte dificilă, Graham, spuse 
el pe un ton care îi trăda dezamăgirea. 

Razak era dintotdeauna un bun judecător al carac- 
terului uman. Cu toate acestea, poliția prezentase 
dovezi atât de convingătoare împotriva arheolo- 


gului, încât nu se putea abţine să nu creadă că fusese 
păcălit. 

— Eo înscenare, zise Barton. Nu am nimic de a face 
cu această crimă. Dintre toți, tu ar trebui să știi asta. 

— Îmi ești simpatic. Par să fii un om bun, dar nu 
ştiu ce să mai cred. Mi-au spus că au găsit în 
apartamentul tău dovezi solide, obiecte pe care doar 
hoţii le-ar fi putut avea. 

— Cineva a pus acolo bormașina, protestă 
Barton. Și știi la fel de bine ca mine că pergamentul 
a fost în osuar. Văzu expresia sceptică a musulma- 
nului și se grăbi să adauge: Pentru numele lui Dum- 
nezeu, Razak, trebuie să le spui că pergamentul a fost 
în osuar. 

Arabul își desfăcu larg braţele. 

— Eram cu spatele, îi aduse el aminte. 

Nu putea respinge posibilitatea ca Barton să fi 
regizat în mod deliberat deschiderea tuturor osuarele 
pentru a justifica faptul că avea pergamentul. Dar de 
ce? Pentru notorietate? Pentru a discredita orice pre- 
tenție musulmană la Muntele Templului prin trans- 
formarea anchetei într-un pretext pentru o dispută 
teritorială? Poate pentru a arunca vina asupra unui 
creștin fanatic? 

Dezamăgirea întunecase privirea arheologului. 

— Ai dreptate, zise el. Înţeleg. Şi tu faci parte din 
conspirația asta. 

— Ce s-a întâmplat cu celelalte osuare? 

Barton era exasperat. 

— Cum putea unul ca mine să mute nouă osuare, 
când fiecare cântăreşte treizeci şi cinci de kilograme, 
şi asta sub nasul cerberilor de la Waqf și al poliţiei? 
Nu sunt niște pietricele pe care le poți strecura în 
buzunar, spuse el sarcastic. N-ai văzut orașul în 
ultimele zile? Au pus camere video peste tot. Nu 
trebuie decât să deruleze câteva benzi video şi vor 


vedea că n-am fost acolo niciodată fără să fii și tu 
prezent. 

Razak tăcea și nu se uita la el. 

— Şi chiar dacă aş fi fost în stare să le iau, unde 
le-aş fi putut ascunde? In apartamentul meu? Au 
scotocit deja acolo. Mai rămâne să-mi spui că am 
distrus tăblița de pe peretele criptei pentru că am 
văzut-o înaintea ta. 

Musulmanul își ridică brusc capul. 

— Ce vrei să spui? 

— Cel de-al zecelea nume de pe tăbliță. Îţi amin- 
teşti că a fost șters? 

— Da, răspunse Razak, ştiind acum la ce se referea 
englezul. 

— Ei bine, Topol mi-a arătat, în mod convenabil, 
o fotografie făcută înainte să fi fost eu cooptat în 
anchetă. În ea se vede simbolul care a fost inițial acolo. 

— Şi ce era? întrebă Razak, căruia nu-i plăcea ce 
auzise. 

Barton nu avea chef de altă disertaţie istorică. 

— Un simbol creştin al lui Isus, reprezentând 
răstignirea şi învierea. 

Razak nu știa ce să mai spună. Dacă era adevărat, 
era un argument în sprijinul ipotezei lui Barton în 
legătură cu deţinătorul criptei şi se potrivea cu obiec- 
tele din osuarul furat. Clătină dezaprobator din cap. 

— Nu știu ce să cred. 

— Trebuie să mă ajuţi, Razak. Eşti singurul care 
ştie adevărul. 

— Adevărul este o marfă rară în acest colț de 
lume. Razak își feri privirea. Chiar dacă a existat, nu 
ştiu dacă l-aş recunoaște, 

Începuse să simtă o responsabilitate pentru 
englez. Intuiţia lui Barton în legătură cu furtul fusese 
practic perfectă și observase detalii pe care nimeni 
altul nu le sesizase. Dar iată că fusese acuzat. Razak 
văzuse această tactică folosită de nenumărate ori de 


către autoritățile evreiești. Dar să fi fost Barton 
într-adevăr doar țapul ispășitor al evreilor? Această 
ipoteză era o cu totul altă provocare. 

— Există vreo speranţă? 

— Întotdeauna există speranță, spuse Razak, dar 
ştia bine că din așa ceva nu scăpai prea ușor. 

— Vrei să continui ancheta, nu-i așa? 

— Trebuie să înţelegi poziția noastră, răspunse 
Razak, deși începea să se întrebe dacă o înțelegea el 
însuși. 

— Ce poziție? 

— Pace. Stabilitate. Ai aflat ce s-a întâmplat ieri, 
spuse el, referindu-se la atentatul cu bombă. Dacă nu 
se schimbă ceva, acesta va fi doar începutul. Ştirea 
despre arestarea ta a început deja să detensioneze 
situația. Discuţiile au fost reluate. Oamenii au pe cine 
să dea vina, și vinovatul nu este nici evreu, nici 
musulman. 

— Foarte convenabil pentru toată lumea, zise 
Barton descurajat, conștient că nu putea face mai 
mult. 

— Adevărata problemă cu care ne confruntăm 
este de natură politică, spuse Razak aplecându-se 
înainte. Știu că e îngrozitor, dar, dacă nu există 
acuzaţie, nu există nici soluţie. Acuză un om și cade 
un om. Acuză o ţară și problema e cu totul alta. 

— Şi eşti mulțumit cu acest sfârșit? 

— Nu se va sfârşi niciodată. Razak se ridică și 
bătu în ușă. Înainte de a pleca, se întoarse spre Barton. 
Trebuie să mă gândesc la toate astea, Graham. Voi 
face tot posibilul să te ajut, dar nu pot depune măr- 
turie pentru ceva de care nu sunt sigur. Știu că mă 
înţelegi. 

Cu inima grea, ieși din celulă. 


Când Razak intrase în postul de poliţie cu câteva 
minute în urmă, strada era pustie. Când ieşi în bătaia 


neîndurătoare a soarelui, văzu surprins o scenă total 
diferită. 

Zece-cincisprezece reporteri apăruseră ca din 
pământ. Judecând după reacţiile lor frenetice când 
l-au văzut, Razak și-a dat seama că el era motivul 
pentru care veniseră acolo. Camerele video purtate 
pe umeri s-au întors imediat și jurnaliștii s-au apro- 
piat ca un roi de albine, înțepînd aerul cu micro- 
foanele de parcă erau niște spade. 

— Domnule Al-Tahini! strigă un ziarist care 
reușise să obțină un loc în față. 

Razak îngheţă. Confruntarea era inevitabilă şi, 
într-un fel sau altul, necesară. 

— Da. 

— Este adevărat că poliţia l-a arestat pe vinovatul 
pentru furtul de la Muntele Templului? 

Parcă în virtutea unui acord tacit, întreaga adu- 
nare media s-a liniștit brusc, așteptând nerăbdătoare 
răspunsul. 

Razak își drese glasul. 

— Situaţia este încă neclară. Din câte știu, poliția 
mai analizează faptele și indiciile. 

— Dar nu ați lucrat cu el? strigă alt reporter. Nu 
este un arheolog englez, Graham Barton? 

— Da, e adevărat că am fost chemat să particip 
la această anchetă, la fel ca domnul Barton, ale cărui 
recomandări impresionante au fost considerate 
vitale pentru înțelegerea motivului hoţilor. 

Primul reporter interveni: 

— Şi cum vă simţiţi acum, când a fost acuzat că 
ar fi organizat lovitura? 

Ai grijă. Nu complica și mai mult situația lui Graham. 
Și nici nu îngreuna situația musulmanilor și palesti- 
nienilor. 

— Deşi sunt nerăbdător să ajung la o soluţie, cred 
că sunt multe alte întrebări la care trebuie să găsim 
un răspuns înainte ca acest om să fie pus sub acuzare. 


Se uită urât la reporter. Acum vă rog să mă scuzați, 
spuse el, făcându-și loc prin mulţime. 

Cuibărit într-un loculus aproape de tavanul 
aleriei, Giovanni Bersei inspira cât mai puţin aer. 
cerca disperat să se liniștească puţin, sperând că 
Salvatore Conte va alege alt tunel și se va rătăci prin 
catacombe. Dacă era cu adevărat norocos, asasinul 
avea să leşine din cauza aerului sărac în oxigen și, 
cine știe, chiar să moară. Bersei spera să nu i se 
întâmple lui mai întâi. Strânse și mai tare coada 
ciocanului. 
Ca şi cum ar fi bun de ceva în fața unui pistol. 
Minutele treceau. Se lăsase din nou o tăcere 
adâncă. 
Încă puţin și putea să coboare în galerie. Dar spe- 
ranţa i se stinse imediat, pentru că văzu pe peretele 
de vizavi un licăr de lumină. Venea Salvatore Conte. 


După ce scotocise fără succes prin două galerii, 
Conte pornise către zona în care Bersei se împiedicase 
și căzuse. Era sigur că prada lui nu se întorsese acolo. 
Bersei nu şi-ar fi putut găsi drumul prin harababura 
de unelte și materiale fără să facă zgomot. 

Intrând în cea de-a treia galerie, simţi o ușoară 
adiere. Aerul de aici era mai puţin viciat. Poate că 
în apropiere era un puț de ventilaţie. 

cepuse să se gândească la şansa, foarte puţin 
probabilă, ca Bersei să-l fi păcălit. Ar fi fost oricum 
doar o amânare, pentru că singura ieșire din cata- 
combe era încuiată. 


Înaintând încet prin tunel, zări o lumină slabă în 
depărtare. Lumina zilei? 

Nu reuși să-și stăpânească panica. Poate era gura 
de ventilație, şi părea suficient de mare pentru a 
permite accesul unui om. Conte începu să alerge. 

In clipa următoare, o formă întunecată țâșni din 
perete, prea rapidă chiar și pentru reflexele merce- 
narului. O lovitură puternică în tâmpla dreaptă îl 
dobori și capul i se izbi de pământ cu o bufnitură 
puternică. 

Lanterna zbură pe jos, dar nu scăpă pistolul din 
mână. Pentru el era un instinct. 

Ameţit, Conte abia reuși să vadă o siluetă care 
ieșea din perete, ca un mort înviat. Bersei sări pe 
podeaua galeriei şi se repezi la lanternă. 

Deși vedea ca prin ceaţă, Conte observă ceva care 
se rostogolea repede prin aer. Forma îl lovi puternic 
în piept. Un ciocan? Ridicând pistolul, trase orbește 
un foc, gâdindu-se că Bersei va încerca să-l lovească 
din nou. 

Lanterna dispăru în galerie, în timp ce mercenarul 
încerca să-și revină. 


Fugind către lumina de la capătul galeriei, Bersei 
mulțumea cerului că gloanţele lui Conte nu-l nime- 
riseră. Torturat de ideea că era posibil ca tunelul să 
se înfunde, se concentră asupra conului de lumină, 
care îi oferea singura speranţă de salvare. Curentul 
de aer era mai puternic. Poate — doar atât, poate — 
va ieşi viu din acest loc înspăimântător. 

Dar la câţiva metri de lumină Bersei se opri brusc, 
alunecând pe pământul umed, chiar înainte de o 
gaură căscată larg în podea. Lumina soarelui se scur- 
gea în adâncul unui puț neregulat. Se uită peste buza 
puțului și văzu, patru sau cinci etaje mai jos, un fund 
stâncos. 

Galeriile inferioare. Jos erau alte trei niveluri, îşi 
aminti el. Restauratorii deschiseseră probabil puțul 
de ventilație pentru a permite degajarea gazelor 
subterane. 

Doamne, ajută-mă. 

Se uită în sus, căutând sursa luminii. Puţul era 
prea larg pentru a se putea cățăra. Chiar mai rău, sus 
era închis cu un grătar greu din metal. Disperarea îi 
strângea pieptul ca o menghină. 

Deodată, auzi în spate un zgomot slab. 

Bersei se întoarse la timp pentru a-l vedea pe 
Conte plutind la orizontală, lansat ca un proiectil. 
Picioarele desculțe ale asasinului îl loviră în piept, 
aruncându-l cu putere peste gura puţului, până la 
peretele de dincolo. 

Lanterna dispăru rostogolindu-se în adânc și se 
lovi de bolovanii din adânc. 

O fracțiune de secundă, Bersei rămase lipit de 
perete, cu picioarele pe o cornișă mică. Dar forța 
impactului îl aruncă înapoi. Din instinct, împinse cu 
picioarele în perete, aruncându-se către marginea 
opusă a puțului, cu adrenalina bubuindu-i în trup. 
Degetele lui atinseră ceva și se strânseră. Dar acolo 
nu era nimic de care să se țină. 

Bolovanii colțuroși se năpustiră către el cu o viteză 
ameţitoare în timp ce cădea cu capul în jos. 

Conte se uită în fundul puțului. Giovanni Bersei 
zăcea pe pietre, contorsionat într-o poziție nefirească, 
cu sângele curgând din craniul sfărâmat, cu oasele 
ieșindu-i prin piele. 

Vânătorul zâmbi. Un asasinat curat care va 
părea un accident nefericit. Vor trece zile, poate săptă- 
mâni până când cadavrul va fi găsit. Mirosul de 
descompunere era ceva obișnuit aici. 

Întorcându-se prin galerii, Conte își luă pistolul, 
pantofii şi haina. Reuși chiar să găsească gloanţele 

i tuburile lor trase. Sra-v' regulă să ru lași 

nimic în urmă pentru probele balistice. De aceea, 
folosise acele XM8-uri pentru treaba de la Ierusalim. 
Acum, fraierii se învârteau în cerc, încercând să afle 
cum naiba o armă-prototip care trebuia să fie bine 
ascunsă undeva, într-un buncăr din Statele Unite, 
ajunsese în posesia unor mercenari anonimi. 

Descuie ușa din capul scării. Puse cheile în buzu- 
narul bătrânului, luă geanta cu laptopul, descuie și 
ușa de la intrare şi ieși afară. Rămase pe loc câteva 
clipe pentru a se obișnui cu lumina strălucitoare a 
soarelui, apoi luă Vespa lui Bersei și o împinse până 
la duba Fiat închiriată. Deschise ușile din spate, urcă 
scuterul în mașină, închise ușile și sări la volan. Se 
uită o clipă în oglinda retrovizoare. Un cucui roșu de 
mărimea unei alune îi apăruse pe tâmpla dreaptă. 
Spre norocul lui, mișcarea lui Bersei nu fusese bine 
calculată, altfel l-ar fi scos din circulație. 

Una peste alta, făcuse totuși o treabă bună. 

La zece fără zece, părintele Patrick Donovan intră 
în laborator arătând de parcă n-ar fi dormit de câteva 
zile. Avea pe umăr o geantă din piele. 

— Bună dimineaţa, dr. Hennesey. 

Așezată pe un scaun lângă osuar, Charlotte își 
dezlipi cu greu privirea de la relicvă. 

Donovan se uită prin laborator, căutându-l pe 
antropolog. 

— Dr. Bersei este aici? 

— Chiar am vrut să vă sun mai devreme, spuse 
ea. Nu a venit încă. 


Minciuna nu era nici pe departe cel mai mare 
talent al ei, dar acum, de dragul lui Giovanni, se po- 
meni că încearcă să fie cât mai convingătoare. 

— Ciudat. 

Donovan se gândi imediat că Salvatore Conte 
pusese la cale ceva rău, pentru că, înainte să intre, 
observase ușa deschisă a postului de supraveghere 
improvizat şi văzuse că nu era nimeni înăuntru. 
După cât se pare, Conte plecase în grabă. 

— Sper că totul este în regulă, adăugă el. 

— Știu ce vreţi să spuneţi. Nu e omul care să întârzie. 

— Mai ales când este vorba de ceva atât de impor- 
tant, zise Donovan. Ei bine, chiar speram că va fi aici 
pentru prezentare. Crezi că te poți descurca fără el? 

— Sigur, răspunse ea, simțind că îi vâjâie capul. 

Dar cum putea oare să treacă prin asta singură? 
Dacă Bersei avea dreptate? Şi dacă ea nu era în 
siguranţă la Vatican? Singura consolare în clipa de 
faţă era convingerea că preotul o va apăra. Rareori 
se înșelase în privința caracterului cuiva. 

Donovan se uită la ceas. 

— Ar trebui să mergem. Nu vreau să întârziem. 

Chinuindu-se să zâmbească, Charlotte își atârnă 
pe umăr geanta cu laptopul, luă mapa voluminoasă 
cu raportul și îl urmă pe Donovan pe coridor. 

— Şi unde mergem, mai exact? 

Preotul se uită la ea. 

— În biroul secretarului de stat, cardinalul Carlo 
Santelli. 


În timp ce traversau marele coridor al Palatului 
Apostolic, Donovan se uită pe furiș la Charlotte și 


văzu în ochii ei aceeași admirație fără rezerve care 
îl copleșise și pe el când intrase prima oară aici. 

— Spectaculos, nu-i așa? 

— Da. Charlotte încercă să se calmeze când zări 
santinelele înarmate din Garda Elvețiană postate de-a 
lungul coridorului. De-a dreptul grandios, adăugă 
ea. 

— Papa locuiește la etajul de deasupra, spuse 
Donovan ridicând mâna spre tavanul înalt. 

La ușa păzită a biroului cardinalului Santelli, 
Donovan și Charlotte au fost lăsați să treacă fără nici 
un control și au fost escortaţi de un soldat în anti- 
cameră, unde părintele Martin se ridică de la birou 
pentru a-i saluta. 

Donovan nu era prea încântat de ideea 
cardinalului de a-i chema acolo. Ce motiv să fi avut 
Santelli? Voia să-i sugereze ce era în joc dacă ea 
suspecta într-adevăr ceva? 

— Îmi pare bine să te văd din nou, James. 
Donovan strânse mâna tânărului preot, încercând să 
nu se uite la cercurile vinete de sub ochii lui. O pre- 
zentă pe Charlotte, apoi îl rugă pe Martin să sune la 
laborator și să vadă dacă sosise și Giovanni Bersei. 

Martin înconjură biroul și ridică receptorul. După 
cincisprezece secunde, secretarul clătină din cap. 

— Îmi pare rău, nu răspunde nimeni. 

Donovan se întoarse spre Charlotte. 

— Cred că ai rămas singură, spuse el pe un ton 
de scuză. 

În clipa următoare sună interfonul de pe biroul 
lui Marin. 

— James, se auzi o voce aspră din micul difuzor, 
ţi-am cerut raportul acum zece minute. Ce naiba 
aştepţi? 

Preotul își dădu ochii peste cap și zâmbi cu buzele 
strânse. 


— Scuzaţi-mă o clipă. Se aplecă și apăsă pe 
butonul interfonului. II am aici, Eminenţă. Îmi cer 
scuze pentru întârziere. Părintele Donovan și dr. 
Hennesey tocmai au venit. 

— Și ce mai aștepți? Trimite-i înăuntru! 

Smulgând furios un dosar de pe birou, părintele 
Martin îi conduse la Santelli. 

Cardinalul şedea la un birou și era pe punctul să 
încheie o convorbire telefonică. Își salută oaspeții cu 
o ușoară înclinare din cap și ceru dosarul. După ce 
preotul i-l dădu, Santelli îi făcu un semn scurt să 
plece, ca şi cum ar fi fost un simplu servitor. 

— E al vostru, îi șopti Martin lui Donovan în timp 
ce se retrăgea în anticameră. 

Văzând silueta impunătoare din spatele biroului, 
Charlotte își dădu seama brusc că fusese atât de 
preocupată de ipotezele lui Bersei şi de camera de 
spionaj a lui Conte, încât uitase să discute cu Dono- 
van problemele de etichetă. Terminând convorbirea, 
cardinalul se ridică în picioare, înalt și rigid, cu o faţă 
plăcută, dar fermă. În timp ce el ocolea biroul masiv, 
Charlotte ar fi jurat că Santelli tocmai terminase de 
băut un pahar, dar ţinuta lui inspira într-adevăr 
respect. 
— Bună dimineaţa, părinte Donovan. Cardinalul 
întinse mâna dreaptă de parcă ar fi vrut să apuce un 
baston invizibil. 

— Eminenţă. Donovan făcu un pas înainte și se 
aplecă ușor pentru a săruta inelul sacru al lui Santelli, 
ascunzându-și disprețul pentru gestul preţios al 
cardinalului. Eminenţă Antonio Carlo Santelli, îmi 
permiteţi să v-o prezint pe dr. Charlotte Hennesey, 
o geneticiană renumită din Phoenix, Arizona. 

— A, da, spuse Santelli zâmbind larg. Am auzit 
multe despre dumneavoastră, dr. Hennesey. 

O ușoară panică se așternu pe fața Charlottei în 
timp ce el se apropia. Intuind poate stânjeneala ei, 


cardinalul optă pentru un salut laic. Ușurată, strânse 
mâna uriașă a lui Santelli. Simţi mirosul de santal al 
coloniei lui. 

— E o onoare pentru mine să vă cunosc, Emi- 
nență. 

— Mulţumesc, drăguță. Eşti foarte amabilă. Uimit 
pe moment de frumuseţea ei, îi reținu mâna mai mult 
decât permitea eticheta, dar își reveni și îi dădu 
drumul. Hai să stăm jos. 

Cu o mână pe umărul ei, cardinalul îi făcu semn 
cu cealaltă spre o masă uriașă din mahon. Părintele 
Donovan venea în urma lor. 

Irlandezul se întrebă uimit cum putea Santelli să 
fie atât de fermecător când voia... un lup în blană de 
oaie. 

— De-abia aștept să aflu tot despre acest proiect 
extraordinar la care ați lucrat, declară Santelli 
exuberant. Părintele Donovan mi-a spus o mulțime 
de lucruri captivante despre descoperirile voastre. 

După ce se instalară în fotoliile din piele, Dono- 
van făcu o scurtă prezentare a fondului problemei 
pentru a-l aduce la zi pe Santelli cu privire la relicvele 
care fuseseră studiate de cei doi oameni de știință. 
Apoi îşi ceru scuze în numele lui Giovanni Bersei, 
care nu reușise să participe la şedinţă din cauza unei 
probleme personale. 

Cardinalul păru alarmat. 

— Nimic serios, sper? 

Bibliotecarul spera același lucru. 

— Sunt sigur că s-a rezolvat cu bine. 

— Asta înseamnă că aveți cuvântul, dr. Hennesey. 

Charlotte îi înmână un raport într-un dosar 
elegant și îi dădu lui Donovan o copie. Deschise lap- 
topul şi aşteptă să apară desktopul. 

— Prima noastră misiune în succesiunea de etape 
a acestei lucrări a fost analiza patologică a 


scheletului... începu ea, regăsindu-și cadența 
profesională. 

Îi conduse pas cu pas pe cei doi prelați printr-o 
prezentare PowerPoint cu fotografii color mărite ale 
leziunilor scheletului: zgârieturile de pe coaste, 
picioarele fracturate, articulațiile străpunse. 

— Pe baza celor văzute aici, dr. Bersei şi cu mine 
am conchis că acest bărbat — care altfel era perfect 
sănătos — a decedat în vârstă de treizeci și ceva de 
ani în urma unei ...execuţii. 

Santelli reuși să pară surprins. 

— Execuţie? 

Charlotte se uită la Donovan, care părea tot atât 
de surprins. Părintele îi făcu semn să continue. 
Întorcându-se către cardinal, renunţă la orice 
delicateţe. 

— A fost răstignit. 

Cuvintele au atârnat în aer câteva clipe. 

Santelli se aplecă în faţă, își puse coatele pe masă 
și se uită în ochii geneticienei. 

— Înţeleg. 

— Rezultatele analizei anatomo-patologice con- 
firmă fără echivoc această concluzie, continuă ea. Mai 
mult decât atât, am găsit aceste obiecte într-un com- 
partiment secret din osuar. 

Încercând să-și stăpânească tremurul mâinilor, 
Charlotte scoase din geantă trei pungi de plastic 
sigilate. Puse jos prima pungă, în care erau cuiele, 
reuşind să nu lovească prea tare tăblia lucioasă a 
mesei. Urmă punga cu cele două monede. In a treia 
era cilindrul metalic. 

Santelli și Donovan examinară gânditori fiecare 
obiect. 

Cuiele le-au captat imediat atenţia, dar necesitau 
puţine explicaţii. Cei doi trebuie să se fi gândit la 
același lucru ca şi ea când le văzuse prima dată: ce 
simte un om când este străpuns cu ele. 


Apoi Charlotte intră în detalii privind semnificația 
monedelor. In mod surprinzător, nici Santelli, nici 
Donovan nu îi puseră vreo întrebare. Știau oare deja 
despre aceste descoperiri? Ticălosul de Conte îi ținuse 
la curent cu descoperirile lor? Încercă să alunge 
suspiciunile și îi informă că cilindrul conţinea un 
pergament al cărui studiu nu se încheiase. Această 
relicvă specială reuși să capteze câtva timp atenţia 
părintelui Donovan. 

— Am trimis o mostră de os şi alta de lemn pentru 
datare cu radiocarbon. Puse pe masă copii ale certi- 
ficatelor de datare pe care le primise de la Ciardini. 
După cum vedeţi, ambele mostre sunt de la începutul 
secolului I. Lemnul s-a dovedit a fi o specie rară de 
nuc indigen din Iudeea antică. Am găsit în osuar și 
material organic de la florile folosite în timpul 
ritualului funerar şi fibre de in. Și acestea sunt spe- 
cifice pentru ludea. 

Deschise pe ecran alte fotografii. 

— De ce in, dr. Hennesey? întrebă Donovan. 

— Provine aproape sigur de la fâșiile de pânză și 
de la giulgiul folosit pentru a înveli trupul în timpul 
ritualului de înmormântare. Făcu o pauză. Dr. 
Bersei a efectuat o analiză microscopică a stratului 
exterior al osuarului. 

Trecu la imaginile care arătau suprafața pietrei la 
diferite grosismente. 

— Compoziţia biologică a fost uniformă pentru 
întregul set de mostre. În plus, compoziția minera- 
logică a stratului superficial este compatibilă cu ves- 
tigiile istorice găsite în criptele din aceeaşi regiune. 
Dar ceea ce este mai important este faptul că nu am 
găsit indicii de intervenţie mecanică. 

— Îmi cer scuze, dar ce înseamnă această ultimă 
observaţie? se interesă cardinalul. 

— Pur şi simplu că nu este un fals, fiindcă stratul 
exterior nu a fost creat în mod artificial prin metode 


moderne. Ceea ce înseamnă că osuarul și marcajele 
lui sunt autentice. 

Dar probabil că știți acest lucru. 

Deschise imaginea tridimensională a scheletului 
şi întoarse laptopul către ei. 

— Am scanat scheletul și am calibrat masa 
musculară a specimenului. 

După un clic, apăru musculatura digitalizată, 
sângerie, Îi lăsă pe amândoi să privească imaginea, 
apoi dădu altă comandă pentru a preciza „pielea” 
monocromă. 

— Cu ajutorul profilului genetic obținut din 
ADN-ul subiectului, am reconstituit înfățișarea 
acestui bărbat în momentul morții. Iat-o. 

Apăsă pe butonul mouse-ului și ecranul se 
însufleți — piele pigmentată, ochi vii, păr des. 

Cei doi au rămas înmărmuriţi. 

— Este absolut... extraordinar, murmură Santelli. 

Până acum, nici cardinalul, nici preotul nu se 
dăduseră de gol că ar fi avut vreo informație prea- 
labilă despre identitatea scheletului sau originea 
osuarului. In timp ce studiau imaginea, Charlotte se 
uită cu atenţie la amândoi. Erau oare implicaţi într-un 
furt care provocase moartea atâtor oameni? 

— În cele din urmă, dr. Bersei a reușit să desci- 
freze semnificația acestui simbol cioplit pe o latură 
a osuarului. 

Era sigură că următorul exponat va stârni o reacție 
puternică, Ridică o fotografie mărită care arăta clar 
delfinul încolăcit pe trident şi le explică semnificația 
fiecărui simbol în parte. 

— Prin alăturarea acestor două simboluri păgâne 
creștinii din secolul I îl reprezentau pe... Isus 
Christos. 

Santelli şi Donovan schimbară priviri neliniştite. 

Misiune îndeplinită. 

În cameră se așternu tăcerea. 


Cardinalul Santelli a fost primul care a luat 
cuvântul. 

— Vrei să spui, dr. Hennesey, că aceste rămășițe 
pământeşti sunt ale lui Isus Christos? 

Deși în general îi plăcea când oamenii puneau 
punctul pe „i“, întrebarea o luase prin surprindere. 
Charlotte înghiți în sec, dar apoi simţi un curent de 
energie. Luptă sau fugi. De fapt, trebuia să-și 
stăpânească dorința irezistibilă de a se uita mereu la 
ușa deschisă. 

Acum era bucuroasă că, înainte de a pleca din 
Domus, își rezervase o oră să citească dintr-o carte 
care era întotdeauna la îndemână. În sertarul nop- 
tierei, de fapt. Dacă raportul lor sugera, chiar de de- 
parte, că osemintele ar putea fi ale lui Isus Christos, 
un mic studiu al textelor din Noul Testament referi- 
toare la acest subiect nu era decât o dovadă de 
prudenţă. 

— La prima vedere, începu ea, dovezile sunt 
convingătoare. Dar există discrepanțe în raportul 
patologic și contradicții faţă de relatările din Biblie. 
De pildă, nu găsim nici o dovadă că a fost rănit cu 
o suliță, așa cum spune Biblia. Iar picioarele acestui 
om au fost fracturate. 

Continuă explicându-le metoda romanilor de a 
grăbi moartea condamnatului prin fracturarea 
genunchilor și a gambelor cu un drug de metal. 

Părintele Donovan se gândi câteva clipe la 
această inconsecvenţă previzibilă. Ştia că Charlotte 
se referea la Evanghelia după Ioan, capitolul 19, care 
spune că un centurion roman l-a străpuns pe Isus cu 
o suliță pentru a-i grăbi moartea: 


Deci au venit ostaşii şi au zdrobit fluierele celui dintâi 
şi ale celuilalt, care era răstignit împreună cu el. Dar 


venind la lisus, dacă au văzut că deja murise, nu l-au 
zdrobit fluierele. 


Dar Donovan fusese întotdeauna de părere că 
rândurile 36 şi 37 explicau de fapt neconcordanţa: 


Căci s-au făcut acestea ca să se împlinească Scriptura: 
„Nu I se va zdrobi nici un os“. 

Şi iarăși altă Scriptură zice: „Vor privi la Acela pe care 
L-au împuns”. 


Interesant, însă nici una dintre evangheliile 
sinoptice — Matei, Marcu, sau Luca — nu menționează 
acest eveniment. Donovan credea că Evanghelia 
după loan prezenta această versiune înfrumuseţată 
pentru a-i convinge pe evrei că Isus a fost adevăratul 
Mesia prevestit de profeţii Vechiului Testament — „ca 
să se împlinească Scriptura“. Era sigur că scheletul 
din Muzeul Vaticanului spunea de fapt adevărul: 
Pilat din Pont și romanii îl trataseră pe Isus ca pe orice 
alt criminal care amenința ordinea socială a 
imperiului. ÎI răstigniseră fără milă și, cum nu murise 
suficient de repede, îi zdrobiseră picioarele pentru 
a-i da lovitura de graţie. 

Charlotte continuă. 

— Sunt sigură că știți mult mai bine decât mine 
ce spune Biblia despre Isus înainte de a fi pro- 
povăduitor. 

Donovan a preluat imediat ștafeta. 

— A fost dulgher, încă din copilărie. De fapt, 
Biblia nu spune explicit care a fost meseria lui Isus. 
Se credea că a fost dulgher pur și simplu pentru că 
Evanghelia după Matei îl numește „fiul dulgherului“. 
S-a presupus că a muncit în atelierul familiei, deși 
cuvântul grecesc folosit de Matei — tekton, tradus liber 
ca „dulgher“ — putea fi folosit pentru oricine lucra 
cu mâinile: zidari, hamali sau țărani. 


Israelului, eliberând astfel Țara Făgăduinţei de 
tiranie și oprimare. Donovan vorbea repede și gesti- 
cula abundent. Se presupunea că Mesia va reconstrui 
Sfântul Templu. Se presupunea că Mesia va cuceri 
Roma. Timp de secole, evreii fuseseră învinși şi 
subjugaţi de toate marile imperii — perșii, grecii și 
romanii. In primii o mie de ani ai existenţei sale, 
Ierusalimul n-a cunoscut altceva decât vărsare de 
sânge. Donovan ezită o clipă, amintindu-și cât de 
puţin se schimbase situația. Totuși, continuă el, citind 
Biblia, constatăm că Isus pledează în favoarea păcii. 
Iată un om care le spune evreilor să-și plătească 
birurile și să-și accepte soarta și care le promite în 
schimb veșnicia alături de Dumnezeu. Care crede că 
folosirea răului pentru înfrângerea răului nu face 
decât să perpetueze un ciclu al distrugerii. 

Charlotte și-a dat seama că Donovan avea nevoie 
să spună această poveste și că ea trebuia să-l 
încurajeze. 

— Cei care vor ridica sabia de sabie vor pieri? 

— Exact. Isus ştia că Roma nu putea fi învinsă. 
Încerca să preîntâmpine o rebeliune generală care s-ar 
fi soldat cu masacrarea evreilor. Dar mulți au 
preferat să nu-l asculte. Glasul lui Donovan deveni 
solemn: La mai puţin de treizeci de ani de la moartea 
lui Isus, evreii s-au revoltat în cele din urmă. Reacţia 
romanilor a fost rapidă şi brutală. Au asediat lerusa- 
limul şi, după ce l-au cucerit, au măcelărit fiecare 
bărbat, fiecare femeie şi fiecare copil. Mii de evrei au 
fost răstigniţi, arşi sau pur și simplu ciopârțiți. 
Ierusalimul și cel de-al doilea templu au fost șterse 
de pe fața pământului. Așa cum prezisese Isus. Făcu 
o pauză. Dr. Hennesey, știi că majoritatea teologilor 
estimează că opera de propovăduitor a lui Isus a 
durat doar un an? 

Charlotte știa doar că Christos avea puţin peste 
treizeci de ani când murise. 


— Nu, n-am știut. 

Donovan se aplecă şi mai mult spre ea. 

— Dar ești de acord, sper, că indiferent de confe- 
siune şi chiar de puterea credinței cuiva, Isus a fost 
o ființă remarcabilă — un filozof şi un învățător — 
cineva care s-a ridicat dintr-o relativă obscuritate 
pentru a răspândi un mesaj durabil de speranță, 
bunătate și credință, ale cărui ecouri încă mai 
răsună după două mii de ani. Nici o altă personalitate 
din istorie nu a avut un asemenea impact. Fără să-și 
ia ochii de la ea, Donovan întinse mâinile către 
Ephemeris Conlusio şi le puse pe coperta manu- 
scrisului, ca pentru a-l apăra. 

— Şi ce legătură are cartea cu toate acestea? 

Charlotte observă că irlandezul trebuia să se uite 
din când în când la Santelli, ceea ce dovedea 
limpede că această parte a discuţiei fusese regizată. 

Donovan îi răspunse cu o întrebare: 

— Cunoști povestea învierii și a mormântului gol? 

— Bineînțeles. 

După orele de catehism de la școala elementară 
şi liceul catolic, ştia destule despre Biblie, mai multe 
chiar decât ar fi vrut să ştie. I-a dat lui Donovan răs- 
punsul direct și sincer pe care acesta îl aștepta — un 
răspuns care ștergea inconsecvențele dintre Evanghelii: 

— Isus a fost răstingnit și îngropat. Trei zile mai 
târziu, s-a sculat din morți și a apărut în fața dis- 
cipolilor — sub ce formă, Dumnezeu știe — înainte de a 
se ridica la ceruri. 

Asta rezumă povestea foarte frumos. 

— Așa este, zise Donovan încântat. Ceea ce ne 
conduce la altă poveste remarcabilă. Lovi ușor cu 
palma coperta cărţii. Acesta este jurnalul lui Iosif din 
Arimateea, un personaj biblic strâns legat de moartea 
și învierea lui Christos. 

Uimitor, altă comoară secretă găsită de Vatican. 
Oare și această carte fusese furată? 


— Acel Iosif din Arimateea? 

— Da. Omul care l-a îngropat pe Christos. Părin- 
tele Donovan deschise volumul, dezvăluind paginile 
scrise în greaca veche, apoi se uită la ea. Timp de 
secole, Vaticanul s-a temut că netemeinicia rolului de 
Mesia al lui Isus ar putea fi dovedită într-un fel sau 
altul, iar manuscrisul pe care-l vezi aici oferă multe 
dovezi în sprijinul acestei idei. 

Uitându-se repede la Santelli, Donovan își adună 
puterile și încercă să nu se bâlbâie sau să-și trădeze 
încordarea. Până acum, cardinalul părea mulțumit de 
felul în care își interpretase rolul. 

— Deși în Noul Testament este prezentat drept 
adept al lui Christos, în realitate Iosif din Arimateea 
a acţionat în secret pentru a submina opera lui 
Christos. Vezi, Isus reprezenta un risc major pentru 
elita evreiască. Cu toate că a evitat cu abilitate să se 
confrunte cu problemele ocupației romane, el a 
criticat aspru autoritatea evreiască, mai ales pe acei 
preoți care transformaseră casa lui Dumnezeu într-o 
caricatură. În schimbul unor donaţii, preoții evrei le 
permiteau păgânilor să facă sacrificii pe sfintele altare 
ale templului. Transformaseră curțile sacre ale tem- 
plului într-o piaţă. Templul întruchipa credința 
evreiască, de aceea, pentru evreii credincioși precum 
Isus, declinul lui constant marca moartea lentă a tra- 
diției religioase. 

Charlotte își aminti ce povestea Matei despre 
intrarea lui Isus în templu, când răsturnase mesele 
negustorilor și ale zarafilor. Era uşor de înțeles de ce 
Isus nu era de acord cu folosirea locului sfânt drept 
piață. 

— Isus avea multe de reproșat conducătorilor 
evrei, continuă Donovan, și nu i-a fost teamă să vor- 
bească pe faţă. Nu este surprizător că preoții au trimis 
soldaţii să-l aresteze. După moartea lui Isus, Iosif din 
Arimateea a fost trimis de Sanhedrin la Pilat din Pont 


pentru a negocia predarea trupului. Convins de Iosif 
că așa îi va împiedica pe adepții fanatici ai lui Isus 
să încerce să fure trupul de pe cruce, Pilat i-a acceptat 
cererea. 

Charlotte cunoștea limbajul corporal. Cu toate că 
Donovan își spunea povestea foarte hotărât, privirea 
lui rătăcea în toate direcțiile. Își aminti ce-i spusese 
Giovanni: coborârea unui osândit de pe cruce ar fi 
fost un lucru fără precedent. Nici un răstignit nu 
fusese vreodată recuperat. Dar, dat fiind pericolul pe 
care Isus îl prezenta pentru aristocrația evreiască — 
care avea totul de pierdut dacă sistemul era contestat 
-explicația lui Donovan părea plauzibilă. 

— Şi de ce ar fi vrut adepții lui Isus să fure trupul? 

— Pentru a declara că înviase și că era divin. 

— Deci Iosif din Arimateea a luat trupul pentru 
a-l ascunde? 

— Așa e. Donovan făcu un efort să se uite la ea. 

Acum Charlotte se afla într-o situație neplăcută. 
Era obligată să pună o întrebare logică, inevitabilă 
în acest punct al discuţiei. Se întoarse spre ecranul 
laptopului, de unde răstignitul reconstituit părea să 
urmărească foarte atent desfășurarea discuţiei. 

— Şi învierea? Înghiţi în sec. S-a întâmplat cu 
adevărat? 

Donovan zâmbi larg. 

— Desigur, răspunse el. Trupul a fost depus în 
secret în mormântul lui Iosif, pentru că adepții lui 
Isus nu ştiau unde se afla acesta. Dar trei zile mai 
târziu a dispărut. 

— A fost furat? 

Donovan simţi privirea sfredelitoare a lui Santelli. 

— Aici Biblia este corectă, dr. Hennesey. Patru 
evanghelii din Noul Testament ne povestesc că, trei 
zile mai târziu, Isus s-a ridicat din mormânt. Apoi 
s-a arătat discipolilor şi s-a ridicat la ceruri. 


Charlotte nu ştia ce să mai creadă. Bineînţeles, nu 
luase niciodată drept bun tot ce citise în Biblie, iar 
lectura ei din zori îi reaminti de ce. Mai ales pasajul 
ales care descria moartea fizică a lui Isus pe cruce era 
concludent în acest sens. Începea în Evanghelia după 
Matei, 27:50: 


Iar lisus, strigând iarăși cu glas mare, Şi-a dat duhul. 
Şi iată, catapeteasma templului s-a sfâșiat în două de 
sus până jos, şi pământul s-a cutremurat și pietrele s-au 
despicat. Mormintele s-au deschis şi multe trupuri ale 
sfinților adormiţi s-au sculat. Şi ieșind din morminte, 
dupa învierea Lui, au intrat în cetatea sfântă și s-au 
arătat multora. 


Reflectând asupra lui, văzu o contradicție 
tulburătoare față de povestea Paştilor. Aici era men- 
ționată prima dată învierea — fără vreo întrerupere 
de trei zile sau vreo înmormântare. De unde urmă- 
toarea întrebare: dacă spiritul lui Isus se înălțase deja 
la cer în momentul morţii pe cruce, atunci ce parte 
a lui putea să se fi ridicat din mormânt trei zile mai 
târziu? O carapace lipsită de viaţă, de spirit? Dacă 
oasele ar fi rămas totuși acolo, ar fi fost cineva 
surprins? Și toți sfinţii care înviaseră și ei? De ce nici 
o altă relatare nu se referea la atâtea trupuri resus- 
citate? Credea că știe răspunsul. Pentru că nu a fost o 
înviere fizică. Evangheliile fuseseră interpretate greșit. 
Uitându-se acum la al doilea om din ierarhia Vatica- 
nului, văzu un birocrat experimentat care nu voia să 
audă de nici o interpretare. Deși trebuia să continue 
cu multă prudenţă, nu putea să nu sublinieze 
evidența: 

— Dar osuarul, răstignirea... și simbolul lui 
Christos? Cartea spune ce înseamnă ele cu adevărat? 

Revenindu-şi, Donovan frunzări Ephemeris 
Conlusio până către sfârşit, apoi împinse cu grijă 
cartea în faţa ei. 


Charlotte văzu desene detaliate ale osuarului și 
ale conţinutului său. 

— După înţelegerea secretă a lui Iosif cu Pilat, îi 
explică Donovan ferm, discipolii au provocat o mare 
agitaţie la Ierusalim când au descoperit că trupul lui 
Isus dispăruse. Dispariţia trupului le-a oferit argu- 
mentul să pretindă că avusese loc o înviere. Firește, 
Pilat s-a năpustit asupra lui Iosif din Arimateea, 
cerându-i să rezolve problema. Donovan arătă către 
osuar. Și atunci Iosif a avut această idee. 

Charlotte încercă să înțeleagă ce voia să spună. 

— Dacă oasele nu sunt ale lui Isus... 

Zâmbind, Donovan își ridică mâinile, încura- 
jând-o să reexamineze problema. 

— ..„.înseamnă că Iosif din Arimathea a înlocuit 
trupul? 

— Exact. 

I se păru că îl aude pe Santelli răsuflând ușurat. 

— Potrivit jurnalului, Iosif a făcu rost de alt cada- 
vru de răstignit, unul dintre cele două care rămă- 
seseră pe cruci în vârful Golgotei — un tâlhar care 
fusese omorât în aceeași zi cu Isus. Trupul a fost 
supus ritualului evreiesc obișnuit și a fost lăsat să 
putrezească timp de un an. 

— Ştergând astfel identitatea lui. 

Dacă Donovan inventa, făcea o treabă a naibii de 
bună. 

— Da. Un fals strălucit menit să dovedească 
faptul că Christos nu a ieșit niciodată din mormânt. 
O încercare disperată de a discredita paleocreștină- 
tatea pentru a păstra în drepturi aristocrația evreiască. 

Charlotte a încercat să asimileze ideea. Argumen- 
tul părintelui Donovan era foarte bun, şi pe deasupra 
era sprijinit de ceea ce el susținea că ar fi un docu- 
ment autentic. În plus, explica și inconsecvenţele pe 
care ea le prezentase mai devreme, în special profilul 
genetic ciudat şi oasele fracturate ale picioarelor. 


Scheletul putea să fi fost al unui tâlhar din cine știe 
ce provincie romană izolată. Dar rămânea în picioare 
faptul că acest manuscris vechi era scris în greacă, 
din care ea nu pricepea o iotă. Versiunea preotului 
era singura pe care o avea. Poate că exact acesta era 
planul. Dar de ce? Se uită în ochii lui. 

— Este limpede că Iosif n-a reușit. Atunci cum se 
face că nimeni nu a descoperit acest lucru? 

Imediat după ce a pus întrebarea, a cuprins-o 
neliniștea. Oare forța prea mult nota? 

Donovan ridică din umeri. 

— Cred că Iosif din Arimateea a murit sau a fost 
ucis în acele prime douăsprezece luni, înainte ca 
trupul să fie gata pentru înmormântare. Poate că a 
fost ucis de Sanhendrin sau de romani. Nu vom ști 
niciodată adevărul. Să fim însă mulțumiți că planul 
lui a dat greș. Pentru că, spre deosebire de epoca 
noastră, când oamenii de știință ca tine pot demasca 
un fals, în Antichitate o dovadă fizică putea fi extrem 
de problematică. 

— lar osuarul a fost descoperit recent? întrebă ea 
și îşi adună toate puterile pentru răspuns. 

— Ephemeris Conlusio a fost obținut de Vatican la 
începutul secolului al XIV-lea, dar nu a fost luat în 
serios până când un arheolog inspirat a descoperit 
un mormânt la nord de Ierusalim, acum o lună. Din 
fericire, a fost destul de inteligent să-și dea seama că 
îl vom plăti frumușel dacă ne abordează discret. 

Derutată pe moment, Charlotte învârti explicația 
în minte de mai multe ori. Dacă Donovan spunea 
adevărul, acest arheolog anonim era capabil de crimă 
pentru a obține osuarul, iar Vaticanul nu știa cum 
fusese procurată relicva. Deci era posibil ca Bersei să 
fi ajuns la o concluzie greșită. Dar antropologul era 
un om inteligent, foarte inteligent. Văzuse cu ochii ei 
că nu era dispus să facă presupuneri pripite. Oare ce 
descoperise ca să fie atât de sigur de afirmaţiile lui? 


— O relicvă din secolul I a unui răstignit purtând 
simbolul lui Christos, murmură ea. O comoară isto- 
rică neprețuită... în ciuda motivelor complet greşite. 

— Exact. Este o descoperire aparent autentică, dar 
care, fără explicația potrivită, ar fi putut provoca mari 
probleme credinţei creștine. Înainte de a finaliza orice 
tranzacţie, trebuia să fim siguri că totul se potrivește 
cu faptele relatate în jurnalul lui Iosif. Şi, datorită 
muncii voastre neobosite, sunt sigur că am închis 
cazul. 

Privirea Charlottei alunecă iar la manuscrisul 
deschis, în care desenele lui Iosif inventariau osuarul 
și conţinutul lui; apoi observă ceva. Cilindrul cu per- 
gamentul nu era acolo. Se încruntă și luă de pe masă 
punga cu cilindrul de metal. 

— S-a întâmplat ceva? întrebă Donovan. 

— De ce nu apare aici? întrebă ea arătându-i de- 
senele. 

Donovan deveni brusc nervos. 

— Nu sunt sigur, spuse el clătinând din cap. Privi 
într-o doară către Santelli. Încercase să evite această 
situație, pentru că nu ştia de fapt ce spune perga- 
mentul. 

— De ce nu-l deschizi? îi propuse foarte îndrăzneţ 
Santelli. 

— Nu am lucrat niciodată cu documente vechi, 
zise Charlotte, înmărmurită. Mă aşteptam să... 

— Nu trebuie să te temi, dr. Hennesey, interveni 
Santelli. Părintele Donovan este expert în manuscrise 
vechi. În plus, mă îndoiesc că vom expune ceva din 
toate astea în Muzeul Vaticanului. 

— OK, zise ea şi întinse cilindrul bibliotecarului, 
care era cam palid. 

— Dă-i drumul, Patrick, îi ceru cardinalul. Des- 
chide-l. 

Iritat că Santelli putea fi atât de nepoliticos, 
Donovan se apucă să deschidă punga. Scoase cilindrul, 


apoi capacul, şi lăsă sulul să cadă pe masă. Schimbă 
o privire nerăbdătoare cu Santelli și cu Hennesey, 

— Acum e acum. 

Cu cea mai mare grijă, desfășură sulul pe punga 
de plastic și îl ţinu întins cu ambele mâini. Văzând 
ce era acolo, se liniști imediat și îl împinse spre 
mijlocul mesei, ca să-l poată vedea și ceilalți. 

Toate privirile erau aţintite la liniile trasate cu 
cerneală pe pergamentul antic. Era un desen neobiş- 
nuit, care combina mai multe imagini. Punctul focal 
îl constituia o menora suprapusă pe o cruce încon- 
jurată de ramuri. Simbolul de pe osuar era repetat 
aici de patru ori, la capătul fiecărui braț al crucii. 

— Ce înseamnă asta? îl întrebă Santelli pe 
Donovan. 

— Nu prea știu, recunoscu el. 

Încercă în schimb să ascundă că observase ceva 
interesant: marginea sulului mai apropiată de el 
părea să fi fost tăiată de curând. Tăiase cineva inten- 
ționato parte din pergament? Își mută degetele mari 
pe margine, pentru a ascunde urma. 

— Orice ar însemna, e frumos, zise Charlotte. 

— Da, este, îi răspunse Donovan, zâmbind. 

— Ei bine, dr. Hennesey, interveni Santelli, ai făcut 
o treabă minunată. Nu avem destule cuvinte să-ți 
mulţumim și Sfântul Părinte îţi transmite şi el recu- 
noștința sa. Te rog să fii tot atât de atentă să respecţi 
cererea noastră de a nu discuta cu nimeni despre asta, 
nici măcar cu cei apropiați, cu atât mai puţin cu presa. 

— Aveţi cuvântul meu, promise ea. 

— Excelent. Dacă nu te superi, îl voi ruga pe pă- 
rintele Martin să te însoțească afară. Eu mai am de 
discutat câteva lucruri cu părintele Donovan. Și, cu 
toate că munca dumitale aici s-a încheiat, te rog să 
rămâi la Vatican cât timp dorești. 

După ce ieși din Palatul Apostolic, Charlotte se duse 
direct la laborator să vadă dacă se întorsese Bersei. 

În timp ce mergea pe coridorul de la subsol, pri- 
virea i-a fost atrasă de ușa camerei de supraveghere. 
Era tot întredeschisă. Fără să se gândească prea mult, 
a bătut de câteva ori. 

— Domnule Conte, putem sta puţin de vorbă, vă 
rog? 

Nici un răspuns. 

Împinse ușa şi își vâri capul înăuntru. Camera era 
goală. Nu mai rămăsese absolut nimic, doar rafturile 
care acopereau pereţii. Până și panoul de pe tavan 
fusese pus la loc. 

— Ce naiba... 

Închizând ușa, Charlotte înaintă cu prudență pe 
coridorul cufundat într-o tăcere stranie. Introduse car- 
dul în cititorul de cartele de lângă ușa laboratorului, 
așteptându-se să nu funcționeze. Broasca electro- 
mecanică se deschise totuși cu un zgomot înăbușit 
şi Charlotte intră în laborator. 

Pentru prima oară de când venea aici, luminile 
erau stinse şi aerul condiţionat nu funcţiona. Merse 
pe bâjbâite de-a lungul peretelui, găsi întrerupătoa- 
rele şi apăsă pe câteva. 

Când se aprinseră lămpile, i se păru că visează: 
laboratorul era gol. Osuarul, oasele, relicvele... totul 
dispăruse. Chiar şi computerele se volatilizaseră. 

Temându-se de ce putea fi mai rău, stinse lumi- 
nile şi se grăbi să ajungă la ușă. Prea târziu. Auzi zgo- 
mot de pași pe coridor, din ce în ce mai puternic. 
Părintele Donovan? Bersei? Ascultă mai atent. Stră- 
bătuse în sus şi jos coridorul cu amândoi, dar nu-și amin- 
tea de acest ritm foarte regulat pe care îl auzea acum. 

Şi dacă era Conte? 

Acum, după ce văzuse camera de supraveghere 
şi laboratorul golite, laptopul ei era singura dovadă 
a proiectului secret al Vaticanului. Se simţea ca o 
pradă vie în bârlogul unui leu. Era incapabilă să se 
miște, nu putea decât să se roage să audă deschizân- 
du-se altă ușă sau ca pașii să se retragă pe coridor. 

Dar pașii se opriră şi văzu o umbră mișcându-se 
în raza de lumină care pătrundea pe sub ușă. 

Se repezi înapoi în laboratorul întunecat, înaintă 
pe pipăite pe lângă prima masă de lucru și se ghemui 
în spatele ei chiar în momentul în care auzi zgomotul 
broaștei. 

O străbătu un fior rece când ușa se deschise şi 
lumina de pe coridor inundă laboratorul, deși era 
sigură că, oricine ar fi fost, nu putea să o vadă în 
spatele mesei. Intrusul făcu o pauză. Asculta? 

Charlotte își ținu respiraţia și încercă să țină 
nemișcată geanta laptopului cu ambele mâini. Tre- 
cură câteva clipe interminabile, apoi auzi zgomotul 
întrerupătoarelor şi o lumină crudă înlocui instan- 
taneu întunericul. 

Nici o mișcare. 

Începu să simtă crampe la picioare. 

Închizând ușa, intrusul înaintă încet printre 
punctele de lucru, către biroul din spate. 

Deși nu vedea ce se întâmplă, în clipa când auzi 
că necunoscutul intrase în birou, sări în picioare şi se 
repezi la ușă. Chiar când se pregătea să apese pe clanţă, 
îl zări pe Conte care se întorcea în laborator. Rânjea. 


59 


Charlotte o luă la fugă pe coridor, tălpile de cau- 
ciuc ale pantofilor scârțâind când atingeau plăcile de 

vinil lustruite. Nu trebuia se uite înapoi, pentru că 
îl auzea pe Conte în urma ei. 

Ușile ascensorului erau închise. Știind că nu putea 
să riște nici o întârziere, se îndreptă direct către ieșirea 
de incendiu și trânti ușa după ea. Se năpusti în sus 
pe scară, câte trei trepte deodată, ținând strâns 
laptopul sub braț. La jumătatea celui de-al doilea 
palier, auzi zgomotul ușii de la subsol pe care o des- 
chisese Conte. Continuă să urce și îi văzu silueta mai 
jos, pe scara în spirală. 

Aproape de capătul scării, Charlotte își dădu 
seama că avea două posibilități: ușa de serviciu care 
dădea afară sau intrarea personalului în galeria 
muzeului. Când ajunse acolo, împinse ușa de servi- 
ciu, care se deschise larg. În loc să iasă afară, se 
întoarse și intră în muzeu, încercând să nu facă nici 
un zgomot. Închise ușa cu mare grijă în urma ei. 


Sărind peste ultimele trepte, Conte auzi ușa de 
serviciu care se trântise. Se grăbi să ajungă acolo, o 
deschise brusc și fugi afară. 

Femeia nu se vedea nicăieri, nici pe aleile grădinii, 
nici alergând către colțul clădirii. În apropiere nu era 
nici un loc unde s-ar fi putut ascunde. Se întoarse 
imediat și intră în clădire. 


Charlotte mergea repede prin galeria Pio Cris- 
tiano, hotărâtă să iasă din Cetatea Vaticanului. Asta 
însemna că trebuia să meargă direct la Poarta Sant’ 
Anna. Cu borseta în care avea banii lichizi, cardurile 
de credit şi pașaportul, strânsă în jurul taliei, tot ceea 
ce rămăsese în camera de dormit putea să se ducă 
pe pustii. 

Era ameţită — nu din cauza efortului fizic, ci din 
cauza Melphalanului care stârnea vârtejuri în orga- 
nismul ei. Inspiră adânc de câteva ori pentru a-și 


limpezi mintea. Rezistă unui acces de greață, care dis- 
păru la fel de repede cum venise. 

Știind că Salvatore Conte va fi păcălit doar tem- 
porar, se strădui să își facă un plan. Să se piardă în 
sălile muzeului? Era un spațiu vast, fără îndoială, dar 
erau camere video de supraveghere montate în toate 
colţurile și nu voia să riște ca el să cheme paza. În 
plus, pe coridoarele lungi din imensa clădire putea 
fi reperată foarte ușor — turista cu păr castaniu 
ondulat, bluză roz şi o geantă de laptop, care nu se 
oprea la nici un exponat. 

Din fericire, galeria Pio Cristiano se afla în 
apropierea intrării principale. După ce se asigură că 
totul părea să fie în regulă, se strecură afară. 

Îsi croi drum prin mulțimea care hoinărea prin 
curte, dădu colţul și înaintă repede pe aleea paralelă 
cu zidul de est al muzeului. Conte nu apăruse încă, 
dar asta nu o liniștea. Nu era omul care să renunțe 
așa de repede. 

Trecu printr-un tunel scurt de sub vechile mete- 
reze ale cetăţii şi ieşi lângă grupul de clădiri înghe- 
suite la umbra aripii din spate a Palatului Apostolic. 
O clipă se întrebă dacă părintele Donovan mai era 
acolo împreună cu maestrul păpușar, Santelli. Cum 
putea un om atât de bun să fie implicat într-o ase- 
menea poveste oribilă? 

Cotind spre Borgo Pio, zări în sfârșit poarta 
deschisă şi soldaţii din Garda Elvețiană care o 
păzeau. Se întrebă dacă Salvatore Conte îi anunţase 
de posibila ei apariţie. Vor încerca să o reţină? Își con- 
tinuă drumul, perfect conștientă că trebuia să riște. 

Apoi, la doar douăzeci de metri de poartă, îl văzu. 
Deşi nu o observase mai devreme, putea să jure că 
avea un fel de rană la tâmplă. 

Cu mâinile în șolduri şi răsuflând greu, Conte se 
postă între ea și poartă, parcă îndemnând-o să mai 
facă un pas. 


Iar ea făcu exact asta. Convinsă că nu avea o cale 
de înapoiere, singura ei speranță era să rămână în 
cursă şi să înainteze. Se afla într-un loc public. 
Santinelele erau aproape. În mod sigur nu vor tolera 
o altercaţie aici, chiar dacă erau de partea lui. 

Apoi începu să alerge, fără să scape din ochi 
poarta. 

Conte reacţionă imediat, țâșnind pe stradă și 
evitând la milimetru o furgonetă care se îndrepta spre 
oraș. Se auzi un claxon furios, dar el nu îi dădu nici 
o atenţie, pentru că se uita la prada lui. 

Reuși să mai facă zece metri înainte ca Salvatore 
Conte să se fi apropiat periculos de mult. Nu avea 
cum să-l ocolească. Italianul se năpusti în faţa ei, 
blocându-i drumul. 

— Nu te duci nicăieri cu asta, mârâi el, uitându-se 
la laptop. 

Dintr-un motiv sau altul, americanca nu părea 
speriată. Conte observă că ea se uită la umflătura 
purpurie de pe tâmpla lui, apoi peste umărul lui, 
către poartă. 

Făcu ceva surprinzător. Țipă. 

O clipă, Conte rămase paralizat. 

— Ajutor! ţipă Charlotte din nou, acum și mai tare. 

Soldaţii de la poartă o auziră. Doi dintre ei, cu 
vestoane albastre și berete negre, fugeau deja către 
ea, scoțându-și din mers pistoalele Beretta şi făcân- 
du-și drum fără menajamente prin mulţimea de 
turiști speriați. 

Conte se gândi să-i smulgă laptopul. Dar unde să 
se ducă? Se blestemă în sinea lui că nu-și luase arma. 

— Amintește-ţi de acordul de confidenţialitate, dr. 
Hennesey, zise el calm. Altfel voi fi obligat să vin 
după tine. 

Văzu că el era distras momentan de gărzile care 
se apropiau, şi profită de ocazie să facă ceva la care 
se gândise din clipa în care îl văzuse pe ticălos. Îşi 


îndoi ușor picioarele și îl lovi din toate puterile cu 
genunchiul stâng în vintre. O lovitură perfectă. 

Conte se încovoie. Dezechilibrat, se sprijini cu 
mâinile de caldarâm pentru a nu cădea cu capul 
înainte. 

— Curvă nenorocită! 

Era roșu la față și vinele i se umflaseră. Se uită la 
Charlotte turbat de furie. 

Cei doi soldaţi sosiră în sfârşit şi se postară de-o 
parte şi de alta a mercenarului, cu armele ridicate la 
nivelul capului său. 

— Nu mișca! strigă unul dintre ei, mai întâi în 
engleză, apoi în italiană. 

Icnind, Conte îl recunoscu imediat pe acel 
cacasenno, caraghiosul care era la poartă în ziua când 
ajunsese acolo cu Donovan. Soldatul își aminti și el, 
și pe faţă i se întinse un zâmbet de satisfacţie. 

— Ce se întâmplă aici? o întrebă celălalt pe 
Charlotte în engleză. 

— Individul ăsta m-a amenințat și a încercat să-mi 
ia geanta, spuse ea pe un ton vehement. 

Primul soldat îi ceru lui Conte actele. 

— Nu le... am la mine. 

Ştia că Santelli n-ar fi fost de acord să divulge 
nume într-o asemenea situație. Mai târziu, va insista 
să i se dea un telefon secretarului. Se hotări de ase- 
menea să nu le spună gărzilor că laptopul conţinea 
informaţii cruciale, pentru că așa n-ar fi făcut 
altceva decât să complice lucrurile dacă oamenii ar 
fi insistat să le dea detalii. Pentru moment trebuia 
intre în joc. 

Al doilea soldat îi ceruse și Charlottei un act de 
identitate, pe care ea i-l dăduse imediat. Blazonul 
papal de pe legitimaţia pentru invitați dovedea că era 
un oaspete al Sfântului Scaun. 

— Sunteţi liberă să plecați, dr. Hennesey. 

Se întoarse către Conte. 


— lar dumneavoastră veți veni cu noi, signore. 

Conte nu avea de ales. 

Soldații l-au ajutat să se ridice și au rămas lângă 
el, cu pistoalele pregătite. 

Lăsând să-i scape un oftat de ușurare, Charlotte 
ieși pe poartă. Odată aflată în siguranţă, ajunse 
repede pe Via Della Conciliazione, făcu semn unui 
taxi şi-i spuse şoferului să o ducă direct la aeroportul 
Fiumicino. Rapidamente! Mașina ţâșni ca o rachetă 
când taximetristul apăsă acceleraţia până la podea, 
dar de data aceasta Charlotte nu avea de gând să se 
plângă de nebunia șoferilor din Roma. 1 se părea că 
nu se îndepărtează suficient de repede. 

Doar acum își dădu seama că tremura din cap 
până-n picioare. 

Se uită înapoi prin lunetă și văzu domul Bazilicii 
Sf. Petru micşorându-se treptat. Mâinile îi erau 
încleștate pe geanta laptopului. 

Şoferul intră pe autostradă și Charlotte văzu acul 
vitezometrului urcând la 160 de kilometri pe oră. Se 
lăsă pe spate şi își puse centura. Când Roma rămase 
la o distanţă sigură în spatele ei, își scoase telefonul 
mobil şi îl sună pe Aldrich. Ce importanță avea că 
la Phoenix era încă miezul nopții? El răspunse la 
primul apel. 

— Evan? 

— Hei, Charlie. Tocmai mă gândeam la tine. 

Auzindu-i vocea, se linişti imediat. 

— Bună. 

— Totul e în regulă? 

— Nu. Deloc. Coborî glasul și se întoarse cu 
spatele la șofer, apoi îi povesti pe scurt tot ce se întâm- 
plase. Acum mă duc la aeroport, încheie ea. 

— Voiam să-ți fac o surpriză, dar... De fapt, sunt 
în drum spre tine. Mai bine zis, avionul meu tocmai 
a aterizat acum câteva minute la Fiumicino. 


— Ce? Glumeşti! 
— Îmi iau bagajele chiar acum. Să-ţi spun unde 
ne întâlnim... 

La nord-est de Roma, o Alfa Romeo neagră închi- 
riată de Salvatore Conte mergea pe autostrada SS5 
de-a lungul lanțului Apeninilor, spre Monte Scuncole. 
Cerul după-amiezii era de un cenușiu sumbru care 
înăbușea soarele, transformându-l într-o pată de 
lumină palidă. O burniţă ușoară stropea parbrizul. 

Încercând să-şi limpezească gândurile, Patrick 
Donovan se uita afară la peticele verzi ale viilor din 
valea de dedesubt. 

După plecarea neașteptată a Charlottei Hennesey 
din acea dimineaţă și eliberarea pe cauțiune a lui 
Conte din cazarma Gărzii Elveţiene, un cardinal 
Santelli profund îngrijorat, îi dăduse instrucțiuni 
precise în legătură cu ce urma: „Va trebui să ai grijă 
ca acest capitol din istoria Bisericii să dispară fără 
urme. Prin orice mijloace necesare, Patrick. Ţi-l dau 
pe Conte să te ajute să distrugeți osuarul și conținutul 
lui... manuscrisul de asemenea. Fără dovezi fizice, 
singurul lucru care va rămâne va fi o legendă. Ai 
înțeles?“ 

Relicvele şi cartea puteau fi distruse foarte ușor 
în laboratorul Vaticanului, prin urmare bănuia că 
această călătorie cu mașina însemna mult mai mult 
decât simpla dispariţie a osuarului. Uitându-se la 
mercenar, ştia prea bine că absența misterioasă a lui 
Bersei coincidea perfect cu rana de la tâmplă pentru 
care Conte nu-i dăduse nici o explicație. 


Mercenarul a încetinit şi a luat-o la dreapta, pe un 

drum neasfaltat. Iarba deasă și tufișurile scunde 
zgâriau maşina pe dedesubt. Au mers în tăcere până 
când drumul s-a lărgit lângă un crâng de fagi. Conte 
a frânat și a oprit motorul, lăsând cheia în contact, 
apoi a apăsat pe butonul de deschidere a port- 
bagajului. 
_ Au ieșit din mașină și s-au dus amândoi în spate. 
In portbagaj, lângă osuar puseseră în diagonală lopeți 
și târnăcoape. Conte le scoase și îi puse lui Donovan 
în mână o lopată. 

— Trebuie să săpăm o groapă adâncă. 


— Acum că am terminat treaba asta, spuse Conte 
ștergându-și sudoarea de pe frunte cu dosul mâinii 
murdare de noroi, vreau să-ți pun câtea întrebări. 

Infipse lopata în pământ și se sprijini de ea. Miro- 
sul de pământ reavăn umplea aerul umed. Începuse 
din nou să plouă mărunt. 

Donovan se uită la Conte prin lentilele aburite ale 
ochelarilor. 

— N-ai văzut destul cât să-ţi răspunzi singur la 
întrebări? 

Mercenarul clătină din cap. 

— Ale cui oase crezi că se află în cutia asta de 
piatră? 

Salvatore Conte nu-și punea sub semnul întrebării 
credinţa. Era un lucru la care renunțase de mult. Dar 
furtul osuarului și analiza științifică, la care se 
adăugau descoperirile lui Bersei în catacombele de 
la Villa Torlonia, îi stârniseră curiozitatea. 

— Ai văzut aceleași dovezi ca și mine. Donovan 
își desfăcu larg braţele. Ce crezi? 

— Treaba mea nu e să gândesc, spuse Conte 
zâmbind. 

— Sincer? Nu știu. 

— Şi atunci de ce atâta agitaţie? 


Donovan se gândi la această ultimă întrebare. 

— Dovezile sunt solide. Din câte știm, aceste oase 
sunt ale lui Isus Christos. Datoria noastră este să 
apărăm Biserica. Sunt sigur că înţelegi. 

— Ei bine, dacă Isus este acolo, spuse mercenarul 
arătând către portbagajul mașinii, aș spune că apă- 
raţi o imensă minciună. 

Donovan nu se așteptase ca un om ca Salvatore 
Conte să înțeleagă implicațiile profunde ale des- 
coperirii. Două milenii de istorie umană ar fi fost 
iremediabil afectate de acest osuar și de conţinutul 
lui. Omenirea avea nevoie de adevăruri care să 
unească, nu de controverse care să dezbine. Învăţase 
asta pe pielea lui, pe străzile din Belfast. Patrick 
Donovan era versat în istoria catolică, dar ceea ce 
apăra nu prea avea de-a face cu vechile scrieri. Exista 
un imperativ moral care trebuia păstrat, pentru că 
numai așa credința spirituală putea să rămână 
puternică în această lume materialistă și haotică. 

— Sunt surprins. Am crezut că n-ai da o para 
chioară pe toate astea. 

Surprins de limbajul preotului, Conte se uită atent 
la el. Brusc, misiunea pe care o avea i s-a părut mai 
ușoară. 

— Nici nu dau, dacă vrei adevărul. În plus, dacă 
ar exista un Dumnezeu, spuse el sarcastic, oameni 
ca tine nici nu s-ar naște. 

Tăcu şi continuă să sape. 

Donovan era dezgustat de ideea că el și Conte 
împărtășeau ceva, dar ştia că probabil mercenarul 
avea dreptate. Sunt implicat în treaba asta. La urma ur- 
melor, Conte nu opera independent — era un simplu 
soldat. Şi nu Conte îl rugase stăruitor pe Santelli să 
acționeze pentru a scăpa de osuar, ci el, Donovan. E 
drept, nu anticipase măsurile extreme pe care le luase 
Santelli și nici nu intervenise pentru a-l opri. 

— Ce s-a întâmplat cu dr. Bersei? 


Tonul lui Donovan fusese hotărât. Ştia că propria 
lui soartă era legată de răspunsul lui Conte. 

— Nu-ţi mai bate capul cu el. Faţa aspră a mer- 
cenarului se schimonosi. A primit ce merita și te-am 
scutit de o treabă murdară. Asta-i tot ce trebuie să 
știi. 

— De ce s-a dus la catacombe? întrebă Donovan, 
simțind că se înfurie. 

Conte se gândi să ignore întrebarea, dar știa că în 
momentul acesta Donovan nu constituia o ameninţare. 

— Pergamentul pe care l-a găsit în osuar avea o 
imagine desenată pe el și a priceput că se potrivea 
cu o frescă din catacombe. Se pare că acest tip, Iosif 
din Arimateea, avea o criptă la Roma și Bersei s-a 
gândit că acolo a fost pus la uscat Isus. Cine s-ar fi 
gândit? 

Donovan încremeni. Așa să fi fost? Găsise 
mormântul adevărat? 

— Lasă-mă să-ţi dau un sfat, adăugă Conte. Nu 
te atașa prea mult de fată. Îi făcea plăcere că cu fiecare 
revelaţie a sa hotărârea preotului slăbea. Ea este doar 
într-o fază de amânare a pedepsei. 

— Ce înseamnă asta? 

— Santelli mi-a spus toate prostiile pe care i le-ai 
vârât în cap despre manuscris. Frumoasă poveste. 
Dar nu ţi-ai dat seama că i-ai dat prea multe infor- 
maţii. Ţi-a spus cardinalul că a şters-o cu laptopul... 
încărcat cu toate datele? 

— Nu, nu mi-a spus. 

Nu era de mirare că Santelli devenise un ghem 
de nervi din cauza întregii povești — totul era pe cale 
să explodeze. Conte fusese neglijent: rapoartele venite 
de la Ierusalim includeau un portret-robot care 
semăna ciudat de bine cu el. Giovanni Bersei era 
mort. Acum, Hennesey reușise să plece cu toate dove- 
zile de care avea nevoie pentru a implica Vaticanul. 


— Nu ebine. Trebuie să rezolv și asta, iar sângele 
va curge pe mâinile tale. 

În ochii preotului se citea ura. 

— Nu te uita la mine așa, Donovan. Eşti singurul 
care a insistat să fie aduși oameni din afară. 

— N-aveam de ales. 

— Exact. 

— Ce ai de gând să-i faci? 

Zâmbind fals, Conte făcu o pauză înainte de a-i 
răspunde. 

— Nuţi-ar plăcea să ştii. Parcă ai fi un îndrăgostit 
scos din minţi, pentru numele lui Dumnezeu. San- 
telli crede că două dispariţii atât de strâns legate de 
Vatican ar trezi prea multe suspiciuni. Dar dacă fru- 
moasei geneticiene i s-ar întâmpla un accident 
ciudat pe drumul de întoarcere în State, poliția n-ar 
avea nici un indiciu în plus. Bineînţeles, o să am grijă 
s-o distrez bine de tot înainte să plece. Apoi vedem 
noi cine râde la urmă. Conte oftă, ca și cum ar fi fost 
plictisit. Sapă, nu mai sta. 

Fălcile lui Donovan se încordară când înfipse 
lopata în pământ. Furia care îi mocnea în piept era 
pe punctul să se transforme într-o văpaie. 

Au avut nevoie de aproape trei ore ca să sape 
groapa dreptunghiulară adâncă de un metru și 
jumătate. 

Ar încăpea ușor aici osuarul și un cadavru, îşi 
spuse Donovan. 

În cele din urmă, Conte aruncă lopata. Amândoi 
erau plini de pământ și leoarcă de sudoare. 

— Arată bine. Hai să luăm osuarul. 

Se întoarseră la mașină. 

— De ce îngropăm osuarul? întrebă Donovan 
întorcându-se către Conte. N-am putea să-l distrugem 
la suprafaţă? 

Fără să-i răspundă, Conte se aplecă în portbagaj 
şi ridică capacul osuarului. Deasupra oaselor se aflau 


Ephemeris Conlusio şi două calupuri dintr-o substanță 
cenușie care semănau cu niște bucăți de argilă. 

Donovan făcu semn către explozibilul C-4. 

— Ăsta este... 

— O, cred că un om cu educaţia ta ar trebui să 
știe. Sau IRA nu folosea chestia asta să arunce în aer 
protestanții din Belfast? Bum! 

Italianul se uită la el batjocoritor, prefăcându-se 
mirat. 

De unde naiba ştie așa ceva? Asta se întâmplase cu 
mulți ani în urmă — în altă viață. 

— Așa că mai bine ar fi să-l detonăm sub pământ, 
nu ești de acord? 

Donovan se întrebă dacă Salvatore Conte îl va 
pocni în cap cu o lopată și îl va arunca în groapă 
înainte să detoneze explozibilul. Sau avea vreo armă? 
Poate că mercenarul se hotărâse să-l omoare cu mâi- 
nile goale. 

Conte stătea cu fața la el. 

— Apucă de partea asta. 

Se plasă la un capăt și apucă baza osuarului, în 
timp ce Donovan făcu un pas înainte pentru a-l ridica 
de la capătul celălalt. 

Scoaseră osuarul din portbagaj și îl târâră până 
la marginea gropii. 

— Lasă-l când ajung la trei. 

Conte numără. 

Părintele Donovan se înfioră brusc atunci când 
osuarul lovi pământul cu un zgomot surd. Capacul 
se ridică, apoi căzu la loc, crăpându-se de-a lungul 
gravurilor. Se gândi la Santelli care stătea în biroul 
lui, lucrând cu zel pentru perpetuarea instituției 
uriașe create de omul căruia s-ar fi putut să-i apar- 
țină aceste oase nevinovate. Se gândi la întâlnirea de 
acum câteva săptămâni cu Santelli, când făcuseră pla- 
nul inițial de acţiune. Din nou, Vaticanul părea să fie 
victorios. 


Conte se întoarse să-și ia lopata. O apucă de coadă 
şi studie muchiile ascuţite ale lamei. O singură lovi- 
tură puternică în capul lui Donovan va rezolva 
treaba. Va arunca trupul în groapă odată cu cutia. Le 
va acoperi cu pământ, iar C-4 va face restul. Cu coada 
ochiului observă că preotul se aplecase, ca şi cum își 
lega șiretul. 

Când Donovan se ridică, în fața lui Conte stătea 
un om complet schimbat. Preotul avea în mâna 
dreaptă un pistol argintiu. Privindu-l cu dispreţ, ca 
și cum spectacolul unui bibliotecar care ținea o armă 
era aproape comic, Conte studie pistolul — un Beretta 
de serie, mai mult ca sigur furat din cazarma Gărzii 
Elveţiene. 

Donovan era hotărât să supravieţuiască, nu doar 
pentru el, ci mai curând pentru nevinovata Charlotte 
Hennesey şi pentru toți cei pe care îi implicase fără 
să vrea în acest fiasco. 

— Aruncă lopata, îi ceru el. 

Clătinând din cap amenințător, Conte se aplecă 
pentru a culca lopata pe iarba udă și cu aceeași mână 
apucă repede pistolul prins cu o chingă în jurul 
gleznei drepte, sub pantaloni. Primul foc a fost neaş- 
teptat de zgomotos și glonțul l-a lovit pe Conte în 
mâna dreaptă cu o putere înfricoșătoare. A pătruns 
instantaneu prin carne şi os, şi-a schimbat direcția şi 
la ieșire i-a zgâriat glezna. Conte a tresărit de durere, 
dar n-a țipat. Sângele îi bolborosea din gaură şi mâna 
rănită părea o gheară. S-a uitat în sus la Donovan. 

— Jigodie, o să plăteşti pentru asta. 

— Ridică-te, îi zise Donovan. 

Indrăzni să se apropie de el, cu arma ţintind capul 
lui Conte. Să-l omoare pe fiul ăsta de cățea nu era 
chiar atât de greu pe cât își închipuise. Doamne, dă-mi 
putere. Ajută-mă să fac asta. 

La început a crezut că mercenarul îl va asculta. 
Ceea ce s-a întâmplat în clipa următoare a fost prea 


rapid pentru el. Conte a sărit și a izbit cu umărul 
pieptul lui Donovan, forțându-l pe preot să dea 
înapoi şi în cele din urmă să cadă. 

Uluitor, Donovan reuși totuși să nu scape Beretta. 
Conte întinse mâna stângă după pistol, dar calculase 
greșit şi îl apucă de gura ţevii. O a doua bubuitură, 
și de data aceasta italianul ţipă, învins. 

Rănit destul de grav, reuși totuși să împingă la 
pământ mâna în care Donovan ţinea arma. Își trase 
cotul înapoi și lovi brațul preotului chiar sub 
încheietura mâinii, făcându-l să scape Beretta. Apoi 
izbi puternic cu același cot faţa lui Donovan, stri- 
vindu-i oasele și cartilajele. Din nasul preotului țâșni 
sângele. 

Zvârcolindu-se sălbatic, Donovan încercă să 
scape de mercenar, fără nici un rezultat. Conte eliberă 
braţul preotului şi își pregăti următoarea lovitură cu 
cotul. Atunci, o fracțiune de secundă, irlandezul avu 
răgazul să atace singurul punct vulnerabil pe care îl 
vedea prin ochelarii bifocali stropiţi cu sânge. Lovi 
cu pumnul umflătura purpurie de pe tâmpla lui 
Conte. 

Reușise. Ameţit pe moment, Conte se rostogoli 
într-o parte, iar Donovan se ridică greoi. Văzând că 
nu are nici o șansă să ajungă la pistol, preotul o luă 
la fugă. 

După câteva secunde, când durerea înnebunitoare 
se mai potoli, Conte constată că vedea în continuare 
stele strălucitoare prin ceața roșie care îi acoperea 
ochiul drept. Sângele îi curgea șiroaie pe faţă acolo 
unde inelul lui Donovan îi deschisese rana de la 
tâmplă. Scuturând din cap, îl văzu pe preot alergând 
pe drumul care ducea la autostradă. 

Beretta se afla sub umărul lui Conte. Încercă să o 
apuce, dar mâna rănită nu voia să-l asculte. Dacă nu 
era în stare să ridice chestia asta nenorocită, în nici 
un caz nu putea să tragă cu ea. Affanculo! Sicchiu! 


blestemă el. Renunţând la armă, sări în picioare și 
porni în urmărirea lui Donovan. 

Preotul ajunsese la jumătatea drumului către auto- 
stradă și fugea ca un nebun, uitându-se din când în 
când peste umăr. Nu numai că Salvatore Conte se 
ridicase, dar alerga foarte repede și recupera distanţa. 
Nu era decât o problemă de timp. Neînarmat, 
Donovan știa că nu-i putea face faţă ucigașului antre- 
nat, rănit sau nu. Te rog, Doamne, ajută-mă să trec prin 
asta. Auzi gâfâitul răgușit al lui Conte. Era la câţiva 
paşi în spate, gata să se năpustească asupra lui. 
Adunându-și ultimele picături de energie, Donovan 
își forță trupul să reziste. 

Cinci metri. 

Doi metri. 

În momentul în care piciorul din faţă al preotului 
atinse asfaltul autostrăzii, văzu cu coada ochiului 
silueta unei mașini care se apropia în mare viteză. 
Un claxon urlă asurzitor. Faruri, periculos de 
aproape. Cauciuc schelălăind strident. Abia văzu 
linia vopsită în galben care despărțea benzile. Prin- 
tr-un miracol, mașina trecu prin spatele lui... exact 
în momentul în care Conte punea și el piciorul pe 
șosea. 

În timp ce se prăbușea pe asfalt, văzu picioarele 
lui Conte îndoindu-se, dar într-o direcţie greşită, în 
sensul de mers al mașinii, apoi corpul mercenarului 
sări peste capotă, lovi parbrizul și zbură peste aco- 
iş. 
Peda să compenseze manevra bruscă, calcu- 
latorul de bord al Mercedesului intră imediat în 
acțiune, dar mașina nu reuși să învingă combinaţia 
fatală de viteză excesivă, viraj brusc și pavaj ud. Se 
înclină într-o parte și se lovi de un brad înalt. Caro- 
seria se înfășură literalmente în jurul trunchiului, 
într-o cacofonie oribilă de metal contorsionat și sticlă 
spartă. Tânăra blondă de la volan, care, după cât se 


pare, nu purta centura de siguranţă, a fost aruncată 
prin parbriz și a rămas întinsă pe rămăşiţele capotei, 
cu gâtul rupt și plină de sânge. Zgomotul unei roți 
din spate, care se învârtea, și șuieratul radiatorului 
spart se împleteau cu muzica tehno pe care radioul 
mașinii se încăpățâna să o transmită. 

Donovan nu mai putea face nimic pentru femeie. 

Conte era întins pe jos, dar, în mod remarcabil, 
mai mișca. 

Preotul se apropie clătinându-se de mercenarul 
grav rănit, convins că amenințarea nu trecuse. Nu 
putea să riște, nu putea să-i lase lui Salvatore Conte 
nici cea mai mică șansă de supraviețuire. Donovan 
se uită la autostrada pustie, apoi smulse pistolul de 
la glezna dreaptă a lui Conte. Era încărcat, cu piedica 
trasă. În timp ce lipea gura țevii de tâmpla dreaptă 
a mercenarului, i se păru că aude dangătul clopotelor 
din Belfast. 

Doamne iartă-mă. 

Părintele Patrick Donovan apăsă pe trăgaci. 

Donovan trase trupul însângerat al lui Conte în 
tufişurile dese de pe marginea şoselei și îl ascunse 
sub un strat subțire de frunze și crengi. Când îi luă 
portofelul, găsi o seringă și o fiolă cu un lichid 
limpede, pe care le băgă în buzunar. 

Se întoarse la groapă și sări în ea. Ridică cele două 
jumătăți ale capacului și le lăsă pe pământ, apoi 
scoase cu grijă cele două calupuri de C-4 din osuar 
și le puse tot pe fundul gropii. 

Proptindu-şi bine picioarele în pământ lângă 
osuar, se aplecă şi îl apucă de dedesubt. Avea prea 


puțin spațiu de manevră și îi luă o bucată bună de 
timp să-l ridice puțin câte puţin pe peretele gropii. 
Nu greutatea era cea mai mare problemă, ci mări- 
mea osuarului în raport cu spațiul redus. Reuși să-l 
ridice suficient cât să-l sprijine pe marginea gropii. 
Leoarcă de sudoare și respirând întretăiat, se cățără 
și el afară. 

Mută mașina mai aproape şi făcu un ultim efort 
pentru a urca osuarul în portbagaj. Aruncă lângă el 
lopețile și târnăcoapele. Trânti cu zgomot portbagajul 
și se așeză la volan, murdar și plin de sânge. Il 
cuprinsese o oboseală teribilă. II dureau mușchii și 
nasul zdrobit îi pulsa dureros. Dar, una peste alta, 
se simţea totuși foarte bine, iar adrenalina îi provoca 
o stare de euforie. În general, era mulțumit de 
performanţa lui. Trecuse mult timp de când nu mai 
folosise o armă sau se luptase cu mâinile goale. Dar, 
așa cum obișnuia să spună tatăl lui, „Irlandezii 
iartă personalitățile doar atunci când sunt îngropate“. 

Dumnezeu îl apărase... și știa de ce. Nedreptatea 
trebuia îndreptată. 

Șterse sângele şi amprentele de pe Beretta și de 
pe pistolul lui Conte, care miroseau puternic a praf 
de pușcă ars, și le ascunse în torpedo. Trebuia să 
arunce Glockul în primul râu care îi ieșea în cale, dar 
deocamdată voia să mai păstreze Beretta. Poni moto- 
rul, întoarse mașina şi plecă. 

Când ajunse pe autostradă, Donovan făcu o 
pauză, surprins că nimeni nu ajunsese încă la locul 
accidentului. Nu se vedea nici o altă mașină. 

Aruncând o privire la mormântul improvizat, 
Donovan își spuse încă o dată că, după ce va fi 
descoperit, poliției îi va fi greu, dacă nu imposibil să-l 
identifice pe mercenar. Amprentele, tiparele dentare 
sau orice alte elemente de identificare folosite de 
medicina legală, oricât de sofisticate, nu vor da nici 
un rezultat. Tot atât de sigur era de faptul că prin 


Salvatore Conte nu se putea ajunge la Vatican. Era 
o fantomă, un individ apărut din beznă, care se 
întorsese în beznă. 

Se întrebă încotro să meargă. 

După câteva clipe de gândire, Patrick Donovan 
porni la dreapta, către sud-vest. Când scena din 
oglinda retrovizoare dispăru, se rugă în tăcere 
pentru sufletul șoferiţei blonde. 

Așezat la masa din bucătărie și sorbind dintr-un 
ceai de mentă, Razak tresări când telefonul mobil 
începu să sune. Se uită la afișaj, dar nu văzu nici un 
număr. Răspunse destul de mirat: 

— As-Salaam? 

— Te-am văzut la televizor. 

Omul vorbea în engleză și vocea lui îi era vag 
cunoscută. 

— Cine sunteţi? 

— Un prieten. 

Razak lăsă paharul pe masă. O fi vreun reporter, 
își spuse. Sau cineva care are informaţii. Dar ar fi jurat 
că mai auzise undeva același accent. 

— Ştiu cine a furat osuarul, spuse categoric vocea. 

Razak se îndreptă în scaun. 

— În schimb, eu nu știu despre ce vorbeşti. 

Interlocutorul lui trebuia să fie mai precis ca să-l 
convingă să-și arate cărțile. 

— Ba ştii. Ne-am întâlnit acum o lună la Roma. 
Mi-ai adus un pachet la cafeneaua Greco. Mi-ai dat 
cartea ta de vizită și mi-ai spus să te sun dacă apare 
vreo problemă. 


Razak își aminti de bărbatul chel, cu ochelari, de 
mâinile lui cu degete subțiri care țineau un pahar cu 
bere. Era îmbrăcat în negru și avea un guler alb — un 
preot catolic. Își aminti că geanta de piele pe care i-o 
dăduse preotului conţinea un dosar confidențial, dar 
nu pricepea ce legătură aveau toate astea cu osuarul. 

— Știu, răspunse el cu titlu de încercare. Ascult. 

— Cartea conţine informații foarte detaliate des- 
pre osuarul îngropat sub Muntele Templului, într-o 
criptă secretă. 

— Care carte? 

— Erau alte nouă osuare acolo. Am dreptate? 

— Bine. Tonul lui Razak era încurajator, dar nu 
era chiar o recunoaștere. 

— lar eu am cel de-al zecelea osuar. 

Razak făcu o pauză, stupefiat. Şi-ar fi dorit să 
poată înregistra convorbirea. 

— Ai omorât treisprezece oameni. Ai profanat un 
loc sfânt... 

Se ridică de la masă și începu să se plimbe prin 
apartament. 

— Nu, îl întrerupse celălalt. Nu eu. 

Razak simți sinceritatea din glasul omului. 

— Dar ştiu cine a făcut-o, adăugă el. 

— De ce te-aș crede? 

— Pentru că îţi voi da osuarul... Așa poți pune 
punct acestei afaceri după cum crezi de cuviință. 

La început, Razak nu ştiu ce să-i răspundă. 

— De ce ai face asta? 

— Văd ce se întâmplă acolo, la Ierusalim, continuă 
omul. Prea mulți oameni nevinovaţi care suferă. Știu 
că ești de acord. Ești un om cinstit. Am știut asta din 
prima clipă. 

Era mai mult decât putea Razak să priceapă. 

— Presupun că nu vei face livrarea personal. 

— Din păcate. Mai am și alte treburi. Sunt sigur 
că înţelegi de ce nu-mi pot asuma acest risc. 


— Înţeleg. 

O pauză. Razak nu se putu abține să nu-l întrebe: 

— Ce era în osuar atât de valoros? 

Urmă o pauză mai lungă. 

— Ceva cu o semnificaţie foarte profundă. 

Razak se cutremură când se gândi la ipoteza 
nebunească a lui Barton despre creştinii fanatici. Oare 
chiar să fi fost rămășițele lui lisus în osuarul lipsă? 
Spunea această carte misterioasă ceva despre 
originile relicvei? 

— Conţinutul va fi returnat împreună cu cutia? 

— Din păcate nu pot face asta. 

Razak îndrăzni să mai pună o întrebare: 

— Erau cu adevărat rămășițele lui? 

Încercă să se pregătească pentru răspuns. 

Omul ezită, știind bine la cine se referea arabul. 

— Nu există nici o certitudine aici. Pentru pro- 
pria ta siguranţă, te rog nu mă întreba mai multe. 
Spune-mi doar unde vrei să fie livrat. 

Razak reflectă câteva clipe. Și-l închipui pe 
Barton într-o închisoare israeliană, așteptând pro- 
cesul. Apoi se gândi cum Farouq — cel care pusese 
totul în mișcare când trimisese cartea — îl trăsese pe 
sfoară, punând în pericol atât pacea, cât și multe vieți 
omenești. Se hotărî să-i dea un nume și o adresă. 

— Când să-l aştept? 

— Va fi expediat azi, te asigur. Voi plăti cât e 
necesar ca să ajungă cât mai repede. 

— Şi cartea? 

— Va fi și ea în colet. 

— O poţi trimite la altă adresă? 

— Bineînţeles. 

Razak îi dădu adresa. 

— Şi mai reţine ceva, adăugă omul. Arheologul 
acela englez arestat de poliția israeliană nu are nici 
o legătură cu toate astea. 


— Mi-am închipuit, răspunse Razak. Și adevărații 
hoţi? Ce se va întâmpla cu ei? 

Altă pauză. 

— Ştii că justiţia are propriile ei metode de pedep- 
sire a vinovaţilor. 

Telefonul amuţi. 


SÂMBĂTĂ 

După rugăciunea din zori, Razak se duse direct 
la moscheea El-Aqsa. Nu dormise deloc noaptea 
trecută, pentru că se gândise la telefonul șocant pe 
care îl primise de la preotul pe care îl cunoscuse la 
Roma. Poliţia israeliană avea dreptate. Doar cineva 
din interior putea fi complicele hoților. Acum era clar 
că Graham Barton nu era omul din interior. 

Intră prin spate şi străbătu un coridor de serviciu 
care ducea la o ușă metalică de incendiu instalată de 
curând. Deasupra ei era o tăbliță pe care scria în 
arabă: „Deschideţi doar în caz de urgență”, 

Apăsă pe clanță. 

Dincolo de ușă, o scară în spirală, proaspăt vop- 
sită, cobora doisprezece metri direct în moscheea 
Marwani. Un pasaj secret? Putea fi echivalentul 
modern al celui folosit de Iosif din Arimateea. 

Se întoarse și lăsă ușa să se închidă în spatele lui. 
Pe ambele laturi ale coridorului se aflau magaziile 
moscheii. 

Inima începu să-i bată mai tare când se duse la 
prima ușă și o deschise. Inăuntru erau cutii de carton 
stivuite de-a lungul unui perete şi rafturi, unele cu 
materiale pentru curăţenie, altele ticsite cu exemplare 
noi din Coran, pregătite să ofere iluminare spirituală 
noilor recruți musulmani. Închise ușa și trecu la 
camera următoare. 


În ea erau depozitate scaune, un birou vechi și 
covoare de rezervă ambalate în plastic și sprijinite de 
un perete. Lângă peretele din spate erau rămășițele 
calcinate ale unui mihrab, căruia îi dăduse foc un tânăr 
evreu australian, Michael Rohan, la 21 august 1969. 
Razak își amintea că acel fanatic informase auto- 
ritățile israeliene că fusese trimis de Dumnezeu însuși 
să grăbească venirea lui Mesia și reconstruirea celui 
de-al treilea templu evreiesc. 

Închizând ușa, Razak se gândi că teoria lui era 
totuși greșită. Dorea să fie greșită. 

Inaintă de-a lungul holului până la ușa ultimului 
depozit. Apăsă pe clanţă și constată surprins că ușa 
era încuiată. Încercă din nou. Nimic. 

Nedumerit, se întoarse în sala mare de rugăciuni, 
ieși afară în soarele strălucitor și traversă esplanada 
către școală. Dacă Păstrătorul era acolo, va insista ca 
ușa să fie descuiată și să i se permită să inspecteze 
camera. 

Dar biroul lui Farouq era gol. 

Razak rămase câteva clipe nemișcat, întrebân- 
du-se ce putea să facă. Apoi, fără tragere de inimă, 
ocoli biroul și căută în cele patru sertare. 

Găsi o adunătură ciudată de obiecte, printre care 
un pistol cu aer comprimat și o sticlă de whisky Wild 
Turkey. Întrucât Coranul interzicea cu strictețe con- 
sumarea alcoolului, Razak spera sincer că fusese 
confiscată de Farouq de la cineva. În sertarul din 
stânga jos descoperi o casetă din bronz ornamentată, 
dar era încuiată. În cele din urmă găsi ceea ce căuta: 
o legătură de chei. O luă, cobori și ieși din clădire. 

Traversă esplanada, dar nu-și dădu seama că 
Păstrătorul îl urmărea discret. 

Razak traversă iar sala de rugăciune, scoase cheile 
și se opri în faţa ușii încuiate de la capătul corido- 
rului. Încercă cheile, una câte una. Văzu și o cheiţă 
care își pierduse luciul și se întrebă dacă nu cumva 


era de la caseta din biroul lui Farouq. Continuă să 
încerce celelalte chei. În cele din urmă, când mai 
rămaseră două și începuse să-și piardă speranţa, o 
cheie argintie intră ușor în broască. Rugându-se în 
gând şi ţinându-și respiraţia, Razak o răsuci. 

Se auzi un declic și broasca cedă. 

Razak apăsă pe clanță. Încăperea fără ferestre era 
întunecată. Intră, lăsând ușa deschisă, și căută între- 
rupătorul. Camera părea goală. 

Tuburile de neon de deasupra trosniră și se 
aprinseră cu străfulgerări argintii care îl orbiră. 

Acum încăperea era luminată ca ziua. 

Razak încremeni, uluit. 

De-a lungul peretelui din spate, pe podeaua aco- 
perită cu linoleum, erau aliniate cele nouă osuare. Pe 
fiecare dintre ele era gravat un scurt text în ebrai- 
că — numele lui Iosif și ale membrilor familiei sale. 

— Allah, salvează-ne, murmură Razak în arabă. 

Cu coada ochiului zări pe cineva în cadrul ușii şi 
se întoarse. 

Farouq. 

— Foarte bine, Razak. Farouq își încrucișă braţele 
la piept, vârându-şi mâinile în mânecile largi ale 
tunicii negre. Nu trebuie să-ţi faci griji din cauza lor. 
Vor dispărea curând. 

Talentul Păstrătorului de a face să dispară lucru- 
rile începea să-l dezguste. 

— Ce-ai făcut? 

— O faptă nobilă în ajutorul oamenilor noștri, 
declară Păstrătorul pe un ton ferm. Repet, nu-ţi face 
griji din cauza unor sacrificii mărunte, dar necesare. 

— Sacrificii mărunte? Razak se uită la osuare. Ai 
acuzat pe nedrept un nevinovat. 

— Barton? Nevinovat? Nici unul dintre ei nu e 
nevinovat, Razak. În nici un caz când scopul lor este 
să-l amenințe pe Allah. 

— Ceilalţi membri ai consiliului știu? 


— Are vreo importanţă? 

— M-ai trimis la Roma să le duc catolicilor un 
colet — o carte care i-a determinat să comită această 
crimă inimaginabilă. Cred că o explicație este absolut 
necesară. Au murit oameni și un nevinovat a fost 
aruncat într-o celulă a poliţiei. Ce ai reușit, de fapt? 

— Razak... Farouq clătină din cap, dezamăgit. Nu 
ţi-ai dat seama de gravitatea situației noastre aici. Am 
obţinut în sfârșit solidaritatea și unitatea. Oamenii 
se bazează pe noi pentru a-i apăra — pe ei și credința 
lor. lar o credință ca a noastră trebuie să rămână 
mereu puternică. Aici, la Ierusalim, nu apărăm doar 
o bucată de pământ sau un loc sfânt. Islamul este 
totul. A-i submina învățăturile înseamnă a sacrifica 
sufletul musulman. Nu înţelegi? 

— Nu este un război. 

— Ba da, e un război din prima clipă. De când 
creștinii și evreii au hotărât să recâștige acest pământ 
uitat pe care marele profet Mahomed, Allah să-l țină 
în pace, l-a făcut sacru. Trebuie să-ți reamintesc că 
mi-am vărsat sângele pentru a apăra poporul nostru 
şi locul acesta? Foarte mulți și-au dat viața pentru ca 
oameni ca tine să mai poată avea o casă aici. 

Razak alese varianta tăcerii. Indiscutabil, li se 
datora mult unor oameni ca Farouq, oameni care s-au 
opus vehement ocupaţiei israeliene. Dar era obosit de 
retorică, obosit de ura perpetuă care acoperea ca un 
blestem pământul acesta. Voia răspunsuri. lar Razak 
era sigur că mai întâi trebuia să știe precis cum putea 
o carte veche trimisă la Roma să dezvăluie locul în 
care se afla o criptă ascunsă sub Muntele Templului. 

— Ce am dus la Roma? 

Farouq se gândi cum să-i răspundă. 

— Dacă îţi spun, o să fii mai liniștit și o să accepți 
ce s-a întâmplat? 

— Poate. 

— Vino cu mine, zise Farouq, ieșind din cameră. 


64 


In biroul lui Farouq, Razak aștepta cu nerăbdare 
explicațiile Păstrătorului, aștepta să afle de ce li se 
îngăduise creştinilor să pângărească Muntele Tem- 
plului — un act atât de abject şi de perfid, încât nici 
un motiv nu părea să fie suficient de bun. 

Bătrânul întinse o mână. 

— Cheile mele, te rog. 

Razak scoase legătura de chei din buzunar și o 
lăsă să cadă în palma Păstrătorului. 

Întinzând mâna sub birou, Farouq scoase caseta 
mică și o puse pe genunchi. 

— Când am început săpăturile la moscheea Marwani 
în 1996, zise el, au fost cărate tone de moloz în gropile 
de gunoi din Valea Kidron. Fiecare pumn a fost trecut 
prin sită și examinat cu cea mai mare atenţie. Ultimul 
lucru de care aveam nevoie era o relicvă care să fie 
interpretată greșit că ar aparţine templului evreiesc. 

— Vrei să spui Templul lui Solomon? 

Farouq dădu din cap. 

— Încă n-a apărut nici o dovadă care să susțină 
această pretenţie și, ca atare, poziția noastră aici încă 
este solidă. Glasul răgușit al lui Farouq se ridică ușor. 
Dar, așa cum știi, evreii au reuşit să convingă guver- 
nul și pe unii arheologi musulmani să studieze inte- 
gritatea structurală a întregii platfome, sub pretextul 
că în timpul lucrărilor noastre a apărut o umflătură 
în zidul exterior, un semn că fundaţiile s-ar deplasa. 
Farouq se foi pe scaun. Eu și alți câțiva membri ai 
consiliului am încercat să-i oprim, dar Autoritatea 
pentru Antichităţi i-a convins pe mulți — inclusiv pe 
unii de-ai noștri — că această lucrare este esențială. 
Studiul urma să înceapă doar peste câteva zile. 

Nimeni nu era străin de această controversă căreia 
i se făcuse multă publicitate. Razak știa unde voia 
Farouq să ajungă. 


— Ştiai că cripta ascunsă avea să fie descoperită? 

Farouq dădu din cap. 

— De unde? 

Păstrătorul bătu ușor cu palma în casetă. 

— Această descoperire extraordinară a fost făcută 
acum câțiva ani. Chiar la începutul lucrărilor. 

Razak se uită la caseta din bronz încrustat. Moti- 
vele păreau islamice, dar la o examinare mai atentă, 
simbolurile — mai ales cele cruciforme — erau fără 
îndoială creștine. O imagine unică împodobea capa- 
cul și înțelese, văzând blasfemia din reprezentarea 
personajelor, că nu era islamică. 

— Doi cavaleri medievali în armură completă, 
purtând scuturi, unul dintre ei călărind în galop, îi 
simbolizează pe cei care au jurat să elibereze acest 
pământ de sub stăpânirea musulmană. Cavalerii creș- 
tini ai Templului lui Solomon. Templierii. 

Razak se uită brusc la el. 

— Deci Graham Barton a avut dreptate? 

— Da. Acesta era sigiliul Templierilor atunci când 
necredincioșii au ocupat prima oară Muntele Tem- 
plului în 1099. iţi închipui ce surpriză am avut când 
am găsit-o. Am fost şi mai suprins când i-am aflat 
originea. 

— Unde ai găsit-o, mai exact? 

— îngropată sub podeaua moscheii Marwani. Un 
buldozer a spart o lespede de piatră. O descoperire 
monstruoasă. 

— Ce era în ea? 

— Printre altele, spuse Farouq bătând ușor capa- 
cul, un manuscris vechi, intitulat Ephemeris Conlusio. 
Dar l-ai dus la Roma acum aproape o lună. 

Razak își aminti că preotul cu care se întâlnise la 
Cafe Greco avea o servietă de piele pe care se afla 
simbolul a două chei încrucișate și o mitră papală — 
însemnul Bisericii Catolice. Cetatea Vaticanului. 
Creștinii fanatici. 


— Aveam nevoie de ajutorul catolicilor. 

Razak își încrucișă braţele la piept. 

— Presupun că această carte indică poziţia pre- 
cisă a criptei? 

— Printre altele, conţine o schiţă însoțită de măsu- 
rători exacte. 

— Şi restul manuscrisului? 

Farouq îi prezentă pe scurt jurnalul lui Iosif din 
Arimateea, martorul ocular al prinderii, răstignirii şi 
îngropării lui Isus Christos. Revelația tainei osuarului 
și a relicvelor sale, care adevereau răstignirea lui 
Christos și moartea lui de muritor. Farouq făcu o 
pauză, pentru ca povestea lui să-şi facă efectul. 

Razak se gândi iar cât de exactă fusese intuiţia lui 
Barton. 

— Dacă este adevărat, încalcă învățăturile Coranului. 

— Absolut. Ştii care este poziţia noastră când vine 
vorba despre Isus. Allah l-a înălțat la Ceruri înainte 
ca dușmanii lui să-i poată face vreun rău — n-a existat 
nici o arestare, nici o judecată, nici o crucificare... și, 
desigur, nici n-a fost înmormântat. Înțelegi acum 
necesitatea de a elimina această amenințare? 

Razak pricepu că Farouq nu apăra doar Muntele 
Templului. Implicaţiile erau mult mai adânci. 

— Nu puteai să te duci acolo și să distrugi tot fără 
să-i mai amesteci și pe catolici? Fără să fie omorâți 
oameni nevinovaţi? 

— Riscurile ar fi fost mult prea mari, spuse Păstră- 
torul pe un ton care arăta că nu acceptă să fie contra- 
zis. Știm amândoi că Autoritatea pentru Antichităţi 
folosește o mulțime din oamenii noștri. Oameni, aș 
putea adăuga, care îşi fac rugăcinile la moscheea 
Marwani. O tactică necinstită din partea evreilor, sunt 
sigur. Nu ni se permite să facem lucrări fără o auto- 
rizație specială de la evrei. Dacă am fi făcut ce spui 
tu, numărul morţilor din timpul protestelor ar fi fost 
mult mai mare. 


— Deci i-ai lăsat pe catolici să-ți facă treaba mur- 
dară și în același timp te-ai asigurat că poţi să negi 
totul. 

Fiecare nouă dezvăluire sfărâma puțin câte puțin 
spiritul lui Razak, toate adevărurile în care crezuse 
erau acum răsturnate. Încă o dată, religia și politica 
deveniseră inseparabile. 

— Era singura cale de a ne atinge obiectivele, 
continuă Farouq liniștit. Cum amenințarea era și mai 
serioasă pentru ei, ştiam că vor acționa rapid pentru 
a scoate relicva din criptă. Doar așa își puteau apăra 
biserica. În schimb, noi ne vom consolida poziţia aici 
prin eliminarea unei ameninţări care contrazice 
învăţăturile Profetului. 

— Trebuie să fi existat și altă cale... spuse Razak, 
şi glasul i se stinse treptat. 

— Te gândești la arheolog, nu-i așa? Farouq părea 
dezamăgit. Razak, toţi ştim că în Israel, indiferent de 
afinitatea religioasă, nu sunt decât două tabere. Și 
Barton nu este de partea noastră. Adu-ţi aminte de 
ce parte ești fu, îl avertiză el. Frecându-și palmele, 
continuă: Şi, înainte de a da un verdict, lasă-mă să-ți 
mai arăt ceva. Trase sertarul și scoase un vraf de 
hârtii. Dând la o parte prima pagină, i le întinse lui 
Razak. Uită-te bine la asta. 

Razak studie schiţa primitivă însoțită de un text 
care părea să fie în greacă. Clătină din cap, fără să 
priceapă la ce se uita. 

— Ce-i asta? 

— Harta Muntelui Templului făcută de Iosif, ace- 
eași hartă pe care au folosit-o hoţii ca să determine 
amplasarea exactă a osuarului. Observi, cred, struc- 
tura de sus. 

Razak o văzuse şi era șocat. 

Glasul lui Farouq slăbi brusc: 

— Este templul evreiesc descris în culori atât de 
vii de Iosif în aceste pagini. 


Bătu cu palma grămada de hârtii. 

— Deci a existat până la urmă, spuse Razak, 
simțind că i se taie răsuflarea. 

— Poate, răspunse Farouq zâmbind. S-ar putea 
susține, așa cum fac evreii, că molozul din Valea 
Kidron conţine elementele sale de construcţie. Poate 
că acum înţelegi dorința mea de a evita alte lucrări. 
După furt, toate discuţiile cu privire la săpăturile sub 
Muntele Templului au fost suspendate. 

— Şi toate dovezile arheologice au fost înde- 
părtate. 

— Când vom scăpa definitiv şi de cele nouă 
osuare rămase, nu va mai rămâne nimic. 

Razak nu mai știa ce să spună. Dacă era adevărat 
că pe Zidul de Apus fusese cândva un templu, 
pretenţiile evreiești erau legitime. Lamentările 
neîntrerupte ale evreilor nu fuseseră zadarnice. Dar 
acum nu vor mai afla niciodată. Și, fără să vrea, el 
contribuise la asta. 

Farouq se aplecă și scoase alt teanc de hârtii. 

— Am tradus în secret Ephemeris Conlusio. Citeş- 
te-l când ai timp, spuse el punându-l în fața lui Razak, 
apoi spune-mi ce ai făcut. Dar asigură-te că faci scrum 
aceste pagini când termini. 

Razak nu era sigur că mai poate suporta. 

— Mai e ceva care nu a ajuns la Roma. Ceva des- 
pre care trebuie să știi. Farouq scose din balamale 
capacul casetei. Am mai găsit un document în această 
cutie a templierilor. Un alt jurnal, care nu a fost scris 
de Iosif din Arimateea. 

Razak începea să priceapă că motivele bătrânului 
erau complexe, că nu era pus în mișcare doar de ură. 
Era o confirmare a faptului că circumstanţele se jucau 
nemilos cu soarta omului. 

— Al cui jurnal? 

Păstrătorul scoase din ladă un pergament care 
părea foarte fragil. 


— Al cavalerului templier care a descoperit pri- 
mul osuarele. 


65 
ROMA 


În apartamentul lor din hotelul Fiumicino Hilton, 
Evan și Charlotte își sorbeau cafeaua în timp ce se 
relaxau în fotoliile așezate cu faţa la fereastra înso- 
rită, care dădea spre pistele aglomerate ale aero- 
portului. Nu era chiar o atmosferă italiană plină de 
romantism, tipică pentru o întâlnire surpriză, dar 
Charlotte insistase că nu s-ar simți în siguranță dacă 
s-ar întoarce la Roma. 

Se îmbrăcase cu un halat de baie confortabil și se 
uita cu afecţiune la Evan, căruia briza ușoară îi ciufu- 
lea părul. În sfârșit, reușise să doarmă bine. Nu avu- 
sese nevoie decît de vreo două pahare de vin şi un 
somnifer. Nu stricase nici partida de dragoste 
neașteptată și foarte încântătoare. Îi povestise lui 
Evan totul despre incredibilele evenimente din ulti- 
mele câteva zile şi îi arătase documentele și datele 
uluitoare din laptop. El o asigurase că totul se va 
sfârși cu bine — indiferent de acordul de confiden- 
ţialitate pe care îl semnase. Cu toate acestea, rezer- 
vase camera pe numele lui, pentru mai multă 
siguranță. 

Dată fiind implicarea BMS în analize, trebuia să 
fie foarte atenţi, îi reamintise Evan. Îi sugerase să 
aștepte rezultatele acţiunii lui Bersei împotriva 
Vaticanului, susținând că era mult prea devreme să 
presupună că i se întâmplase ceva grav. 


— Chiar mi-a fost dor de tine, Evan, spuse ea 
privindu-l cu drag. Îmi cer scuze pentru felul în care 
m-am purtat în ultimul timp. 

— Nici eu nu m-am purtat foarte frumos. Zâmbi. 
Teri nu a fost momentul cel mai potrivit pentru asta, 
dar ardeam de nerăbdare să-ți arăt ceva, Charlie. Nici 
nu ştii ce. 

Arată îngrozitor de emoționat, își spuse ea. 

Ridicându-se, Evan ocoli masa cu rotile și se duse 
să-și ia sacoşa. Trase fermoarul buzunarului lateral 
și ea îl văzu scoțând o cutiuţă, o legătură de chei și 
ceea ce semăna cu o fiolă. Luă laptopul de pe noptieră 
şi se aşeză lângă ea, punând obiectele pe masa 
rotundă din fața ferestrei. 

— Ce se întâmplă? întrebă Charlotte, privindu-l 
atent. 

— Voiam să-ţi dau un telefon, spuse el, dar știam 
că trebuia să vorbim față-n față. 

Zâmbind, ridică în palmă cutiuța. 

Văzând-o, inima ei începu să bubuie. Părea o cutie 
de bijuterii — dimensiunea perfectă pentru... A venit 
aici să mă ceară în căsătorie? O luă de la el şi se îndreptă 
în scaun. 

— Hai, deschide-o. 

Se uită la el. Nu era o abordare prea romantică. 

— Este mostra de os pe care mi-ai trimis-o. 

— O, spuse ea, în același timp uşurată și deza- 
măgită. Dădu capacul la o parte și se uită la osul vechi 
care putea fi confundat ușor cu o fosilă. Plasat pe o 
bucată de tifon alb, avea o gaură perfectă în centru, 
acolo unde Evan extrăsese ADN-ul. ÎI atinse ușor cu 
degetul arătător. 

— Îţi aminteşti de anomalia despre care am 
discutat? 

— Bineînțeles. Se întrebă ce găsise oare ca să-l 
determine să facă jumătate din înconjurul lumii. Ce-i 
cu ea? 


— Înainte de toate, a mai făcut cineva analiza 
acestor oase? 

— Doar datarea cu carbon, spuse ea clătinând din 
cap. La laboratorul AMS din Roma, dar mostra a fost 
incinerată. 

— Ce s-a întâmplat cu restul scheletului? 

Își imagină oasele străvechi adunate pe covora- 
şul negru de cauciuc. leri dimineață dispăruseră, 
împreună cu osuarul și celelalte obiecte. 

— Cred că mai sunt la Vatican. 

Oare? 

— Bine. Era evident ușurat. Pentru că, vezi tu, ce 
vreau să-ți arăt... spuse Aldrich și se opri. Desprinse 
de pe inelul cu chei un stick de memorie și îl intro- 
duse în portul USB al laptopului. Ridică ecranul, des- 
chise o fereastră și activă un fișier. Un clip video începu 
să se încarce pentru redare. Am crezut că scannerul 
a luat-o razna când am văzut asta, continuă el. Era 
gata-gata să am un atac de cord. S-a dovedit că 
funcţiona perfect. Mostra putea să nu fie în regulă. 

Clipul se încărcase și Charlotte se aplecă spre 
ecran, 

— Aici e. Primul lucru pe care îl vei vedea este 
cariotipul. Voi face o pauză când apare. 

Aldrich îngheţă imaginea. Ochii Charlottei, obiș- 
nuiți cu cromozomii, îi ordonară unul lângă altul, 
după lungime. Trasorii fluorescenți atribuiseră altă 
culoare fiecărei perechi inscripționate de la 1 la 23, 
X şi Y. 

— Chiar și aici mutaţia este evidentă. 

— Care pereche prezintă anomalia? 

— Uite-te mai bine, îi spuse Aldrich. Spune-mi tu. 

Charlotte studie imaginea. Când ajunse la pere- 
chea 23, remarcă ceva ciudat. Sub obiectivul unui 
microscop te-ai fi așteptat ca fiecare cromozom să 
prezinte benzi vizibile pe toată lungimea lui. 
Perechea 23 nu avea nici o bandă. 


— Ce se întâmplă cu 23? 

— Asta e. Hai să-i dăm înainte și să sperăm că va 
avea vreo logică. 

Aldrich deschise altă fereastră, în care se vedea 
un nucleu celular mult mărit, aşa cum apărea la 
microscop. Cromozomii și materialul nucleotid erau 
prezente în starea lor naturală, neordonată. Peretele 
nuclear al celulei abia se vedea la marginea ecranului. 

— Am marcat perechea de cromozomi 23, spuse 
Aldrich arătându-i locul. Vezi? 

Cercuri galben-deschis înconjurau cei doi cromo- 
zomi cu anomalii. 

— Am înțeles. 

— Uite-te cu atenție, Charlie. Acum fac extragerea. 

— Ce? 

— Îți explic într-o secundă. 

Charlotte observă că Evan bâţâia din piciorul 
stâng. 

Pe ecran, un ac penetră membrana nucleară, vâr- 
ful lui în unghiuri contrastând puternic cu structura 
celulară naturală. Apoi au fost extrase câteva perechi 
cromozomice, dar nu şi perechea 23. 

— Am extras cromozomii pentru cariotip. 

în partea de sus a ferestrei, cromozomii extrași au 
apărut de-a lungul unei bare negre, în ordinea 
mărimii, iar Aldrich îi indică. 

— Aici sunt perechile extrase. Până acum e bine? 

— Mda. 

Pe ecran, acul se retrase din nucleu și membrana 
se strânse la loc peste punctul de străpungere. 

— Acum uită-te la asta. 

In clipa următoare ea văzu ceva remarcabil. Cro- 
mozomii pereche, aflați încă în nucleul celulei, au 
început să se dividă instantaneu, producând noi 
perechi de cromozomi care au înlocuit materialul 
extras. Regenerarea spontană s-a oprit imediat ce 


nucleul a atins echilibrul său ciudat — patruzeci și opt 
de cromozomi. 

— Ce Dumnezeu am văzut acum? Își desprinse 
cu greu privirea de la ecran. Evan? 

— O descoperire epocală, asta ai văzut. O mai pun 
o dată. 
` Reluă filmul din punctul în care era extras acul. 
Banda neagră cu cromozomii lipsă apărea din nou 
în partea de sus a ecranului. Și apoi văzu iar — exact 
aşa cum spusese Evan — cel mai remarcabil proces 
biologic la care Charlotte asistase vreodată: regene- 
rarea genetică spontană. 

Charlotte își acoperi gura cu mâna. 

— Este incredibil. 

— Ştiu. 

Nimic nu putea explica ceea ce tocmai văzuse. 

— Este absolut imposibil din punct de vedere 
științific ca un cromozom uman să dezvolte copii 
exacte ale altor perechi. Există ADN-ul de la mamă, 
de la tată... un cod genetic complex. 

— Contravine tuturor datelor pe care le cunoaș- 
tem în calitate de oameni de știință, spuse el sec. Mi-a 
fost foarte greu să accept asta. 

Tăcere. 

— Vrei să mai auzi ceva? 

Ridică din sprâncene, din nou foarte vesel. 

— E şi mai bine? 

— Mult mai bine. Aldrich își adună gândurile. 
Am efectuat o analiză folosind un nou scanner de 
gene și am comparat ADN-ul cu hărțile genomurilor 
publicate. Știi ce căutam? 

— Anomalii în trei miliarde de perechi de baze, 
răspunse ea. 

Diagrama moleculară a genomului semăna cu o 
scară în spirală sau cu un dublu arc spiralat cu 
„trepte“ formate din perechi de adenine și timine sau 
guanine şi citozine — cunoscute drept cărămizile 


vieţii. Trei miliarde de astfel de trepte erau răspândite 
peste şuviţe strâns răsucite de cromozomi, formând 
„gene“ — segmente de ADN unice, specifice organelor 
și funcţiilor organismului. Cu un scanner laser, sec- 
venţele de gene puteau fi analizate pentru a fi detec- 
tate codificările viciate care determinau mutații. 

Aldrich sări în picioare şi începu să se plimbe prin 
cameră. 

— Ei bine, am descoperit că mostra pe care mi-ai 
trimis-o avea mai puțin de zece la sută din materialul 
prezent în genomul uman standard. 

Charlotte se așeză mai bine în fotoliu și clătină din 
cap. Nu-i venea să creadă. 

— Nu înțeleg. 

— Nici eu, zise Evan. Așa că am mai făcut o mul- 
time de analize. Folosind noul nostru sistem de 
comparare a genomului cu toate anomaliile cunos- 
cute, am ajuns la... ești pregătită? Nici o potrivire. 
Nimic! Nici măcar una! 

O clipă, raţiunea ei încetă să funcționeze. Nu 
găsea nici o explicație. 

— Ce înseamnă asta? 

— Această mostră nu are junk DNA, „gunoi mole- 
cular“! strigă el. 

Înainte de încheierea, în 2003, a proiectului 
„Genomul Uman“, savanții credeau că superioritatea 
omului asupra altor ființe — mai ales în materie de 
inteligenţă — este rezultatul unui cod genetic mai 
complex, mult mai cuprinzător. Dar genomul uman 
a rămas mult în urma așteptărilor, având doar o 
douăsprezecime din informația genetică a unei 
simple cepe. Geneticienii au atribuit diferența 
așa-numitului junk DNA — „gunoi“ format din gene 
defuncte și secvenţe ADN scoase din uz de procesul 
evolutiv. 

Suna ca un basm științific. Dar, ţinând cont de 
imaginea tridimensională perfectă care era rezultatul 


fizic al mostrei de ADN — absenţa oricărei etnicități 
cunoscute, androginia, pigmentarea și caracteristicile 
unice — totul avea logică. 

— Evan, vorbeşti serios când îmi spui că are un 
ADN cu o structură genetică perfectă? 

— Ştiu că sună prea frumos ca să fie adevărat, 
spuse el dând din cap. 

Un genom perfect implica absenţa unui proces 
evolutiv. Un organism în forma sa cea mai pură, cea 
mai puţin modificată. 

Perfecţiune, își spuse Charlotte. Dar cum putea 
o fiinţă omenească să aibă un asemenea genom? Nu 
corespundea deloc cu ceea ce Darwin sau oamenii 
de știință moderni prezentau drept rezultatul 
evoluţiei omului din primate. 

Evan întinse o mână tremurătoare către ecran. 

— Acest ADN ar putea fi un model pentru repe- 
rarea anomaliilor din mostrele comparative. Și ar 
putea fi replicat cu ajutorul plasmei bacteriene. 

— Nu crezi că exagerezi puţin? întrebă Charlotte 
uitându-se la el. 

— Ar ridica studiul celulelor stem la un cu totul 
alt nivel. Înţelegi, este un ADN perfect în formă virală! 
Inimaginabil. Vorbea aproape în șoaptă. Un miracol, 
de fapt. M-am gândit la consecințe, m-am întrebat 
cum ar reacționa lumea dacă s-ar afla. La început 
mi-am închipuit câte vieți ar putea fi salvate, ce efecte 
ar avea asupra tratamentului bolilor. Apoi, mi-am 
imaginat companiile de biotehnologie care fac pe 
dracu-n patru să producă medicamente la comandă 
pentru milionari. Și bebeluşi de lux. Și îngrijire rațio- 
nalizată. Elitism biologic. Vor fi favorizați doar 
bogaţii, săracii nu vor avea parte de nici o fărâmă din 
asta. Și, chiar dacă ar avea, dispariţia bolilor ar fi 
devastatoare. Creșterea globală a longevităţii ar duce 
la o explozie a populaţiei fără precedent, care ar seca 
repede toate resursele omenirii. 


Charlotte era copleșită. 

— Înţeleg ce spui, dar... 

— Lasă-mă să termin, o rugă el. Tot ce ţi-am spus 
are o finalitate. 

Întinse mâna dreaptă şi apucă delicat fiola, pe care 
o ridică în fața ei. 

— Asta. 

Cardinalul Antonio Carlo Santelli se uita profund 
mâhnit pe fereastra biroului la Piaţa San Pietro și la 
uriașul obelisc din centrul ei, de un alb pur în lumina 
soarelui de dimineață. Își lăsă privirea să alunece 
către bazilică și statuile sfinților aliniaţi la baza 
acoperișului. Dacă vor fi cunoscute vreodată nobilele 
sale intenții — de a apăra credința ca un adevărat 
slujitor al Domnului —, va fi oare și el imortalizat acolo 
și adorat într-o bună zi? Va deveni el un martir al 
timpurilor moderne? Un sfânt? 

Nu era vorba doar de spectacolul trist din ultimele 
câteva săptămâni. Încă de pe vremea scandalului 
Banco Ambrosiano, revelațiile la care fusese martor 
îl făcuseră încetul cu încetul să-și pună sub semnul 
întrebării devoţiunea faţă de Biserică. Se întrebă dacă 
viaţa lui fusese cu adevărat închinată unui scop mai 
înalt sau dacă începea să devină prea repede tot ceea 
ce detestase cândva, când era un tânăr preot idealist. 

Ieri dimineață, după ce se ocupase personal de 
eliberarea lui Conte dintr-o celulă a Gărzii Elveţiene, 
îi dăduse mercenarului aprobarea de a elimina ulti- 
mele complicații potențiale care puteau implica Vati- 
canul în dezastrul din Ierusalim: în primul rând 


osuarul și conținutul lui, desigur; apoi părintele 
Donovan; după aceea dr. Charlotte Hennesey şi, în 
cele din urmă, iubitul ei american, Evan Aldrich. 

Şi mai mult sânge pe mâinile sale. 

Aseară aşteptase un telefon de la Conte, care 
trebuia să-i confirme că primele două elemente fuse- 
seră eliminate. Nu-l primise. Acum se întreba dacă 
nu cumva mercenarul îl trăsese pe sfoară şi începuse 
să creadă că la următorul telefon va afla despre un 
şantaj şi o sumă foarte mare. 

Încă și mai rău, cu doar câteva minute în urmă, 
auzise o ştire despre moartea unui profesor în cata- 
combele de la Torlonia. Nu exact genul de noutate 
care şi-ar găsi locul pe prima pagină a ziarelor, dar 
se pare că incidentul lumesc avea parte de o anchetă 
care pornise de la singurul nume înscris în registrul 
găsit în biroul ghidului, mort și el. lar numele acesta 
îi condusese pe polițiști la soția înnebunită de durere 
a victimei, care tocmai telefonase la secţia locală pen- 
tru a declara că soțul ei nu venise acasă noaptea tre- 
cută. Urmase o cercetare în catacombe. Autorităţilor 
nu le luase mult timp să găsească trupul strivit al lui 
Giovanni Bersei pe fundul unui puț. 

Intr-o lume mai bună incidentul ar fi fost cate- 
gorisit drept accident — o ciudată coincidență de 
nenorociri pentru doi oameni care se aflau din 
întâmplare în același loc. Cu toate acestea, poliția 
vorbise cu un martor — o tânără care făcea jogging 
în apropiere şi care declarase că a văzut un străin 
ieşind din clădire şi încărcând scuterul antropolo- 
gului într-o furgonetă. Portretul-robot obținut astfel 
semăna ciudat de mult cu altul, primit de la 
Ierusalim. 

Presa scrisă şi televiziunea își lingeau degetele. 

Dintr-un minut într-altul, Santelli se aștepta să fie 
căutat de poliție. 

Alt scandal. 


În fiecare mână, Santelli ținea câte o jumătate a 
pergamentului găsit de oamenii de ştiinţă în osuarul 
lui Christos. În mâna stângă avea schiţa frescei de pe 
tavanul din cripta lui Iosif, din adâncurile cata- 
combelor Torlonia. În dreapta era textul în greaca 
veche care însoțea schiţa, text pe care îi ordonase lui 
Conte să-l separe de imagine, temându-se că ar putea 
conţine indicaţii precise. Înainte de a-l trimite pe 
părintele Donovan cu mercenarul în călătoria fatală, 
îi ceruse preotului să-l traducă — ultima frântură a 
amenințării de veacuri la adresa creștinătății. 

Traducerea era scrisă pe o foaie de hârtie cu ante- 
tul Vaticanului. Aplecându-se peste birou, Santelli 
puse cele două jumătăți ale pergamentului lângă ea. 

Se gândise să distrugă pergamentul, dar acum se 
ruga să găsească acolo ceva care să-l liniștească. 
Trăgând adânc aer în piept, examină încă o dată 
manuscrisul original, apoi citi traducerea părintelui 
Donovan. 


Fie să ne călăuzească credința în jurământul nostru de 
a apăra sfințenia lui Dumnezeu. Aici a zăcut fiul său 
în așteptarea învierii sale veșnice, pentru ca mărturia 
Domnului să fie aflată iarăși şi sufletele tuturor oame- 
nilor să poată fi judecate. Fie ca aceste oase să nu-i facă 
pe cei cu credinţă să-și lepede credința, pentru că poveș- 
tile sunt doar vorbe scrise de mâna unor oameni greșit 
îndrumați. Spiritul este adevărul veşnic. 

Dumnezeu să se milostivească de noi toți. 

Slujitorul său credincios, 

Iosif din Arimateea 


Interfonul sună, smulgându-l pe cardinal din 
gânduri. 

— Eminenţă, vă cer scuze, dar... 

— Ce s-a întâmplat, părinte Martin? 

Tânărul preot părea agitat. 


— Părintele Donovan este aici și vrea să vă vadă. 

I-am spus că nu sunteți disponibil, dar refuză să 
lece. 

p Alarmat, cardinalul se prăbuși în fotoliu, strân- 

gând braţele din lemn masiv până când i se albiră 

încheieturile. Donovan? Cu neputinţă. Santelli des- 

chise sertarul de sus al biroului, asigurându-se că 

Beretta era acolo. 

— Lasă-l să intre. 

Câteva secunde mai târziu, ușa biroului se deschise. 

În timp ce Donovan intra, Santelli văzu că preo- 
tul avea ochii învineţiţi. Nasul îi era strâmb și umflat, 
de parcă tocmai fusese pus la loc. Purta ceea ce părea 
să fie una dintre vechile lui perechi de ochelari cu 
ramă de plastic, nu preferaţii lui, bifocalii cu ramă 
de metal. Santelli văzu şi geanta voluminoasă de 
piele pe care preotul o ţinea în mâna stângă. 

Cardinalul nu-i oferi nici inelul, nici vreo strân- 
gere de mână. 

Donovan nu pierdu timpul. 

— Am venit să-ţi arăt ceva. 

Deschise geanta. 

Dacă Santelli nu s-ar fi aflat într-una din cele mai 
sigure camere ale Vaticanului, protejat de detectoare 
de metal și de explozibili, ar fi putut crede că în 
geantă era vreo bombă. Dar nimic de felul acesta nu 
putea să ajungă acolo. Se îngrijise personal de măsu- 
rile de securitate, după prezentarea neașteptată și $0- 
cantă a lui Conte de acum câţiva ani. 

— Mai întâi trebuie totuși să te întreb de ce ai 
încercat să mă elimini. 

— Este o acuzaţie foarte serioasă, Patrick. 

Santelli se uită la sertarul de sus al biroului. 

— Ai dreptate. 

— Porţi vreun microfon? Ai vreun aparat de 
înregistrare? Despre asta e vorba? 

Donovan clătină din cap. 


— Ştii că ar fi fost detectat înainte să intru. 

Preotul avea dreptate. Biroul era absolut sigur. 
Conversaţiile din spatele acestor uși erau mult prea 
importante. 

— Vrei să te răzbuni? De aceea ai venit aici? Ai 
venit aici să mă ucizi, părinte Donovan? 

— Să lăsăm asta în seama Domnului, nu-i așa? 

Faţa lui Donovan era impasibilă. 

Trecură câteva clipe stânjenitoare înainte ca San- 
telli să facă semn către geantă, care arăta de parcă în 
ea fusese îndesată o bilă supradimensionată de 
bowling. In alte condiții poate că s-ar fi așteptat să 
vadă capul lui Salvatore Conte, dar știa că Donovan 
nu era capabil de violență. Cu toate acestea, se întrebă 
de ce asasinul nu își îndeplinise misiunea și de ce 
preotul arăta de parcă tocmai boxase zece reprize. Era 
oare complicele lui Conte? Il trimisese Conte aici să-i 
stoarcă bani? 

— Bun, ce mi-ai adus? 

— Un lucru pe care trebuie să-l vezi cu ochii tăi. 

Donovan puse sacoșa pe biroul neplăcut de 
ordonat al lui Santelli. Din ea se auzi un zgomot, de 
parcă ar fi fost cu cuburi de lemn. Preotul observă 
că monitorul cu plasmă avea acum un alt screensaver. 
„Credinţa ta este ceea ce crezi, nu ceea ce știi... Mark 
Twain“. Donovan rămase în picioare, uitându-se fix 
la Santelli. 

Urmă o scurtă pauză, în timpul căreia se priviră 
în ochi. 

În cele din urmă, cardinalul se extrase din foto- 
liu, pufnind. 

— Bine, Patrick. Dacă mă uit în geanta ta și asta 
te convinge să pleci... fie. 

Iritat, se aplecă peste geantă, ezită, apoi deschise 
încet fermoarul. Se mai auziră câteva zgomote când 
desfăcu geanta ca să vadă ce era în ea. 


Santelli se făcu alb ca varul când văzu craniul și 
oasele, relicva fundamentală. Când își ridică din nou 
privirea, ochii lui își pierdură orice strălucire. 

— Ticălos făţarnic! O să arzi în Iad pentru asta. 

— Voiam să te împaci cu el înainte să-l înmor- 
mântez cum se cuvine, spuse Donovan. 

Se simţise îngrozitor ducând osemintele sacre de 
colo până colo într-o geantă care era doar puţin mai 
mare decât un sac de marinar. Dar ieri după-amiază 
se oprise la DHL pentru a aranja transportul imediat 
al osuarului la Ierusalim. Manuscrisul îi fusese trimis 
separat lui Razak, curierul musulman pe care îl 
cunoscuse la Roma. Cuiele și monedele fuseseră depo- 
zitate temporar, împreună cu Beretta, în torpedoul 
mașinii închiriate. 

— Nenorocitule, spuse Santelli, ciudat de calm. 

Următoarele evenimente se petrecură fulgerător. 

Scoţând brusc mâinile din buzunare, Donovan îl 
apucă pe bătrân cu mâna dreaptă. In stânga avea o 
seringă mică de plastic, pe care o înfipse adânc-adânc 
în brațul cardinalului, sub umăr, și apăsă pistonul 
până la capăt. 

Uluit, cardinalul se trase înapoi, se prăbuși pe 
fotoliu și acoperi cu mâna locul în care intrase acul. 
Înainte de a-l putea striga pe părintele Martin, tuba- 
rina i se răspândi în sânge. Santelli se încovoie de 
durere și mâinile lui se încleștară ca nişte gheare în 
dreptul inimii, ca și cum încerca s-o smulgă din piept. 

Patrick Donovan se uită la trupul care se mai 
cutremură într-un ultim spasm convulsiv. 

— Voia lui Dumnezeu, spuse el încet. 

Nu ştia ce fusese în seringă, dar era foarte sigur 
că așa îl omorâse Conte pe ghidul de la catacombe. 
Nu existau prea multe posibilități de a aduce arme 
mortale între aceste ziduri. Preotul se hotărâse să 
joace cartea norocoasă a unui ac. 


Fapta oribilă terfelea tot ceea ce considera el sfânt, 
jurământul făcut unui Dumnezeu care înlăturase 
trecutul său cumplit. Dar, dacă Santelli nu era scos 
din joc, Charlotte Hennesey ar fi murit şi ea la fel. 
Israelienii nu ar fi aflat niciodată adevărul și arheo- 
logul inocent ar fi purtat pe umeri o crimă de care 
nu se făcea vinovat. 

Ridicând cu grijă geanta, Donovan ieși în anti- 
cameră, anunţându-l pe părintele Martin că Eminența 
Sa nu dorea să fie deranjată și nici să răspundă la 
telefon. 

Părintele Martin dădu din cap și îl urmări curios 
pe Donovan, care trecu repede pe lângă santinele și 
ieși pe coridorul principal. Imediat ce preotul dis- 
păru, intră repede în biroul lui Santelli. Acolo văzu 
tichia purpurie pe fotoliul din fața ferestrei. Stri- 
gându-l pe cardinal de două ori, ocoli încet biroul. 

Razak aşteptă ca Farouq să-și pună ochelarii, 
uitându-se ţintă la pergamentul străvechi. 

Dregându-și glasul, Păstrătorul începu să citească 
cu voce tare: 


12 decembrie, Anno Domini 1133 


Sfânta Elena a fost cea care a descoperit mai întâi ade- 
vărata obârşie a lui Iisus Hristos. A venit în Țara Sfântă 
în căutarea unor mărturii vechi care să arate că Mân- 
tuitorul nu era o plăsmuire a legendelor sau a învăță- 
turilor. În timpul pelerinajului a găsit ceea ce ea a luat 
drept mormântul gol al lui Hristos şi a văzut crucea 
de lemn pe care a suferit și şi-a dat duhul Hristos 
îngropată adânc sub Sfântul Mormânt. Astăzi purtăm 


adevărata cruce în luptă întru apărarea credinței noas- 
tre și a lui Dumnezeu. S-a zvonit că sunt multe relicve 
la fel ca acelea, dar cea pe care am descoperit-o azi este 
totuși cea mai uimitoare. 

Dar mai întâi să spun cum s-a întâmplat. 

La Ierusalim trăiesc de veacuri întregi creștini ce nu 
urmează cuvintele Sfintei noastre Scripturi. Aceștia 
sunt oameni pașnici care s-au ținut mulți ani departe 
de ceilalți și își spun Ordinul de la Qumran. l-am 
cunoscut și am învățat multe despre credinţa lor. La 
început, credințele lor m-au uimit pentru că scrierile 
vechi spun multe lucruri care sunt altfel decât cuvân- 
tul lui Dumnezeu, Ei credeau că Hristos a murit tru- 
peşte și că doar spiritul său s-a înălțat din mormânt 
pentru a se arăta discipolilor. Ei pretindeau chiar că 
trupul lui Hristos se mai află încă într-un loc ascuns 
în așteptarea învierii, pentru a vesti Ziua Judecății de 
Apoi, și că osemintele sale vor fi cerute de către spiritul 
Domnului. 

I-am întrebat care este obârșia acestor scrieri. Mi-au 
spus că învățăturile și scriptura au existat mult înain- 
tea Cărţii Romanilor. 

Auzind acestea, am vrut să le spun cuvinte tăioase, dar 
curiozitatea m-a îndemnat să aflu mai multe. Cu tim- 
pul, aceşti oameni buni şi cinstiţi au devenit prietenii 
noștri. Prin studiu atent, am început să înțeleg că toate 
credinţele lor, deși sunt ciudate, își au rădăcinile în 
adevărata credință şi venerație. Dumnezeul lor era 
Dumnezeul nostru. Hristos al lor era Hristos al nostru. 
Interpretarea era tot ceea ce părea să ne despartă. 

În ziua de 11 octombrie din anul 1133, Ierusalimul a 
fost atacat de o oaste de războinici păgâni. Cu toate 
că i-am pus pe fugă, aceasta nu s-a întâmplat înainte 
ca fraţii noştri creștini de la Qumran să-și dea viața 
încercând să-şi apere Cetatea Sfântă. Conducătorul lor, 
un bătrân pe nume Zaharia, a fost greu rănit și era pe 
moarte când l-am găsit. Avea asupra lui o carte veche. 
Ştiind că nici unul dintre fraţii lui nu mai era în viață, 
mi-a dat-o mie. Mi-a șoptit că acea carte spune multe, 
şi mai cu seamă un secret străvechi, apărat de poporul 
lui, locul unde se află mormântul lui Hristos. Apoi 
Dumnezeu l-a luat la el. 

Am chemat scribi de nădejde pentru a-mi tălmăci 
cartea, care era în greacă. Atunci am aflat că era un 


jurnal scris de un om învăţat, pe nume Iosif din 
Arimateea. În carte am găsit şi o hartă desenată de Iosif 
în care era însemnat locul în care se odihnește trupul 
lui Hristos. Am înţeles că mormântul era chiar sub 
picioarele noastre şi că deasupra lui se înălța Templul 
lui Solomon. 

Am poruncit oamenilor mei să găsească mormântul 
lui Iosif. După multe săptămâni de trudă şi după ce 
am spart trei ziduri vechi, am ajuns la stâncă. Aici aş 
fi putut să-mi pierd nădejdea, întrucât nimic nu arăta 
că mâna omului atinsese acel loc. Cu toate acestea, 
măsurătorile lui Iosif din Arimateea îmi dovedeau că 
trebuia să săpăm mai departe. Așa am făcut și am dat 
la o parte bolovani și sfărâmături, și am văzut că ceea 
ce luasem drept fața muntelui era o lespede grea și 
rotundă. A fost nevoie de patru oameni zdraveni să o 
rostogolească. În spatele ei se afla o încăpere ascunsă, 
chiar acolo unde spunea Iosif că va fi. 

Înăuntru am găsit nouă cutii din piatră pe care erau 
săpate numele lui Iosif și ale rudelor sale. Spre uimirea 
mea, a zecea cutie purta semnul tainic al lui lisus 
Hristos şi în ea erau oase de om și relicve care nu 
puteau fi decât ale Crucii. 

Pentru a-mi cinsti jurământul sfânt să-l apăr pe Dum- 
nezeu și pe fiul său lisus Hristos, am lăsat în siguranță 
aceste relicve minunate sub Templul lui Solomon. Dacă 
bătrânul mi-a spus adevărul, aceste oase vor fi într-o 
bună zi readuse la viață, astfel ca sufletele tuturor 
oamenilor să fie mântuite. 

Am numit cartea lui Iosif din Arimateea Ephemeris 
Conlusio. În ea se află taina mântuirii noastre. 
Doamne, iartă-mă pentru faptele mele. 


Credinciosul tău slujitor, 
Hugues de Payen 


Farouq rulă cu grijă pergamentul îngălbenit şi îl 
puse înapoi în casetă. Își scoase ochelarii, se sprijini 
de spătarul scaunului şi aşteptă reacţia lui Razak. 

În cele din urmă, Razak spuse deschis ce avea de 
spus: 


— Corectează-mă dacă greşesc. În secolul al 
XII-lea, templierii s-au împrietenit cu un grup de 
evrei radicali — sau poate creștini — care le-au dat 
Ephemeris Conlusio, ceea ce i-a condus la trupul lui 
lisus, îngropat într-o încăpere secretă de sub 
picioarele noastre. Cu vreo nouă sute de ani în urmă, 
templierii au zidit cripta și odată cu ea osuarul 
împreună cu Ephemeris Conlusio. Tu însuți ai găsit-o 
în timpul săpăturilor din 1997. 

— Totul e corect. 

Razak încercă să asimileze adevărul. Era tentat 
să-l întrebe pe Farouq de ce ar fi ascuns templierii o 
asemenea relicvă extraordinară, dar știa că Păs- 
trătorul nu va putea decât să teoretizeze. Evident, 
Cavalerii Templieri protejaseră un secret străvechi. 
Știind câte ceva despre relația dintre papă şi mer- 
cenari pe vremea aceea, era foarte posibil ca această 
informaţie să fi fost păstrată ca o asigurare — poate 
un șantaj — împotriva Bisericii. Probabil că ea con- 
tribuise la ascensiunea rapidă a templierilor. Dar 
pioșenia din scrisorea lui Hughes de Payen sugera 
altceva. Poate că templierii avuseseră intenţii nobile. 
La urma urmelor, și ei fuseseră cândva protectorii 
acestui loc. 

— Cum ai reușit să convingi Vaticanul să treacă 
la acţiune? 

— Simplu. Am vorbit cu părintele Donovan, 
curatorul-șef al Bibliotecii Vaticanului. E omul des- 
pre care ştiam că va tresări când va auzi despre 
Ephemeris Conlusio şi, mult mai important, va fi con- 
știent de implicațiile descoperirii. I-am spus titlul și 
l-a recunoscut imediat. Câteva zile mai târziu, i-ai dus 
manuscrisul la Roma. Am presupus corect că va lua 
măsuri imediat. 

— Şi dacă nu-l recunoștea? 


— N-ar fi contat prea mult, răspunse Farouq 
batjocoritor. L-aș fi convins eu. Mesajul meu nu putea 
fi ignorat. 

— Ai riscat mult făcând acest lucru. 

Bazându-se pe această reacție, Farouq crezu că era 
mai bine să nu-l informeze pe Razak că îi ajutase apoi 
pe hoți aducând explozibil la Ierusalim — furnizat de 
contactele sale în Hezbollahul din Liban, tot atât de 
dornic să atace statul evreiesc. O a doua livrare fusese 
făcută la cererea hoților — o foreză pe care Farouq, 
după cum primise instrucţiuni — o cumpărase din 
străinătate cu bani lichizi. Tot Hezbollahul îi dăduse 
o mână de ajutor. 

— Probabilitate, Razak, prietene. E vorba de riscuri 
asumate pentru un rezultat favorabil. În cazul 
acesta, sorții au fost de partea noastră și am acționat 
cum am considerat de cuviință. Am spus mai devre- 
me că evitarea prin orice mijloace a descoperirii 
rămășițelor pământești ale lui Hristos apără atât 
învățăturile Islamului, cât și pe cele ale Creștinătății. 
Da, este foarte regretabil că au fost sacrificate vieți 
omenești... cu toate că numai ale evreilor. Dar dacă 
nu am fi făcut nimic, numărul de morţi ar fi fost mult 
mai mare — atât morţi spirituale, cât și trupești, musul- 
mani și creștini laolaltă. Doar evreii ar fi avut de 
câștigat pe seama noastră. Eşti de acord că acest rezul- 
tat este cel mai bun din câte ne-am fi putut dori. 

Razak era nevoit să admită că în planul lui Farouq 
exista o logică — strâmbă, dar corectă. Fusese un 
control foarte complex al daunelor. 

— Şi cum te simți după ce ai aflat aceste contra- 
dicţii faţă de învățăturile noastre? 

Farouq se uită gânditor la tavan. 

— Nimic din toate astea nu pune credința noas- 
tră sub semnul întrebării. Aș spune că trebuie să 
căutăm şi mai adânc semnificaţiile. Chiar dacă 


osemintele furate sunt rămășițele lui Isus, nu mă voi 
lepăda de credință. Nu pentru niște oase vechi. 

Razak își aminti ce spunea Barton, că unele texte 
prebiblice considerau învierea o transformare spiri- 
tuală, nu trupească. Deși cuvântul „înviere“ supravie- 
țuise sute de ani, poate că înţelesul lui evoluase 
cumva într-o definiție mai precisă. 

— Şi Templul lui Solomon? 

Păstrătorul își țuguie buzele. 

— Istorie. Ca și cetatea pe care a cucerit-o Regele 
David şi a rebotezat-o Ierusalim cu o mie de ani 
înaintea vremurilor lui Isus. Evreii au vărsat mult 
sânge nevinovat pentru a revendica această așa-zisă 
Țară a Făgăduinţei. Totuși, când rolurile s-au inver- 
sat, ei s-au simţit nedreptăţiți. Nimeni nu stăpânește 
acest loc cu adevărat, doar Allah. Acum, evreii au 
recăpătat controlul asupra Israelului, dar însăși pre- 
zența noastră aici, pe acest pământ, le reamintește că 
fluxul va fi urmat de reflux. În ultimă instanță, Allah 
este cel care trebuie să hotărască cine va fi învingător. 

Farouq ocoli biroul și puse o mână pe umărul lui 


— Hai să mergem la moschee şi să ne rugăm. 

Aldrich se mută mai aproape de Charlotte. 

— Charlie, ce-ai zice dacă ţi-aș spune că am putea 
vindeca orice boală cu o singură injecție, că avem un 
ser atât de puternic încât poate recoda ADN-ul dete- 
riorat? 

Ea deschise gura, dar nu reuși să vorbească. Se 
uita când la fiolă, când la Evan. 


— Când am fost la tine acasă săptămâna trecută, 
am văzut medicamentele din frigider. Melphalan... 
cu numele tău pe etichetă. 

Simţi o greutate în piept și ochii i se umplură cu 
lacrimi. 

— Voiam să-ţi spun, dar... 

Se prăbuși în braţele lui. 

— Nu-i nimic, şopti el blând. 

Acum lacrimile îi șiroiau pe obraji. În clipa 
următoare sări în picioare. 

— Pastilele mele! Mi-am lăsat medicamentele la 
Vatican. Trebuie să le iau în fiecare zi! 

— Fii liniștită, zise Evan. Nu mai ai nevoie de ele. 

Charlotte se uită la el, uluită. 

— Mielomul este una dintre cele mai ucigătoare 
forme de cancer, îi explică el. Ştiu că te distruge lent. 
Și mai știu că tot din acest motiv ai fost distantă în 
ultimul timp. Săptămâna trecută am exagerat. Ai avut 
atâtea pe cap. Am fost egoist. 

Printre suspine, Charlotte clătină din cap. 

— Nu... n-am spus nimănui. 

— Cred că de aici înainte trebuie să ne asigurăm 
că începi să te deschizi puţin înainte de a face o 
implozie emoțională, spuse el zâmbind. Sunt în stare 
să suport și partea neplăcută a lucrurilor, Charlie. 
Trebuie să ai încredere în mine. 

Ea se întinse după cutia cu șerveţele de pe 
noptieră. 

— Trebuie să-l anunţ şi pe tata. Își șterse lacrimile. 
Mi-e frică. A înfruntat deja moartea mamei... 

— Nu va trebui să-i spui nimic. 

Comentariile lui Evan începuseră să o deranjeze. 

— Cum adică? 

Aldrich legănă fiola. 

— Am dreptate, crede-mă, nu va fi nevoie să-i 
spui nimic. Nu are nici un rost să te îndopi în 


continuare cu Melphalan. Vreau să fii primul subiect 
din experimentul meu clinic. 

— Fii serios, Evan, spuse ea ștergându-și ochii. Nu 
poate fi atât de ușor. 

— Aşa am crezut și eu la început, dar ştiu ce fac 
când vine vorba de genetică. Sunt absolut sigur. 

Charlotte se uită din nou la fiolă, de data asta mai 
serios. 

— De ce eu? Sunt atâţia alți oameni care merită 
mai mult... sunt mai bolnavi. 

— Sigur că sunt. Şi, dacă avem dreptate, poate ne 
gândim cum să-i ajutăm. Dar pentru a face asta 
trebuie să mă asigur că eşti lângă mine și mă ajuţi la 
rândul tău. 

— Bine... Dacă sunt de acord, vrei să spui că nu 
trebuie decât să-mi injectez serul ăsta? 

— E ADN de la un bărbat. Ce vrei, să mă trans- 
formi în bărbat? 

Amândoi izbucniră în râs și ceea ce mai rămăsese 
din atmosfera apăsătoare începu să se risipească. 

— Am eliminat deja tot materialul specific mas- 
culin, o asigură el. Ceea ce avem aici este un ser 
individualizat care va avea drept țintă în primul rând 
oasele, apoi celulele sangvine și așa mai departe. Cu 
un genom perfect, putem combina acest material în 
cele mai diferite moduri. 

— Incredibil, murmură ea. 

Evan se uită la fiolă, apoi din nou la ea. 

Timpul părea suspendat în timp ce Charlotte se 
gândea la alternativa sumbră de a întrerupe chimio- 
terapia. Bineînţeles, chiar dacă va controla până la 
urmă boala care îi măcina oasele, tratamentele îi vor 
spulbera orice speranță de a avea copii. În cel mai 
bun caz va mai trăi zece sau cincisprezece ani. Nu 
va reuși niciodată să ajungă măcar până la cincizeci. 

— Deci? 


Ea zâmbi, știind că poate să aibă încredere în el. 
Își aminti de îngerul morţii din Bazilica San Pietro, 
ameninţând-o cu clepsidra. 

— OK. 

— Perfect. Zâmbea cu gura până la urechi. Dar 
răspunde-mi la o întrebare. Cine naiba a fost tipul 
ăsta? 

Părintele Donovan încercase să o convingă că 
scheletul era o șarlatanie născocită de Iosif din Ari- 
mateea, care voia să-i răpească lui Isus statutul de 
Mesia. Acum, teoria lui părea de-a dreptul ridicolă. 
Doar o fiinţă divină putea avea un asemenea genom 
remarcabil. 

Se duse la fereastră și se uită la luminile aero- 
portului. Apoi se întoarse la Aldrich cu ochi trişti şi 
zâmbi. 

Bazilica se închisese la ora şapte fix, iar interiorul 
ei vast era acum pustiu, cu excepția unui personaj 
care ducea o geantă neagră și traversa grăbit tran- 
septul de nord. 

Părintele Donovan se îndreptă către masivul 
Baldacchino, în faţa căruia o balustradă de marmură 
înconjura o intrare care ducea direct sub altarul papal. 
Făcând o pauză să se închine, verifică dacă îl urmărea 
cineva, apoi deschise o portiță discretă și se strecură 
înăuntru. O închise în urma lui și coborî scara semi- 
circulară. 

La un nivel sub planșeul principal al bazilicii, un 
mormânt frumos încrustat din marmură strălucea în 
lumina caldă a celor nouăzeci și nouă de lămpi cu 


ulei care ardeau neintrerupt pentru a aduce un 
omagiu celui mai sfânt loc din întreaga Cetate a 
Vaticanului — Sepulcrum Sancti Petri Apostoli. 

Mormântul Sfântului Petru. 

Petru era omul care, portivit lui Iosif din Arima- 
teea, fusese desemnat să îndeplinească două misiuni 
critice și finale pentru a-l sluji pe Mesia: transferarea 
celor zece osuare de la Roma în noua criptă de sub 
Muntele Templului din Ierusalim și predarea prețio- 
sului manuscris — temelia scripturilor creștine — în 
mâinile evreilor fanatici care contribuiseră la execu- 
tarea ambiţiosului plan al lui Isus de restaurare a 
templului. 

Donovan își aminti pasajul final din Ephemeris 
Conlusio. 


În această noapte, împăratul Nero dă un banchet în 
palatul său. Trebuie să-i fiu oaspete și, de asemenea, 
soţia şi copiii mei au fost chemaţi să ia loc alături de 
el. Cu multă tristeţe m-am învoit, cu toate că îi cunosc 
planul, pentru că inima sa e plină de venin. Cei care 
preamăresc învăţăturile lui lisus refuză să-i plătească 
tribut. Pentru aceasta, pe mulți i-a ars de vii. 

Pentru serviciile mele credincioase aduse Romei, Nero 
mi-a adus la cunoștință că moartea mea și a iubitei 
mele familii va fi blândă. Hrana pe care o mâncăm în 
noaptea asta va fi otrăvită. 

Roma este puternică şi nu există nici un ascunziș în 
care să nu ne găsească. Singura apărare pe care o avem 
vine de la Dumnezeu. Soarta noastră va fi voia lui. 
Am căzut la învoială ca trupurile noastre să fie date 
fratelui meu, Simon Petru, pentru a fi îngropate în 
cripta mea, alături de lisus. Îndată ce toți vor fi eliberaţi 
de carne, Petru va călători înapoi la lerusalim. lisus va 
fi îngropat sub Marele Templu, pentru că i-am promis 
asta înainte de osândă. Tot acolo vom împărtăși fala 
sa de Ziua Împăcării. Apoi Templul va fi curățat. Şi 
apoi Dumnezeu se va reîntoarce în Sfântul Tabernacul. 
T-am cerut lui Petru să dea aceste scrieri fraților noștri, 
esenienii. Ei vor apăra acest cuvânt către Dumnezeu 


şi fiul Său şi vor spune tuturor oamenilor că Ziua 
Judecăţii de Apoi va veni curând. 


Îndată ce Petru şi-a îndeplinit îndatoririle faţă de 
frăţie, s-a întors la Roma pentru a continua să predice 
învățăturile lui Christos. Curând după aceea, a fost 
întemnițat de Nero și condamnat la moarte prin 
crucificare cu capul în jos. 

Nu te opri, se îndemnă Donovan. 

Exact sub Baldachin, între coloanele de marmură 
roşie, era o mică nișă închisă cu sticlă care proteja un 
mozaic auriu reprezentând un Christos aureolat. În 
faţa mozaicului de afla un mic sicriu din aur — un 
osuar. 

În acest osuar odihneau oasele Sfântului Petru 
însuşi, scoase dintr-un mormânt mai adânc, descope- 
rit întâmplător în timpul săpăturilor din 1950. Sche- 
letul fusese găsit într-o groapă comună, dar stârnise 
interesul arheologilor pentru că era al unui bărbat 
mai în vârstă căruia îi lipseau picioarele — așa cum 
era de așteptat în cazul unui om care fusese dat jos 
de pe o cruce pe care atârna cu capul în jos. Apoi făcu- 
seră o datare cu carbon. Bărbatul trăise în secolul I. 

Donovan scoase din buzunar cheia de aur pe care 
o luase dintr-un seif din Arhivele Secrete ale Vatica- 
nului. Lăsă sacoșa pe jos și introduse delicat cheia 
într-o broască de pe rama nișei. Balamalele gemură 
ușor și ușa se deschise. 

Se uită la osuarul din aur curat, semănând cu o 
miniatură a Chivotului — fără îndoială că fusese lucrat 
așa în mod intenţionat. Chiar deasupra lui, cele patru 
coloane în spirală ale Baldachinului erau și ele inspi- 
rate din Templul lui Solomon. 

Știind că avea puţin timp la dispoziţie, Donovan 
întinse mâinile și apucă strâns capacul. Inspiră adânc 
şi începu să-l mişte în sus și în jos. 


După cum era de așteptat, osuarul Sfântului Petru 
era gol. 

După analiza osemintelor sfântului, scheletul 
fusese dus înapoi în umila criptă din epoca lui 
Constantin unde fusese găsit inițial. Puţini știau că 
această cutie era menită doar să-l comemoreze pe 
primul papă. 

— Miluiește-mă, Doamne, şopti el respectuos, 
uitându-se la mozaicul lui Christos. 

Recitând Troparul Domnului, începu să transfere 
oasele din geanta de piele în osuar, aşezând deasupra 
geanta și craniul. Apoi puse la loc capacul. 

În timp ce închidea ușa de sticlă și o încuia, auzi 
zgomote deasupra, în bazilică. O ușă deschisă. Pași 
repezi. Glasuri tulburate. 

Chiar deasupra nișei era un grătar masiv care ser- 
vea drept gură de ventilaţie pentru subteranul de sub 
altar. Instinctiv, Donovan strecură cheia printre ză- 
brele şi îi dădu drumul în gol. Auzi un clinchet subți- 
rel de metal lovindu-se de piatră. Apoi își aminti de 
seringa goală din buzunar şi scăpă de ea în același fel. 

Luă geanta și urcă rampa, aplecându-se cât mai 
mult când ieși. 

— Padre Donovan, i se adresă o voce gravă în ita- 
liană. Sunteţi aici? 

Privind printre zăbrelele balustradei, văzu trei băr- 
baţi: doi cu vestoane albastre și berete negre, al trei- 
lea în straie bisericeşti. Garda Elvețiană și un preot. 

Prins în cursă! 

O clipă, se gândi să se retragă pe scară și în marea 
criptă papală de lângă mormântul Sfântului Petru. 
Se putea ascunde acolo un timp, printre sutele de sar- 
cofage, apoi putea încerca să iasă din Cetatea 
Vaticanului. 

Se întrebă cum îl găsiseră atât de repede, dar își 
aminti imediat că folosise cartela pentru a intra în 
bazilică. Fiecare cartelă putea fi localizată de sistemul 


de securitate controlat de Garda Elvețiană — o măsură 
care servea, se pare, unui al doilea scop, mai sinis- 
tru. Il izbi realitatea crudă a situației: nu se putea 
ascunde pentru că ei ştiau unde se afla. 

Străduindu-se să rămână calm, urcă ultimele 
trepte şi deschise ușa. 

— Da, sunt aici, strigă el. 

Cei doi soldaţi s-au apropiat repede, cu prelatul 
pe urmele lor. 

— Tocmai îmi terminam rugăciunile, spuse 
Donovan, încercând să pară cât mai firesc. 

— Părinte Donovan, zise soldatul mai scund cu 
glas tăios, trebuie să veniți cu noi. 

Custodele se uită cu o proaspătă admirație la 
patul lustruit al pistolului Beretta și se gândi la ziua 
de ieri, când trecuse pe la cazarmă împreună cu 
Santelli să-l elibereze pe Conte. Armurierul Gărzii 
Elveţiene scosese cinci sau șase arme din rastel pentru 
a le curăța. În timpul discuţiei, nimeni nu îl văzuse 
pe Donovan strecurând în buzunar arma și două 
încărcătoare. 

Reuşind să zâmbească, Donovan spuse: 

— S-a întâmplat ceva? 

— Da, răspunse preotul, ieşind la vedere. 

Punându-și ochelarii, Donovan îl văzu pe părin- 
tele Martin. Oare găsise asistentul lui Santelli cada- 
vrul? Adusese gărzile să-l aresteze? 

— Avem o problemă serioasă, declară Martin pe 
un ton sever. Curând după ieşirea dumneavoastră 
din biroul cardinalului Santelli, Eminența sa a fost 
găsită fără viaţă. 

Donovan rămase fără grai şi încercă să inter- 
preteze cât mai bine rolul unui om surprins. Inima 
îi bătea năvalnic, iar palmele îi erau umede. 

— Îngrozitor. 

Se pregăti pentru ceea ce credea că va urma — 
acuzaţia. 


— Se pare că a suferit un atac de cord, îi explică 
părintele Martin. 

Uitându-se în ochii lui, Donovan era gata să jure 
că asistentul mințea. Expiră prelung — o reacție per- 
cepută de ceilalţi drept şoc deși era, de fapt, ușurare. 

— Foarte regretabil, spuse părintele Martin pe un 
ton liniştit, lăsându-și câteva clipe privirea în 
pământ, ca şi cum participa la un priveghi. 

Mai devreme, în aceeași seară, ascultase discuția 
lui Donovan cu Santelli, folosind telefonul cardina- 
lului pe post de interfon. Auzise ceva de-a dreptul 
zguduitor. Era aproape sigur că părintele Donovan 
se răzbunase pe bătrânul sforar, cu toate că habar 
n-avea cum. Oare detectoarele nu depistează toate 
armele? Dar nu contează, se gândi el. Dacă ar fi fost 
în situaţia lui Donovan, ar fi făcut la fel. Oricum, 
ticălosul de Santelli era mort. Nu numai Bisericii îi 
merge mai bine fără el, își spuse părintele Martin, ci 
și mie. 

— Vom avea nevoie de ajutorul dumneavoastră 
pentru a strânge documentele sale personale din 
Arhivă. Oftă. Familia cardinalului trebuie să fie anun- 
țată imediat. 

Donovan își ridică fruntea. Ochii îi străluceau. 

— Sigur... Putem merge acum, dacă doriţi. 

Martin îi zâmbi liniștitor. 

— Fiţi binecuvântat, părinte. 


DUMINICĂ 

Graham Barton nu fusese niciodată atât de fericit 
să vadă străzile prăfuite ale Ierusalimului. Trase 
adânc în piept aerul îmbălsămat de mirosul de chipa- 
ros și de eucalipt, și se simţi brusc mai puternic. Era 
o dimineaţă frumoasă. Zâmbi larg când îl văzu pe 
Razak stând la piciorul scării din secția de poliţie, iar 
zâmbetul său deveni uriaș când observă că era și 
Jenny acolo. 

Jenny alergă la el și îl îmbrățișă. Ii simți lacrimile 
când îl săruta. 

— Mi-a fost atât de teamă pentru tine. 

— Şi eu m-am gândit mereu la tine. Mulţumesc 
că ai venit. 

— Voi fi întotdeauna aproape, spuse ea zâmbind, 
știi asta. 

— Am auzit că la Ierusalim se întâmplă des să ajungi 
tap ispăşitor. Razak îl îmbrățișă pe Barton. Dar justiţia 
are metodele ei de a-i găsi pe vinovați, nu-i așa? 

— Bineînţeles că le are. Apropo, spuse Barton 
perplex, cum ai reușit? Cum i-ai convins pe israelieni 
că n-am fost eu? 

— Vei afla destul de curând, îi răspunse Razak. 
Ti-am adus un cadou. 

Îi întinse un plic care părea să conţină o carte 
voluminoasă. 

— Ce-i asta? 


— O copie a pledoariei apărării, răspunse Razak 
criptic. 

Barton ezită o clipă, apoi luă pachetul. 

— Este multă istorie în acest plic, îl asigură Razak. 
Trebuie să o citeşti. Se spun acolo lucruri foarte 
interesante. 

Farouq stătea pe verandă și se uita în zare, peste 
acoperișurile din țiglă roșie și fațadele bătute de 
vreme ale cartierului musulman din Vechiul Oraș. 
Era o zi neobișnuit de blândă, cu un cer fără pată și 
o briză plăcută, plină de parfumul palmierilor. 

Se simţea bine. De fapt, nu se mai simțise așa bine 
de foarte mult timp. Israelul se afla din nou în pragul 
unor confruntări violente, lupta pentru eliberarea 
Palestinei era vie și mergea într-o direcţie bună, iar 
credința tuturor — focul vital de care avea nevoie acest 
conflict ca să nu se stingă — era puternică. Zâmbind, 
sorbi din ceaiul de mentă. Auzi în depărtare rumoa- 
rea mulțimii lângă Muntele Templului, deși azi tonul 
părea să fie altul, parcă... sărbătoresc. 

Mai aproape, în apartament, se auzi telefonul. 
Farouq se ridică și se duse înăuntru să răspundă. 

— As-sallam. 

— Domnule, se auzi vocea tremurătoare a lui 
Akbar. Aţi văzut știrile? 

— Nu. Ce s-a întâmplat? 

— Vă rog. Deschideţi televizorul... CNN. Suna- 
ți-mă şi spuneţi-mi ce să fac. 

Se auzi un clic și legătura se întrerupse. 

Alarmat, Farouq apucă telecomanda și căută pos- 
tul CNN. Pe ecranul împărțit la jumătate erau doi 


comentatori — un moderator aşezat la pupitrul de știri 
şi o blondă atrăgătoare, în picioare, în spatele căreia 
se vedea Muntele Templului. În josul ecranului scria: 
„În direct de la Ierusalim”. 

Încrucișându-și braţele la piept, Farouq rămase 
nemișcat şi ascultă atent. 


— Sunt sigur că asta provoacă o adevărată agitație la 
spuse pe un ton grav. Taylor, cum 

reacționează oficialitățile la această știre? 

Urmă o ușoară întârziere din cauza transmiterii prin 

satelit a întrebării de la New York la Ierusalim. 

— Ei bine, Ed, după cum stau lucrurile, vom aștepta 

în continuare o declarație oficială din partea guver- 

nului israelian. Până acum nu am auzit decât ce trans- 

mit staţiile locale de ştiri. 

— Informatorul anonim a fost identificat? 

O pauză şi mai lungă. 

— Nu încă, răspunse ea, acoperind cu mâna casca. Se 

pare că asta provoacă o emoție tot atât de mare ca și 

relicvele. 


Chipul lui Farouq se întunecă. Relicve? Informator? 


— Dacă abia acum aţi deschis televizoarele, vă reamin- 
tim că transmitem în direct din Ierusalim, unde azi-di- 
mineaţă oficialităţile israeliene au obținut un element 
care a jucat un rol-cheie în incidentul violent de vinerea 
trecută care s-a desfășurat la Muntele Templului şi în 
urma căruia au murit treisprezece soldați israelieni... 
Până acum avem numeroase întrebări fără răspuns. 
Taylor, această carte care a fost trimisă de un anonim 
poliţiei israeliene... este în mod cert autentică? 


Imposibil, încercă Farouq să se convingă. Genun- 
chii i se îndoiră și se prăbuși într-un fotoliu. 


— Ni s-a spus că arheologii de la Autoritatea Isracliuni 
pentru Antichități au analizat manuscrisul și că, în 
urma datării cu carbon, sunt convinşi că este autentic. 
De altfel, ei au invitat oameni de ştință din alte ţări sä 


analizeze dovezile, ceea ce i-a convins pe mulţi că 
declaraţia reflectă adevărul. 

— Ți s-a spus despre ce e vorba în această carte? 
Transmisia se întrerupse o fracțiune de secundă. 

— Încă nu, răspunse ea, clătinând din cap. Dar Auto- 
ritatea Israeliană pentru Antichităţi va ține o conferință 
de presă mâine după-amiază și va da publicităţii toate 
amănuntele. Surse apropiate poliției sugerează că 
această carte conţine informaţii istorice riguroase des- 
pre templul evreiesc din secolul I. Tot atât de uluitor, 
se spune că ar conţine relatări tulburătoare ale unor 
martori contemporani despre viața și moartea lui lisus 
Hristos. 


Simţind că lumea se prăbușește în jurul lui, 
Farouq al-Jamir se holbă la ecran. Încerca să-și dea 
seama cum reușise manuscrisul original să se 
întoarcă la Ierusalim... şi atât de brusc. Desigur, Vati- 
canul nu ar fi renunțat la el, cunoştea foarte bine toate 
consecinţele neplăcute. Iar Razak dăduse trimisului 
creştinilor textul original, nu o copie. Sau... Exista 
oare o a doua carte? Șansele păreau extrem de mici. 

Deodată auzi soneria de la ușă. 

Nu aștepta nici un vizitator în dimineața aceea. 
Furios, bătrânul intră în apartament exact când 
soneria se auzi din nou. 

~ Vin imediat! strigă el, iritat. 

Deschizând ușa din față, văzu foarte surprins o 
furgonetă DHL parcată în faţă. Șoferul palestinian stă- 
tea pe trotuar, în uniformă, cu cablurile unui iPod 
atârnându-i din urechi. Ținea în braţe ceva drept- 
unghiular şi voluminos. Farouq se încruntă când 
văzu că tânărul purta pantaloni scurți. 

— Ar trebuie să te îmbraci cum se cuvine, mor- 
măi el. Nu ţi-e rușine? 

— Aveţi un colet, spuse omul ridicând din umeri. 

Pe chipul Păstrătorului se citea uimirea. Nu 
aștepta nimic. 

— Şi ce-ar putea fi? 


ps 


— De unde să ştiu? răspunse tânărul. Dacă sem- 
naţi aici, vi-l dau. 

Îi întinse modulul de urmărire electronică a 
pachetelor, îi arătă pe afişaj un pătrat pentru semnă- 
tură și îi dădu un creion digital. Farouq semnă. 

— E mare și greu. Unde vreți să-l pun? 

Şi mai îngrijorat, Farouq începu să-și mângâie 
barba — un vechi obicei din zilele când era soldat. 

— In garaj. li arătă unde era. Mă duc să deschid ușa. 

Înăuntru, Farouq apăsă pe butonul de deschidere 
şi oftă când se strecură pe lângă Mercedesul lui făcut 
praf. Singurul atelier de reparații mai răsărit din 
apropiere era al unui evreu care, dată fiind situația, 
refuzase să-i repare mașina. Acum trebuia să rămână 
aici până când va găsi un mecanic în stare să facă 
ceva. Cu braţele încrucișate la piept, încercă să-și stă- 
pânească iritarea în timp ce ușa culisa încet pe șinele 
de metal. 

Şoferul aştepta de partea cealaltă cu pachetul. 

Când Farouq văzu lada, faţa lui altfel inexpresivă 
se destinse. Leși din garaj și se uită într-o parte și în 
alta de-a lungul străzii înguste. 

Şoferul coborî lada pe planșeul de ciment al gara- 
jului, împinse căruciorul înapoi la furgonetă, îl 
încărcă în spate și plecă. 

Farouq citi eticheta de transport. Coletul venise 
de la Roma, iar adresa de retur era o cutie poștală. 
Numele expeditorului era Daniel Marrone. 

Păstrătorul ameți brusc. 

Abia după zece minute își adună curajul şi des- 
chise lada. Treaba nu se dovedi prea ușoară. În cele 
din urmă desprinse capacul și văzu că fusese um- 
plută cu folie de protecţie. Începu s-o dea la o parte 
și în cele din urmă degetele lui simţiră răceala pietrei. 
Ise păru că se prăbușește de la o înălțime ameţitoare. 
Era copleșit de un sentiment de pierdere, de eşec. Mai 
întâi cartea. Acum asta? Smulse ultima folie și se uită 


pierdut la frumoasele gravuri de pe capacul spart al 
osuarului. Recunoscu imediat desenul, pentru că îl 
văzuse în Ephemeris Conlusio. 

Fără nici un semn prevestitor, în ușa garajului 
apărură câteva persoane. 

— Stai pe loc, îi recomandă un glas în arabă. 

Farouq rămase nemișcat și văzu patru bărbați, 
fiecare cu o armă aţintită către pieptul lui. Purtau 
haine civile și veste antiglonţ, dar înțelese imediat 
cine îi trimisese. Erau agenți Shin Bet. Fantome din 
trecut. 

— Ce înseamnă asta? întrebă el. 

Ari Teleksen apăru de după colţ, cu fălcile lui mari 
și lăsate, ridicate acum într-un zâmbet sardonic. O 
țigară îi atârna dintre buzele aspre. Expiră o dâră de 
fum, ştiind că îl va enerva pe musulman. 

— Farouq al-Jamir, spuse Teleksen, și glasul lui 
de bariton umplu garajul, m-am gândit să aduc și 
manualul de utilizare pentru coletul tău. Se pare că 
l-ai lăsat la birou. Între cele trei degete ale mâinii 
mutilate ţinea un top de hârtie învelit în plastic, Dacă 
vrei să vezi originalul, o să pun o vorbă bună pe lângă 
prietenii mei de la Autoritatea pentru Antichităţi. 

Farouq recunoscu imediat fotocopia după 
Ephemeris Conlusio. 

— Ca în vremurile bune, nu-i așa? Acum Teleksen 
rânjea. Ești gata să faci o plimbare? 

Pentru prima dată după mult timp, Farouq era 
speriat. Foarte speriat. 


Mulţumiri 


Cu adâncă recunoștință, aș dori să le mulțumesc 
celor care mi-au oferit inspiraţie și mi-au acordat un 
nesfârșit sprijin emoțional și tehnic. 

Frumoasei mele soţii Caroline pentru răbdarea și 
încurajările sale și fetelor mele iubitoare, Vivian și 
Camille, pentru a-mi fi reamintit zilnic că familia este 
cel mai prețios dar din lume. 

Tuturor prietenilor și restului familiei — știți cine 
sunteți — care au răbdat hoinărelile mele neîncetate 
și au acceptat dezbateri stimulatoare ce mi-au echi- 
librat gândurile și m-au ținut cu picioarele pe pământ. 

Agenţilor mei literari și prieteni de peste baltă, 
Charlie Viney și Ivan Mulcahy, care au crezut în mine 
și m-au ajutat să-mi dau seama de întregul meu 
potențial — și lui Jonathan Conway! 

Unei persoane cu mintea deschisă, Judith Regan — 
mulțumiri pentru că a riscat cu mine! 

Unui editor uimitor, Doug Grad, ale cărui vaste 
cunoștințe profesionale sunt întrecute doar de inte- 
ligența lui... şi lui Alison Stoltzfus, care a adăugat 
și mai mult talent la cel al unei echipe de campioni. 

În sfârșit, remarcabilului depozit de informații 
care se află pe rafturile bibliotecilor, este înregistrat 
pe casete şi pe DVD-uri și plutește în spațiul ciber- 
netic pentru a fi consultat de toată lumea. Explorați! 


